
„Prakeiktieji karaliai“ — garsi istorinė 7 tomų freska. 


„Prakeiktieji karaliai“ — romanų ciklas, kurio visi veikėjai 
kadaise gyveno. Veikalas tiksliai atskleidžia kasdieninį gyvenimą, 
politines ir meilės dramas, kuriose susiduria karaliai, karalienės, 

popiežiai, ministrai, didikai neramiu, iki šiol mažai pažįstamu 


paskutinių Kapetingų valdymo laikotarpiu. 


Ilgiausias mūsų karas, Šimtametis karas, tebuvo 


juridinis ginčas, nutrauktas pakeltų ginklų. 


PAUL CLAUDEL 


Prologas 


Didžius žmones iškelia istoriją ženklinančios tragedijos, tačiau 
tas tragedijas sukelia ne kas kitas, tik vidutinybės. 

Prancūzija sutinka XIV amžių būdama pati galingiausia, 
tankiausiai apgyventa, veikliausia iš visų krikščionybę išpažįs- 
tančių karalysčių, ir ne veltui taip bijota jos antpuolių, ne veltui 
taip gerbti jos tretieji teismai ir, be to, taip ieškota jos globos. 
Jau atrodė, kad Europoje prasideda Prancūzijos amžius. 

Tai, kad po keturiasdešimt metų ta pati Prancūzija buvo su- 
triuškinta šalies, kuri turėjo penkiskart mažiau gyventojų, kad 
jos diduomenė suskilo į politines partijas, buržuazija maištau- 
ja, o liaudies pečius slegia nepakeliami mokesčiai, kad viena 
po kitos atsiskiria jos provincijos, siautėjančios plėšikų gaujos 
niokoja kraštą ir daro kitokias piktadarybes, kad tyčiojamasi iš 
valdžios, kad pinigai neteko savo vertės, paralyžiuota prekyba, 
visur karaliauja skurdas ir nė vienas nežino, kas jo laukia ry- 
toj, — visa tai kėlė klausimą: kodėl toks klaikus valstybės žlugi- 
mas, kas taip negailestingai pasuko jos likimo vairą? 

Tai — vidutinybė, jos karalių vidutinybė, jų tuščiagarbis pa- 
sipūtimas, lengvabūdiškas šalies reikalų tvarkymas, nesugebėji- 
mas suburti tinkamų žmonių, jų nerūpestingumas, išpuikimas, 
jų bejėgystė siekti didžių užmojų ar bent jau įgyvendinti tuos, 


kurie buvo sumanyti dar iki jų karaliavimo. 


Maurice Druon 


Nieko didinga neįvyks politinėje plotmėje ir niekas neįsi- 
tvirtins, jei neatsiras žmonių, kurių genijus, būdo savybės, valia 
įkvėptų, sutelktų ir vadovautų liaudies energijai. 

Viskas žlunga, kai valstybę vienas po kito valdo bukapročiai. 
Kai pranyksta didybė, vienybė taip pat dingsta. 

Prancūzija — tai idėja, susijungusi su istorija, tai laisva idėja; 
nuo tūkstantųjų metų ji gyvena valdančiose šeimose ir su tokiu 
atkaklumu perduodama tėvo sūnui, kad pirmagimystė seniau- 
sioje šakoje greitai tampa pakankamu pagrindu, leidžiančiu tei- 
sėtai įžengti į sostą. 

Sėkmė, žinoma, čia taip pat vaidino tam tikrą vaidmenį, 
tarsi likimas būtų užsigeidęs palepinti šitą gimstančią naciją, 
duodamas ištisą tvirtų valdovų dinastiją. Nuo pirmojo Kape- 
tingo išrinkimo iki pat Pilypo Gražiojo mirties, t. y. per tris su 
ketvirčiu amžiaus, valdė tik vienuolika karalių; kiekvienas jų 
paliko vyriškosios lyties paveldėtoją. 

O! Nereikia manyti, kad visi tie valdovai buvo ereliai. Ta- 
čiau mažne visuomet po negabaus nelaimėlio į sostą tučtuojau 
sėsdavo puikiausio stoto monarchas - tarytum dangus atsiųsda- 
vo malonę - arba vietoj silpnos sveikatos princo šalį valdydavo 
didis ministras. 

Dar visai jauna Prancūzija vos nežūsta patekusi į Pilypo I, 
smulkių ydų ir visiškai negebančio valdyti žmogaus, rankas. Bet 
šit po jo iškyla nenuilstantis storulis - Liudvikas VI, kuriam 
atėjus į valdžią per penkis Ijė nuo Paryžiaus stovėjo priešas; 
mirdamas jis paliko ne tik ankstesnio dydžio valstybę, bet dar 
ir praplėtė jos sienas iki pat Pirėnų. Bevalis, lengvabūdis Liud- 
vikas VII pasmerkia karalystę pragaištingoms avantiūroms, su- 
manęs žygį į užjūrį, tačiau abatui Siužerui, valdančiam monar- 


cho vardu, pavyksta išsaugoti šalies vienybę ir galią. 


KAI KARALIUS ŽLUGDO PRANCČTZIJĄ 


Paskui Prancūzijai nusišypso sėkmė, be to, ir ne viena: nuo 
XII amžiaus pabaigos iki XIV amžiaus pradžios ją valdė trys ta- 
lentingi, o gal net ir genialūs valdovai; kiekvienas jų sėdėjo soste 
gana ilgą laiką: vienas valdė 43 metus, kitas — 41 ir trečias — 29 
metus. Valdydami jie įgyvendino visus savo užmojus. Trys ne- 
paprastai skirtingos prigimties ir būdo vyrai, tačiau visi jie buvo 
kur kas pranašesni už įprastus karalius. 

Pilypas Augustas, Istorijos kalvis, pradeda tvirtinti tikrąją 
tėvynės vienybę, prie karalystės jungdamas arčiau ir toliau esan- 
čias žemes. Liudvikas Šventasis, uolus krikščionybės išpažinėjas, 
remiasi karaliaus teisėtvarka ir įtvirtina vieningą teisę. Pilypas 
Gražusis, didysis valdovas, remdamasis karaliaus administraci- 
ja, kuria vientisą valstybę. Nė vienas iš jų nesistengė patikti, o 
siekė veiksmingos savo šaliai veiklos. Kiekvienam teko išger- 
ti sklidiną taurę kartaus nepopuliarumo gėrimo. Tačiau po jų 
mirties jų gedėjo ir gailėjo kur kas nuoširdžiau nei anksčiau, kai 
iš jų gyvų šaipėsi, tyčiojosi ir jų neapkentė. O svarbiausia buvo 
tai, kad viskas, ko jie siekė, pradėjo pildytis. 

Tėvynė, teisingumas, valstybė - kiekvienos tautos pagrindas. 
Prancūzija, kurią valdė trys karalystės idėjos kūrėjai, pagaliau 
išsiveržė iš neapibrėžtumų erdvės. Suvokusi pati save, Prancūzi- 
ja įsitvirtino Vakarų pasaulyje kaip neginčijama ir greit prana- 
šumą įgyjanti realybė. | 

Patikimai sergimos sienos, 22 milijonai gyventojų, lengvai 
sušaukiama kariuomenė, paklusnūs feodalai, gana griežtai kon- 
troliuojamos administracinės apygardos, saugūs keliai, aktyvi 
prekyba... Kuri kita krikščioniška šalis galėjo dabar susilyginti 
su Prancūzija ir kuri iš jų jai nepavydėjo? Liaudis, žinoma, deja- 
vo jausdama per sunkią monarcho leteną; tačiau ji ims dar gai- 


liau dejuoti, kai paklius į per minkštas ar per kvaišas rankas. 


Maurice Druon 


Mirus Pilypui Gražiajam, staiga viskas sudūžta. Ilgas sėk- 
mingas sosto paveldėjimas baigiasi. 

Visi trys Geležinio Karaliaus sūnūs vienas po kito žengė į 
sostą ir baigė karaliauti nepalikdami vyriškosios giminės pali- 
kuonių. Pirmesnėse knygose jau pasakojome dramas, kurios 
vyko Prancūzijos karaliaus dvare; visos jos sukosi aplink karū- 
ną, perkamą ir vėl parduodamą ambicijų varžytinėse. 

Per keturiolika metų kapas priglaudžia keturis karalius; 
yra dėl ko baisėtis ir dirginti vaizduotę! Prancūzija nebuvo 
pratusi taip dažnai lakioti į Reimsą. Kapetingų medžio ka- 
mienas perskeltas — galėjai pamanyti, kad čia pasidarbavo žai- 
bas. Ir tai, kad karūna persikėlė ant Valua šakos, kuri, tenka 
pripažinti, toli gražu nebuvo rami, negalėjo ko nors džiugin- 
ti. Tuščiagarbiai pagyrūnai, išpuikėliai, jokio gylio, viskas tik 
paviršiuje! Valua šakos valdovai įsivaizdavo, kad jiems pakan- 
ka tik nusišypsoti, ir visa karalystė nušvis laime. Jų pirmtakai 
tapatino save su Prancūzija, o šitie tapatino Prancūziją su tuo 
vaizdiniu, kurį patys susikūrė apie savo asmenį. Po prakeiks- 
mą nešančių mirčių, taip skubiai įvykusių viena paskui kitą, 
atėjo kitas prakeiksmas -— vidutinybė. 

Pirmasis Valua — Pilypas VI, pramintas karaliumi Rastinu- 
ku, kitaip tariant, prasimušėlis, per dešimt metų taip ir nesuge- 
bėjo įtvirtinti savo valdžios, nes, baigiantis tam dešimtmečiui, 
jo tikras pusbrolis Eduardas III Anglas ryžtasi pradėti dinas- 
tinius vaidus; jis pareiškia turįs teisių į Prancūzijos sostą. Be 
to, jam pavyksta palaikyti Flandrijoje ir Bretanėje, Sentonže 
ir Akvitanijoje visus tuos miestus ir visus tuos senjorus, kurie 
skundėsi naujuoju karaliumi. Jei Prancūziją būtų valdęs kiek 
ryžtingesnis monarchas, Anglas, nėra ko ir dvejoti, nebūtų drį- 


sęs čia įkelti kojos. 

O Pilypas de Valua taip ir nesugebėjo išgelbėti šalies nuo 
jai gresiančių pavojų: jo flocilė sutriuškinta Sliuise dėl jo paties 
paskirto admirolo kaltės, o paskirtas veikiausiai jis buvo dėl to, 
kad visiškai nesusigaudė jūros reikaluose ir negalėjo vadovauti 
jūros mūšiams. Pats karalius Kresi kautynių išvakarėse klaidžio- 
jo po mūšio lauką, palikęs savo kavaleriją knežinti savo paties 
pėstininkų galvas. 

Kai Pilypas Gražusis apdėjo savo liaudį mokesčiais, kuo ir 
buvo kaltinamas, tai jis darė tam, kad sustiprintų gynybines 
Prancūzijos pajėgas. O kai Pilypas de Valua pareikalavo imti 
dar didesnius mokesčius, tai tie mokesčiai buvo skirti karaliaus 
pralaimėjimui apmokėti. 

Per paskutinius penketą jo valdymo metų pinigų kursas 
krito 160 kartų; sidabras neteko 3/4 savo vertės. Veltui steng- 
tasi nustatyti tvirtas maisto produktų kainas — jos pašoko iki 
svaiginamų dydžių. Žmonės murmėjo kęsdami iki tol neregė- 
tą infliaciją. 

Kai virš kurios nors šalies neganda ištiesia sparnus, vis- 
kas susimaišo, o į žmonių klaidas dar įsipainioja ir gamtos 
katastrotos. 

Maras, didysis maras, atklydęs iš Airijos gilumos, smogia 
Prancūzijai daug skaudesnį smūgį nei kuriai kitai Europos vals- 
tybei. Miestų gatvės virsta lavoninėmis, priemiesčiai pilni lavo- 
nų krūvų: vienur maras nusinešė ketvirtadalį gyventojų, kitur — 
trečdalį. Ištuštėjo ištisi kaimai, pūdymais virtusiuose laukuose 
tekėkso vėtrų gairinamos lūšnos. 

Pilypas de Valua turėjo sūnų - jo maras pagailėjo. 

Ir kai Prancūziją teskyrė keletas žingsnių nuo visiškos pra- 
žūties ir nuskurdimo, juos žengti padėjo Jonas II, per klaidą 


pramintas Geruoju. 

Ši virtinė vidutinybių, keičiančių karaliaus soste viena kitą, 
vos nesužlugdė viduramžių sistemos, kuri prigimčiai patikėjo 
tos pačios giminės įsčiose išnešioti aukščiausiosios valdžios tu- 
rėtoją. Bet nejau liaudis dažniau laimi rinkimų nei chromoso- 
mų loterijoje? Minios, asamblėjos, net nedidelės grupės rinkėjų 
apsirinka taip pat dažnai, kaip suklysta ir pati gamta; ir Apvaiz- 
da, šiaip ar taip, didybės atseikėja gana šykščiai. 


Pirma dalis 


NELAIMĖS ATEINA IŠ TOLI 


Perigoro kardinolas mąsto... 


Aš turėjau tapti popiežiumi. Kaip galėčiau pamiršti, kaip ga- 
lėčiau neprisiminti, kad tiarą laikiau triskart, tik pamanykite, 
triskart! Ar tai būtų Benediktas XII, ar Klemensas VI, ar da- 
bartinis popiežius, po įnirtingos kovos kaip tik aš sprendžiau, 
kieno galvą papuoš tiara. Mano bičiulis Petrarka ne veltui va- 
dina mane popiežių darytoju... Ne toks aš jau vykęs darytojas, 
jei tiara ant mano galvos taip nė karto ir neatsidūrė. Bet tokia 
jau Dievo valia... Ak, koks keistas dalykas — konklava! Manau, 
esu vienintelis dar gyvas kardinolas, kuris regėjo tris popiežius. 
Ir gal dar išvysiu ir ketvirtąjį, jei mūsų Inocentas IV taip jau 
sunkiai serga, kaip dejuoja ir visus tuo mėgina įtikinti... 

Kokie ten stogai? A, taip, atpažįstu, tai Šanselado abatija, 
ana ten, Boronės slėnyje... Pirmąsyk, ką ir kalbėti, buvau per 
jaunas. Trisdešimt treji metai - Kristaus amžius; apie tai Avin- 
jone visi šnabždėjo, kai tik sužinojo, kad Jonas XXII... Viešpa- 
tie, savo šventąja šviesa apšviesk jo dvasią; jis buvo mano gera- 
daris... taigi, kai sužinojo, kad jis nebepakils iš patalo. Tačiau 
kardinolai nesirengė iš savo brolių tarpo rinkti paties jauniau- 
siojo, ir tai, beje, protinga, aš tą mielai pripažįstu. Šitokiai 


atsakomybei reikalinga patirtis, o jos aš įgijau jau vėliau. Šiaip 

ar taip, man jos ir tuomet užteko tiek, kad negrūsčiau į galvą 
tuščių iliuzijų... Italuose paleidęs gana plačiai pasklidusį gir- 
dą, kad Prancūzijos kardinolai niekada, niekada nebalsuos už 
Žaką Furjė, aš pasiekiau, kad jie savo balsus atiduotų kaip tik 
už jį, - jis buvo išrinktas vieningai. „Jūs išsirinkote asilą!“ — šit 
ką jis šūktelėjo, kai pranešė išrinktojo vardą. Ir tai toks, tik 
pamanykit, buvo jo dėkingumas. Jis žinojo savo trūkumus. 
Ne, ne toks asilas jis buvo, bet ir liūtu negalima jo pavadinti. 
Jis buvo tiesiog geras dvasininkų ordino generolas, sugebėjęs 
ganėtinai gerai priversti paklusti kartūzus, kuriems jis ir vado- 
vavo. Ber valdyti visą krikščioniškąjį pasaulį... Tam jis buvo 
pernelyg smulkmeniškas, pernelyg priekabus ir kategoriškas. 
Be to, visos jo reformos davė daugiau blogio nei gėrio. Viena, 
dėl ko jam valdant galėjai būti ramus, buvo tai, kad Šventasis 
Sostas į Romą tikrai negrįš. Šiuo atžvilgiu jis buvo neperkal- 
bamas, kietas it uola... ir tai buvo svarbiausia. 

Antrą kartą, per 1342 metų konklavą... ak, tąsyk aš turėjau 
visas galimybes, jei... jei Pilypas de Valua nebūtų įsigeidęs Šven- 
tajame Soste matyti savo kanclerį, Ruano arkivyskupą. O mes, 
perigoriečiai, visuomet paklusdavome Prancūzijos karūnai. Ir 
kaip aš būčiau galėjęs likti Prancūzijos partijos vadu, jei būčiau 
sumanęs pasipriešinti karaliaus norams? Beje, Pjeras Rožė buvo 
didis popiežius, be abejo, pats geriausias iš visų tų, kuriems tar- 
navau. Užtenka prisiminti, kuo jis pavertė Avinjoną, kokius rū- 
mus pastatydino ir kokia minia apsišvietusių žmonių plūstelėjo 
pas jį, kiek mokslininkų ir menininkų... Pagaliau jam pavyko 
nupirkti Avinjoną. Nupirko jis jį ne be mano pagalbos, nes aš, 
o ne kas kitas, derėjausi su Neapolio karaliene; taigi, galiu drą- 
siai sakyti, kad tai - mano darbas. Aštuoniasdešimt tūkstančių 


Aorinų — vieni niekai, išmalda. Karalienei Žanai reikėjo ne tiek 

pinigų, kiek nuodėmių atleidimo už tą gausybę santuokų, o ką 
jau kalbėti apie meilužius. 

Turbūt mano nešulinius arklius pakinkė naujais pakinktais, 
palankinas ne itin minkštas. Kai tik išsiruoši į kelionę, visada 
vis tas pats... Nuo šiolei Dievo vietininkas žemėje jau nebe 
koks nuomininkas, sėdintis ant klibančio sosto kraštelio! O 
mūsų popiežiaus dvaras juk rodė pavyzdį visam pasauliui! 
Šičia veržėsi visi karaliai. Kad galėtum būti popiežiumi, ne- 
užtenka būti dvasininku, reikia dar sugebėti būti ir valdovu. 
Klemensas IV garsėjo kaip didis politikas; jis mielai klausė 
mano patarimų. O! Reikia tik prisiminti Jūros lygą, į kurią 
įėjo Rytų lotynų bažnyčia, Kipro karalius, venecijiečiai, hos- 
pitaljerai... Mes apsaugojome Graikijos archipelagą nuo bar- 
barų antplūdžio ir būtume padarę dar daugiau. Tačiau paskui 
prasidėjo tas absurdiškas karas tarp Prancūzijos ir Anglijos 
karalių, ir aš jau nebeturiu vilties, kad jis kada nors baigsis; 
taigi tas kvailas karas sutrukdė mums įgyvendinti dar vieną 
sumanymą - grąžinti Rytų bažnyčią į Romos katalikų glėbį. 
O tada atėjo maras... mirė popiežius Klemensas... 

Trečią kartą konklavoje — nuo jos jau praslinko ner ketve- 
ri metai — viską sugadino mano kiltis. Girdi, aš per aukštas 
senjoras, mat vieną tokį jau turėjome. Aš, Elis de Taleiranas, 
Perigoro kardinolas, jei būčiau išrinktas, tik pamanykite, bū- 
čiau tuo įžeidęs visą varguomenę! Kartkartėmis Bažnyčią ap- 
ninka netikėtas nusižeminimo ir savęs menkinimo įkarštis. 
Bet naudos iš to niekada nematyti. Pirmyn, nusimeskime savo 
puikiuosius drabužius, paslėpkime savo arnotus, parduokime 
auksines monstrancijas ir dalykime Kristaus kūną iš pigiausių 
dubenėlių, apsivilkime prasčiokų lupatomis ir dar paieškokime 


kuo purvinesnių, ir tuomet niekas mūsų nebegerbs, o pirmiau- 

sia — tie patys prasčiokai... O kaipgi! Jei mes pasidarysime pa- 
našūs į juos, kuriam galui jiems gerbti mus? Pagaliau ir mes 
patys liausimės save gerbę... Ir kai tik pamėginsite papriešta- 
rauti tokiems nirtulingiems nusižeminimo šalininkams, jie tuč- 
tuojau pakiš jums panosėn evangeliją, tarsi jie vieninteliai ją 
žinotų, ir ims jums tvirtinti apie ėdžias, stovinčias tarp jaučio ir 
asilo, įtikinėti dėl dailidės dirbtuvių... Būkite, girdi, panašūs į 
mūsų Viešpatį Jėzų Kristų... Tik norėčiau paklausti jūsų, mano 
tuščiagarbiai mokytuoliai, kur dabar yra mūsų Viešpats Jėzus? 
Nejau nesėdi jis Dievo Tėvo dešinėje, nejau jis ne toks pat vi- 
sagalis? Nejau visoje didybėje soste sėdi ne Kristus, nušviestas 
dangaus šviesulių ir apgaubtas dangiškos muzikos? Ar jis ne pa- 
saulio valdovas, apsuptas daugybės serafimų ir palaimintųjų? Ir 
kas įpareigojo jus spręsti, kokį Jėzaus paveikslą pateikti tikin- 
tiesiems — tą trumpos jo žemiškosios egzistencijos vaizdinį ar tą 
kitą, jo triumfuojančios amžinybės paveikslą? 

.. Šit jei keliaudamas kurioje nors diecezijoje susidurčiau 
su vyskupu, linkusiu kiek pažeminti Dievą vaikantis naujųjų 
idėjų, aš jam štai ką pasakyčiau... Nešioti nuo ryto iki vakaro 20 
livrų kainuojantį auksu siuvinėtą drabužį ir dar mitrą, ir vysku- 
po lazdą — nėra taip linksma, ypač kai tenka nešioti juos ištisus 
trisdešimt metų. Bet tai neišvengiama būtinybė. 

Taip paprastai sielų nepritrauksi. Kai vienas skursna sako 
kitiems tokiems pat varguoliams „mano broliai“, šiems tie žo- 
džiai nepadaro jokio įspūdžio. O kai į juos taip kreipsis kara- 
lius, — visai kitas dalykas. Įteigti žmonėms bent kiek pagarbos 
patiems sau — štai kas yra tikrasis gailestingumas, kurio nesu- 
pranta mūsų ordino broliai ir kiti skurstantys ordinai. Kaip tik 
dėl to, kad žmogus skursta ir kenčia, kad jis yra nusidėjėlis ir 


vargeta, būtina jam įkvėpti vilties, kad anapus bus kitaip. Na, 

taip! Ir tam reikia smilkalų, reikia paauksuotų daiktų, muzikos! 
Bažnyčia turi pateikti tikintiesiems dangiškosios karalystės vizi- 
ją, ir kiekvienas dvasininkas, pradedant popiežiumi ir jo kardi- 
nolais, privalo nors iš dalies įkūnyti paties Kūrėjo paveikslą... 

Iš esmės ne taip jau bloga pasišnekučiuoti širaip pačiam su 
savimi, taip atsiranda būsimų mano pamokslų argumentai. Bet 
šiaip norėčiau jų ieškoti bendraudamas su kitais žmonėmis... 
Viliuosi, kad Briunė nepamiršo mano žirnelių... Ne, štai jie. 
Beje, jis niekada nieko nepamiršta... 

Nors aš ir ne toks žymus teologas kaip kiti, kurių šiais laikais 
pilna lyg grybų po lietaus, bet jei man skirta pareiga palaikyti 
tvarką ir švarą žemiškuose Dievo namuose, atsisakau sumažinti 
išlaidas, skirtas pragyvenimui ir savo būstui; net ir pats popie- 
žius, kuris puikiai žino, kiek man skolingas, nemanė prieštarau- 
ti. Jei jam patinka menkinti save popiežiaus soste, — ką gi, tai 
jo vieno reikalas. Bet aš, jo nuncijus, privalau išsaugoti jo, kaip 
didžiai aukšto dvasininko, garbę. 

Žinau tokių, kurie apkalbinėja mano erdvų purpurinį palan- 
kiną paauksuotu išgaubtu priekiu ir aukso vinimis — šituo pačiu 
palankinu aš nūnai ir keliauju; aptarinėja ir mano arklius su pur- 
purinėmis gūniomis; jie šaiposi ir iš mano eskorto, kuriame yra 
200 ietininkų, ir iš mano trijų Perigoro liūtų, išsiuvinėtų ne tik 
vėliavoje, bet ir puošiančių mano sargybos livrėjas. Bet tik pa- 
sirodau kuriame nors mieste, visi žmonės bėga manęs pasitikti, 
kniumba po kojomis, bučiuoja mantiją. Aš priverčiu atsiklaupti 
net karalius... ir vis Tavo, Viešpatie, garbei, Tavo garbei. 

Tik šitie dalykai nebuvo gerbiami paskutinės konklavos, ir 
man tai aiškiai davė suprasti. Jie norėjo žmogaus kaip ir visi, 
paprastuolio ir kukluolio, vargetos. Vargais negalais pasiekiau, 


kad neišrinkrų Žano Birelio, tikrai švento žmogaus. O! Ką ir 

kalbėti, išties jis — šventas žmogus, tačiau nė per nago juodymą 
neturi tiek proto, kiek jo reikia norint valdyti, ir kuris būtų 
buvęs antrasis Pjeras de Moronas. Pasitelkiau visą savo iškal- 
bą ir savo broliams konklavininkams kuo puikiausiai įrodžiau, 
kaip būtų pavojinga, kai Europa pateko į tokią sunkią būklę, 
padaryti klaidą ir duoti pasauliui dar vieną Selestiną V. O! Aš 
nebuvau gailestingas Bireliui! Prikalbėjau jam begalę pagyrų 
ir įrodžiau, kad kaip tik dėl įstabiausių savo dorybių jis ir ne- 
gali valdyti Bažnyčios; taip sakant, aš jį visiškai sužlugdžiau 
ir pasiekiau, kad išrinktų Erjeną Oberą, žmogų iš neturtin- 
gos giminės, iš Pompadurų pusės, o Bažnyčios hierarchijoje 
jis nešvytėjo jokia ypatinga šviesa; to pakako, kad visi žmonės 
susitelktų po jo vėliava. 

Manoma, kad Šventoji Dvasia mus apšviečia ir tuomet mes 
išsirenkame geriausią; iš tikrųjų dažniausiai būna taip, kad bal- 
suodami siekiame išvengti blogiausio. 

Mūsų šventasis tėvas nuvylė mane. Jis amžinai dejuoja, kupi- 
nas dvejonių; jei priima kokį sprendimą, tuojau pat jį ir atmeta. 
Ak! Aš visiškai kitaip būčiau valdęs Bažnyčią! Be to, kokia min- 
tis siųsti kartu su manimi kardinolą Kapočį, tarsi mirk gyvenk 
būtini bent du legatai, lyg aš būčiau negana prityręs tvarkyti 
dalykus vienas! Kas iš to išėjo? Nuo pat pirmos atvykimo dienos 
mes riejamės, nes įrodžiau jam jo paties kvailumą; mano mielas 
Kapočis vaizduoja įsižeidusį ir nieko neveikia. Kol aš važinėju iš 
Bretėjaus į Monbazoną, iš Monbazono į Puatjė ir iš Puarjė į Bor- 
do, o iš Bordo į Perigė, jisai sėdi sau Paryžiuje ir nieko kita neda- 
ro, tik visur siuntinėja raštus, kad apsunkintų mano derybas O! 
Norėčiau manyti, kad nerasiu jo Mece, pas imperatorių... 

Perigė, mano Perigoras... Dieve, nejau būsiu jį matęs pasku- 


tinį kartą? 

Mano motutė buvo tvirtai įtikėjusi, kad aš tapsiu popie- 
žium. Ji tai tvirtindavo kiekviena tinkama ir ne visai tinkama 
proga. Kaip tik dėl to ji liepė išskusti man tonzūrą, kai tebuvau 
vos šešerių metų; ji išgavo iš Klemenso V, jautusio mano moti- 
nai gražius ir stiprius draugiškumo jausmus, pasižadėjimą, kad 
mane tučtuojau įrašys į popiežiaus auklėtinius ir kad galėsiu 
gauti parapiją su beneficijomis. Kiekgi man tada buvo metų, 
kai motutė atvedė mane pas popiežių?.. „Ponia Briunisanda, 
tikiuosi, kad jūsų sūnus, kurį mes ypatingai palaiminome, su- 
gebės parodyti toje srityje, kurią jūs jam išrinkote, tokių būdin- 
gų jūsų giminei dorybių ir netruks pasiekti pačias aukščiausias 
mūsų Šventosios Bažnyčios pareigas . Ne, ne daugiau kaip sep- 
tyneri. Jis paskyrė mane Sen Frono kanauninku; ten aš užsivil- 
kau pirmąją savo peleriną. Nuo tol praėjo mažne penkiasdešimt 
metų... O mano motinėlė vis svajojo pamatyti savo sūnų popie- 
žiumi. Ar tai tebuvo motinos garbėtroškiška svajonė, ar iš tiesų 
aiškiaregiška vizija, kuri kartais aplanko moteris? Deja, aš pats 
puikiai suprantu, kad popiežiumi niekada netapsiu. 

Ir vis dėlto... horoskopas rodo, kad mano gimimo dieną 
Jupiteris susijungė su Saule pačiame palankiausiame kulmina- 
cijos taške, o tai yra valdžios ir taikingo valdymo ženklas. Nė 
vieno kardinolo horoskopas neturi tokio palankaus dangaus 
kūnų išsidėstymo kaip manasis. Mano horoskopas kur kas ge- 
resnis nei popiežiaus Inocento tą dieną, kai jį išrinko. Tik šit 
kas... taikingas valdymas, taikingas valdymas, o aplink karas, 
neramumai ir audros. Mano dangaus šviesuliai per daug gra- 
žūs, kad tiktų šiems laikams. Taigi Inocento horoskopas, pra- 
našaujantis sunkumus, paklydimus, negandas, kur kas labiau 
tiko šiam niūriam laikotarpiui. Dievas rengia žmogaus atėjimą 


į pasaulį tuo momentu, kai jis tam geriausiai tinkamas, ir pa- 

šaukia popiežius, kurie atitiktų Jo ketinimus, ir visai nesvarbu, 
kas tai — didybė ir garbė ar tamsa ir bedugnė... 

Jei aš motinos įgeidžiu nebūčiau tapęs Bažnyčios tarnu, da- 
bar jau vadinčiausi Perigoro grafu, nes vyresnysis mano brolis 
mirė pirmosios mano konklavos metais nepalikdamas vaikų, ir 
grafo titulas, kurio aš negalėjau perimti, atiteko jaunesniajam 
broliui Rožė Bernarui... Taigi, nei popiežius, nei grafas. Ką da- 
rysi, tenka susitaikyti su ta vieta, kurią mums skiria Apvaizda, 
ir pasistengti kuo geriau atlikti savo pareigą. Be abejonės, bū- 
čiau galėjęs tapti vienu iš tų žmonių, kuriems lemta suvaidinti 
svarbų vaidmenį, tapti dideliu savo laiko žmogumi, kurį tuč- 
tuojau pamiršta nužengus jam nuo gyvenimo scenos. Žmogaus 
atmintis tingi, ji išsaugo tik karalių vardus... Tokia Tavo valia, 
Viešpatie, tokia valia... 

Kita vertus, kokia nauda šimtus kartų galvoti vis apie tą 
patį, šimtus kartų tą patį kalbėti... Maryrt, aš taip susijaudinau 
po to, kai vėl pamačiau savo vaikystės šalį Perigė ir tokį brangų 
kolegijinį Sen Froną. 

Verčiau grožėkimės šituo peizažu, kurį matau galbūt 
paskutinįsyk. Dėkoju Tau, Viešpatie, kad suteikei man tokį 
džiaugsmą... 

Bet kodėl mane taip greit veža? Žiū, jau pravažiavome Šato 
IEvek; nuo čia iki Burdėjo dvi valandos, ne daugiau. Išvykimo 
dieną visuomet reikia numatyti nedidelius kelio tarpus. Atsisvei- 
kinimas, paskutiniai prašymai, paskutiniai palaiminimai, kurių 
paprašo paskutinę minutę, pamiršti daiktai, taigi laiku išvykti 
niekada neįmanoma. Tačiau šįkart kelio tarpas išties nedidelis... 

Briunė!.. Ei, Briunė, drauge mano! Paėjėk į priekį ir papra- 
šyk, kad lėčiau važiuotų. Kas mus taip gena? Kiunakas ar La 
Riu? Nėra jokio reikalo taip mane kratyti. O paskui nueik pas 

monsinjorą Aršambo, mano sūnėną, ir pasakyk, kad jis nuliptų 
nuo arklio ir ateitų į mano palankiną. Ačiū, eik... 

Kai išvykau iš Avinjono, mane lydėjo sūnėnas Roberas de 
Diuracas, kaip reta malonus bendrakeleivis. Jis buvo panašus 
į mano seserį Anjesę ir į mano motiną. Deja, jį Puatjė nužudė 
tie bukagalviai anglai, kai jis įsivėlė į mūšį Prancūzijos kara- 
liaus kariuomenės gretose! O, už tai jam nepriekaišrauju, net 
kai kartais deduosi priekaištaująs. Kam galėjo šauti į galvą, kad 
karalius Jonas leis šitaip save triuškinti! Išrikiuoja 30 000 vyrų 
prieš 6 000, o vakare jis jau nelaisvėje. O! Na, ir kvailelis tas 
karalius, tikras vėpla! Jam reikėjo sutikti vesti derybas, kurias 
jam atnešiau tarsi dovaną ant padėklo; jis būtų galėjęs laimėti 
nepraliedamas nė lašo kraujo! 

Man regis, Aršambo ne toks gyvastingas ir ne toks šaunus 
kaip Roberas. Jis dar nebuvęs Italijoje, o juk tik Italijoje jaunys- 
tė pražysta visu savo grožiu. Na, nereikia pamiršti, jei duos Die- 
vas, jis taps Perigoro grafu. Jam labai naudinga pakeliauti kartu 
su manimi, tai jį kiek praprusins. Iš manęs jis daug ko išmoks... 


Jau ganėtinai pasimeldžiau, nėra ko ilgiau vienam sėdėti. 


II 
Perigoro kardinolas kalba 


Aš nieko, neprieštarauju, josiu, Aršambo, ir nesu toks senas, 
kad neužsiropščiau ant arklio. Patikėkite, be didelio vargo galiu 
nušuoliuoti ištisus penkiolika Ijė raitas ir lengvai aplenksiu jau- 


nesnius už save! Beje, jūs ir pats matote, kad už palankino veda 

pabalnorą arklį tam atvejui, jei man užeitų noras ar prispirtų 
būtinybė sėsti į balną. Jau spėjau įsitikinti, kad, išsėdėjus visą 
dieną balne, prabunda ne mintis, o apetitas, ir, užuot išsaugojęs 
šviesią galvą, puoli godžiai valgyti ir gerti; man būtina šviesi 
galva, kai dažnai prireikia važinėti, įtikinėti, derėtis ir įsakinėti. 
Dauguma karalių, o pirmiausia Prancūzijos karalius, valdytų 
savo valstybes kur kas sėkmingiau, jei jie mažiau vargintų strė- 
nas, o daugiau — galvas ir nespręstų svarbiausių šalies reikalų 
puotaudami po gero žygio raitomis ar šaunios medžioklės. Ži- 
nokite, nėmaž ne lėčiau galima judėti ir neštuvuose, ypač to- 
kiuose kaip manieji, kurie traukiami gerų ir dažnai keičiamų 
arklių... Gal norite žirnelio, Aršambo? Ten, šalia jūsų, nedidelė 
dėžutė... duokite ir man vieną... 

Žinote, per kiek dienų įveikiau atstumą nuo Avinjono iki 
Bretėjaus Normandijoje, kai norėjau pasimatyti su karaliumi 
Jonu, pradėjusiu ten absurdišką tvirtovės apsuptį? Spėkite?.. 
Ne, mano sūnėne, mažiau, nei tu manai. Išvykome birželio 
21-ąją, solsticijos dieną, pačią pirmąją jos valandą. Kadangi jūs 
žinote, o gal visai nežinote, kaip atrodo nuncijaus ar net dviejų 
nuncijų išvykimas, nes tąsyk buvome kaip tik dviese... Įsigalėjęs 
gražus paprotys, kai visa kardinolų kolegija po mišių ateina pas 
išvykstančiuosius ir lydi juos iki miesto ribos; visada susirenka 
didžiulė minia žioplių, jie seka pavymui ar stoviniuoja šalike- 
lėse. Ir judėti tenka neskubant, lyg per procesiją, kad kortežas 
įgytų orumo. Paskui sustojama, ir kardinolai išsirikiuoja į eilę 
pagal rangą, o nuncijus su kiekvienu pasikeičia brolišku buči- 
niu. Visa ši ceremonija trunka iki aušros ir net ilgiau... Taigi mes 
išvykome birželio 21 dieną, o Bretėjų pasiekėme liepos 9-ąją. 
Po aštuoniolikos dienų Nikola Kapočis, mano bendrakeleivis, 


susirgo. Reikia pasakyti, kad aš tą lepūnėlį gerokai pakračiau. 


22 


KAI KARALIUS ŽLUGDO PRANCČLTZIJĄ 


Niekad iki šiolei tokia risčia jis nebuvo keliavęs. Užtat jau po 
savaitės raiteliai įteikė šventajam tėvui mano pirmojo pokalbio 
su karaliumi reliaciją. 

Šįkart nėra ko taip skubėti. Pirmiausia tokiu metų laiku die- 
nos jau trumpos, net ir orai dabar mums labai maloningi... Aš 
jau neatsimenu, kad pas mus, Perigore, kada nors būtų buvęs 
toks šiltas lapkritis kaip nūnai. O kokia vaiski šviesa! Bet kai 
patrauksime šiauriau, bijau, kad galime pakliūti į blogą orą. Ke- 
liausime, kaip apskaičiavau, gerą mėnesį, vadinasi, į Mecą nu- 
kaksime Kalėdoms, jei tam bus Viešpaties valia. Ne, nematau 
jokio reikalo skubėti kaip praėjusią vasarą, nes, kad ir kiek dėjau 
pastangų, šitas karas vyksta, o karalius Jonas sėdi nelaisvėje. 

Kaip galėjo tokia nelaimė atsitikti? O, mano mielas sūnėne, 
ne jūs vienas nieko nesuprantate ir gūžčiojate pečiais. Visa Eu- 
ropa iki šiolei negali atsikvošėti iš nuostabos ir jau kelis mėne- 
sius aptarinėja priežastis ir motyvus... Karalių nelaimės ateina 
iš toli, dažniausiai žmonės laiko nelaimingu likimu tai, kas tėra 
lemtinga jų prigimties neišvengiamybė; kuo didesnės jų nelai- 
mės, tuo gilesnės tų nelaimių šaknys. 

Visą tą istoriją žinau iki pat smulkmenų... Patraukite kiek 
šitą apklorą... Aš laukiau, kad taip atsitiks. Laukiau, kada šitą 
karalių ir, deja, visą karalystę užguls negandos ir ji patirs nuo- 
smukį. Avinjone žinome viską, kuo gyvena karaliaus dvaras. 
Visos jo intrigos, visi sąmokslai tučtuojau pasiekia mūsų ausis. 
Apie kiekvienas planuojamas vedybas sužinome anksčiau nei 
patys jaunieji... „Iuo atveju, jei mergina priklauso kuriai nors 
karališkajai giminei ir yra tekinama už valdovo, kuris priklauso 
kitai karališkajai giminei ir kuris yra jos antros eilės pusbrolis, ar 
duos mūsų šventasis tėvas leidimą tuoktis?..“ Nė vienos sutar- 


ties, apie kurios sudarymą nesužinotume, nes pas mus tučtuo- 

jau atvyksta abiejų pusių pasiuntiniai, ir nė vieno nusikaltimo, 
kurio mes nežinotume, nes pas mus einama ieškoti nuodėmių 
atleidimo... Bažnyčia parūpina karaliams ir princams kanclerių, 
taip pat daugelį savo legistų... 

Šit jau aštuoniolika metų Prancūzijos karaliaus dvaras atvi- 
rai kovoja su Anglijos karaliaus dvaru. Ir kokia šios kovos prie- 
žastis? Tai karaliaus Eduardo pretenzijos į Prancūzijos sostą! Šit 
kas! Bet tai tik pretekstas, suprantu, geras juridinis pretekstas, 
nes šitaip galima ginčytis iki begalybės. Bet čia ne vienintelė 
ir tikroji kivirčo priežastis. Yra sienos tarp Giujeno ir gretimų 
grafysčių, tos sienos nuo seno blogai pažymėtos. Taigi. Ir visos 
mūsų Perigoro žemės sužymėtos neaiškiai, ir feodalų teisės vi- 
siškai neaiškios, be to, sunku susitarti, kai vasalas ir siuzere- 
nas — abu karaliai; čia neapsieisi be konkurencijos prekyboje, 
pirmiausia, žinoma, prekiaujant vilna ir audiniais. Todėl ir susi- 
kivirčyta dėl Flandrijos, beje, dar reikia nepamiršti, kad Prancū- 
zija visad palaikė ir palaiko Škotiją, o škotai iš šiaurės kelia nuo- 
latinį pavojų Anglijos karaliui... Karas įsiplieskė ne dėl vienos 
kurios priežasties — jų daugybė; jos rusena it žarijos naktį. O čia 
dar Roberas dArtua — žmogus, praradęs garbę ir išvytas iš gim- 
tosios karalystės, patekęs į Angliją širų žarijų įpūsti. Popiežius, 
tada tai buvo Pjeras Rožė, t. y. Klemensas VI, darė viską ir vertė 
kitus daryti viską, kad tik neleistų įsiplieksti širam absurdiškam 
karui. Jis maldavo vieną ir kitą pusę taikytis, ieškoti nuolaidų ir 
bendrų kompromisų. Jis net pasiuntė legatą, ir tas legatas buvo 
ue kas kitas, o dabartinis popiežius, tuomet dar kardinolas 
Oberas. Jis keliavo ketindamas prikalbinti kryžiaus karui abu 
karalius, kad jie sutelktų savo senjorus. Tai būtų buvęs puikus 
būdas kovingiems jų potroškiams įgyvendinti ir pakreipti juos 
kita linkme, kad išsipildytų visos viltys suvienyti krikščionybės 

pasaulį... Vietoj kryžiaus žygio turime Kresi. Matote, kas išėjo. 
Ten buvo ir jūsų tėvas, jis tikriausiai jums pasakojo... 

Ak, mielas mano sūnėne, per savo gyvenimą jūs dar patirsi- 
te, koks menkas nuopelnas iš visos širdies tarnauti geram kara- 
liui; jo vedamas atliekate savo pareigas, ir visi jus ištikę sunku- 
mai nieko neverti, nes jūs jaučiate, kad jie veda į aukščiausiąjį 
gėrį. Sunkiausia gerai tarnauti blogam monarchui... arba blo- 
gam popiežiui. Kiek mačiau jaunystėje žmonių, kurie tarnavo 
Pilypui Gražiajam ir buvo labai laimingi. O tarnauti šitiems 
tuščiagarbiams Valua reikia pastangų, be to, dar ir nemažai. Jie 
neklauso jokių patarimų ir teikiasi išgirsti proto balsą tik tada, 
kai pasijunta sutriuškinti ir galutinai sužlugę. 

Tiktai po Kresi Pilypas VI sutiko su paliaubomis ir pasiūly- 
mais, kuriuos buvau parengęs. Reikia manyti, kad tie pasiūly- 
mai nebuvo visai blogi, nes tos paliaubos, nekreipiant dėmesio 
į politinius susirėmimus, truko nuo 1347 iki 1354 metų, septy- 
nerius gana taikingus metus. Atrodė, visiškai laimei nebetrūks- 
ta nieko. Bet ne, mūsų prakeiktame amžiuje pasibaigus karui 
prasideda maras. 

Jūsų ten, Perigore, jis pasigailėjo... Žinau, mano brangus sū- 
nėne, žinau, kad tai Dievo rykštei atidavėte savo duoklę; taip, 
taip, jūs taip pat patyrėte nemažai siaubo. Bet tai nesulyginama 
su tuo siaubu, kuris tvyrojo tankiai apgyventuose miestuose, be 
to, apsuptuose daug gyventojų turinčių kaimų, tokiuose kaip Flo- 
rencija, Avinjonas ar pagaliau Paryžius. O ar žinote, kad ši negan- 
da atėjo iš Kinijos per Indiją, Totoriją ir Mažąją Aziją? Kalbama, 
jog ji pasiekė ir Arabiją. Tai netikėlių liga; ji buvo pasiųsta mums, 
kad nukentėtų paskendusi nuodėmėse Europa. Laivai atplukdė 
marą iš Konstantinopolio ir Levanto krantų į Graikijos archipe- 


lagą, o iš čia jis pateko į Italijos uostus, perkopė Alpes ir užpuolė 

mus, o paskui jau pasiekė Angliją, Olandiją, Daniją ir nurimo 
Šiaurės kraštuose — Norvegijoje, Islandijoje. Pas jus taip pat siau- 
tėjo bent dvi jo formos; viena forma susirgusius žmonelius maras 
nužudydavo per tris dienas, kankindavo baisi karštinė, priversda- 
vusi spjaudyti kraujais... susirgę nelaimingieji tikino, kad jie ken- 
čia pragaro kančias... o kita forma sergantys agonijų kankinami 
išgulėdavo ilgiau — penkias šešias dienas; karštinė buvo tokia pati, 
tik kirkšnyse ir pažastyse dar atsirasdavo pūlinių. 

Septynis mėnesius maras siautėjo Avinjone. Kasvakar prieš 
miegą mes klausdavome savęs, ar sulauksime ryto. Kiekvieną 
rytą čiupinėdavome pažastis ir kirkšnis. Vos pajutusį menkiau- 
sią karštį apimdavo siaubas; toks žmogus žiūrėdavo beprotiš- 
komis akimis. Su kiekvienu įkvėpimu ateidavo į galvą mintis: 
o gal su šituo oro gurkšniu į mane įsiskverbė nelaimė. Išsiskir- 
damas su bičiuliu visuomet galvodavai: „Kuris? Jis? Aš? O gal 
abudu?“ Audėjai mirdavo savo dirbtuvėlėse griūdami prie su- 
stojusių staklių. Auksakaliai baigdavo savo gyvenimą prie atvė- 
susio žaizdro, pinigų keitėjai krisdavo tiesiog po savo prekysta- 
liais. Vaikai užgesdavo įsiropštę į patalą, kur jau tysojo atšalęs 
jų motinos kūnas. O smarvė, Aršambo, kokia smarvė tvyrojo 
Avinjone! Visos gatvės buvo nuklotos lavonais. 

Pusė — tik įsivaizduokite — pusė Avinjono gyventojų žuvo. 
Per keturis 1348 metų mėnesius — nuo sausio iki gegužės — gy- 
vybę prarado 62 tūkstančiai žmonių. Kapinės, kurioms žemę 
paskubom nupirko popiežius, buvo perpildytos per mėnesį — 
ten palaidojo 11 tūkstančių numirėlių. Žmonės mirė be jokios 
slaugos; juos laidojo be jokio kunigo. Sūnus bijojo užeiti pas 
tėvą, o tėvas — pas sūnų. Tik pamanykite, 7 tūkstančiai aklinai 
užkaltų namų! Visi, kas turėjo bent menkiausią galimybę, bėgo 


į savo užmiesčio rūmus. 

Klemensas VI su keletu kardinolų, — tarp jų buvau ir aš, — 
liko mieste. „Jei Dievas panorės, pasiims mus.“ Ir jo įsakymu 
dauguma iš 400 popiežiaus dvaro dvasininkų niekur nepasi- 
traukė, tačiau jie neparodė jokio uolumo padėdami kitiems. 
Popiežius apmokėjo gydytojų išlaidas, savo pinigais išlaikė veži- 
kus ir duobkasius, liepė gyventojams išdalyti maisto atsargas ir 
prisakė sargybiniams imtis kuo geresnių priemonių epidemijai 
sulaikyti. Tuomet niekas jam nepriekaištavo, kad jis per dos- 
niai švaisto pinigus. O popiežius plūdo vienuolius ir vienuoles, 
kurie neatliko kilniaširdiškumo pareigos ir neslaugė, neguodė 
ligonių ir merdinčiųjų... Ak, ir prisiklausiau tomis dienomis 
visokių išpažinčių ir atgailų iš pačią aukščiausią padėtį užiman- 
čių, galingiausių žmonių, priklausiusių netgi Bažnyčiai; jie ėjo 
savo sielų apšvarinti ir melsti nuodėmių atleidimo! Net galin- 
giausi Lombardijos ir Florencijos bankininkai, iš siaubo kalen- 
dami dantimis, išpažindavo savo nuodėmes ir pasirodydavo to- 
kie dosnūs... O kardinolų meilužės... taip, taip, mano sūnėne, 
ne visi, bet kai kurie jų turi... Šitos gražios damos ateidavo ap- 
kabinėti Švenčiausiosios Mergelės statulų savo brangenybėmis! 
Savo dailias nosytes jos šluosrydavo kvapniųjų esencijų prišlaks- 
tytomis nosinaitėmis, o į namus grįždavo prieš tai nusispyrusios 
savo kurpaites. Tie, kurie apšaukė Avinjoną bedievių miestu ir 
net naujuoju Babilonu, nematė jo per marą. Tada visi tapo die- 
vobaimingi, patikėkite manimi! 

Vis dėlto žmogus keistas padaras! Kai gyvenimas jam šypso- 
si, reikalai klestėte klesti, žmona vaisinga ir jo provincijose tylu 
ir ramu, regis, tuomet jis turėtų veržtis ir veržtis savo dvasia 
prie Viešpaties ir dėkoti už visas jam suteiktas malones. Tačiau 
kur ten! Jis nė neprisimena savo Kūrėjo, pučiasi ir nepaiso visų 


Dievo įsakymų. Bet vos tik ištinka jį bėda, užgriūva negandos, 

jis puola prie Dievo. Maldauja jį, kaltina save ir pasižada pasi- 
taisyti... Taigi Dievas ne veltui siunčia žmonėms nelaimes, tai, 
atrodo, vienintelis būdas priversti žmogų grįžti prie jo... 

Ne aš pats pasirinkau savo kelią. Jį man išrinko mano mo- 
tutė; gal girdėjote, ji mane paskyrė dvasininku, kai aš dar buvau 
visai vaikas. Aš nesipriešinau jai, matyt, tik dėl to, kad, kiek pa- 
menu, jutau dėkingumą Viešpačiui Dievui už viską, ką jis man 
suteikė, ir pirmiausia už gyvenimą. Dar buvau visai mažas, tada 
gyvenome senojoje mūsų Rolfi pilyje Perigė, kur jūs taip pat 
gimėte, Aršambo, tik ten nebegyvenote nuo to laiko, kai jūsų 
tėvas prieš penkiolika metų įsikūrė Montinjake... Tai šit toje 
didžiulėje pilyje, pastatytoje vienoje senovės romėnų arenoje, 
prisimenu tą džiaugsmą, kuris netikėtai užplūsdavo mane, kad 
gyvenu be galo gražiame pasaulyje, kvėpuoju, matau dangų; 
pamenu, šitai ypač pajusdavau vasaros vakarais, kai ilgai ne- 
gesdavo diena, o mane guldydavo dar nesutemus. Vynuogėse, 
kurių virkščios ropštėsi siena po mano kambario langu, dūzgė 
bitės, vakaro šešėliai lėtai gulė ant didžiulių akmeninių kiemo 
plokščių; dangus dar šviesus, jame sklandė paukščiai, o pro sau- 
lėlydyje rausvuojančius debesis jau prasimušė pirmoji žvaigždu- 
tė. Aš taip norėjau padėkoti; mano motutė paaiškino, kad šitą 
grožybę sukūrė Dievas ir už visa dėkoti reikia jam. Nuo to laiko 
šis jausmas manęs niekada nepaliko. 

Ner šiandien, per šitą ilgą mūsų kelionę, aš dažnai mintyse 
dėkoju Viešpačiui už tokį šiltą orą, už tai, kad keliauju rudens 
auksu pagražintais miškais, vis dar žaliuojančiomis pievomis, ir 
už tai, kad mus lydi ištikimi tarnai, o mano palankiną traukia 
gražūs ir patikimi žirgai. Man malonu stebėti žmonių veidus, 
gyvulių judesius, medžių lają, žavėtis visa šita didžiule įvairybe, 


ta begaline ir labai gražia Viešpaties kūryba. 

Mokslo vyrai, kurie ginčijasi teologijos klausimais tvankiose 
salėse, varinėja tuščias kalbas, koneveikia vieni kitus tokiais žo- 
džiais, kad net burnoj kartu darosi, ir prigalvoja įvairių sąvokų, 
kad tik kitaip pavadintų tai, kas jau seniai žinoma, tai šit tie 
žmonės turėtų verčiau pasigydyti smegenis stebėdami gamtą. 
Teologija man reiškia tai, ko mane išmokė Bažnyčios tėvai, ir 
nė kiek nesirūpinu ką nors keisti... 

Aš būčiau galėjęs tapti popiežiumi... taip, taip, mano mielas 
sūnėne. Kai kurie man tai tiesiai sako, net šneka, kad galėčiau 
ir dabar juo tapti, jei Inocentas gyventų trumpiau nei aš. Tebū- 
nie Dievo valia. Aš nesiskundžiu Viešpačiui dėl to, ką jis man 
padarė. Dėkoju jam už tai, kad jis mane nuvedė keliu, kuriuo 
dabar einu, ir leido sulaukti šitiek metų, o tokį amžių retas iš- 
gyvena... Penkiasdešimt penkeri metai, mano brangus sūnėne... 
esu dar sveikas ir žvalus. Tai juk taip par Viešpaties palaimini- 
mas. Žmonės, kurie manęs nematė dešimt metų, netiki savo 
akimis, — aš taip mažai pasikeičiau: tokie pat rausvi skruostai, 
vos pradėjusi žilti barzda. 

Iš tikrųjų mintis, užsidėti ar neužsidėti tiarą, glosto mano sa- 
vimeilę tik tada... aš jums prisipažįstu kaip artimiausiam gimi- 
naičiui... tik tada, kai pajuntu, kad galėčiau veikti geriau negu 
tas, kuris ją dabar nešioja. O juk kai popiežius buvo Klemen- 
sas VI, tokios mintys nėkart netoptelėdavo. Jis puikiai suprato, 
kad popiežius privalo būti visų monarchų monarchas, vyriau- 
siasis Dievo vietininkas žemėje. Kai Žanas Birelis ar kuris nors 
kitas skurdo išpažinėjas priekaištaudavo jam už išlaidavimą ir 
per didelį dosnumą, šis popiežiui atsakydavo: „Nė vienas neturi 
nueiti neužganėdintas“. Paskui, pasisukdamas į mane, pro dan- 
tis iškošdavo: „Mano pirmtakai nesugebėjo būti popiežiais. Ir 


per tą didįjį marą, kaip jau sakiau, jis išties mums įrodė, kad jis 

geriausias iš geriausiųjų. Ranką prie širdies pridėjęs prisipažin- 
siu, kad aš nebūčiau galėjęs padaryti tiek, kiek jis, ir aš iki šiol 
dėkoju Viešpačiui, kad jis pasirinko ne mane vesti kenčiančią 
krikščionybę tokio išbandymo keliu. 

Ir nė akimirkai Klemensas neprarado savo didybės ir vi- 
siems mums įrodė, kad jis šventasis tėvas, visų krikščionių ir ne 
tik jų tėvas, kai mažne visur, o ypač Reino provincijose, Main- 
ce, Vormse puolė žydus kaltindami, kad ne kas kitas, o tik jie 
užtraukė šitą Dievo rykštę; tuomet popiežius pasmerkė tuos 
puolėjus. Negana to, jis nutarė pats asmeniškai juos globoti ir 
atskyrė nuo Bažnyčios tuos, kurie šiurkščiai elgėsi su žydais; jis 
suteikė išvytiems žydams prieglobstį ir būstą savo valdose, kur, 
reikia pripažinti, per kelerius metus jie padėjo atkurti gerovę. 

Bet ko gi aš taip įsiplepėjau apie tą marą? A, taip! Mar 
mąsčiau apie tai, kad maras turėjo lemtingų padarinių ne tik 
Prancūzijos karūnai, bet ir pačiam karaliui Jonui. Ir išties, kai 
epidemija jau baigėsi, 1349 metų rudenį viena po kitos trys ka- 
ralienės, veikiau, dvi karalienės ir viena princesė, kuri jau buvo 
pažadėta karaliui... 

Ką tu ten sakai, Briunė? Kalbėk garsiau. Jau matyti Burdė- 
jus? Taip, taip, noriu pažiūrėti. O taip, pozicija iš tikro gera, 
pilis stovi taip, kad iš jos gali puikiausiai stebėti prieigas ir iš ten 
komanduoti. 

Tai šit, mano mielas Aršambo, tą pilį man padovanojo 
mano jaunesnysis brolis, jūsų tėtušis, atsidėkodamas už tai, kad 
išlaisvinau Perigė. Kadangi man nepavyko ištraukti karaliaus 
Jono iš anglų letenų, šiaip ar taip, išvadavau mūsų grafų miestą 
ir padariau viską, kad vėl jį valdytume. 

Pamenate, anglų įgula nenorėjo išvykti. Ir ietys, kurios pa- 


prastai lydi mane ir iš kurių ne vienas šaiposi, tąkart man la- 

bai pravertė. Kai tik pasirodžiau jų apsuptas pakeliui iš Bordo, 
anglai be žodžių pradėjo trauktis. Juk 200 ietininkų ir vienas 
kardinolas — tai jau nemažai... Be to, dauguma mano patarnau- 
tojų moka naudoti ginklus lygiai kaip ir mano sekretoriai, ir 
mokslininkai teisininkai, kurie dabar keliauja kartu. O mano 
ištikimasis Briunė — riteris, aš neseniai įšventinau jį į šitą kil- 
mingą luomą. 

Dovanodamas Burdėjų, mano brolis sustiprino savo valdas. 
Juk šalia Savinjako esančią Oberošo senjoriją ir netoli Tenono- 
Bonevalio tvirtovę, kurias aš prieš 10 metų atpirkau už 20 tūks- 
tančių Aorinų iš Pilypo VI... sakau „arpirkau“, nors iš tiesų tai 
padengė tik menką dalį sumos, kurią jam buvau paskolinęs... 
Paskui įtvirtintą Sent Asrjė abatiją, kurios abatas aš ir esu, Fleik- 
so ir Sen Marten de Beržerako priorijas — jos taip pat mano; tai- 
gi, iš viso dabar jau išeina šešios tvirtovės, ir visos jos išsidėsčiu- 
sios tinkamu atstumu aplink Perigė; visas jas globoja Bažnyčia, 
tarsi visos jos būtų popiežiaus nuosavybė. Vargu ar kas išdrįstų 
ten kišti nagus. Taip įtvirtinau taiką mūsų grafystėje. 

Žinoma, jūs gerai žinote Burdėjų, juk tenai dažnai lanky- 
davotės. O aš jau senokai čia buvau... Žiū, visai buvau pamir- 
šęs tą didžiulį aštuonkampį donžoną. Galingai atrodo. Dabar 
jis mano, bet tik vieną naktį ir rytą, kaip tik užteks laiko ten 
įkurdinti savo parinktą valdytoją. O kada grįšiu — nežinau, jei 
apskritai kada nors sugrįšiu. Turiu mažai laiko maloniam po- 
ilsiui. Bet padėkokime Dievui už tai, kad Jis davė mums tokį 
nuostabų orą. Manau, jau paruošta gera vakarienė, mat, nors ir 


palankine, kelionė gerokai sukratė vidurius. 

III 
Mirtis beldžiasi į visas duris 


Aš taip ir žinojau, mano mielas sūnėne, juk sakiau, kad neverta 
šiandien keliauti už Nontrono. Ir nukaksime ten jau po vaka- 
rinių pamaldų, bus pati naktis. La Riu man ausis išūžė: „Mon- 
sinjoras vis lėčiau važiuoja. Monsinjorui per maža nukeliauti 
aštuonias Ijė...“ Dievai jo nematė! La Riu visuomet lekia it akis 
išdegęs, tarsi amžinai ką nors vytųsi. Viena vertus, tai nėra taip 
jau blogai, mano eskortas su juo tikrai neužsnūs. Tačiau aš ži- 
nojau, kad mums nepavyks išvykti iš Burdėjaus anksčiau kaip 
vidurdienį. Per daug reikėjo ten nuveikti, nuspręsti, pasirašyti 
daugybę popierių. 

Aš myliu Burdėjų ir žinau, kad ten galėčiau būti laimingas, 
jei Dievas man būtų skyręs ne tik turėti jį, bet ir gyventi ten. 
"Tas, kuris teturi kuklią valdą, moka visa širdimi ja pasidžiaugii. 
O tas, kuris turi daugybę plačiausių valdų, džiaugiasi jomis tik 
mintyse. Dangus visuomet suteikia pusiausvyrą tam, kuo mus 
apdovanoja. 

Kai grįšite į Perigorą, Aršambo, būkite geras ir užsukite į Bur- 
dėjų; noriu, kad patikrintumėte, ar įvykdė mano prašymą patai- 
syti stogą. Be to, židinį mano kambaryje. Jis rūksta... Kokia laimė, 
kad anglai pagailėjo Burdėjaus. Juk matėte Brantoną, mes ką tik jį 
pravažiavome, matėte, ką jie ten padarė, kuo pavertė kadaise tokį 
mielą, gražų miestelį ant upės kranto. Man neseniai perdavė, kad 
rugpjūčio 9-osios naktį ten buvo apsistojęs Velso princas. Išaušus 
jo kariai storžieviai prieš išvažiuodami padegė miestą. 

Aš smerkiu jų aistrą viską griauti, deginti, vyti iš savo namų 


žmones ar juos apiplėšti, sakytum jie be smurto jau ir gyventi 

nebegali. Suprantu, kai žudosi mūšio lauke kariai, ir jei Vieš- 
pats Dievas nebūtų skyręs manęs Bažnyčiai, o būtų liepęs vesti 
į mūšį karius, iš manęs taip pat nesulauktų gailestingumo. Tiek 
jau to, tegu sau plėšikauja, juk reikia žmonėms leisti kiek pra- 
siblaškyti; jie tokie pavargę ir amžinai rizikuoja būti nukauti. 
Bet lekioti po svetimą žemę vien tam, kad nusiaubtų liaudį ir 
paverstų elgetomis, sudegintų jos namus ir laukus, pasmerktų ją 
badauti ir šalti, vien apie tai pagalvojus sukyla pyktis. Suprantu 
tokių plėšimų tikslus: provincijos nusiaubtos, karalius nebega- 
li surinkti duoklių, o ram, kad susilpnintų karalių, sunaikina 
jo valdinių turtą. Bet tai neturi prasmės. Jei anglas mano turįs 
teisių į Prancūziją, kodėl jis ją niokoja? Ir nejau jis tikisi, net jei 
jam pavyktų gauti Prancūziją visokiomis sutartimis, nejau jis ti- 
kisi, kad po to, kai užgrobė ją ginklu, kai šitaip šiurkščiai elgėsi, 
jį čia pakęs? Jis sėja neapykantą. Be abejo, dėl jo Prancūzijos ka- 
ralius neteks pinigų, tačiau jis subrandino sielas, kupinas pykčio 
ir troškimo keršyti. Žinoma, karalius Eduardas šen bei ten suras 
keletą senjorų, na, tokių, kuriems už pinigus padarys nuolaidų, 
bet liaudis nuo šiolei priešinsis visoms jo sutartims, nes jokiais 
susitarimais čia neišsipirksi... Žiūrėkite patys, kas dabar dedasi: 
geri žmonės nėmaž nerūstauja ant karaliaus Jono už tai, kad lei- 
do save sumušti; ne, atvirkščiai, jie jo gailisi, vadina jį Jonu Nar- 
siuoju ar Jonu Geruoju, o turėjo vadinti jį Jonu Kvailuoju, Jonu 
Užsispyrėliu ar Jonu Nerikėliu. Ir jūs dar pamatysite, jie atiduos 
paskutinį savo kraujo lašą, kad tik išpirktų jį iš nelaisvės. 

Jūs galite manęs paklausti, kodėl aš jums vakar kalbėjau, 
kad maras turėjo rimtų padarinių karaliaus ir visos karalystės li- 
kimui? Ak, mano sūnėne, maras su kitomis moterimis nusinešė 
ir karaliaus žmoną Boną Liuksemburgierę, be to, pasiglemžė ją 


anksčiau, nei jis buvo karūnuotas karaliumi. 

Maras nužudė Boną Liuksemburgietę 1349 metų rugsėjį. 
Ji turėjo tapti karaliene ir būtų buvusi gera karalienė. Jos tėvas 
buvo Bohemijos karalius Jonas Neregys ir, kaip tikino, taip my- 
lėjo Prancūziją, kad tik Prancūzijos dvarą laikė vienintele vieta, 
kur kilmingas senjoras gali gyventi. Tikros riterystės pavyzdys 
tas karalius, tik kiek pakvaišęs. Nors visai nieko nematė, užsi- 
spyrė kautis Kresi ir todėl įsakė kuo stipriausiai pririšti jo arklį 
prie savo ginklanešių žirgų taip, kad riteriai būtų iš abiejų jo 
pusių. Taip jie ir puolė į mūšio maišatį. Rytą rado juos visus 
žuvusius, bet dar kuo stipriausiai surištus. Bohemijos karaliaus 
šalmą puošė trys baltos stručio plunksnos. Jo kilni mirtis taip pa- 
veikė jaunąjį Velso princą... tuomet jam tebuvo šešiolika metų; 
pirmajame savo mūšyje jis puikiai pasirodė; karalius Eduardas 
laikė visai tinkama politiniais sumetimais kiek pagražinti savo 
įpėdinio vaidmenį anuomet... taigi Velso princas buvo sukrės- 
tas ir išmaldavo tėvo leidimą nešioti tokią pat emblemą, kokią 
turėjo velionis aklasis karalius. Šit kodėl dabar ant Velso princo 
šalmo ir matome tris boluojančias stručio plunksnas. 

Tačiau didžiausia princesės Bonos vertybė buvo jos brolis 
Karolis Liuksemburgietis; mes su popiežiumi Klemensu VI 
pasidarbavome, kad jis būtų išrinktas Šventosios Imperijos 
valdovu. Ne, ne, mes puikiai žinojome, kad turėsime keblumų 
su šituo storžieviu, suktu it prekybininkas žmogėnu... O, nie- 
ko bendra su savo tėvu, netrukus pats tuo įsitikinsite, tačiau 
mes numatėme, kad Prancūzija turės patirti skaudų metrą, ir 
dėl to reikėjo ją sustiprinti padarius jos būsimojo karaliaus 
svainį imperatoriumi! Mirus seseriai, sąjunga iširo. Baisu pri- 
siminti, kiek patyrėme nemalonumų dėl jo Aukso bulės; jis 
rėmėsi Prancūzija, bet pats nieko nedavė, ir štai todėl aš dabar 


vykstu į Mecą. 

Karalius Jonas, — o jis anuomet tebuvo Normandijos kuni- 
gaikštis, — ne per daug sielvartavo netekęs Bonos. Jie negyve- 
no labai sutardami, neretai pasitaikydavo ir smarkių skandalų. 
Nors ji buvo gana daili ir kasmet dovanodavo jam po kūdi- 
kį — iš viso vienuolika, — tiesa, tik po to, kai jam duodavo su- 
prasti, kad laikas pasislinkti arčiau žmonos, - šiaip monsinjoras 
Jonas daugiau švelnumo jautė savo kuzenui, aštuoneriais metais 
jaunesniam ir ganėtinai dailios išvaizdos jaunuoliui... Tai buvo 
Šarlis de La Serda, jį dar vadino Ispanijos monsinjoru, nes jis 
priklausė nuo sosto nušalintai Kastilijos karalių dinasrijai. 

Vos spėjo ponios Bonos kūną atiduoti žemei, kunigaikštis 
Jonas, nieko nelaukdamas, drauge su gražiuoju Karlu Ispanu 
pasitraukė į Fontenblo, kad pabėgtų nuo epidemijos. O! Ši yda 
ne tokia jau reta, mano mielas sūnėne. Aš niekaip negaliu šito 
suprasti, ir tai labiausiai mane siutina; tai viena iš tų ydų, kurias 
mažiausiai esu linkęs atleisti. Tačiau nori nenori tenka pripažin- 
ti, kad ji paplitusi tarp karalių ir smarkiai jiems kenkia. Spręs- 
kite pats, kuo baigėsi tas pragaištingas potraukis Eduardui II, 
Anglijos karaliui, dabartinio Anglijos karaliaus tėvui. Už savo 
sodomiją jis sumokėjo sostu ir gyvybe. Mūsų karalius Jonas 
užsiima sodomija ne taip jau atvirai; tačiau daugelis požymių 
leido numanyti, ir ypač ta nuodėmė išryškėjo, kai pražūtinga 
aistra suliepsnojo tam gražiaveidžiam Ispanijos kuzenui... 

Kas atsitiko, Briunė? Kodėl mes stovime? Kur esame? Ken- 
sake? Bet juk čia nebuvo numatyta sustoti... Ko nori šitie pras- 
čiokai? A, palaiminimo! Tegul nestabdo mano kortežo dėl tokio 
reikalo; tu juk puikiai žinai, kad aš laiminu eidamas... /1 nomine 
patris... lii... sancti... Vardan Dievo Tėvo... Eikite, gerieji žmonės, 
jūs jau palaiminti, eikite su Dievu... Jei imsime stoti kaskart, kai 


prašo palaiminti, Mece atsidursime tik po pusmečio. 

Taigi, aš jums sakiau, kad ponia Bona miršta 1349 metų 
rugsėjį, palikusi sosto paveldėtoją našliu. O spalį ateina eilė 
ir Navaros karalienei Žanai, kurią praminė Žana Mažąja, - ji 
Margaritos Bungundės ir, galimas daiktas, o gal ir negalimas, 
Liudviko Vaidingojo duktė; toji pati, kuriai buvo atimta teisė 
į Prancūzijos sostą, nes sklido kalbos, kad ji buvus pavainikė... 
taip, taip, Nelio bokšto vaikas... Ją nusinešė maras. O ir Žanos 
mirtį neilgai apraudojo. Ji našlavo jau šešerius metus, mat jos 
vyras, o kartu ir kuzenas, monsinjoras Filipas dEvrė buvo nu- 
kautas kažkur Kastilijoje mūšyje su maurais. Navaros karūną 
jiems perleido Pilypas VI, norėdamas užbėgti už akių galimoms 
jų pretenzijoms į Prancūzijos sostą, kai pats jau turėjo jį. Tai 
buvo vienas iš daugelio sandėrių, kurie padėjo Valua dinastijai 
įkopti į sostą. 

Aš niekada nepritariau širam Navaros susitarimui, kuris nei 
buvo geras teisės požiūriu, nei šiaip teisingas kaip pats faktas. 
Bet tąsyk aš dar neturėjau teisės pareikšti savo nuomonę, - aš 
ką tik buvau paskirtas Oksero vyskupu. Be to, jei ir būčiau pa- 
reiškęs... Teisės požiūriu tai buvo niekam tikęs sandėris. Kaip 
kraitį Navarą gavo Liudviko Vaidingojo motina. Jei Žana Ma- 
žoji buvo ne jo duktė, o kurio nors ginklanešio, ji neturėjo nė 
menkiausių teisių ne tik į Prancūzijos, bet ir į Navaros sostą. 
Taigi, jei pripažįstamos jos teisės į vieną karūną, /pso facto * pri- 
pažįstamos ir į Prancūzijos karūną, pripažįstamos ir jos būsimų 
įpėdinių teisės! Ir net pernelyg atkakliai buvo tvirtinta, jog ją 
nušalino nuo teisės į sostą ne tiek dėl jos galimos pavainikystės, 
kiek dėl to, kad ji buvo moteris, o moterims valdyti draudė 


vyrų išgalvotas sosto paveldėjimo įstatymas. 


* Faktiškai, kartu (/ot.). 

Na, o jei kalbėsime apie praktiškus sumetimus... Nė už ką, 
dėl jokios priežasties Pilypas Gražusis nebūtų sutikęs atrėž- 
ti nuo savo karalystės to, ką buvo anksčiau prijungęs. Sostas 
nestiprėja, kai nupjauni vieną jo koją. Žana ir Pilypas Na- 
variečiai laikėsi labai ramiai; Žana dėl to, kad prisiminimai 
apie motiną buvo pernelyg švieži, o Pilypas — kad jis, kaip 
ir jo tėvas Liudvikas dEvrė, buvo doras ir protingas žmogus. 
Jie atrodė visai patenkinti savo turtinga Normandijos Gra- 
fyste ir nedidele Pirėnų Karalyste. Viskas ėmė keistis įsikišus 
jų sūnui Šarliui, itin guviam 18 metų jaunuoliui. Tai šit, jis 
smerkiamai žvelgė į savo šeimos praeitį ir buvo kupinas garbė- 
troškos dėl savo ateities. „Jei mano senelė nebūtų buvusi to- 
kia karštakraujė kekšė, jei mano motina būtų gimusi vyru... 
dabar aš jau sėdėčiau Prancūzijos soste“. Aš pats šitai girdėjau 
savo ausimis... Taigi, reikėjo tinkamai elgtis su Navara, kuri 
dėl geografinės padėties, o ji, kaip žinote, karalystės pietuose, 
pasidarė dar svarbesnė, kai anglai turėjo užkariavę visą Akvita- 
niją. Ir tuomet, — o tai visada būna panašiais atvejais, - imami 
tvarkyti vedybų reikalai. 

Negali tvirtinti, kad kunigaikštis Žanas būtų veržęsis suda- 
ryti naują sąjungą. Bet jam buvo lemta tapti Prancūzijos kara- 
liumi, o karaliaus įvaizdis neatsiejamas nuo šalia jo stovinčios 
karalienės, ypač šiuo atveju. Žmona sutrukdytų rodytis jam 
atvirai įsikibus į parankę tam ponaičiui ispanui. Kita vertus, 
kaip galima geriau prisimeilinti tam nenuoramai Šarliui dEvrė 
Navariečiui ir dar tvirčiau surišti jam rankas, jei neišrinkus iš 
jo seserų būsimos Prancūzijos karalienės? Vyriausioji, Blanša, 
turėjo 16 metų. Gražutė ir galvora mergaitė. Sumanymas juos 
apvesdinti gerokai pasistūmėjo į priekį; iš popiežiaus jau buvo 


gautas leidimas tuoktis ir vos ne paskelbta vestuvių diena, ta- 

čiau kiekvienas klausė savęs, ar sulauks kitos savaitės, kai pasi- 
darė taip siaubinga gyventi? 

Mirtis ir toliau beldėsi į visas duris. Gruodžio pradžioje 
maras pasiglemžė ir pačią Prancūzijos karalienę Žaną Burgun- 
dę Raišę, tą bjauriąją karalienę. Teisybės dėlei reikėtų pridurti, 
kad tik padorumas sulaikė žmones ir jie nepradėjo krykštauti 
iš džiaugsmo ir šokti gatvėse. Visi jos nekentė; jūsų tėvas grei- 
čiausiai apie ją pasakojo. Ši karalienė vogdavo iš savo vyro kara- 
liškąjį spaudą, kad galėtų įmesti žmones į kalėjimą; ji liepdavo 
paruošti apnuodytą vandenį maudytis svečiams, kurių ji nekęs- 
davo. Mažai trūko, ir ji būtų pražudžiusi vyskupą... Karalius 
neretai ją gerokai perdavo, tačiau jos pataisyti taip ir nepavyko. 
Aš tikrai prisibijojau šitos karalienės. Iš prigimties ji buvo to- 
kia įtari, kad nuolatos jai vaidenosi vieni priešai. Kita vertus, 
ji buvo pikčiurna, melagė, šlykšti žmogysta, be to, taip sakant, 
ir nusikaltėlė. Jos mirtis iš tiesų prilygo dangaus bausmei, tik 
mažumą pavėluotai. Beje, netrukus po jos mirties epidemija 
ėmė slopti, tarsi ta baisi Dievo rykštė, atslinkusi iš toli, teturėjo 
vienintelį tikslą — pagaliau nužudyti šitą harpiją. 

Iš visų prancūzų didžiausią palengvėjimą pajuto pats kara- 
lius. Lygiai po mėnesio — ir nė viena diena vėliau, — t. y. per 
sausio speigus, jis vėl vedė. Nors ir palaidojo visų nekenčiamą 
savo žmoną, vis dėlto tokia skuba gerokai prasilenkė su pado- 
rumu. Tačiau blogiausia pasirodė net ne skuba. Su kuo jam 
taip knietėjo tuoktis? Ogi su savo sūnaus sužadėtine, Blanša 
Navariete, ta mergaičiuke, kurią jis beprotiškai įsimylėjo pama- 
tęs savo rūmuose. Prancūzai, paprastai tokie atlaidūs visokioms 
laisvybėms, tokių paklydimų savo valdovams neatleidžia. 

Pilypas VI buvo net keturiasdešimt metų vyresnis už gra- 


žuolę Blanšą, kurią nugvelbė iš savo įpėdinio. Ir net negalėjo 

remtis, kaip dažnai pasitaiko, kai tuokiasi nelygios karališkosios 
poros, aukščiausiais valstybės interesais; taip jo karūnoje atsira- 
do dar vienas — gėdos — akmuo, šis savo įpėdinį visam gyveni- 
mui padarė pajuokos objektu. Vestuves skubotai atšventė Sen 
Žermen an Lė. Jono Normandiečio ten, žinoma, nebuvo. Jis ir 
šiaip niekada nedegė meile savo tėvui, kuris, beje, atsilygino jam 
tokia pat nemeile. Dabar jis stačiai kunkuliavo neapykanta. 

Po mėnesio vedė ir karaliaus sūnus. Jis skubėjo nuplauti 
įžeidimo dėmę. Dėjosi susižavėjęs galimybe susieti savo likimą 
su Bulonės kunigaikštiene, Bulonės kunigaikščio našle. Mano 
gerbiamasis brolis, Bulonės kardinolas Gi, širą santuoką sutvar- 
kė Bulonės šeimos naudai, beje, taip pat ir savo. Bulonės kuni- 
gaikštienė buvo labai parankus atvejis, ir su jos turtais princas 
būtų galėjęs puikiausiai sutvarkyti pašlijusius piniginius reika- 
lus, mat buvo toks švaistūnas, kokių reta; dabar jis ėmė švaisty- 
tis dar pasiučiau. 

Naujoji Normandijos kunigaikštienė buvo gerokai vyresnė 
už savo uošvę; kartu jos darė ypač keistą įspūdį per rūmų priė- 
mimus: jos skyrėsi ir figūra, ir veidu, tas skirtumas nieku gyvu 
nebuvo marčios naudai. Kunigaikštis Žanas negalėjo nejausti 
apmaudo: jis įprato manyti, kad yra įsimylėjęs Blanšą Navarie- 
tę, o ją šlykščiausiu būdu išvogė; jis kentė pragariškas kančias 
matydamas ją šalia tėvo, kuris Blanšą Navarietę net prie žmonių 
kvailiausiai glamonėdavo. Tas vaizdas taip trukdė lovos smagy- 
bes su Bulonės kunigaikšriene, kad jis dar uoliau puolė į Karlo 
Ispano glėbį. Išlaidumas prilygo savotiškam revanšui. Jis tarsi 
troško susigrąžinti garbę, beprotiškai leisdamas vėjais turtus. 

Beje, po ilgų siaubo ir nelaimių mėnesių, kai siautė maras, 
visi žmonės it patrakę puolė išlaidauti. Ypač Paryžiuje. Karaliaus 


rūmus stačiai apėmė pamišimas. Buvo manoma, kad toks ne- 

saikingas lėbavimas aprūpina darbu prastus žmogelius. Tačiau 
iš molio drėbtose lūšnelėse ir apgriuvusiose gryčiutėse nebuvo 
matyti nė menkiausio prakutimo. Tarp prasiskolinusių princų 
ir varguomenės egzistuoja tarpinis sluoksnis, į kurį suplaukia 
visas pelnas; jį sugriebia tokie stambieji pirkliai kaip, sakykim, 
marseliečiai, prekiaujantys gelumbe, šilkais ir kitais prabangos 
dalykais. Mada pasidarė labai ekstravagantiška, ir kunigaikštis 
Žanas, nors jis jau turėjo 31 metus, kartu su savo draugužiu 
Ispanu vilkėjo tokius trumpus mezginiuotus palaidinius, kad 
šie nepridengė ir užpakalių. Pakakdavo jiems praeiti — žmonės 
leipdavo juokais. 

Blanša Navarietė tapo karaliene anksčiau, nei buvo numaty- 
ta, ir karaliavo kur kas trumpiau, nei turėjo karaliauti. Pilypas 
de Valua išvengė ir karo, ir maro, o šit meilė jį pribaigė. Kol gy- 
veno su savo pikčiurna raiše, jis buvo dailus vyriškis, tiesa, kiek 
aptukęs, bet tai netrukdė jam judėti, guviai švytruoti kalaviju, 
šauniai šuoliuoti ant žirgo, leistis į ilgiausias medžiokles. Bet 
pusė metų galantiškų žygdarbių šalia savo gražiosios žmonos jį 
labai pakeitė: jis keldavosi iš lovos su vienintele mintimi - kuo 
greičiau vėl į ją sugrįžti. Kitaip nei velnio apsėdimu ar bepro- 
tybe šito nepavadinsi. Jis reikalavo iš savo gydytojų žolių antpi- 
lų, kurie darytų jį nepailstantį... Ką sakote? Jus stebina, kad... 
Nieko nepadarysi, mano sūnėne, taip, kaip tik taip... Nors mes 
ir priklausome Bažnyčiai arba, tikriau pasakius, dėl to, kad pri- 
klausome Bažnyčiai, privalome žinoti šituos dalykus, ypač kai 
kalbama apie karališkosios šeimos asmenį. 

O karalienė Blanša romiai pakentė tą beprotišką jo aistrą, 
kurią jis taip dažnai rodydavo; tos glamonės kėlė jai nerimą, o 
kartu ir maloniai glostė jos savimeilę. Karalius visiems gyrėsi, 


kad žmona nuilsta greičiau už jį. Netrukus jis sulyso, nustojo 

domėtis valdymo reikalais. Kiekviena savaitė jį sendino ištisais 
metais. Jis mirė 1350 metų rugpjūčio 22 dieną, turėdamas 57 
metus, iš kurių 22 karaliavo. 

Nors ir kokios didingos išvaizdos buvo šis valdovas, kuriam 
aš ištikimai tarnavau... juk jis, šiaip ar taip, buvo Prancūzijos 
karalius, o kita vertus, negalėjau pamiršti ir to, kad kaip tik jis 
išprašė man kardinolo kepurę... Taigi šis valdovas buvo ypač 
varganas karo vadas ir beviltiškas finansininkas. Jis prarado 
Kalė, Akvitaniją, po savo mirties paliko sukilusią Bretanę ir 
daugelį karalystės kraštų arba nepatikimų, arba nusiaubtų, be 
to, prarado visą prestižą. A, tiesa, jis vis dėlto nupirko Dofinė. 
Juk negali būti viskas vien tik blogai. Tai aš, jūs turėtumėte 
žinoti, ir sutvarkiau šį reikalą prieš dvejus metus iki Kresi. Dofi- 
nas Umberas buvo iki ausų paskendęs skolose ir jau nebežinojo, 
iš ko pasiskolinti pinigų ir atiduoti skolas... Jei jums įdomu, 
kitą sykį smulkiau papasakosiu, kaip ėmiausi to reikalo, kad 
dofino karūna atsidūrė ant vyriausiojo Prancūzijos karaliaus sū- 
naus galvos, ir kaip Vjena pateko į Prancūzijos Karalystės glėbį. 
Nesigirdamas galiu pasakyti, kad tarnavau Prancūzijai geriau 
nei pats karalius, nes jis ją mažino, o man pavyko ją padidinti. 

Jau šešeri metai! Prabėgo šešeri metai, kai mirė karalius Pi- 
lypas VI ir monsinjoras kunigaikštis Žanas tapo Jonu II! Tie 
šešeri metai pralėkė taip greitai, kad, regis, jis ką tik pradėjo 
valdyti. Ar ne dėl to širaip atrodo, kad mūsų naujasis karalius 
per tą laiką padarė tiek mažai svarbių dalykų, o gal dėl to, kad 
į senatvę laikas bėga labai spėriai? Kai žmogui dvidešimt, kiek- 
vienas mėnuo, kiekviena savaitė kupina visokiausių naujovių, 
ir tada atrodo, kad dienos nepaprastai ilgos... Jūs pats įsitikinsi- 
te, Aršambo, kai tik sulauksite mano amžiaus, to jums iš visos 


širdies linkiu... Atsigręži ir sakai: „Ką? Jau praėjo metai? Kaip 

greitai!“ Galbūt todėl, kad taip dažnai prisimeni praeitį, iš nau- 
jo pergyveni nugyventą laiką... 

Na štai, jau ir temsta. Taip ir žinojau, kad Nontroną pasiek- 
sime su tamsa. 

Briunė! Briunė!.. Rytoj turime išvykti prieš auštant, mūsų 
laukia ilgas kelias. Taigi tegul laiku kinko arklius ir kiekvienam 
įduoda valgio, nes nebus laiko sustoti poilsio. O kas išjojo į Li- 
možą pranešti apie mano atvykimą? Aimanas de Gijermi? Labai 
gerai... Pasiųsiu ir keletą bašeljė, kad pažiūrėtų, kur aš gyvensiu 
ir kaip ruošiasi mane priimti, tik pasiųsiu dieną ar dvi anksčiau. 
Kaip tik pakaks laiko, kad žmonės sukrustų, bet negana tam, 
kad iš visų diecezijų sulėktų skundikai ir neduotų praeiti su 
savo nepabaigiamais prašymais... Kardinolas? Ak! Kaip gaila, 
tik vakar sužinojome; deja, jis jau išvažiavo... Kitaip, mano sū- 


nėne, pavirsiu tikru keliaujančiu teismu. 


IV 
Kardinolas ir žvaigždės 


Aha, mano mielas sūnėne, matau, jus pamėgote mano palan- 
kiną ir valgius, kuriuos čia man patiekia. Ir mano draugiją, Ži- 
noma, ir mano draugiją... Dar paimkite gabalėlį tos taukuose 
konservuotos antienos, kuria mus vaišino Nontrone. Šitas pa- 
tiekalas — Nontrono miesto pasididžiavimas. Neįsivaizduoju, 
kaip mano virėjas išsaugo valgius šiltus... 

Briunė! Briunė, pasakykite virėjui, kad aš labai juo paten- 


kintas; jis net kelionėje maitina neatšalusiais valgiais. Išties su- 

manus žmogus. A-a, vežime jis laiko gorę... Ne, ne, aš nė kiek 
nesiskundžiu, kad jis dukart iš eilės duoda tuos pačius patieka- 
lus; jie man ypač patiko. Vakar vakare gaminta antiena man pa- 
sirodė itin skani. Dėkokime Dievui, kad jos turime ik valios. 

O vynas, tiesa, dar ne visai išrūgęs ir kiek per lengvas. Tai ne 
Sent Fua ar Beržerako vynai; prie jų jūs jau pripratote, mielas 
Aršambo, o ką jau kalbėti apie Sent Emiljono ir Liusako vy- 
nus, — jie tikras gardumėlis, bet juos dabar iš Liburno gabena 
didžiuliais laivais tiesiai į Angliją... Prancūzų gerklės į juos jau 
nebeturi teisių. 

Šito vyno nė palyginti negalėtum su taure Beržerako, ar ne, 
Briunė? Riteris Eimaras Briunė kilęs iš Beržerako ir sako, kad 
viskas, kas geriausia, tegali augti ir atsirasti tik Beržerake. Kart- 
kartėm mažumėlę iš jo net pasijuokiu... 

Šį rytą ilgai šnekėjausi su popiežiaus sekretoriumi donu 
Frančesku Kalvu. Prašiau, kad man primintų, kokie reikalai 
manęs laukia Limože. Mes ten praleisime geras dvi dienas, o 
gal dar ir trečią. Kad ir kaip ten būtų, vengiu keliauti sskmadie- 
niais, nebent koks neatidėliotinas reikalas ar skubus pranešimas 
verstų tai daryti. Man patinka, kai mano svita gali dalyvauti 
sekmadienio mišiose ir pailsėti. 

Neslėpsiu, mintis, kad vėl išvysiu Limožą, mane jaudina! Juk 
tai pirmoji mano vyskupija. Anuomet buvau... buvau jaunesnis 
nei dabar jūs, Aršambo, man tuomet buvo 23 metai. O aš jus 
laikau neapsiplunksnavusiu jaunikliu! Keistas dalykas — sensti 
ir pradedi žiūrėti į jaunus žmones tarsi į vaikus ir visai pamiršti, 
kad taip pat buvai jaunas. Kai tik jūs, mano sūnėne, pastebėsi- 
te, kad šitas trūkumas vis labiau ryškėja, prašyčiau mane pabar- 
ti. Vyskupas... Mano pirmoji mitra! Aš taip ja didžiavausi ir dėl 


jos be laiko įpuoliau į puikybės nuodėmę. Tiesa, sklido kalbos, 

kad tą vietą gavau dėl ypatingos Jono XXII malonės, lygiai kaip 
ir pirmąsias savo beneficijas įgijau Klemenso V dėka, nes jį ir 
mano motiną siejo draugiški jausmai, o Jonas XXII skyrė man 
vyskupiją dėl to, kad mes sutikome mano jaunėlę seserį, jūsų 
tetulę Arambiur, ištekinti už vieno jo vaikaičio sūnėno - Žako 
de La Vi. Taigi visiškai atvirai, tai teisybė. Būti popiežiaus sūnė- 
nu — nemaža laimė, tačiau naudos ši laimė duos tik tuomet, jei 
pasiseks susigiminiuoti su tokia aukštuomene kaip mūsų... Jūsų 
dėdė de La Vi buvo drąsus žmogus. 

O aš, kad ir koks jaunas buvau, manyčiau, nepalikau blo- 
gų prisiminimų apie savo vyskupavimą. Kai dabar regiu dau- 
gybę žilagalvių vyskupų, kurie nesugeba išlaikyti rankose nei 
savo parapijų, nei savo dvasininkijos ir vargina mus skundais 
ir begaliniais teismais, man ateina į galvą mintis, kad aš gana 
gerai valdžiau vyskupiją, ir be didelio vargo. Turėjau gerų vi- 
karų... beje, šliukštelėkite man dar šito vyno, malonu užgerti 
paukštieną... taigi, kaip sakiau, turėjau gerų vikarų ir jiems pa- 
tikėjau visą valdymą. Aš įsakiau, kad mane trukdytų tik pačiais 
svarbiausiais reikalais, ir per tai įgijau jų pagarbą, o kai kurie 
ėmė manęs bijoti. Šitaip turėjau daugybę laisvo laiko ir galėjau 
toliau mokytis. Buvau jau gerokai pasikaustęs kanonų teisėje, 
man pavyko pakviesti į savo rezidenciją geriausių mokytojų, 
be to, patobulinau ir civilinės teisės žinias. Jie atvykdavo iš Tu- 
lūzos, kur įgijau mokslo laipsnį; Tulūzos universitetas nėmaž 
ne blogesnis už Paryžiaus, — čia dėsto rimčiausi mokslo vyrai. 
Atsidėkodamas nutariau... jei jau išėjo iš kalbos, Aršambo, pa- 
sakysiu, kad ketinau Tulūzoje įkurti koležą neturtingiems vai- 
kams... Šitai įrašiau net į savo testamentą tam atvejui, jei gyvas 
šito padaryti nespėčiau... Imkite, brangus Aršambo, šitą skepe- 


tą ir nusišluostykite rankas... 

Be to, Limože dar pradėjau studijuoti ir astrologiją. Mar 
yra du mokslai, būtini tiems, kurie valdo, — tai teisės mokslas ir 
mokslas apie dangaus šviesulius. Kadangi pirmasis mokslas moko 
įstatymų, kurie reguliuoja žmonių tarpusavio santykius ir parei- 
gas, jų santykius su karalyste ir Bažnyčia bei jų pareįgas joms, o 
antrasis duoda žinių apie tuos įstatymus, kurie valdo žmogaus 
santykius su Apvaizda. Teisė ir astrologija: žemės įstatymai ir 
dangaus įstatymai. Manau, viskas tuo pasakyta. Dievas leidžia 
mums gimti tą valandą, kai šito įsigeidžia, ir ši valanda pažymėta 
dangaus laikrodyje, kurį mums Dievo malone leista pažinti. 

Žinau, pasitaiko niekingų krikščionių, kurie šaiposi iš astro- 
logijos tik dėl to, kad šitą mokslą ėmė savintis gausybė visokio 
plauko šarlatanų ir prekiautojų melu. Bet juk taip buvo visada; 
iš senų knygų sužinome, kad senovės romėnai ir kitos antikos 
laikų tautos demaskuodavo niekam tikusius horoskopų sudari- 
nėtojus ir būrėjus, už pinigus nusakančius ateitį. Vis dėlto jie ei- 
davo pas tuos astrologus, kurie mokėjo gerai burti iš žvaigždžių. 
Dažnai tuo užsiimdavo net šventyklose. Juk mes neuždarome 
bažnyčių, kai tarp dvasininkų pasitaiko besaikių, šventvagių. 

Man malonu, kad jūs sutinkate su mano nuomone. Krikš- 
čioniui dera nuolankiai priimti įsakus Aukščiausiojo, visagalio 
Kūrėjo, kuris ten, anapus žvaigždžių... 

Jūs norėtumėte... Na, žinoma, mielas mano sūnėne, jums 
pabursiu su didžiausiu malonumu. Žinote, kurią valandą gimė- 
te?.. Reikėtų žinoti... Pasiųskite ką nors pas savo motinėlę ir pa- 
prašykite sužinoti valandą, kai išvydote šį pasaulį ir pirmąkart 
suklykėte. Motinos tokių dalykų nepamiršta... 

Negaliu nepagirti savęs, kad uoliai išstudijavau astralinius 
mokslus. Tai man leido duoti protingų patarimų valdovams, 


kurie teikėsi manęs klausyti, taip pat pažinti prigimtį žmonių, 

su kuriais bendravau, ir saugotis tų, kurių likimas priešingas ma- 
najam. Štai Kapočis; aš seniausiai žinojau, kad visur jis —- mano 
priešininkas, visuomet jo saugojausi... Ir galiu būti dėkingas tik 
žvaigždėms, kad man pavyko sėkmingai baigti dešimtis derybų 
ir sudaryti daugybę palankių sutarčių, kaip antai mano sesers 
Diuraco naudai ar dėl Luji Siciliečio vedybų; dėkingi beneficijų 
turėtojai dosniai atsilygino. Tačiau žvaigždžių mokslas pirmiau- 
sia padėjo, kai valdė Jonas XXII... tegul Dievas suteikia jo sie- 
lai ramybę, jis buvo mano geradaris... ir padarė neįkainojamą 
paslaugą. Kadangi tas popiežius ir pats buvo didis alchemikas 
ir astrologas, tai sužinojęs, kad aš sėkmingai gilinuosi į tą patį 
mokslą, jis man pajuto palankumą ir geranoriškai išklausė Pran- 
cūzijos karaliaus pageidavimą padaryti mane kardinolu, - tuo- 
met tebuvau trisdešimties, — o tai, patikėkite, ne taip dažnai 
pasitaiko. Taip aš patraukiau į Avinjoną pasiimti savo kepurės. 
Žinote, kaip tai vyksta? Ne? 

Popiežius rengia didžiulį pokylį, į kurį sukviečiami visi kardi- 
nolai, kad priimtų kurijoje naująjį. Vaišėms baigiantis, popiežius 
sėda į savo sostą ir uždeda naujajam kardinolui kepurę, o tasai 
klūpodamas pirmiausia bučiuoja popiežiaus kurpę, o paskiau — 
jo lūpas. Aš buvau per jaunas, kad Jonas XXII... o jam tada buvo 
jau 87 metai... kad jis kreiptųsi į mane venerabilis frater“; jis krei- 
pėsi į mane dilectus filius“*. Ir prieš įsakydamas man stotis šnipšte- 
lėjo į ausį: „Ar žinai, kiek man kainavo tavo kepurė? Šešis livrus, 
septynis su ir dešimt denjė“. Toks jau buvo to popiežiaus bū- 
das — jis mėgo numušti pasipūtimą, kai buvo dėl ko keltis į pui- 


kybę, mesteldamas kokį pašaipų žodelį. Per visą savo gyvenimą 


* Gerbiamas broli (/or.). 
** Mylimas sūnau (/or.). 

išsaugojau apie jį kuo šviesiausius prisiminimus. Šventasis tėvas, 
išdžiūvęs, susiraukšlėjęs senukas balta kepuraite, kuri jam spaudė 
skruostus... Tai buvo 1331 metų liepos 14 dieną... 

Briunė! Paliepk sustabdyti arklius. Eisiu kiek pamankštinti 
kojų su savo sūnėnu, tuo tarpu tegul iššluoja iš palankino tru- 
pinius. Kelias lygus, ir saulė mums žeria savo mielus spindu- 
lius. Jūs mus toliau pavysite. Tegul mane lydi ne daugiau kaip 
dvylika vyrų; noriu bent kiek ramybės... Sveiki, metre Vižjė... 
sveiki, Volnerijau... sveiki, diu Buskė... Tegul Dievas suteikia 


jums ramybę, mano sūnūs, mano gerieji tarnai. 


V 


Pirmieji žingsniai karaliaus, 
kurį praminė Geruoju 


Karaliaus Jono horoskopas? O taip, aš jį žinau, gal šimtus kartų 
buvau virš jo palinkęs... Ar aš numačiau? Žinoma, numačiau; 
štai kodėl tiek vargau, kad tik neleisčiau įsiliepsnoti karui, nes 
puikiai žinojau, kad jis karalių pražudys, taigi ne tik jį, bet ir 
pačią Prancūziją. Bet pamėginkite, kad geras, paprotinti žmo- 
gų, o ypač karalių, kuriam horoskopo žvaigždės temdo protą ir 
trukdo blaiviai suvokti padėtį! 

Karaliaus Jono II gimimo akimirką Saturnas danguje buvo 
pasiekęs kulminacijos tašką Avino žvaigždyne. Toks šviesulių 
išsidėstymas pražūtingas karaliui, jis būdingas nuverstiems nuo 
sosto valdovams, trumpalaikiam karaliavimui arba tokiam ka- 


raliavimui, kuris baigiasi tragiškais pralaimėjimais. O dabar 

prie viso šito dar pridėkite Mėnulį, užtekantį Vėžio ženkle; pats 
Vėžys priklauso Mėnulio ženklui, ir tai reiškia stipriai išreikš- 
tą moteriškąjį pradą. Tačiau jei reikėtų duoti vieną ryškiausių 
bruožų, kuris ypač krinta į akis kiekvienam astrologui, būtų 
negeras derinys trijų planetų — Saulės, Merkurijaus ir Marso, 
be to, ir jų nieko gera nežadantis priartėjimas prie Tauro. Žmo- 
gus, gimęs po taip nepalankiai išsidėsčiusiais dangaus šviesu- 
liais, stokoja pusiausvyros; iš pirmo žvilgsnio jis atrodo vyriškas 
ir net gana stambus, tačiau visa, kas vyriška, tarsi iškastruota, 
neišskiriant ir sugebėjimo mąstyti. Tuo pat metu toks žmogus 
šiurkštus, smarkus, linkęs svajoti ir apniktas slaptų baimių, o 
tai sukelia staigaus įsiūčio priepuolius, troškimą žudyti. Jis ne- 
moka įsiklausyti į kito nuomonę, nemoka valdyris ir slepia savo 
silpnybes po pasipūtėliška išore, o iš tiesų yra tik kvailys ir visiš- 
ka nugalėtojo ar valdovo dvasios priešingybė. 

Stebėdamas kai kuriuos žmones pamatai, kad pralai- 
mėjimas — pagrindinis jų rūpestis; jie slapta mėgaujasi juo ir 
nurimsta tik tuomet, kai jį patiria; vieniems tai - pergalių nek- 
taras, o kitiems pralaimėjimo tulžis atrodo pats mėgstamiausias 
gėrimas. Jie trokšta nepriklausomybės, ir visų labiausiai jiems 
patinka matyti save kam nors priklausantį. Ką ir sakyti, didelė 
nelaimė esti, kai taip dangaus šviesuliai išsidėsto karaliui. 

Kol Jonas II dar buvo Normandijos kunigaikštis ir gyveno 
tvarkomas savo tėvo, kurio jis nemylėjo, atrodė visai priimti- 
na — nieko nežinantys žmonės manė, kad jis mokės valdyti šalį. 
Beje, liaudis, ir ne tik liaudis, kartu ir rūmų diduomenė linkusi 
į iliuzijas ir tikisi, kad naujasis karalius bus geresnis už ankstes- 
nįjį, tarsi naujumas jau savaime yra dorybė, o gal net stebuk- 
las. Vos tik tas naujasis valdovas paėmė skeptrą, tučtuojau savo 


pragaištingą poveikį ėmė rodyti jo horoskopas ir prigimtis. 

Jis spėjo pakaraliauti kokias dešimt dienų, kai 1350 metų 
rugpjūtį Karlą Ispaną atviroje jūroje sumušė Eduardas III. Flo- 
tilė, kuriai vadovavo Karlas Ispanas, priklausė Kastilijai, ir mūsų 
siras Jonas už tą ekspediciją atsakingas nebuvo. Vis dėlto nuga- 
lėjo Anglija, o nugalėtas buvo pats brangiausias karaliaus drau- 
gas; tai reiškė, kad pastarajam pradžia nieko gera nežadėjo. 

Rugsėjo pabaigoje buvo surengtas karūnavimas. Į Reimsą 
atvyko ir Karlas Ispanas, ir tą varganą nugalėtąjį kuo maloniau- 
siai priėmė, kad paguostų po pralaimėjimo. 

Lapkričio vidury į Prancūziją grįžo konetablis Raulis de 
Brienas, grafas dĖ. Ketverius metus jis praleido kalinamas ka- 
raliaus Eduardo, tačiau kaip belaisvis gyveno gana laisvai; jam 
leisdavo keliauti iš Anglijos į Prancūziją ir sugrįžti atgal, nes 
jis priklausė taikos sutarties sudarytojų būriui. Su konetabliu 
aš pats asmeniškai susirašinėjau. Šįkart jam pavyko surink- 
ti reikiamą sumą išsipirkti iš nelaisvės. Manau, nereikia jums 
priminti, kad Raulis de Brienas buvo aukštos kilmės ir turėjo 
padėtį visuomenėje, buvo itin galingas ir įtakingas žmogus ir, 
taip sakant, antrasis žmogus karalystėje. Konetablio pareigas jis 
perėmė po savo tėvo Raulio V mirties; tasai buvo nukautas vie- 
name turnyre. Jis turėjo plačiausias valdas Normandijoje, beje, 
ne mažesnes ir Turene — Burgėjuje ir Sinone, dar kitas — Bur- 
gundijoje ir Artua. Nūnai jis valdė konfiskuotas žemių valdas 
Anglijoje ir Airijoje; nemaža jų turėjo ir Vo krašte. Iš žmonos 
pusės jis buvo Savojos grafo Amedėjaus pusbrolis. Ką tik sėdęs 
į karaliaus sostą, privalai į tokį žmogų kaip Raulis de Brienas 
žiūrėti su tam tikra pagarba — kaip jūs manote, Aršambo? O 
mūsų Jonas II ką tik atvykusį užsipuolė pikrais kaltinimais, ku- 
rie net nebuvo aiškiai apibrėžti, ir įsakė jį tučtuojau uždaryti 


į kalėjimą. Po vienos dienos anksti rytą jam nukirto galvą be 

jokio teismo... Ne, jis niekuo nebuvo kaltas, niekas neįrodyta. 
Mes ten, kurijoje, žinojome ne daugiau kaip jūs savo Perigė. 
Tačiau, patikėkite, iš visų jėgų stengėmės išsiaiškinti! Norėda- 
mas pateisinti tokią skubotą egzekuciją, karalius Jonas tikino, 
kad turi įrodymų dėl konetablio išdavystės, tačiau niekada jų 
nematėme. Nerodė jis to net popiežiui, nors šis ir primygtinai 
ragino pateikti tuos garsius įrodymus ginant asmeninius intere- 
sus. Karalius užsispyręs tylėjo. 

Tada visuose Europos dvaruose ėmė sklisti visokiausi gir- 
dai, neįtikinamiausios prielaidos... Kalbėjo, neva konetablis 
susirašinėjo su ponia Bona Liuksemburgiete, ir našlės laiškai 
po jos mirties, girdi, pakliuvo į karaliaus rankas... Na, ar yra 
tekę išgirsti panašių nesąmonių? Iš tiesų keistas ryšys, ir įsivaiz- 
duoti šitai ne taip paprasta: moterį, kuri be perstogės nėščia, 
ir vyrą, mažne visus ketverius metus išsėdėjusį nelaisvėje, sie- 
ja nusikalstami ryšiai! Greičiausiai mesiro de Brieno laiškuose 
rado prirašyta tokių dalykų, kurie ne itin patiko karaliui, ir tos 
nemalonios eilutės neabejotinai prikišo jo paties, o ne jo pir- 
mosios žmonos elgesį... Ne, niekuo negalima paaiškinti šitos 
mirties bausmės, nebent čia kalta kerštinga ir žiauri prigimtis 
mūsų karaliaus, kuris savo būdu labai panėšėjo į motiną, tą pik- 
čiurną raišąją karalienę. Tikra priežastis paaiškėjo kiek vėliau, 
kai konerablio pareigos buvo skirtos... jūs puikiai žinote kam... 
Na, taip! Karlui Ispanui, o kartu jam atiteko ir gera dalis nu- 
baustojo turtų; Raulio de Brieno žemes ir kitą nuosavybę pasi- 
dalijo karaliaus giminės nariai. Šitaip grafas Žanas dArtua gavo 
didžiausią kąsnį — Ė Grafystę. Toks dosnumas priveisia daugiau 
priešų nei dėkingųjų. Mesiras de Brienas turėjo galybę giminai- 
čių, draugų, vasalų, tarnų, šimtus prie jo prisirišusių žmonių, 


ir šie tučtuojau virto spiečiumi priešų. Pridurkite dar karaliaus 

žmones, kuriems iš viso šito turto nekliuvo nė trupinio ir kurie 
iškart tapo nesukalbamais pavyduoliais... 

Ak! Koks puikus čia vaizdas atsiveria į Šaliu ir abi pilis. Kaip 
puikiai šitie aukšti donžonai dera vienas prie kito, kaip gražiai 
juos skiria ta siaurutė upelė! Kaip maloniai glosto akį peizažas 
su tais bėgančiais dangumi debesimis... 

La Riu! Jei aš neapsirinku, La Riu, kaip tik priešais tą pilį 
dešinėje, ant kalvos, mesiras Ričardas Liūtaširdis buvo sunkiai 
sužeistas strėle, o toji ir atėmė jam gyvybę? Taigi, jau seniai 
mūsų krašto žmonės priprato, kad juos žudo anglai ir kad 
tenka gintis... 

Ne, ne, La Riu, aš nė kiek nepavargau; sustoju tik pasi- 
grožėti apylinkėmis... O, taip, man visai nesunku eiti! Aš dar 
kiek pažingsniuosiu, palankinas paims mane tolėliau. Nėra ko 
mums per daug skubėti. Jei gerai prisimenu, nuo Šaliu iki Li- 
možo nėra nė devynių Ijė. Ne itin skubant pakaks ir pusketvir- 
tos valandos... Na, tegul keturių valandų. Leiskite pasidžiaugti 
paskutinėmis gražiomis dienomis, kurias mums suteikė Dievas. 
Aš dar prisisėdėsiu neštuvuose nuleistomis užuolaidomis, kai 
prasidės lietūs... 

Taigi, mielas Aršambo, jau pasakojau, kokiu būdu karalius 
Jonas sugebėjo prisiveisti priešų net savo karalystėje. Tada jis 
nutarė įsigyti draugų, atsidavusių jam žmonių, susietų su juo 
naujais ryšiais, kurie padėtų jam ir kare, ir taikoje ir kurie at- 
neštų jo valdymui šlovę. Todėl kitais metais jis įkūrė Žvaigždės 
ordiną, kurio skyrimas, jo manymu, turėtų išaukštinti riteriją 
ir sustiprinti garbės supratimą. Tačiau tai nėmaž nebuvo nau- 
ja, juk Anglijos karalius jau turėjo Keliaraiščio ordiną. Karalius 
šaipėsi iš šito ordino: tik paklausykite, jie ordiną įsteigė moters 


kojytės garbei, o šit žvaigždė — visai kitas dalykas. Atminkite, 

šitas jo būdo bruožas lydėjo jį visą gyvenimą. Jis tesugebėjo 
mėgdžioti kitus ir visuomet darė tai apsimesdamas, kad viską 
sumąsto pats. 

500 riterių, ir nė vienu mažiau, privalėjo prisiekti uždėdami 
ranką ant Biblijos, kad niekada nesitrauks nė per pėdą iš kauty- 
nių, niekada nepasiduos į nelaisvę. Tokį didingą veiksmą derėjo 
pažymėti kuo nors aiškiai pastebimu. O išoriniam blizgesiui 
Jonas II nešykštavo; iš jo iždo, kuris ir taip jau buvo gana liesas, 
pinigai sruvo tartum iš kiauros statinės. Be to, ordino būstinei 
jis atidavė namą Sent Uene, kurio nuo tol kitaip nei Kilmin- 
gaisiais namais ir nevadino, ir apstatė jį puikiausiais dailiai 
raižytais baldais su dramblio kaulo bei kirų brangių medžiagų 
inkrustacijomis. Pats aš niekada tų namų neregėjau, bet man 
juos smulkiai nupasakojo. Namo sienos buvo aptrauktos auksu 
ir sidabru ataustu audeklu, o kai kurie kambariai — aksomu, 
išsiuvinėtu auksinėmis žvaigždėmis ir lelijomis. Visiems rite- 
riams karalius įsakė pasiūti po baltą šilko palaidinį, po siurkotą, 
pusiau baltą, pusiau purpuro raudonumo, ir po skaisčiai raudo- 
ną kepuraitę, papuoštrą žvaigždės pavidalo auksine sagtimi. Jie 
gavo dar po baltą vėliavą, išsiuvinėtą žvaigždėmis, ir po brangų 
aukso žiedą su emaliu, kad iškart būtų matyti, — jie susižieda- 
vę su karaliumi... o tai negalėjo neversti šypsotis... 500 sagčių, 
500 vėliavų, 500 žiedų; tik suskaičiuokite, kiek visa tai kainavo! 
Rodos, karalius pats darė visų tų puošmenų eskizus ir ginčijosi 
dėl kiekvienos smulkmenos. Taip, įkūręs Žvaigždės ordiną, jis 
pasijuto nenugalimas! O turėdamas tokį nepalankų žvaigždžių 
išsidėstymą horoskope, būtų geriau išsirinkęs bet kurią kitą em- 
blemą, tik ne žvaigždę. 

Pagal paries karaliaus nustatytą taisyklę visi riteriai kartą per 
metus privalėjo atvykti į didžiąją puotą, kur kiekvienas turėjo 

papasakoti apie savo herojiškus žygdarbius, atliktus per metus, 
ir apie tai, kaip jis narsiai kovėsi savo riteriškais ginklais; du 
raštininkai užrašinėjo jų pasakojimus, o šie užrašai turėjo virsti 
istorine kronika. Taigi šitaip turėjo atgimti Apvalusis stalas, o 
karalius Jonas II, manyta, išgarsės labiau nei Didžiosios Bri- 
tanijos karalius Artūras! Jis kūrė didingus ir drauge miglotus 
planus. Vėl dažniau imta kalbėti apie kryžiaus žygį. 

Pirmasis Žvaigždės ordino susirinkimas, įvykęs 1352 metų 
Trijų karalių dieną, gana nuvylė karalių. Būsimieji karžygiai 
ne itin galėjo pasigirti dideliais savo žygiais. Jiems trūko lai- 
ko. Nuo galvos iki kojų perskelti perpus janyčarai, prie bal- 
nakilpių pririšti priešų šalmai, nekaltos mergelės, išgelbėtos iš 
barbarų nelaisvės, — visa tai atidedama kitiems metams. Abu 
klerkai, pakviesti rašyti ordino kronikos, sunaudojo nedaug 
rašalo, jei, žinoma, nelaikysime žygdarbiu to, kad visi pri- 
sigėrė iki sąmonės netekimo. Kilmingieji namai tapo pačia 
žymiausia išgertuvių vieta, kokių jau nebuvo nuo karaliaus 
Dagobero laikų. Baltai raudoni riteriai taip uoliai puolė puo- 
rauti, kad, laukdami kitų valgių, jau rėklojo, dainavo, urzgė, 
voliojosi ant grindų ir nuo stalo pakildavo tik nusišlapinti ar 
nusivemti, o paskiau vėl godžiai įnikdavo į valgius mesdami 
iššūkį, kas ištuštins daugiau taurių; žodžiu, visi nusipelnė Lė- 
bavimo ordino riterio vardo. Puikūs aukso indai, tyčia paga- 
minti riterių stalui, buvo sulamdyti ar sudaužyti, puotautojai 
tarsi berniūkščiai svaidėsi lėkštėmis, o taures traiškė saujose. 
Iš gražių, dailiai raižytų ir inkrustuotų baldų teliko nuolau- 
žos. Girtuoklystė kai kuriems taip aptemdė protą, kad jie ėmė 
įsivaizduoti jau esą kare, ir jiems atrodė, kad išmušė valanda 
čiupti grobį; buvo išgrobstyti visi auksu ir sidabru siuvinėti 


audeklai, kurie puošė kambarių sienas. 

O juk tą pat dieną anglai užėmė Gino citadelę, nes jos ko- 
mendantas, užuot sėdėjęs vietoje, puotavo Sent Uene; taip iš- 
duota tvirtovė perėjo į anglų rankas. 

Karalius labai apmaudavo dėl viso šito ir guodėsi mintimi, 
kad patys vertingiausi jo užmojai kažkieno pikta valia pasmer- 
kiami pralaimėti. 

Netrukus įvyko pirmasis mūšis, kuriame dalyvavo ir Žvaigž- 
dės ordino riteriai; jie dalyvavo ne fantastiniuose Rytuose, o čia 
pat, Žemutinės Bretanės girios laukymėje. Kokia penkiolika iš 
tų, kurie norėjo įrodyti, kad dar sugeba nuveikti daugiau, nei 
be perstojo kilnoti taures, laikėsi savo priesaikos nesitraukti iš 
mūšio lauko ir nepasiduoti į nelaisvę. Užuot laiku pasprukę, 
kaip ir derėjo elgtis protingiems žmonėms, jie leidosi priešų ap- 
supami, o jų, reikia pasakyti, buvo tiek, kad neliko nė menkiau- 
sių galimybių išsigelbėti. Nė vienas negrįžo iš mūšio, ir nebuvo 
kam papasakoti apie atliktus žygdarbius. Tačiau žuvusių riterių 
giminaičiai nevengė progų papostringauti, kad naujajam ka- 
raliui pasimaišė protas, jei privertė savo senjorus duoti tokią 
beprotišką priesaiką, ir jei visi jos būtų laikęsi, greit kilminguo- 
siuose namuose puotautų jis vienas... 

O! Šit ir mano neštuvai... Gal dabar jau norėtumėte sės- 
ti ant arklio?.. Aš galėčiau mažumą pasnausti, kad atvykčiau 
šviežia galva... Tačiau jūs dabar suprantate, mielasis Aršambo, 
kodėl Žvaigždės ordinas taip ir užgeso; dabar vis rečiau kalba- 


ma apie jį. 

VI 


Pirmieji žingsniai karaliaus, 
kurį praminė Piktuoju 


Ar pastebėjote, mielas sūnėne, kad visur, kur tik mes sustoja- 
me, - Limože ar Nontrone, ar kurioje kitoje vietoje, - mūsų 
vis klausinėja apie Navaros karalių, tarsi nuo šito princo pri- 
klausytų mūsų karalystės likimas. Išties patekome į keblią 
padėtį. Navaros karalius įkalintas Artua pilyje jo paties kuze- 
no, Prancūzijos karaliaus, o šis įkalintas Bordo; ten jį įkalino 
jo kuzenas, Anglijos princas ir sosto paveldėtojas. Dofinas, 
Prancūzijos sosto paveldėtojas, vos pajėgia atremti nepaten- 
kintų miestelėnų ir vėl pasirodžiusių Generalinių luomų iš- 
puolius. Visus jaudina tik Navaros karaliaus likimas. Jūs pats 
girdėjote, ką sakė vyskupas: „Kalbama, kad dofinas artimai 
bendrauja su Navaros monsinjoru. Reikia manyti, netrukus 
jį išlaisvins?“ Šventasis Dieve! Norėčiau tikėti, kad ne. Tas 
jaunuolis įsigudrino iki šiolei nieko nenuveikti. Ir man ne- 
ramu pagalvojus, kas būtų atsitikę, jei Navaros klano riteriui 
būtų pavykę išlaisvinti savo vadą. Bandymas nepavyko, ir 
mes galime džiaugtis. Deja, iš visko matyti, kad jie nenurims 
ir vėl imsis naujų žygių. 

Taip, taip, kai buvome Limože, sužinojau nemažai dalykų, 
o kai šįvakar nukaksime į La Periuzą, ketinau viską parašyti 
popiežiui. 

Karalius Jonas II padarė didelę kvailystę laikydamas nelais- 
vėje Navaros princą, ir dabar tokią pat kvailystę ketina padaryti 
dofinas jį išlaisvindamas. Niekada gyvenime nesu regėjęs dides- 


nio valdininko kaip tas Karolis, pramintas Piktuoju. Nors ir 

dažnai jiedu su karaliumi Jonu kivirčydavosi, visad sugebėdavo 
įklampinti Prancūziją į bėdas, kurias nūnai ji patiria. Žinote, 
kada atsirado ta jo pravardė? Pirmaisiais jo valdymo mėnesiais. 
Jis veltui laiko negaišo ir šitą pravardę įgijo tuojau pat. Jo mo- 
tina, Liudviko Vaidingojo duktė, kaip aš jums jau anądien pa- 
sakojau, mirė 1349 metų rudenį. 1350-ųjų vasarą jis nutarė 
karūnuotis savo sostinėje, Pampeliune, kur nė karto nuo gi- 
mimo dienos, — o gimė jis prieš 18 metų Evrė, - nebuvo įkėlęs 
kojos. Kadangi norėjo, kad visi jį pamatytų, jis pervažiavo savo 
valstybę skersai išilgai, o tai padaryti jam daug laiko skirti išties 
nereikėjo; paskui jis aplankė savo kaimynus ir giminaičius, savo 
svainį, grafą Fua ir de Bearną, tą patį, kuris liepė vadinti jį Febu, 
aplankė ir kitą svainį, Aragono karalių Pjerą Ceremoningąjį, ir 
kartu Kascilijos karalių. 

Kai jis vieną dieną grįžo į Pampeliuną ir jojo tiltu, sutiko 
Navaros didžiūnų delegaciją, kuri jau laukė savo valdovo, kad 
pareikštų jam nepasitenkinimą, - jis pažeidė jų teises ir privile- 
gijas. Kadangi jis atsisakė juos išklausyti, tie mažumą pasikarš- 
čiavo; tuomet jis įsakė savo sargybiniams sučiupti stovinčius 
arčiausiai ir garsiausiai šaukiančius ir nedelsiant pakarti ant čia 
pat augančių medžių, be to, dar kalbėjo, kad privalu bausti tuoj 
pat, kitaip niekas negerbs valdovo. 

Pastebėjau, kad valdovus, taip greit baudžiančius mirtimi, 
paprastai valdo baimė. Ir tas Karolis - ne išimtis; man regis, kad 
jis drąsesnis žodžiais, o ne karo žygiais. Toks žiaurus pakorimas, 
dėl kurio gedėjo visa Navara, jam uždirbo Malo el Malo, Pik- 
tojo, pravardę. Beje, savo karalystėje jis neužsibuvo ir iškeliavo 
palikęs vietoj savęs valdyti jaunesnįjį brolį Luji, kuriam tuomet 
tebuvo penkiolika. Bet šisai bemeilijo grįžti į Prancūziją ir links- 


mintis rūmuose su kito brolio Filipo bendrija. 

Tad kaip galėjo atsitikti, paklausite jūs, kad Navaros partija 
pasidarė tokia gausi ir galinga, nors dauguma Navaros didžiūnų 
buvo nusistačiusi prieš savo karalių? Ak, Aršambo, visa esmė ta, 
kad Navaros partijos daugumą sudarė Evrė Grafystės norman- 
dai riteriai. Ir Karolis Navarietis buvo pavojingas Prancūzijos 
karūnai ne tik dėl to, kad valdė pietines karalystės žemes, bet ir 
todėl, kad turėjo Manto, Pasi, Melano ir Nonankuro senjorijas; 
kaip tik toms senjorijoms priklausė sostinės prieigos, sudariu- 
sios gerą ketvirtadalį karalystės provincijų. 

Širai karalius Jonas gana gerai suprato, o gal jį privertė tai 
suprasti; šiuokart, o tai pasitaikydavo retai, jis parodė turįs blai- 
vaus proto ir prisivertė susitaikyti su Navaros kuzenu. Koks ry- 
šys gali glaudžiausiai susieti žmones? Santuoka. Tik kokią žmo- 
ną jis galėtų pasiūlyti karaliui, kad susijungtų su Prancūzijos 
karūna lygiai tokia pat tvirta sąjunga, kokia buvo, tiesa, tik pusę 
metų, kai jo sesuo Blanša tapo Prancūzijos karaliene. Taigi lieka 
viena — apvesdinti jį su paties karaliaus vyresniąja dukterimi, 
mažyle Žana Valua. Jai tebuvo aštuoneri metai, tačiau ji kuo 
puikiausiai atliko savo užduotį. Beje, Navaros karaliui nestigo 
malonių damų draugijos, ir jis nelabai liūdėjo laukdamas savo 
žmonos pilnametystės. Tarp kitų damų žinoma ir tokia panelė 
Graciozė... Taip, toks buvo jos vardas arba tokį ji sau prisiskyrė. 
Mažylė Žana Valua tada jau našlavo, nes ją pirmąkart ištekino 
trejų metukų už vieno jos motinos giminaičio, o šį netrukus 
pasiėmė Dievas. 

Visi mes Avinjone buvome prielankūs široms sužadėtu- 
vėms, nes mums atrodė, kad jos atneš taiką. Juk iki šiolei visi 
ginčytini klausimai, iškilę tarp dviejų Prancūzijos karališko- 
sios giminės šakų, būdavo sprendžiami vedybų sutartimis. 


Na, kad ir Angulemo Grafystė; jau senų seniausiai ją pažadėjo 

Karolio motinai mainais už jos atsisakymą nuo Bri ir Šampa- 
nės; paskiau mainai pasisuko į Pontuazą ir Bomoną, tačiau tie 
pasikeitimai taip ir neįvyko. Šįkart buvo grįžta prie pirminės 
sutarties: Navara gaus Angulemą, taip pat ne vieną stambią 
žemės valdą ir ne vieną senjoriją kaip kraitį. Apipildamas savo 
būsimąjį žentą malonėmis, karalius Jonas kuo iškilmingiausiai 
dėstė: „Jums teks tai ir tai, nes aš šito noriu; duodu jums šitai 
ir, jei taip sakau, taip ir bus...“ 

Tarp savo šeimynykščių Navaros karalius mėgo pasišaipyti 
iš savo naujų ryšių su karaliumi Jonu. „Mes esame pirmos ei- 
lės kuzenai; vos nepasidarėme svainiais, bet jo tėvas vedė mano 
seserį ir aš tapau jo dėde, o dabar ruošiuosi būti jo žentu“. Kol 
jie derėjosi dėl vedybų sutarties, Karolis gerokai padidino savo 
dalį. O iš jo nepareikalavo ničnieko, tik iš anksto perduoti pi- 
nigus — 100 tūkstančių ekiu, kuriuos karalius Jonas įsiskolino 
Paryžiaus prekiautojams ir kuriuos Karolis geranoriškai sutiko 
užmokėti. Tokių pinigų jis neturėjo; reikiama suma buvo iš- 
prašyta iš Flandrijos bankininkų, kuriems jis sutiko įkeisti dalį 
savo brangenybių. Šitai padaryti buvo kur kas patogiau kara- 
liaus žentui nei pačiam karaliui... 

Drįstu manyti, kad kaip tik šia proga Navarietis susiuostė 
su prevo Marseliu... Ir apie tai reikės parašyti popiežiui, nes 
dabartiniai šito žmogaus veiksmai man kelia nerimą. Ber tai jau 
kitas dalykas... 

Tie 100 tūkstančių ekiu buvo įrašyti į Navariečio vedybų 
sutartį ir turėjo būti jam išmokami dalimis, tačiau ilgai nedel- 
siant. Be to, jį įšventino į Žvaigždės ordino riterius ir net leido 
viltis, kad ateity jam gali atitekti konetablio pareigos, nors jis 
dar neturėjo ir 20 metų. Vestuves atšoko labai prabangiai ir 


linksmai. 

Švelni žento ir svainio draugystė netrukus susidrumstė. 
Kas gi ją sudrumstė? Tai padarė kitas Karolis, Karlas Ispanas 
gražusis. La Serda ne tik pavyduliavo Karoliui Navariečiui jį 
supančios karaliaus malonės; jį graužė nerimas matant, kaip 
Prancūzijos padangėje kyla nauja žvaigždė. Karolis Navarietis 
turėjo vieną ydą, kuri, beje, tokia būdinga jaunimui... ir kurios 
prašyčiau, mielasis Aršambo, vengti... per daug laidyti liežuvį, 
kai likimas, jums palankus, ir net kartais mestelėti piktą žodį. 
La Serda, žinoma, nepraleisdavo progos perduoti karaliui Jonui 
jo žento sąmojų, dar pagražindamas juos savo padažu. „Jis šai- 
posi iš jūsų, mano brangus sire, jis įsivaizduoja, kad jam leista 
kalbėti viską. Jūs neturėtumėte pakęsti tokio kėsinimosi į jūsų 
didenybę. O jei jūs tai pakęsite, tuomet aš šito nepakęsiu, ir 
nepakęsiu vien iš meilės jums“. Taip diena iš dienos į karaliaus 
smegenis lašino nuodus. Navarietis pasakė taip, Navarietis pa- 
darė anaip; Navarietis labai jau susidraugavo su dofinu, Nava- 
rietis rezga intrigas su vienu iš Didžiosios tarybos narių. Visame 
pasaulyje nesurasi žmogaus noriau nei karalius Jonas klausan- 
čio piktų paskalų apie savo artimą; ir sykį tomis paskalomis 
patikėjęs jau nebeįstengia pakeisti savo nuomonės. Stebėtinas 
lengvatikystės ir užsispyrimo derinys. Nėra nieko paprasčiau, 
kaip prigalvoti jam priešų. 

Netrukus vyriausiojo Langedoko vietininko pareigos, dar 
taip neseniai suteiktos karaliui Navariečiui, jau buvo atimtos. 
Kieno naudai? Ogi Karlo Ispano. O paskiau konerablio vieta, 
neužimta po Raulio de Brieno mirties, atiteko kam, kaip jūs 
manote? Ne, ne, ne Karoliui Navariečiui, o Karlui Ispanui. Iš 
100 tūkstančių ekiu, kurie turėjo būti išmokėti Navariečiui, 
šis negavo nė vieno su, tuo tarpu karaliaus draugas buvo api- 


piltas dovanomis ir beneficijomis. Ir pagaliau, pagaliau Angu- 

lemo Grafystė, panaikinus visus susitarimus, buvo perduota 
Karlui Ispanui, — Navarietis privalėjo tenkintis tik miglotais 
mainų pažadais. 

Tuomet pirmą kartą Karolio Piktojo ir Karlo Ispano tarpu- 
savio santykiuose atsirado šaltukas, paskiau — pagieža, o dar vė- 
liau jau abu atvirai nekentė vienas kito. Ispanas žaidė nepraloš- 
damas ir kalbėjo karaliui: „Matote, koks aš buvau teisus, mano 
brangusis valdove! Aš kiaurai permačiau blogas jūsų žento už- 
mačias, jis sukilo prieš jūsų valią. O dabar jis įsiuto ant manęs, 
nes mato, kaip aš jums ištikimai tarnauju . 

Kitąsyk, žiūrėk, ima vaizduoti, kad rengiasi iš dvaro pa- 
sitraukti; pasitraukti, kai užkopė į pačią karaliaus malonės 
viršūnę, tuo atveju, jei tik navariečiai nenustos jo šmeižti. Jis 
kalbėjo lyg meilužė: „Išvyksiu į kurią nors atkampią glūdumą, 
toli už jūsų karalystės sienų, ir ten gyvensiu prisimindamas, 
kaip jūs mane mylėjote. Arba ten numirsiu! Toli nuo jūsų 
mano dvasia paliks mano kūną . Tas keistuolis konetablis lie- 
jo ašaras visiems matant! 

Kadangi karalius Jonas buvo pakerėtas to Ispano ir į vis- 
ką žiūrėjo jo akimis, šis neapsakomai atkakliai stengėsi paversti 
savo kuzeną įnirtingu priešu, kurį pats ir pasirinko žentu many- 
damas, kad taip įgis sąjungininką. 

Aš jums jau minėjau: kvailesnį už šitą karalių ir labiau ken- 
kiantį pačiam sau sunku būtų rasti visame margame pasaulyje... 
Tai dar būtų buvę pusė bėdos, jei kartu jis nebūtų kenkęs ir 
savo karalystei. 

O dvare apie šitą kivirčą tik ir kuždėjosi. Jau seniai vyro 
palikta karalienė dėl kažko tyliai tarėsi su Karlo Ispano žmo- 


na... nes jisai, konetablis, buvo vedęs, žinoma, karaliaus kuziną 


ponią de Blua tik dėl akių. 

Nors karaliaus patarėjai visi iki vieno saldžialiežuvavo savo 
karaliui, iš tiesų buvo susiskaldę taip, kaip jiems buvo paranku 
susieti savo likimą su konetablio ar su karaliaus žento likimu. 
Slogi abiejų šalių kova darėsi vis pasiutesnė dar ir dėl to, kad ka- 
ralius, mėgęs dažnai sakyti esąs vienintelis, kuris viską sprendžia 
pats, iš tiesų visuomet pačius rimčiausius reikalus užkraudavo 
ant savo patikėtinių pečių. 

Matote, mano brangus sūnėne, intrigos rezgamos aplink 
visus karalius. Tačiau paprasti ir politiniai sąmokslai vyksta tik 
tada, kai šalį valdo silpni valdovai arba kai juos bejėgius daro 
kokia nors yda ar prasta sveikata. Norėčiau pamatyti tą, kuris 
išdrįstų sąmokslauti valdant Pilypui Gražiajam! Nė vienas apie 
tai nė nepamanytų. Visai nereiškia, kad galingiems valdovams 
negresia jokie sąmokslai, tačiau tada prireikia tikrų išdavikų. 
Tuo tarpu valdant silpniems valdovams patys garbingiausi žmo- 
nės virsta sąmokslininkais. 

Vieną dieną, prieš pat 1354 metų Kalėdas, Paryžiaus re- 
zidencijoje tarp Karlo Ispano ir Filipo Navariečio įsiliepsnojo 
ginčas; jie taip įžeidinėjo vienas kitą, kad Filipas išsitraukė dur- 
klą ir tikrai būtų nudobęs konetablį, laimei, juos laiku persky- 
rė. Konetablis dirbtinai nusijuokė ir jaunajam Navariečiui šūk- 
telėjo, kad, girdi, jei aplink nebūtų tiek žmonių, pasirengusių 
jį sulaikyti, tasai nebūtų toks jau narsus. Filipas neturėjo itin 
guvaus proto, tačiau buvo už savo vyresnįjį brolį karštesnis ir 
akies mirksniu šokdavo peštis. Vedamas iš salės Filipas dar spėjo 
šūktelėti, kad netrukus jis arkeršys savo šeimos priešui, sukiš 
atgal į gerklę visus įžeidimus. Po dviejų savaičių, Trijų karalių 
naktį, jis šitai ir padarė. 

Karlas išsiruošė aplankyti savo kuzinos, Alensono grafienės. 


Nakvoti sustojo Leglyje, vienoje smuklėje, kurios pavadinimo 

amžiais nepamirši: „Verpianti kiaulė“. Jis tvirtai tikėjo, kad 
draugystė su karaliumi ir aukštos jo pareigos visiems kėlė pa- 
garbą ir kad Prancūzijos keliuose jam nėra ko bijoti; jį lydėjo tik 
nedidelis eskortas. Leglio miestelis įsikūręs Evrė Grafystėje; ne- 
toli to miestelio savo prabangioje pilyje poilsiavo broliai dEvrė 
Navariečiai. Įspėti apie konetablio atvykimą, jie paspendė jam 
puikiausius spąstus. 

Apie vidurnaktį dvidešimt Normandijos riterių, vienas už kitą 
tvirtesnių vyrų, dvidešimt senjorų, siras de Gravilis, siras de Kle- 
ras, siras de Menmaras, siras de Morbekas, riteris dOnė... Taip, 
taip, tai vieno iš tų Nelio bokšto mergininkų palikuonis. Nėra ko 
stebėtis, kad jis prisišliejo prie Navaros partijos!.. Tai štai, kartoju, 
geros dvi dešimtys jaunuolių, kurių vardai žinomi dėl to, kad ka- 
raliui prireikė išduoti jiems malonės raštus... pasirodo miestelyje 
vadovaujami Filipo Navariečio; visos „Verpiančios kiaulės“ durys 
uždaromos, ir į konetablio apartamentus įsiveržia būrys. 

Navaros karaliaus tarp jų nebuvo. Tuo atveju, jei žygis būtų 
baigęsis prastai, jis bemeilijo laukti riterių prie miesto vartų ša- 
lia kažkokio svirno, arklininkų apsuptas. O! Taip ir matau savo 
Karolį Piktąjį, nediduką, nenustygstantį vietoje, besislepiantį 
apsiauste, panašų į pragaro dūmus, šokinėjantį nuo vienos ko- 
jos ant kitos ir primenantį velnią, neliečiantį žemės. Jis laukia, 
žvilgčioja į apniukusį žiemos dangų. Nuo šalčio stingsta pirštai. 
O krūtinę slegia baimė ir neapykanta. Jis įsiklauso... ir vėl ima 
neramiai šokinėti. 

Tada pasirodo Žanas de Frikanas, pravardžiuojamas Frikė, 
Kano valdytojas, jo patarėjas ir pats uoliausias sąmokslininkas. 
Jis praneša: „Viskas, monsinjore!“ 

Už jo išdygsta ir Gravilis, Menmaras, Morbekas ir pats Fili- 


pas bei visi kiti sąmokslininkai. O ten, užeigoje, gražuolis Kar- 

las Ispanas, ištrauktas iš palovio, kur bandė pasislėpti, paliko šį 
pasaulį. Jo kūnas buvo sukapotas kardo ašmenimis. Suskaičiuo- 
ta net 80 žaizdų, 80 dūrių... Kiekvienas jų troško keturiskart 
susmeigti į jį savo kardą... Tai šit, mesire, mano sūnėne, taip 
karalius Jonas neteko savo mielojo draugužio, taip monsinjoras 
Navarietis pradėjo maištą. 

O dabar prašyčiau užleisti vietą donui Kalvui, popiežiaus sek- 


retoriui, noriu su juo pasikalbėti, kol dar nesustojome poilsio. 


VII 
Žinios is Paryžiaus 


Aš, done Kalvai, La Periuzoje turėsiu apžiūrėti abatiją ir nusta- 
tyti, ar labai ją sugriovė anglai ir ar išties turėčiau jos dvasinin- 
kus, kaip jie prašo, metus atleisti nuo prioro beneficijų. Taigi 
visa tai ir noriu parašyti laiške šventajam tėvui. Būsiu jums labai 
dėkingas, jei parengsite šitą laišką, kai tik mes ten nukaksime, 
be to, norėčiau, kad jame būtų tų gražių posakių, kuriais jūs 
paprastai puošiate laiškus. 

Šventajam tėvui reikia pranešti visas Paryžiaus naujienas, ku- 
rias pats sužinojau tik Limože; jos nepalieka manęs ramybėje. 

Pirmiausia apie netinkamus Paryžiaus pirklių prevo, metro 
Etjeno Marselio, veiksmus. Sužinojau, kad to prevo įsakymu 
jau visą mėnesį statomi įtvirtinimai ir kasami grioviai aplink 
miestą, nors ten likusi dar senoji įtvirtinimų juosta; atrodo, 
lyg būtų rengiamasi miesto apgulčiai. Dabar, vykstant taikos 


deryboms, anglai nė neketina grasinti Paryžiui, ir todėl visiš- 

kai neaiški šitokia skuba tvirtinti sostinę. Be to, prevo sutelkė 
miestelėnų būrius sostinei ginti, juos ginkluoja ir moko ka- 
riauti; būrių priešaky stovi kvartalų viršininkai, šimtininkai ir 
dešimtininkai, kad būtų patogiau komanduoti; žodžiu, viskas 
parengta Flandrijos apsaugos kariuomenės pavyzdžiu, - ten ji 
valdo šalies miestus. Kartu prevo privertė monsinjorą dofiną, 
karaliaus vietininką, sutikti burti tokią kariuomenę, bet šito ne- 
užteko; karaliaus nustatyti mokesčiai ir duoklė yra pagrindinė 
skundų ir nepasitenkinimo priežastis, prevo, kad aprengtų ir 
apginkluotų savo būrius, sugalvoja imti muito mokestį už visus 
gėrimus, ir tą mokestį jis pats tiesiogiai ima. 

Kadaise šis metras Marselis buvo labai praturtėjęs tiekda- 
mas karaliaus dvarui prekes, bet per paskutinius ketverius me- 
tus jis nieko nepristatė Prancūzijos rūmams ir dėl to labai jau 
apmaudavo; manau, kad, pralaimėjęs prie Puatjė, įsigeidė pats 
kištis į visus karalystės reikalus. Jo ketinimai kol kas nelabai 
aiškūs, neabejotina tik viena — troškimas atrodyti svarbiam, ta- 
čiau sutaikinimo ir ramybės keliu, kurio taip meldžia šventasis 
tėvas, jis neina. Taigi mano šventa pareiga — patarti popiežiui 
tuo atveju, jei į jį kreipsis su kokiais nors prašymais, parodyti 
rūstį ir neremti, net neparodyti jokių ketinimų remti Paryžiaus 
prevo ir jo sumanymus. 

Marau, jūs mane supratote, done Kalvai. Dabar Paryžiuje 
vieši kardinolas Kapočis. Jis gali dėl savo lengvabūdiškumo la- 
bai apsikvailinti ir pervertindamas savo jėgas užmegzti su tuo 
prevo ryšius... Ne, ne, nieko tikra man apie tai nepranešta, ta- 
čiau uoste užuodžiu, kad mano brolis, kaip visada, nepraleis 
progos pasukti kreivu keliu... 

Antra, noriu šventajam tėvui pasiūlyti kuo smulkiausiai su- 


žinoti viską apie Langedoilio Generalinius luomus, kurie šio 

mėnesio pradžioje užsidarė Paryžiuje, taip pat nušviesti tas keis- 
tenybes, kurios, kaip matėme, ten dabar dedasi. 

Karalius Jonas pažadėjo sušaukti luomų posėdį gruodžio mė- 
nesį, tačiau, karalystėje įsivyravus sumaiščiai, pakrikimui ir nusi- 
minimui po pralaimėjimo prie Puatjė, dofinas Karolis nutarė, kad 
protingiau būtų paspartinti įvykius ir sušaukti Generalinius luo- 
mus jau spalį. Iš tiesų kito pasirinkimo jis neturėjo, kad sutvirtin- 
tų savo autoritetą, gerokai nukentėjusį po to nelemto nuorykio, 
be to, nereikia pamiršti, kad jis dar labai jaunas, o pralaimėjusi 
kariauna visai pakriko. Iždas neįsivaizduojamai nuskurdo. 

Ber 800 Langedoilio deputatų, kurių pusę sudaro miestelėnai, 
nė nemano spręsti tų klausimų, nors pakviesti daryti kaip tik tai. 

Bažnyčia sukaupė didelę susirinkimų patirtį ir žino, kad 
jie išsprūsta iš rankų tų, kurie juos šaukia. Noriu pasakyti po- 
piežiui, kad tie luomai kaip du vandens lašai panašūs į tokį 
susirinkimą, kuris pasimeta, griebiasi visiems vadovauti ir, nau- 
dodamasis aukščiausiosios valdžios silpnybėmis, puola daryti 
nežabotų reformų. 

Užuot rūpinęsi išvaduoti Prancūzijos karalių, tie žmonės 
Paryžiuje pirmiausia suskato vaduoti Navaros karalių, o tai aiš- 
kiausiai rodo, kas jų vadai. 

Be visa kita, tie žmonės sudarė aštuoniasdešimties komisiją, 
kuri slapra sudarinėja ilgiausią sąrašą reikalavimų, tik bėda, kad 
nedaug gerų ir tiek daug blogų. Pirmiausia jie reikalauja atleisti 
visus vyriausiuosius karaliaus patarėjus ir atiduoti juos teismui 
už tai, kad išeikvojo pinigus, skirtus paspirčiai, ir dabar privalo 
atsakyti už pralaimėjimą... 

Dar turiu jums šį tą pasakyti, Kalvai... Ne, čia ne laiškui, tik 
noriu išsakyti vieną mintį... Tie reikalavimai ne tokie jau ne- 


teisėti. Tarp žmonių, kuriems karalius Jonas patikėjo valdymą, 

pažįstu tokių, kurie nepavojingi, bet nemažai yra ir užkietėjusių 
niekšų. Savaime aišku, aukštas vietas užimantys turtėja, jei, žino- 
ma, nė vienas nenori imtis atsakomybės ir rizikuoti. Tačiau reikia 
stengtis neperžengti ribų, nepakliūti į nešlovę ir netvarkyti savo 
asmeninių reikalų kenkiant valstybės interesams. O svarbiausia, 
reikia turėti gabumų. Kadangi karalius Jonas gabumų turi išties 
nedaug, jis mieliau renkasi tuos žmones, kurie jų visai stokoja. 
Bet paskui deputatai ima reikalauti jau visiškai neteisėtų 
dalykų. Jie nori, kad karalius ar pastaruoju metu jo vietininkas 
dofinas valdytų tik per trijų Generalinių luomų paskirtus para- 
rėjus, t. y. keturis prelatus, dvylika riterių ir dvylika miestelėnų. 
Ši taryba turės galią valdyti ir įsakinėti, ką anksčiau daryda- 
vo karalius, skirti visus pareigūnus, reformuoti Atskairomybės 
rūmus ir visas karalystės kompanijas, privalės spręsti belaisvių 
išpirkos klausimus ir dar daugybę kitokių dalykų. Iš tikrųjų kal- 
bama tik apie tai, kaip atimti iš karaliaus jo valdžios atributus. 
Vadinasi, šalį valdys nebe tas, kuris buvo patepras šventais 
aliejais ir įšventintas karaliumi pagal mūsų religiją; valdyti bus 
patikėta vadinamajai Tarybai, kuri gaus savo teises tik iš tuščia- 
kalbės asamblėjos ir visiškai nuo jos priklausys. Kokia silpnybė ir 
kokia netvarka! Šitos vadinamosios reformos... tik paklausykite 
manęs, done Kalvai... aš pabrėžiu tai, nes jei šventasis tėvas ims ir 
pasakys, kad jis apie tai nė girdėti negirdėjęs... Šitos vadinamosios 
reformos — sveiko proto įžeidimas, be to, jos atsiduoda ir erezija. 
Taigi yra ir tokių Bažnyčios tarnų, — o tai labai apmaudu, — 
kurie krypsta į jų pusę, na, kad ir Liono vyskupas Roberas le 
Kokas; jis pakliuvo į karaliaus nemalonę ir susiuostė su prevo. 
Dabar jis vienas ištikimiausių prevo šalininkų. 
Šventasis tėvas turi žinoti, kad už visų šitų neramumų stovi 


Navaros karalius, kuris, manau, vadovauja iš savo kalėjimo ir 

dar labiau viską pablogins išėjęs į laisvę. Šventasis tėvas savo 
didžia išmintimi pats nuspręs, jog jam reikia susilaikyti nuo 
bet kokio kišimosi ir nedaryti nieko, kad Karolį Pikrąjį, noriu 
pasakyti, monsinjorą Navarietį, išvaduotų iš nelaisvės, nors iš 
visų pusių jį apibertų maldavimais padėti. 

Savo ruožtu, naudodamasis legato ir popiežiaus nuncijaus 
prerogatyvomis... jūs klausote manęs, Kalvai?.. įsakiau Limožo 
vyskupui prisidėti prie mano svitos ir vykti kartu su mumis į 
Mecą. Jis pavys mane Burže. Nutariau taip pat elgtis ir su kitais 
vyskupais, kurių abatijas pravažiuosiu; jų diecezijos nusiaubtos 
ir nuniokotos Velso princo raitelių. Noriu, kad jie tai paliudytų 
imperatoriui. Ir man pačiam bus drąsiau išpasakoti, kokia pra- 
gaištinga Navaros karaliaus ir Anglijos karaliaus sąjunga... 

Bet kodėl, done Kalvai, jūs be perstogės kaišiojate galvą pro 
langą?.. A, suprantu, jums bloga dėl supimo! Aš tai jau, prisi- 
pažinsiu, įpratęs; kai supa, man net geriau galvoti. Gerai, gerai, 
išlipkite. Tik nepamirškite nieko, ką aš jums kalbėjau, kai im- 


sitės plunksnos. 


VIII 
Manto sutartis 


Kur mes dabar? Jau pravažiavome Mortemarą?.. Ak, dar ne! 
Matyt, buvau užsnūdęs... O! Koks apniukęs dangus ir kaip 
trumpėja dienos! Žinote, aš net sapnavau, mano brangus sū- 
nėne, sapnavau žydinčią slyvą, didžiulį medį, visą apipiltą 


baltais žiedais, apvalia laja; jame čiulbėjo tiek paukščių, kad 

atrodė, lyg čiulbėtų patys žiedai. O dangus toks žydras, pa- 
našus į tokį, koks būna Mergelės Marijos paveiksluose. An- 
geliškas vaizdas, tikras rojaus kampelis. Koks keistas dalykas 
tie sapnai! Ar pastebėjote, kad evangelijose nėra perpasakotų 
sapnų, išskyrus Juozapo sapną Mato evangelijos pradžioje? 
Ir viskas. Užtat Senajame Testamente patriarchai nuolatos 
sapnuoja, o štai Naujajame - jau nebesapnuojama. Man daž- 
nai kildavo toks klausimas, bet atsako taip niekada ir neras- 
davau... O jūsų šitai nestebino? Tai todėl, mielas Aršambo, 
kad jūs ne toks uolus Šventojo Rašto skaitytojas... Man regis, 
tai puiki tema Paryžiaus ar Oksfordo teologijos mokslinin- 
kams; padiskutuos, o paskui mums pateiks storiausius trakta- 
tus ir darbus, parašytus tokia suvelta lotynų kalba, kad niekas 
ten nė eilutės nesupras... 

Šiaip ar taip, bet pati Šventoji Dvasia įkvėpė mane užsukti į 
La Periuzą. Jūs juk matėte tuos geraširdžius vienuolius benedik- 
tinus, kurie norėjo pasinaudoti anglų antpuoliu ir nemokėti to, 
kas privalu mokėti priorui? Įsakysiu duoti jiems naują emalio 
kryžių ir tris paauksuotas taures, mat jie paskubėjo tai įteikti 
anglams, kad išsigelbėtų nuo didesnio grobimo; ir iš tiesų jie 
galės užmokėti savo anuitetą. 

Jie kuo nuoširdžiausiai vylėsi įsimaišyti į žmonių minią iš 
kito Vjenos kranto, kur Velso princo gaujos viską nuniokojo, 
apiplėšė, sudegino; tą mes patys šįryt matėme Širake ar Sen Mo- 
ris de Lionė. O ypač Leterpo abatijoje, kur vienuoliai priešinosi 
neapsakomai narsiai: „Mūsų abatija gerai įtvirtinta, ir mes ją 
apginsime.“ Šitie vienuoliai, geri ir drąsūs žmonės, stojo į kovą, 
nors niekas jų nevertė kautis. Daug jų krito mūšio lauke, ir pa- 
sirodė jie kur kas kilnesni nei šimtai riterių prie Puatjė, kuriuos 


pažinojau asmeniškai. 

Jei visi prancūzai būtų tokie pat drąsūs... Ir dar šitie gerieji 
vienuoliai savo mažne iki pamatų sudegintame vienuolyne rado 
galimybę mus pamaitinti; pietūs buvo tokie gausūs ir gardūs, 
kad mane apėmė miegas. Ar pastebėjote, kokį šventą linksmu- 
mą spinduliavo jų veidai? „Mūsų broliai žuvo? Tesiilsi ramybė- 
je, juos priėmė Dievas ir apgaubė savo malone... O mus paliko 
šitoje žemėje? Paliko, kad galėtume daryti gerus darbus... Mūsų 
vienuolynas perpus sugriautas? Šit ir atsirado galimybė atstatyti 
jį dar gražesnį...“ 

Žinokite, mano sūnėne, geras vienuolis visada linksmas. Aš 
privengiu pernelyg rūsčių pasninkautojų ištįsusiais veidais, de- 
gančiomis, arti viena kitos susodintomis akimis; gali pamanyri, 
kad jie vis žvairakiuoja į pragaro pusę. O tie, kuriems Viešpats 
suteikė didžiausią garbę pašaukdamas juos į savo tarnystę, turi 
rodyti džiaugsmą ir mandagumą; jų pareiga — būti pavyzdžiu 
visiems kitiems mirtingiesiems. 

Taip ir karaliai, nes Dievas iškėlė juos virš kitų žmonių; jie 
turi sugebėti valdyti save. Tikrosios didybės pavyzdys buvo me- 
siras Pilypas Gražusis, kuris net teisdamas nerodydavo pykčio ir 
gedėdamas nepraliedavo nė vienos ašaros. 

Po Karlo Ispano nužudymo, — apie tai aš jums pasakojau 
vakar, — karalius Jonas parodė, ir parodė pačiu apgailėtiniausiu 
būdu, kad nesugeba pažaboti savo aistrų. Gailesys toli gražu nėra 
tas jausmas, kurį aplinkiniams turi kelti karalius; geriau tema- 
no, kad jo širdis nesupranta skausmo. O mūsų valdovas ištisas 
keturias dienas negalėjo ištarti nė žodžio ar net paprašyti valgyti 
ir gerti neužsikirsdamas. Jis klaidžiojo po savo apartamentus už- 
verktomis akimis, nepažino žmonių, nei iš šio, nei iš to sustodavo 
ir imdavo verkti. Beviltiška buvo kreiptis į jį su kokiu nors reikalu. 


Jei tomis dienomis priešas būtų įsiveržęs į jo rūmus, lengvai būtų 

paėmęs jį plikomis rankomis. Kai mirė jo vaikų motina Bona 
Liuksemburgietė, jis nė ketvirtos dalies tiek nesielvartavo, o tai 
dofinas Karolis gerai pastebėjo. Tuomet žmonės pirmąsyk pama- 
tė, kaip sūnus niekina tėvą, jei jau drįso pareikšti, kad nepadoru 
šitaip pulti į neviltį. Tačiau karalius nė girdėti negirdėjo. 

Savo sielvartą jis rodė stūgaudamas. Stūgavo, kad tučtuojau 
pabalnotų jo kovos žirgą, stūgavo, kad surinktų kariuomenę, 
ir jis kaipmat lėksiąs į Evrė ir surengsiąs ten tokį teismą, kad 
visi drebėsią... Jo artimieji su didžiausiu vargu atvedė jį į protą 
ir įrodė, kad kariuomenei, net ir nereguliariajai, sušaukti pri- 
reiktų ne mažiau kaip mėnesio; jei jis sumanytų atakuoti Evrė, 
Normandijoje prasidėtų nesantaika, kita vertus, paliaubų su 
Anglijos karaliumi laikas baigiasi, be to, šiam panūdus išnau- 
doti bendrą suirutę, karalystė patektų į rimtą pavojų. 

Jam dar priminė, kad jei jis būtų laikęsis savo dukters vedy- 
bų sutarties ir atidavęs Karoliui Navariečiui Angulemą, užuot jį 
padovanojęs savo brangiajam konetabliui... 

Jonas II iškėlė į dangų rankas ir sušuko: „Tai kas gi aš esu, 
jei nieko negaliu? Puikiai matau, kad nė vienas iš jūsų manęs 
nemyli, ir žinau, kad netekau vienintelės savo paramos“. Paga- 
liau jis liko savo rūmuose, prisiekęs Dievui, kad jo širdis pažins 
džiaugsmą tik tuomet, kai bus arkeršyta. 

Tuo tarpu Karolis Piktasis nesėdėjo sudėjęs rankų. Jis rašė 
popiežiui, rašė imperatoriui ir visiems krikščioniškų šalių val- 
dovams aiškindamas, kad negeidė Karlo ispano mirties, tik vy- 
lėsi jį pamokyti už visą tą kenkimą ir tuos įžeidimus, kuriuos 
patyrė, kad jo žmonės peržengė savo įgaliojimus, tačiau jis pats 
imasi atsakomybės ir apgins savo giminaičius, draugus, tarnus, 
kurie toje Leglio sumaištyje parodė pernelyg didelį stropumą 


jo, Karolio, labui. 

Taigi, veikdamas tarsi pakelių plėšikas, įviliojęs savo auką į 
spąstus, jis dėjosi elgiąsis kaip tikras riteris. 

Be visa kita, jis dar parašė kunigaikščiui Lankasteriui, kuris 
tuomet buvo Melene, ir pačiam Anglijos karaliui. Prasidėjus 
suirutei, mums pavyko sužinoti tų laiškų turinį. Piktasis nė 
nemanė trauktis: „Jei teiksitės įsakyti savo karo vadams bri- 
tams būti visiškai pasiruošusiems, kai tik aš kreipsiuosi į juos 
ir prašysiu įžygiuoti į Normandiją, parengsiu jiems gerą ir sau- 
gų žygį. Malonu jums pranešti, mano didžiai brangus kuzene, 
kad visi Normandijos didžiūnai ištikimi man iki karsto lentos“. 
Nužudęs Karlą Ispaną, mūsų Karolis tapo maištininku, o nūnai 
nuėjo dar toliau ir virto išdaviku. Ir vis tiek jis užleido karalių 
Joną Meleno poniomis. 

Nežinote, ką šitaip vadina?.. O! Šir ir lietus. Kitaip ir būti 
negalėjo, dangus nuo pat išvykimo jau niaukstėsi. Dabar jūs 
laiminsite mano palankiną, mielas Aršambo, juk geriau čia, nei 
mirkti lietuje ir kęsti, kai vanduo žliaukia ir merkia kiaurai... 

Meleno ponios? A-a-a, tai dvi našlaujančios karalienės ir dar 
Žana Valua, mažytė Karolio žmonelė, kurią laiko ten, kol at- 
eis metas tuoktis. Visos jos gyvena Melene, pilyje, kurią vadina 
Trijų karalienių pilimi arba kartais dar ir Našlių dvaru. 

Pirmiausia papasakosiu apie ponią Žaną dEvrė, Karolio IV 
našlę ir mūsų Karolio Piktojo tetulę. Taip, taip, ji dar gyva ir ne 
tokia sena, kaip kažkodėl manoma: daugių daugiausia 50... ji 
kerveriais ar penkeriais metais jaunesnė už mane. Našlauja jau 
28 metus ir visąlaik dėvi baltą našlės drabužį. Soste šalia savo 
vyro ji sėdėjo tik trejus metus. Tačiau karalystėje išlaikė savo 
įtaką. Tai dėl to, kad ji giminėje vyriausia, paskutinė Kapetingų 
dinastijos karalienė. Gimdė triskart, ir gimė... trys dukterys, iš 


jų liko gyva vienintelė, gimusi jau po tėvo mirties... Jei būtų 

pagimdžiusi sūnų, būtų ji dabar karalienė motina ir regentė. 
Dinastija užgeso jos įsčiose. Kai ji sako: „Monsinjoras dEvrė, 
mano tėvas... mano dėdė Pilypas Gražusis... mano svainis Pi- 
lypas Ilgasis...“, visi nutyla. Ji - likusi monarchijos palikuonė, 
monarchijos, dėl kurios teisėtumo niekada nediskutuota, regė- 
jusi tuos laikus, kai Prancūzija buvo nepalyginti galingesnė ir 
šlovingesnė nei šiandien. Ji tarsi naujosios kartos garantas. Ir 
todėl yra dalykų, kurie nedaromi vien dėl to, kad prakilnioji 
ponia dEvrė tam nepritaria. 

Maža to, aplink visi ir tekalba: „Ji šventoji!“ Teisybę sakant, 
nedaug reikia, kad į tave imtų žiūrėti it į šventąją, kai tu karalie- 
nė ir gyveni apsupta savo mažo, tingaus dvaro, kur nėra kito už- 
siėmimo, tik giedoti tau ditirambus. Jos malonybė ponia Žana 
dEvrė keliasi priešaušryje, pati uždega žvakę, kad netrukdytų 
savo kambarinių, ir ima skaityti maldaknygę; tie, kurie matė, 
tikina, kad tai mažiausia knygelė pasaulyje — vyro dovana; ją 
padarė karaliaus užsakymu vienas dailininkas, pavarde Žanas 
Piuselis. Karalienė daug meldžiasi ir dosniai dalija išmaldą. Jau 
28 metus ji diena iš dienos kartoja, jog ateities neturi tik todėl, 
kad negalėjo pagimdyti sūnaus. Našlės dažnai gyvena persekio- 
jamos įkyrių minčių. O iš tikrųjų, jei ji būtų buvusi tokia pat 
išmintinga, kokia ir dora, būtų suvaidinusi kur kas svarbesnį 
vaidmenį karalystės reikaluose. 

Paskiau ponia Blanša, Karolio Navariečio sesuo, antroji Pi- 
lypo VI žmona; ji karaliavo tik pusę metų ir nespėjo priprasti 
prie karūnos. Tai pati gražiausia Prancūzijos moteris. Anuomet 
esu ją matęs ir mielai pritariu tokiam sprendimui. Jai dabar 24 
metai; šit jau prabėgo mažne šešeri, kai ji su kartėliu klausia 
savęs, kam jai reikia tos baltos it sniegas odos, žydrų lyg emalis 


akių ir tobulo grožio kūno? Jeigu gamta ir nebūtų jos taip dos- 

niai apdovanojusi, ji vis tiek būtų tapusi karaliene, nes ją pasky- 
rė karaliui Jonui! Jo tėvas Blanšą atėmė tik dėl to, kad senio širdį 
mirtinai sužeidė nežemiškas jos grožis. Praėjus pusmečiui po to, 
kai ji palydėjo savo vyrą iš vedybinio guolio į kapą, jos rankos 
prašė Kastilijos karalius don Pedras, kurį jo valdiniai praminė 
Žiauriuoju. Galbūt per skubotai ji liepė jam perduoti: „Pran- 
cūzijos karalienė antrąkart neteka“. Už tokį dvasios taurumą ją 
labai gyrė. Tačiau dabar ji ėmė dvejoti, ar ne per skaudžią auką 
paaukojo savo didingai praeičiai. Meleno dvarą poniai Blanšai 
paliko vyras. Jos įsakymu Meleną perstatė, pagražino, tačiau 
gali kiek nori per Kalėdas ir Velykas keisti kilimus, gobelenus ir 
apmušalus savo miegamajame, — vis tiek čia miegi viena. 
Pagaliau dar viena Žana, karaliaus Jono duktė; jos santuoka 
tik priartino audrą. Karolis Navarietis patikėjo ją savo tetai ir 
savo seseriai, kol ji sulauks pilnametystės. Šitas vaikas — gryna 
nelaimė, kokią galima įsivaizduoti turint galvoje dvylikametę 
mergytę, kuri kuo geriausiai atsimena, kad nuo šešerių merų 
jau našlauja, ir kuri elgiasi kaip karalienė, nors ja dar ir netapo. 
Ir jai nieko neliko, tik laukti, iki suaugs, bet ji laukia pykdama, 
niurzgėdama dėl menkiausio nieko, reikalauja kaip tik to, ko 
jai neduoda, veda iš proto rūmų damas ir žada joms baisiausius 
kankinimus nuo pat tos dienos, kai tik ją pripažins suaugusia. 
Poniai dEvrė, kuri su tokiais dalykais kaip elgesys juokauti ne- 
mėgsta, neretai tenka nuraminti mažylę skambiu antausiu. 
Mūsų trys ponios Melene ir Mo, - Mo atiteko poniai dEvrė 
po jos vyro mirties, — sukūrė rūmų iliuziją. Jos turi kanclerį, 
iždininką, metrdotelį. Tokie aukšti titulai tokioms kuklioms pa- 
reigoms. Čia galite nustebti sutikę žmonių, kurie laikomi mi- 
rusiais, mat taip seniai jie buvo pamiršti, išskyrus, žinoma, juos 


pačius. Seni tarnai, gyvi nuo ankstesnių karalių laikų, sukriošę 

mirusių valdovų nuodėmklausiai, sekretoriai, iškeltų aikštėn 
paslapčių saugotojai, žmonės, kurie trumpai buvo galingi, nes 
stovėjo arčiausiai valdžios. Jie visi klaidžiojo savo prisiminimų 
labirintuose, išdidžiai leisdami suprasti, kad jie, girdi, dalyviai 
įvykių, kurie seniai pamiršti. Kai vienas jų pradeda: „Tądien, kai 
karalius man pasakė...“, tenka spėlioti, apie kurį iš šešių karalių, 
valdžiusių nuo amžiaus pradžios, kalbama. O tai, ką karalius 
pasakė, be abejo, buvo be galo rimtas ir atmintinas pranešimas, 
kaip antai: „Šiandien gražus oras, Gro Pjerai...“ 

Todėl, kai iškyla koks reikalas, kaip šis su Navaros karaliu- 
mi, Našlių dvarui tai netikėtas laimikis; visi jo gyventojai staiga 
pakirsta iš savo snaudulio. Ir kiekvienas puola jaudintis, triukš- 
mauti, blaškytis... Pridurkime dar, kad Karolis Navarietis, kaip 
nė vienas kitas žmogus šiame pasaulyje, visų trijų karalienių 
mintyse užima daugiausia vietos. Jis buvo ir mylimas sūnėnas, 
ir brangus brolis, ir dievinamas vyras. Ir jeigu joms būtų pasa- 
kyta, kad Navaroje jį vadina Piktuoju, jos nieku gyvu nepati- 
kėtų! Jis iš tiesų nėrėsi iš kailio stengdamasis pasirodyti mielas, 
apiberdavo jas dovanomis, dažnai atvykdavo jų aplankyti... kol 
dar buvo laisvas... linksmino jas savo istorijomis, patikėdavo 
joms savo vaidus, uždegdavo jas savo planais; kai norėdavoo, 
galėdavo būti neapsakomai žavingas, su tetule vaidindamas pa- 
garbų sūnėną, su seserimi — atsidavusį brolį, o su savo mergaite 
žmona — įsimylėjėlį; viską jis darydavo gerai apskaičiuodamas, 
tarsi dėliodamas šachmatų figūras. 

Po konetablio nužudymo, kai karalius Jonas kiek aprimo, 
visos trys Meleno ponios kartu atvyko į Paryžių paprašytos Ka- 
rolio Navariečio. 

Mažoji Žana Valua puolė prie karaliaus kojų ir kaip gerai 


išmoktą pamoką vienu atsikvėpimu išpyškino: „Valdove, mano 

tėve, negali būti, kad mano vyras galėtų jus išduoti. Jei jis blogai 
pasielgė, tai tik dėl to, kad išdavikai piktam juo pasinaudojo. 
Maldauju jus jūsų meilės man vardu, maldauju atleisti jam“. 

Ponia dEvrė, apimta liūdesio ir didybės, į kurią teisę jai teikė 
metai, tarė: „Valdove, mano kuzene, kaip giminės vyriausioji iš 
tų, kurie nešiojo šioje karalystėje karūną, drįstu jums patarti ir 
maldauti jūsų susitaikyti su mano sūnėnu. Jei jis jums prasikal- 
to, tai tik todėl, kad tie, kurie tarnauja jums, apkalbėjo jį, ir jis 
galėjo pamanyrti, kad jūs jį palikote jo priešų malonei. O jis pats, 
užtikrinu, kupinas jums geriausių ir pagarbiausių jausmų. Gy- 
venti ir toliau nesantaikoje reikštų tik kenkti vienas kitam...“ 

Ponia Blanša neištarė nė žodžio. Ji tik žvelgė į karalių Joną, 
žinojo, jog jis negali pamiršti, kad kaip tik ji buvo skirta jam 
į žmonas. Atsidūręs šalia Blanšos, šis žmogus, toks aukštas ir 
dramblotas, su kitais paprastai kandus, staiga pasimeta. Jo akys 
ima bėgioti vengdamos pažvelgti į ją, o liežuvis visai liaujasi jo 
klausyti. Ir visuomet, kai ji būdavo šalia, jo sprendimai tapdavo 
priešingi tiems, kuriuos ką tik ketino pareikšti. 

Išsyk po to vizito jis pasišaukė Bulonės kardinolą, Laono 
vyskupą, Roberą Le Koką ir Roberą de Lorisą, savo šambelioną, 
ir įsakė vykti pas jo žentą vesti derybų, kurios būtinai baigtųsi 
taikos sutartimi. Be to, dar nurodė derybas baigti kuo greičiau. 
Išties jos neilgai truko, ir paskutinę vasario savaitę abiejų šalių 
derybininkai Mante pasirašė sutartį. Kiek mano atmintis lei- 
džia prisiminti, ko gera, pirmąsyk susitarta šitaip lengvai ir taip 
skubotai pasirašyta sutartis. 

Karalius Jonas ir čia kuo puikiausiai parodė savo būdo 
keistenybes ir kokie nenuoseklūs jo poelgiai. Prieš mėnesį jis 
tegalvojo, kaip sučiupti ir nužudyti Navaros monsinjorą, o 


dabar jis sutiko su viskuo, ko tas geidė. Jo žentas reikalauja 

Kotenteno pusiasalio su Valonija, Kutansu ir Karantanu? Ir 
jis tučtuojau atsako: „Atiduokite jam, atiduokite!“ Nori Pont 
Odemero ir Orbeko vikontijų? „Atiduokite, jei visi to nori, 
kad aš su juo susitaikyčiau“. Tokiu pat būdu Karolis Piktasis 
gavo ir didžiulę Bomono Grafystę su Bretėjo ir Konšų senjori- 
jomis, kurios anksčiau priklausė grafo Robero dArtua perijai. 
Kaip šauniai atsikeršyta, tiesa, jau po mirties, post mortem, 
už Margaritą Burgundę; nūnai jos vaikaitis perima visas val- 
das ano žmogaus, kuris pražudė jo senelę. Grafas de Bomo- 
nas! Kaip dabar jaunasis Navarietis džiūgavo! O jisai pats šia 
sutartimi mažne nieko neprarado: atidavė Pontuazą, paskui 
iškilmingai pareiškė atsisakąs Šampanės, nors šitai jau buvo 
padaryta daugiau nei prieš ketvirtį amžiaus. 

Apie Karlo Ispano nužudymą nebuvo nė užsiminta. Nei 
apie bausmę, - netgi parankinių nebaudė, — nei apie nuostolių 
atlyginimą. Visi žmogžudystės iš „Verpiančios kiaulės“ bendrai, 
kurie dabar atvirai gyrėsi ten buvę, gavo malonės ir nuodėmių 
atleidimo raštus. 

Ak! Bijau, kad toji Manto sutartis nėmaž nebus sutaurinusi 
karaliaus Jono paveikslo. „Nužudo jo konetablį, o jis už tai ati- 
duoda pusę Normandijos. Jei nudobrų jo brolį ar sūnų, matyt, 
jis visą Prancūziją padovanotų“, - štai ką kalbėjo žmonės. 

O Navaros karalius, tasai gudruolis, išties pasirodė apsukrus. 
Prie Manto ir Evrė prijungus Bomoną, jis galės Bretanę atskirti 
nuo Paryžiaus; Kotantenas jam atvėrė tiesioginį kelią į Angliją. 

Kai jis atkako į Paryžių gauti karaliaus atleidimo, iš šalies 
galėjo atrodyti, kad tai jis tą atleidimą duoda. 

Taip, taip... Ką tu sakai, Briunė?.. O! Širas lietus! Kiau- 
rai permerkė mano užuolaidą... Artėjame prie Belako? Labai 


gerai. Bent ten mūsų tikrai laukia šilta pastogė, ir būtų ne- 

dovanotina, jei mums nesurengtų šaunaus priėmimo. Anglų 
riteriai pagailėjo Belako, mat buvo toks Velso princo įsa- 
kymas, nes Belakas — palikimas Pembroko grafienės, tos, iš 
Šarijono Liuzinjanos giminės. Pasirodo, kartais ir kareivos 
esti malonūs... 

Baigsiu, mano sūnėne, Manto sutarties istoriją. Taigi, Nava- 
ros karalius pasirodo Paryžiuje tarsi būtų laimėjęs mūšį, ir kara- 
lius Jonas priėmė jį išties kaip nugalėtoją. Parlamente iš abiejų 
šonų sėdėjo abi karalienės našlės. Karaliaus advokatas suklu- 
po priešais sostą... O, viskas ten buvo neapsakomai iškilmin- 
ga... „Mano didžiai galingas valdove, ponios karalienės Žana ir 
Blanša išgirdo, kad Navaros karalius pateko į jūsų nemalonę, ir 
maldauja jūsų jam atleisti... 

Po šitų žodžių naujasis konetablis Gorjė de Brienas, ku- 
nigaikštis Atėnietis... taip, Raulio kuzenas, tik iš kitos Brienų 
šakos, - šįsyk konerabliu paskyrė nebe piemenį, — taigi, jis 
priėjo prie Navaros karaliaus ir paėmė jį už rankos... „Kara- 
lius, karalienių prašomas, jums atleidžia, atleidžia iš visos šir- 
dies ir gera valia 

Į tai Bulonės kardinolas privalėjo garsiai pridurti: „Tegul 
nuo šiol nė vienas iš karaliaus giminės nedrįsta vėl prasižengti, 
nes kiekvienas, nors jis būtų ir karaliaus sūnus, turės atsakyti 
prieš teisingumą . 

Iš tiesų geras tas teisingumas, iš kurio vogčia kiekvienas šai- 
pėsi. Visam dvarui matant, svainis ir žentas puolė vienas kitam 


į glėbį. O kas buvo toliau, papasakosiu jums rytoj. 


Maurice Druon 


IX 
Karolis Piktasis Avinjone 


Teisybę sakant, mielas sūnėne, man labiau patinka tos senosios 
bažnyčios, tokios kaip Dora, kurią ką tik pravažiavome, nei tos, 
kurios statytos prieš 150 ar 200 metų. Tiesa, tos bažnyčios - tik- 
ras akmens stebuklas, tačiau jose tvyro amžina prieblanda, o 
puošmenos tokios gausios, jog neretai net baugu darosi; širdį 
suspaudžia tokia nerimastis, kad pasijunti lyg pasiklydęs naktį 
miške. Žinau, žinau, į mane skersakiuoja ir sako, kad mano blo- 
gas skonis. Tegul, bet tai mano nuomonė, ir jos nekeisiu. Galbūt 
aš taip prisirišęs prie senovės dėl to, kad augau senovinėje Perigė 
pilyje, pastatytoje ant senovės Romos amfiteatro pamatų, visai 
šalia mūsų Sen Frono bažnyčios, netoli mūsų Sent Etjeno baž- 
nyčios; man neapsakomai gera visur aptikti tokių formų, kurios 
primintų man tuos dailius, paprastus ir lygius piliastrus ir aukš- 
tus glornių linijų skliautus, kur ramiai sklinda šviesa. 

Senovėje vienuoliai mokėjo statyti tokias šventyklas, kad 
saulės spinduliai, gausiais pluoštais patekę vidun, švelniai nu- 
auksindavo akmens sienas, o giesmės, atsimušdamos į aukštus 
skliautus, primenančius dangiškąjį kupolą, skambėdavo skaid- 
riai ir didingai; galėjai pamanyti, kad tai ne žmonės, o patys 
angelai gieda rojuje. 

Nors anglai ir nusiaubė Dora, laimei, šis šedevrų šedevras 
nebuvo taip suniokotas, kad nebūtų galima jo atstatyti. Kitaip, 
lažinuosi, mūsų šiaurės architektai su malonumu vietoj griu- 
vėsių pultų statyti pagal savo skonį kokią gremėzdišką eldiją ir 
pastatytų ją it kokį pasakų žvėrį ant akmeninių letenų; atsidūręs 


ten, pasijustum taip, lyg būtum ne Dievo namuose, o pragaro 

prievartėje. Beje, veikiausiai jie būtų nuėmę paauksuoto vario 
angelą nuo strėlės viršūnės, — iš čia ir parapijos pavadinimas — 
lou doriat, — ir užkėlę vietoj jo velnią su šakėmis ir bjauriai per- 
kreiptu snukiu... 

Pragaras... Mano geradaris Jonas XXII, pirmasis popiežius, 
kuriam aš tarnavau, pragaru netikėjo, kitaip sakant, mokė, kad 
jame nieko nėra. Manyčiau, kiek per toli nueita. Jei žmonės 
nustos bijoti pragaro, kaipgi mes galėsime iš jų gauti išmaldą 
vargšams ir reikalauti atgailos už jų nuodėmių atpirkimą? Ne- 
bus pragaro, ir Bažnyčia galės ramiausiai užverti savo duris. Ką 
darysi, tokia jau to išmintingojo senolio užgaida. Vis dėlto teko 
pasistengti, kad savo mirties patale jis atsisakytų šitų savo teigi- 
nių. Aš ten pats buvau... 

O, iš tiesų jau gerokai arvėso. Ko norėti, juk po dviejų dienų 
bus gruodis. Nieko nėra blogiau už šitokią darganą. 

Briunė! Ėmarai Briunė, mano drauge, pažiūrėk, ar nėra 
maisto vežime kokios gorės, jei rasi, atnešk ją į mano palankiną. 
Kailiai jau manęs nebešildo, ir jei toliau taip bus, į Sen Benua 
diu So įvažiuos kardinolas, visas kretantis iš šalčio ir kalenantis 
dantimis. Man pasakojo, kad ten anglai viską nusiaubė... O jei 
virėjo vežime žarijų nedaug, man jų prireiks daugiau nei sušil- 
dyti ragu, tegul sustoja prie pirmos pasitaikiusios sodybos ir ten 
paima anglių... Ne, ne, metro Vižjė man visai nereikia. Tegu jis 
važiuoja savais keliais. Jei tik mano daktarą pakvies, visa svita 
ims manyti, kad man jau atėjo paskutinioji. Aš puikiausiai jau- 
čiuosi. Man tik reikia gorės, šit ir viskas... 

Taigi, jūs norėjote žinoti, mielas Aršambo, kas nutiko po 
Manto sutarties, apie kurią jums vakar pasakojau... Jūs įdėmus 
klausytojas, mano sūnėne, ir vienas malonumas pasakoti. Aš 


net įtariu, kad, kai mes sustojame pailsėti, jūs šį tą užsirašote. 

Tiesa?.. Taigi, neapsirikau. Tai tik mūsų šiaurės senjorai įsitiki- 
nę, kad jei žmogus kvailesnis už asilą, jis jau ir kilmingas, tarsi 
skaityti ir rašyti būtų vien klerkų ar varguolių reikalas. Norėda- 
mi sužinoti, kas parašyta kokiame nors nereikšmingame jiems 
skirtame raštelyje, jie priversti šaukti patarnautoją. O mes, gy- 
venantys karalystės pietuose, esame prisiuostę romėniškumo ir 
neniekiname išsilavinimo. Tai mums suteikia nemažą pirmeny- 
bę daugelyje dalykų. 

Taigi, jūs užsirašote. Pagirtina. Kadangi po savo mirties 
aš nepaliksiu jokio raštiško liudijimo viso to, ką mačiau ir ką 
dariau. Visi mano laiškai ir užrašai jau pateko ar pateks į po- 
piežiaus archyvus ir niekada nebeišvys pasaulio, nes taip yra 
nuo amžių. Užtat jūs, Aršambo, esate čia ir galėsite bent apie 
Prancūzijos reikalus pasakyti tai, ką žinote, ir įvertinsite mano 
atmintį kur kas teisingiau, nei tai padarytų Kapočis... kad tik 
Viešpats susimylėtų palaikyti mane žemėje bent dieną ilgiau už 
jį... kitaip tasai išties gali į tai pasikėsinti. 

Tai šit, iškart po Manto susitarimo, kai karalius Jonas pa- 
rodė tiek nepaaiškinamo dosnumo savo žento atžvilgiu, jis ap- 
kaltino savo derybininkus Roberą Le Koką, Roberą de Lorisą ir 
net savo žmonos dėdę, Bulonės kunigaikštį, kad jie neva buvo 
papirkti Karolio Navariečio. 

Tarp mūsų kalbant, manau, jis buvo arti tiesos. Roberas Le 
Kokas - jaunas vyskupas; skatinamas tuščiagarbystės, jis tobulai 
moka regzti intrigas, stačiai mėgaujasi jomis; kaip tik jis labai 
greitai užuodė naudą, kurią gali išpešti iš suartėjimo su Karoliu 
Navariečiu, prie kurio partijos jis visiškai atvirai prisidėjo po to, 
kai Navarietis susikivirčijo su karaliumi. O Roberas de Lorisas, 
šambelionas, neabejotinai buvo atsidavęs savo valdovui, tačiau 


jis kilęs iš bankininkų šeimos, o bankininkai, žinoma, negali at- 

silaikyti nepriglausdami keleto saujų aukso. Aš pažinojau jį, tą 
Lorisą, kai jis maždaug prieš dešimt metų atkeliavo į Avinjoną 
prašyti tuometinio popiežiaus paskolinti 300 tūkstančių flori- 
nų Pilypui V. Aš tai būčiau garbingai pasitenkinęs 1000 Aorinų 
už tai, kad suvedžiau Lorisą su Klemenso V bankininkais, su 
Raimondžiais iš Avinjono ir Matėjais iš Florencijos; tačiau jisai 
pats, bijau, išplėšė kur kas daugiau. O dėl Bulonės kardinolo, 
nors jis ir karaliaus giminaitis... 

Puikiai suprantu, jog taip jau įprasta, kad mus, kardinolus, 
už mūsų rūpinimąsi valdovų nauda apdovanoja. Kitaip mums 
neužtektų lėšų, kurių prireikia pagal pareigybes. Niekada iš šito 
paslapties nedariau ir dargi laikau garbe tuos 22 000 florinų, 
kuriuos gavau iš savo sesers Diuraco už rūpesčius, kai prieš 20 
metų, — ak, jau 20 metų! — rvarkiau jos kunigaikštystės reika- 
lus; jie buvo gerokai susipainioję. O praėjusiais metais, kai rei- 
kėjo gauti būtiną leidimą Liudviko Siciliečio ir Konstancijos 
Avinjonietės surtuoktuvėms, man buvo atsidėkota 5000 Aorinų. 
Tačiau imti pinigus sutinku tik iš tų, kurie patiki savo reikalus 
mano talentui ir įtakai. Negarbė prasideda tuomet, kai sutinki 
imti pinigus iš priešininko. Man atrodo, kad Bulonės kardino- 
las neatsispyrė širokiam gundymui. Nuo to laiko jo santykiai su 
Jonu II gerokai pašlijo. 

Lorisas kurį laiką buvo laikomas atokiai, tačiau vėliau vėl 
atgavo karaliaus malonę, o tai visuomet pavyksta visiems Lori- 
sams. Šisai puolė į kojas karaliui, — o tai atsitiko Didįjį penk- 
tadienį, — prisiekė savo ištikimybę ir užvertė dviveidiškumo ir 
pataikavimo nuodėmes ant Le Koko pečių; tasai kaip tik buvo 
susiriejęs su visu karaliaus dvaru ir iš ten išvytas. 

Apjuodinti derybininkus labai naudinga. Tuo pasinaudojus 


galima netgi nevykdyti sutarties nuostatų. Sitai karalius ir ne- 

truko padaryti. Kai jam ėmė dėstyti, kad reikėję geriau sek- 
ti savo pasiuntinius ir taip lengvai nenusileisti, šis susierzinęs 
atrėmė: „Derėtis, kivirčytis, ieškoti argumentų — tai ne riterio 
darbas“. Jis visuomet rodė, kad niekina bet kokias derybas ir 
diplomatiją, o tai ir leido jam paneigti savo įsipareigojimus. 

Tiek daug pasižadėti jam buvo nesudėtinga, nes iš anksto 
buvo nutaręs nesilaikyti nė vieno iš tų pažadų. 

Tačiau tuo pat metu jis apibėrė savo žentą malonybėmis, 
tiesa, apsimestinėmis, nuolat prašė, kad tik šis nepaliktų rūmų, 
ir ne tik jis, bet ir vidurinis jo brolis Filipas, ir net mažėlis Luji, 
kurį reikalavo pervežti iš Navaros į jo rezidenciją, esančią Pary- 
žiuje. Karalius kalbėjo dabar esąs visų trijų brolių gynėjas ir 
įpareigojo dofiną su jais susidraugauti. 

Tik Piktojo toks nepaprastas jo paslaugumas, toks ne- 
įtikėtinas rūpinimasis nepapirko, ir kartą jis per pietus su bū- 
dingu jam įžūlumu karaliui pareiškė: „Pripažinkite, aš padariau 
jums neblogą paslaugą pašalindamas iš jūsų kelio Karlą Ispaną, 
kuris geidavo valdyti visą karalystę. Garsiai jūs, žinoma, šito 
nekalbate, bet mintyse pripažįstate, kad aš jums palengvinau 
gyvenimą“. Galite įsivaizduoti, kaip patiko karaliui Jonui to- 
kios kalbos. 

O paskui, vieną vasaros dieną, per rūmų šventę, kai Karolis 
Navarietis pasirodė apsuptas savo brolių, jis pamatė skubantį 
prie jo Bulonės kardinolą. Taigi, prilapnoja šisai ir sako Karo- 
liui: „Jei jums brangus gyvenimas, grįžkite namo. Karalius ką 
tik nutarė per šventę jus visus nužudyti“. 

Dalykas nebuvo nei išgalvotas, nei nugirstas iš paskalų, ku- 
rios rūmuose sklandė nuolat. Paprasčiausiai taip tąryt nutarė 
Mažojoje taryboje karalius, o ten dalyvavo ir Bulonės kardi- 


nolas... „Aš laukiau, kol čia suvažiuos visi trys broliai, ir dabar 

noriu, kad juos visus tris kartu nužudytų, kad neliktų nė vieno 
šitos bjaurios padermės vyriškosios lyties palikuonio“. 

Teisybę sakant, nesmerkiu Bulonės kardinolo už tai, kad 
įspėjo Navariečius, net jei ir patvirtintų, kad jis buvo papirk- 
tas. Kadangi Šventosios Bažnyčios tarnas... ir dar popiežiaus 
kurijos narys, popiežiaus brolis Kristuje... negali šaltakraujiškai 
klausyti, kai rengiama triguba žmogžudystė, negali sutikti, kad 
ji įvyktų nepabandžius nieko daryti, kad tai būtų sutrukdyta. 
TIylėdamas iš dalies taptų tos žmogžudystės bendrininku. Bet 
kuriam galui karaliui Jonui reikėjo taip atvirai kalbėti Bulo- 
nės kardinolo akivaizdoje? Jam būrų pakakę pasiųsti savo sargy- 
binius... Bet ne, kur ten, toks apsukruolis! O! Jau tas karalius, 
koks jis apgailėtinas, kai ima vaizduoti gudruolį! Jis niekada 
nemokėjo numatyti nė vieno teisingo ėjimo į priekį. Matyt, ir 
čia jis pamanė: kai popiežius ims priekaištauti, kad aš praliejau 
kraują savo rūmuose, mesiu puikų kozirį atsakydamas: „Betgi 
Taryboje sėdėjo jūsų kardinolas ir jis nė nebandė smerkti mano 
ketinimų!“ Tačiau Bulonės kardinolas ne koks neapsiplunksna- 
vęs jauniklis, kad leistųsi įviliojamas į tokius spąstus. 

Šitaip įspėtas, Karolis Navarietis skubiai grįžo į savo pilį ir 
liepė svitai nedelsiant ruoštis išvykti. O karalius Jonas, nema- 
tydamas šventėje visų trijų brolių, įsakė juos atgabenti į rūmus. 
Tačiau jo pasiuntinys grįžo nieko nepešęs, nes kaip tik tada bro- 
liai Navariečiai jau šuoliavo į Normandiją. 

Čia karalius Jonas baisiai įsiuto ir, dėdamasis įžeistas, mėgi- 
no paslėpti savo apmaudą: „Matote, koks bjaurus tasai sūnus, 
tasai išdavikas, atstūmęs savo karaliaus draugystę ir savavališkai 
pasitraukęs iš rūmų! Jis veikiausiai turi kokių piktų kėslų! 

Tai buvo puiki dingstis visiems pareikšti, kad jis nutraukia 


Manto sutartį, kurios, beje, nė nemanė pradėti vykdyti. 

Tai sužinojęs, Karolis pasiuntė vieną savo brolį — Luji - į 
Navarą, o kitą — Filipą — į Kotanteną, kad šis ten surinktų ka- 
riuomenę; ir jis pats neliko Evrė. 

Mat tuo pat metu mūsų šventasis tėvas, popiežius Inocen- 
tas, nutarė sukviesti Avinjone konferenciją... trečią, o gal ket- 
virtą, tikriau, tą pačią, pradėtą ir vis nebaigiamą... čia turėjo 
dalyvauti Prancūzijos ir Anglijos karalių pasiuntiniai ir tartis 
jau ne dėl paliaubų pratęsimo, o dėl tvirtos ir galutinės taikos. 
Šįkart Inocentas norėjo sėkmingai baigti, kaip pats sakė, pradė- 
tą pirmtako reikalą, ir gyrėsi, kad ten, kur Klemensas VI patyrė 
pralaimėjimą, jam pavyks. Perdėtas pasitikėjimas savimi, mano 
mielas Aršambo, glūdi net pačių popiežių širdyse... 

Ankstesnėms deryboms pirmininkavo Bulonės kardinolas; 
Inocentas jam vėl liepė eiti šitas pareigas. Kardinolas seniai, 
kaip, beje, ir aš, kėlė įtarimą Anglijos karaliui Eduardui, ku- 
ris laikė jį pernelyg atsidavusiu Prancūzijos interesams. O nuo 
Manto sutarties ir Karolio Piktojo pabėgimo jis atrodė įtartinas 
ir karaliui Jonui. Greičiausiai dėl to Bulonės kardinolas vado- 
vavo susitikimui geriau, nei tikėtasi, mat jis neturėjo kam būti 
itin palankus. Jis gana lengvai susitarė su Londono ir Norvičo 
vyskupais, o ypač su Lankasterio kunigaikščiu, narsiu kariūnu 
ir tikru senjoru. O aš, būdamas užnugary, taip pat esu prie šito 
pridėjęs ranką. Karolis Navarietis, matyt, bus tai suuodęs... 

Ak, štai ir žarijos! Briunė, pakišk puodą man po kojomis, 
taip, po sutana. Manau, jis gerai uždengtas, ir aš neužsidegsiu! 
Taip, taip, dabar labai gerai... 

Taigi Karolis Navarietis nugirsta, kad taikos derybos kryps- 
ta į gerąją pusę, — o tai jo nėmaž netenkino, - ir vieną gražią 
lapkričio dieną... tai buvo lygiai prieš porą metų... jis pasirodo 


Avinjone, kur jo tikrai niekas nelaukė. 

Tuomet aš jį pirmąkart ir pamačiau. Jam buvo 24 metai, 
bet dėl mažo ūgio duotum tik 18; jis išties mažas, išties pats 
žemiausias iš visų Europos karalių, bet labai dailiai nuaugęs, 
toks tiesus, judrus ir žvitrus, kad į jį žvelgdamas pamiršti 
tą trūkumą. O dar žavingas veidas, kurio nė kiek negadina 
stamboka nosis; gražios lapiškos akys su nežymiu raukšlių 
voratinkliu liudija klastingą jo būdą. Atrodo toks malonus, 
manieros tokios mandagios ir kartu tokios laisvos; kalba jis 
nesivaržydamas, žodžiai liejasi lengvai, su netikėtais minties 
posūkiais; jis taip sumaniai dalija komplimentus, akimirksniu 
keičia rimtą toną į juokaujamą, nuo juokingų dalykų perei- 
na prie rimčiausių, pagaliau, atrodo, linkęs rodyti tokį drau- 
giškumą žmonėms, jog išsyk paaiškėja, kad reta moteris gali 
atsispirti tokiam žavesiui, o vyrai kuo lengviausiai leidžiasi jo 
apmulkinami. Ne, teisybę sakant, man niekada neteko girdė- 
ti šaunesnio oratoriaus negu šis mažylis karalius! Jo klausy- 
damas pamiršti, kiek pikto slepiasi po šitomis malonybėmis 
ir kad jis — užkietėjęs melagis, gudreiva ir net nusikaltėlis. Jis 
turi ypatingo impulsyvumo, už kurį jam atleidžiamos visos 
jo slaptos apgaulės. 

Kai jis pasirodė Avinjone, jo reikalai klojosi ne itin sėkmin- 
gai. Prancūzijos karalius žvelgė į jį kaip į maištininką, siekusį 
užgrobti jo pilis; jis mirtinai įžeidė Anglijos karalių pasirašyda- 
mas Manto sutartį jo nė neįspėjęs. „Šis žmogus mane pakvietė 
į pagalbą ir patikino, kad Normandijoje manęs laukia puikus 
priėmimas. Dėl jo išvedžiau kariuomenę iš Bretanės, ketinau 
dar daugiau išsodinti, o kai mano padedamas jis pasijunta ga- 
nėtinai stiprus, kad įgąsdintų savo priešininką, jis, nė žodžiu 
neįspėjęs manęs, pasirašo su juo sutartį... Tegul dabar jis krei- 


piasi į ką tik nori, tegul sau į popiežių kreipiasi...“ 

Ir ką jūs manote, į popiežių ir kreipėsi mūsų Karolis Nava- 
rietis. Po savaitės visi perėjo į jo pusę. 

Šventojo tėvo ir daugelio kardinolų akivaizdoje, — tarp jų 
buvau ir aš, — jis prisiekė, kad vienintelis jo troškimas — susi- 
taikyti su Prancūzijos karaliumi, ir į tuos žodžius įdėjo tiek šir- 
dies, kad visi juo patikėjo. Susitikęs su Jono II pasiuntiniais, su 
kancleriu Pjeru de La Forė ir kunigaikščiu Burbonu, jis nuėjo 
dar toliau ir davė jiems suprasti, kad dėl draugiškų santykių, 
kuriuos jis norėtų atkurti, galėtų surinkti Navaroje kariuomenę 
ir pasiųsti ją į Bretanę kautis su anglais, o gal ner išlaipinti karių 
pulkus pačių anglų žemėse. 

Tačiau kitomis dienomis, dėdamasis, kad su visa svita vyksta 
iš miesto, jis sugrįždavo naktį ir dar ne vieną kartą vis slapta ta- 
rėsi su kunigaikščiu Lankasteriu ir anglų emisarais. Jis rengdavo 
slaptus susitikimus tai pas Pjerą Bertraną, Araso kardinolą, tai 
pas patį Gi Bulonietį. Vėliau aš tam Buloniečiui priekaištavau, 
kuris, kaip sakoma, mėgo vienu metu užsėsti du krėslus. „Aš tik 
norėjau sužinoti, ką jie ten slapta rengia, — teisinosi jis. — Jei aš 
įleidau juos į savo namus, turiu liepti savo žmonėms pasiklau- 
syti, ką jie ten kalba“. Tačiau jo žmonės turėjo būti labai kurti, 
nes jis visiškai nieko nesužinojo, o gal apsimetė nieko nesuži- 
nojęs. Jei tik jis pats nebuvo jo bendrininkas. Taigi išeitų, kad 
Navaros karalius bus nušluostęs jam nosį. 

O aš tai žinojau. Jūs, mano sūnėne, norėtumėte išgirsti, kaip 
Navarietis laimėjo Lankasterio palankumą? Tai šit jis jam visai 
rimtai pasiūlė Anglijos karalių Eduardą pripažinti Prancūzijos ka- 
raliumi. Nei daugiau, nei mažiau. Jie taip įsismagino, kad, spar- 
tindami įvykius, sudarė draugiško bendradarbiavimo sutartį. 

Pirmas punktas: Karolis Navarietis pripažįsta Eduardą Pran- 
cūzijos karaliumi. Antras punktas: jie sutaria kartu kariauti su ka- 

raliumi Jonu. Trečias punktas: karalius Eduardas pripažįsta Ka- 
rolio Navariečio teisę į Normandijos Kunigaikštystę, į Šampanę, 
Bri, Šartrą, taip pat skiria jį Langedoko vietininku, o ką jau kal- 
bėti, be abejo, apie jo Navaros Karalystę ir Evrė Grafystę. Kitaip 
sakant, jie pasidalijo Prancūziją. Kitų punktų jums neminėsiu. 

Kaip sužinojau apie tą susitarimą? Ak, galiu jums ir pasaky- 
ti. Jį pasirašė Londono vyskupo ranka, mat jisai lydėjo mesirą 
Lankasterį. Tik neklausinėkite, kas man netrukus visa tai pra- 
nešė. Nepamirškite, aš esu Jorko katedros kanauninkas ir nors 
ne taip gerai viską žinau, kas dedasi už Lamanšo, bet vis dėlto 
šiokių tokių ryšių dar turiu. 

Nėra jokio reikalo jums aiškinti, jog iš pradžių buvo nema- 
žai vilčių, kad Prancūzijos ir Anglijos taikos derybos gerokai 
pasistūmės į priekį, tačiau pasirodžius tam mažiui Navaros ka- 
raliui viskas nuėjo perniek. 

Kaip galėjo Anglijos ir Prancūzijos pasiuntiniai siekti tai- 
kos, kai abi šalis drąsino kovoti Navaros monsinjoro pažadai? 
Burboną jis įtikinėjo: „Kalbėjau su Lankasteriu, tačiau jam me- 
lavau, kad pasitarnaučiau jums“. Paskiau ėjo pas Lankasterį ir 
šnibždėjo jam į ausį: „Na, žinoma, aš mačiausi su Burbonu, bet 
tik tam, kad jį apgaučiau. Esu jūsų žmogus“. Nuostabiausia tai, 
kad abudu tikėjo juo. 

Tikėjo juo taip, kad, kai jis pagaliau išties paliko Avinjoną 
ir patraukė į Pirėnus, abi pusės buvo įsitikinusios, nors ir tylėjo, 
jog išvyksta jų geriausias draugas. 

Derybininkai darėsi vis pašaipesni; dabar jau niekas dėl nie- 
ko nebesitarė. Ir miestas tarsi sustingo. Juk ištisas tris savaites 
niekas nieko neveikė, tik rūpinosi Karoliu Piktuoju. Net pats 
popiežius nustebęs pajuto, kad jis vėl virto paniurėliu ir niurz- 


gliu; piktas kerėtojas trumpam buvo jį išblaškęs... 

Štai ir apšilau. O dabar, mano brangus sūnėne, puodą su 


žarijomis patraukite arčiau savęs ir kiek pasišildykite. 


X 
Netikę metai 


Gerai sakote, Aršambo, gerai sakote, ir aš tą pat jaučiu. Tik 
dešimt dienų praėjo, kai mes išvykome iš Perigė, o atrodo, kad 
keliaujame jau ištisą mėnesį. Važiuojant laikas lėtai slenka. Šįva- 
kar apsistosime nakvynei Šatoru. Ir neslepiu, kad būčiau labai 
patenkintas, jei rytoj Dievo malone pasiektume Buržą, aš ten 
praleisiu kokias tris ar net keturias dienas ir mažumą atsipūsiu. 
Mane jau ėmė varginti tos abatijos, kur mus varganai maitina 
ir kur tenka miegoti menkai pašildytuose pataluose, ir visa tai 
daroma tik tam, kad duotų suprasti, kaip juos, girdi, nustekeno 
karas. Tegul tie menkystos abatėliai nemano, kad, laikydami 
mane pusbadžiu ir guldydami vėjų pagairėje, jie tuo laimės at- 
leidimą nuo mokesčių!.. O be to, ir mano svitos vyrams paga- 
liau reikia pailsėti; juk jie turi ir pakinktus patvarkyti, ir savo 
drabužius išsidžiovinti. Toks lietus — joks malonumas. Klausy- 
damas, kaip apie palankiną čiaudi mano jaunieji bičiuliai, kertu 
lažybų, kad toli gražu ne vienas jų Burže gydysis gurkšnodamas 
karštą vyną, pagardintą vanile ir gvazdikėliais. Tik man lepintis 
nebus laiko. Peržiūrėti iš Avinjono gautą korespondenciją, pa- 
diktuoti atsakymus... 

Galbūt, Aršambo, jus stebina nekantrūs mano žodžiai, 


kartkartėmis išsprūstantys šventojo tėvo adresu. Esu staigoko 

būdo ir išties dažnai nepagalvojęs skubu reikšti savo apmaudą. 
Bet jis tam duoda ir pagrindo. Patikėkite, aš niekaip negaliu 
atsisakyti malonumo nurodyti jam jo neprotingus poelgius. 
Ne kartą man teko šit ką jam pasakyti: „Leiskite, dėl Dievo 
meilės, šventasis tėve, leiskite pranešti jums, kad jūs ką tik 
padarėte nesąmonę“. 

O! Jei Prancūzijos kardinolai nebūtų įsikalę į galvą, kad 
mūsų luomo žmogui nedera... nusižeminimas, girdi, nusižemi- 
nusiam jau reikia gimti... ir jei, kita vertus, Italijos kardinolai, 
Kapočiai ir kiti, nebūtų taip užsispyrę reikalauti Šventojo Sosto 
perkėlimo vėl į Romą... Roma, Roma! Jie nieko daugiau ir ne- 
mato, tik Italiją. Kapitolijus jiems užgožia Dievą. 

Labiausiai siutina mūsų Inocento elgesys ir jo politika im- 
peratoriaus atžvilgiu. Su Pjeru Rožė, turiu mintyje Klemensą 
VI, mes ištisus šešerius metus kovojome, kad tik imperatorius 
nebūtų karūnuojamas. Kad jį išrinko — labai gerai. Tegul jis 
valdo, mes neprieštaraujame. Tačiau karūnavimą, taip sakant, 
reikėtų dar atidėti, kol jis prisiims tuos įsipareigojimus, kurių 
mes geidaujame, be to, raštiškus įsipareigojimus. Per daug gerai 
žinojau, kad tas imperatorius jau kitą dieną po įšventinimo pri- 
darys mums nemalonumų. 

O mūsiškis Oberas, tik spėjęs užsidėti tiarą, ima giedoti: 
„ŠSusitaikykime, susitaikykime!“ Ir ką jūs manote, praėjusių 
metų pavasarį jis nutaria: „Imperatorius Karolis IV bus karū- 
nuotas, nes tokia mano valia! Popiežius Inocentas yra iš tų 
valdovų, kurie energingai veikia tik tada, kai prireikia trauktis. 
Tokių žmonių turime daugybę. Jis įsivaizdavo, kad pasiekė di- 
džiulę pergalę, mat imperatorius esą pažadėjęs įvažiuoti į Romą 
tik karūnavimo dienos rytą ir tą patį vakarą palikti miestą. Tik 
pamanykite, jis Romoje net nenakvosiąs. Kokie niekai! Kardi- 

nolas Bertranas de Kolombjė - „Matote, aš paskyriau kardinolu 
prancūzą, turėtumėte pagaliau būti patenkinti!“ — buvo pasiųs- 
tas į Romą, kur turėjo uždėti ant Bohemijos karaliaus galvos 
Karolio Didžiojo karūną. Po pusės metų Karolis IV atsidėkojo 
už tokį popiežiaus gerumą ir padovanojo mums „Aukso bulę“, 
kur nurodyta, kad popiežius nuo šiol nebeturi nieko bendra su 
imperatoriaus rinkimais. 

Ir nuo to laiko imperatorių renka septyni Vokietijos atsto- 
vai, kurie savo valstybes sujungs į Konfederaciją... Kitaip sa- 
kant, į savo nuostabią anarchiją jie įneš amžiną taiką. Tuo tarpu 
Italijos problemos neišspręstos ir niekas iš tikrųjų nežino, kas 
ir kaip valdys Italiją. Svarbiausia, ko šitoje bulėje nepastebė- 
jo ir pats Inocentas, buvo tai, kad ji žemiškąjį pradą atskiria 
nuo dangiškojo ir reikalauja tautų nepriklausomybės nuo po- 
piežiaus valdžios. Tai jau galas, visiškas išnykimas absoliučios 
monarchijos principo, kurį įgyvendino šventojo Petro vietinin- 
kas visagalio mūsų Viešpaties vardu. Taigi Dievas siunčiamas 
atgal į dangų, o žemėje daroma visa, kas tik šauna į galvą. Šitai 
vadinama „šiuolaikiška dvasia“ ir dar tuo giriamasi. Aš apie tai 
sakau kitaip, atleiskite man, Aršambo, už šiurkštų žodį: tepti 
savo duris mėšlu, o tikriau — mulkinti save. 

Nėra nei senosios, nei šiuolaikiškos mąstymo dvasios. Yra 
tik protas, o kita vertus, kvailumas. O ką daro mūsų popiežius? 
Griaudžia it perkūnas ir netveria pykčiu, atskiria nuo Bažny- 
čios? Ne, siunčia imperatoriui kuo draugiškiausią ir maloniau- 
sią laišką su savo popiežiškais palaiminimais... O, ne, ne, ne 
aš jį parengiau. Tik kaip tik man teks Meco seime išklausyti, 
kai iškilmingai bus paskelbta šita bulė, atmetanti aukščiausiąją 
Šventojo Sosto valdžią; tai gali atnešti Europai tik sumaištį, ne- 


tvarką ir nelaimes. 

Privalėsiu nuryti karčią piliulę ir dar maloniai šypsotis, nes 
dabar, kai Vokietija pasitraukė, kaip niekada reikia stengtis gel- 
bėti Prancūziją, kitaip Dievo daliai visai nieko ir neliks. Ak, 
būsimos kartos turės pagrindą prakeikti šituos 1355 metus! Iki 
šiolei mes vis dar skiname nuodingus jų vaisius! 

OO) Navarietis? Ką veikia tuo tarpu mūsų Navarietis? Na, tai 
šit: jis sėdi sau Navaroje ir negali atsidžiaugti žinia, kad prie 
visų vaidų ir painiavų, kurių jis mums prikrėtė, prisideda dar ir 
nemalonumai su imperatoriumi. 

Ten jis laukė grįžtančio savo Frikė de Frikano, kuris buvo 
iškeliavęs į Angliją su kunigaikščiu Lankasteriu, o sugrįžo su 
jo šambelionu, atvežusiu karaliaus Eduardo nuomonę apie jų 
sutarties planus, sukurptus Avinjone. Šambelionas grįžo į Lon- 
doną, šįsyk lydimas Koleno Dublelio, Karolio Piktojo ginkla- 
nešio, vieno iš Karlo Ispano žmogžudystės dalyvių; jis ir vyko 
pateikti savo šeimininko samprotavimų. 

Karolis Navarietis — visiška karaliaus Jono priešingybė. Jis 
sugebėjo geriau nei bet kuris notaras aptarti kiekvieną sutarties 
straipsnį, kiekvieną punktą ir kiekvieną kablelį. Be to, sugebėjo 
priminti viena ir numatyti kita, remtis vienu ar kitu papročiu, 
kuris turi įstatymo galią, ir visada stengėsi nors kiek sumažinti 
savo ir drauge padidinti kitos pusės įsipareigojimus... Ir dar: 
neskubėdamas virti košės kartu su anglais, laisvu laiku stebėjo, 
kokia košė šunta Prancūzijos katile. 

Čia kaip tik ir būtų tinkamiausias metas karaliui Jonui pa- 
sirodyti lankstesniam. Tačiau šis žmogus imdavo veikti tuo- 
met, kai tam būdavo pats netinkamiausias laikas. Jisai, šitas 
pagyrų puodas, susiruošia kariauti su nesamu priešu ir puola 
į Kaną, įsako užimti visas žentui priklausančias pilis, išskyrus 


Evrė. Puikus žygis, ką ir sakyti. Betgi priešo nebuvo; žygis virto 

nesibaigiančiomis puotomis ir smarkiai užpykdė normandus, 
kurie regėjo, kaip karaliaus lankininkai švarino jų statines ir 
maisto atsargų sandėlius. 

Tada, kai Navaros karalius ramiausiai telkė savo kariaunos 
būrius, jo svainis grafas de Fua, vardu Febas... kiek vėliau jums 
apie jį papasakosiu; tai nebuvo koks nusmurgęs senjoras... Tai 
šit, tas senjoras apniokojo Armanjako Grafystę tik tam, kad pa- 
kenktų Prancūzijos karaliui. 

Sulaukęs vasaros, kad be didesnio pavojaus galėtų išplaukti 
į jūrą, vieną gražią rugpjūčio dieną jaunasis Karolis išsilaipina 
Šerbūre kartu su dviem tūkstančiais žmonių. 

Karalius Jonas II neteko žado tai sužinojęs; jį pasiekė žinia, 
kad Velso princas, balandžio mėnesį tapęs Akvitanijos princu 
ir Anglijos karaliaus vietininku Giujene, susodinęs į savo laivus 
5000 ginkluotų vyrų, visu greičiu plaukė Bordo linkui. Tie- 
sa, jam reikėję palaukti palankaus vėjo. Reikia pasakyti, kad 
karalius Jonas turėjo uolių pranešėjų! Mes Avinjone matėme, 
kad jūroje rengiama graži kryžminė operacija, kuri turėtų 
Prancūziją suspausti tarsi gniaužtais. Be to, pranešė, kad neiš- 
vengiamai pasirodys ir pats karalius Eduardas, kuris jau turėjęs 
pasiekti Džersį, jei, žinoma, įsišėlusi audra jo vėl nepriplakė prie 
Portsmuto. Taigi, galima sakyti, kad Prancūziją pernai išgelbėjo 
tik vėjas ir niekas kitas. 

Negalėdamas kovoti trim frontais, karalius Jonas nutarė ne- 
sikauti nė viename. Jis vėl patraukia į Kaną, tik šįkart ketina 
pasirašyti sutartį. Su juo kartu ir du Burbonų kuzenai — Pje- 
ras ir Žakas, taip pat Roberas de Lorisas, kuris vėl buvo įgijęs 
karaliaus malonę, — tai jau minėjau anksčiau. Tačiau Karolis 
Navarietis ten nepasirodo. Vietoj savęs jis pasiuntė mesirus de 


Lorą ir de Kujarvilį, du savo senjorus, ir jiems pavedė derėtis. 

Karaliui Jonui neliko nieko, tik išvykti ir palikti abu Burbonus, 
kuriems jis įsakė viena — kuo skubiausiai susitarti. 

Sutartis buvo pasirašyta rugsėjo 10 dieną Valonijoje. Čia 
karaliui Navariečiui buvo išvardyta visa tai, kas parašyta ir 
Manto sutartyje, gal net kiek ir daugiau. 

O po dviejų savaičių Luvre įvyko svainio ir žento susitaikymo 
iškilmės, kur, žinoma, dalyvavo ir našlaujančios karalienės — jos 
malonybė Žana ir jos malonybė Blanša... „Valdove, mano kuze- 
nai, štai mūsų sūnėnas ir brolis, už kurį prašome karštos mūsų 
meilės jums vardu...“ Ir vėl plačiai išskėstos rankos apkabinti, 
vėl atkišti žandai bučiuoti, kai taip norisi įkasti, vėl prisiekinė- 
jama, kad viskas atleista, juos sies tik tvirta draugystė... 

Ak, teisybė, pamiršau pasakyti vieną dalyką, kuris anaiptol 
nėra nesvarbus. Į Navaros karaliaus garbės eskortą Jonas II pa- 
siuntė ir savo sūnų, dofiną Karolį, kurį jau iš anksto buvo pasky- 
ręs vyriausiuoju savo vietininku Normandijoje. Nuo Vodrėjaus 
prie Ero, kur pirmiausia jie ilsėjosi keturias dienas, iki Paryžiaus 
svainis ir dieveris keliavo drauge. Tai buvo pirmas kartas, kai jie 
taip ilgai šuoliavo vienas šalia kita ir šnekučiavosi, kartu pietavo 
ir suglaudę šonus miegojo. Monsinjoras dofinas — visiška Karo- 
lio Navariečio priešingybė: vienas ištįsęs, o kitas visiškas mažis, 
vienas lėtas mažakalbis, kitas judrus plepys, be to, pirmasis šeše- 
riais metais jaunesnis už antrąjį, visai nesubrendėęs, visiškai... O 
dar dofinas buvo nesveikas, t. y. luošas: kai tik jis dešine ranka 
mėgina ką nors net ir labai lengvo pakelti ar stipriau suspausti 
saujoje, ji bematant ištinsta ir pamėlynuoja. Jaunuolis negali net 
kardo nulaikyti. Jo tėvai pradėjo jį būdami per daug jauni ir vos 
pakilę iš ligos patalo, o tai ir turėjo įtakos jų vaisiui. 

Tačiau iš viso šito nereikia daryti išvados, nors kai kurie, 


pradedant pačiu karaliumi Jonu, itin greiti spręsti, kad dofinas 

kvailelis ir kad jis bus niekam tikęs karalius. Aš rūpestingai 
išstudijavau jo žvaigždes... 1338 metų sausio 21... Saulė dar 
Ožiaragio ženkle ir jau ketina judėti į Vandenio žvaigždyną... 
O gimę po Ožiaragio ženklu patiria nors ir vėlyvą, bet vis dėl- 
to tikrą šlovę, jei tik apdovanoti proto šviesa. Žiemos augalai 
auga lėtai... Esu pasirengęs statyti už šitą princą daugiau nei už 
visus kitus, nors jie pasižymi puikesne išore. Jei jam pasiseks 
išvengti rimtų pavojų, kurie jo tyko pastaraisiais metais... o jis 
ką tik jų išvengė, tačiau blogiausia dar ateity... jis sugebės iškil- 
ti kaip valdovas. Bet reikia pripažinti, kad jo išvaizda nežadina 
aplinkinių prielankumo... 

O! Žiū, koks vėjas pakilo ir šuorais atginė liūrį. Būkite ge- 
ras, Aršambo, atriškite tuos šilko raištelius, jie prilaiko užuolai- 
das. Geriau plepėti tamsoje, nei sėdėti purškiamam lietaus. Be 
to, ne taip girdėsis ir kanopų caksėjimas; nuo jo gali ir apkursti. 
Dar šįvakar būtinai pasakykite Briunė, kad apkaltų mano pa- 
lankiną vaškytine ant raštuoto audeklo viršaus. Žinau, arkliams 
bus sunkiau traukti, dažniau reikės juos keisti... 

Taip, pasakysiu jums, aš gerai įsivaizduoju, kaip Navaros 
karalius per kelionę iš Vodrėjaus į Paryžių... O Vodrėjus įsi- 
kūręs gražiausiame Normandijos kampelyje; karalius Jonas 
net įsigeidė paversti jį viena iš savo rezidencijų, girdėjau, ten 
padarė kažką nuostabaus; pats nemačiau, tik žinau, kad iždui 
visa tai nemažai atsiėjo. Sienos ištapytos grynu auksu. Taigi įsi- 
vaizduoju, kaip monsinjoras Karolis Navarietis su savo visiems 
gerai žinomu plepumu ir sugebėjimu lengvai susidraugauti 
stengėsi sužavėti Karolį Prancūzą. Jaunystė noriai pasirenka 
pavyzdį, kuriuo norėtų sekti. Ir dofinui šis už jį bent šešeriais 
metais vyresnis bendrakeleivis, kuris jau daug keliavęs, daug 


matęs ir nemažai nuveikęs, išplepėjo tokią galybę paslapčių 

ir linksmino jį išjuokdamas visą karaliaus dvarą... „Jūsų tė- 
vas, mūsų valdovas, turėjo mane jums apibūdinti kitokiomis 
spalvomis, nei aš iš tiesų esu... Būkime sąjungininkai, būkime 
draugai, būkime tikri broliai; juk mes iš tiesų ir esame broliai“. 
Ir dofinas, kuriam buvo malonu pasijusti taip vertinamam gi- 
minaičio, kur kas toliau pažengusio gyvenime nei jis, — jau 
valdančio karalystę, o kartu tokio malonaus, - lengvai leidosi 
Navariečio užkariaujamas. 

Vėliau jų suartėjimas nieko gera nedavė, tik prisidėjo prie 
daugybės negandų ir nelaimių, užgriuvusių karalystę. 

Lyg ir girdžiu, kaip rikiuojasi mano svita. Atitraukite kiek 
šią užuolaidą... Aha, taip ir yra, jau priemiestis. Įvažiuojame 
į Šatoru. Nemanau, kad mus sutiks minia. Reikia būti išties 
uoliam krikščioniui ar dideliam smalsuoliui, galinčiam mirkti 


šitoje makalynėje tik tam, kad išvystum kardinolo neštuvus. 


XI 
Karalystė skyla 


Berio keliai nuo seno buvo laikomi pačiais bjauriausiais visoje 
Prancūzijoje. Net ir karas jų nė kiek nepagerino... Oho! Briunė, 
La Riu! Dėl Dievo meilės, liepkite pristabdyti arklius! Supran- 
tu, visi skuba kuo greičiau patekti į Buržą. Bet tai dar nereiškia, 
kad šitoje dėžėje mane sumaltų į miltus it kokį pipirą. Sustoki- 
te, sustokite pagaliau! Sustabdykite priekinius. Štai taip, gerai... 
Ne, ne, mano arkliai čia niekuo dėti. Tai jūs kalti, kad taip ge- 


nate savuosius, tarsi kas ant jūsų balnų būtų uždėjęs po kuodelį 

pakulų... O dabar malonėkite pajudėti, tik žiūrėkite, kad mane 
vežtų tokiu aliūru, koks dera kardinolui. Kitaip priversiu jus 
užlyginti visas provėžas. 

Tie pasiutę velniai sulaužys man kaulus. Ir dėl ko? Kad 
valandą anksčiau atsigultų! Pagaliau nustojo lyti... Žiūrėkite, 
Aršambo, dar viena sudegusi lūšna. Anglai tarsi žaisdami at- 
sikraustė iki Buržo priemiesčių, sudegino juos ir net dalį savo 
karių nusiuntė prie Nevero sienų. 

Iš tikrųjų aš nėmaž neširstu nei ant galų ietininkų, nei ant 
airių kautynininkų ir visų kitų pašlemėkų, kuriuos Velso prin- 
cas pasitelkė tokiam reikalui. Tai vargo žmonės, kuriems sužibo 
viltis praturtėti. Jie visi neturtingi ir tamsūs, su jais elgiamasi 
tikrai šiurkščiai. Jų manymu, kariauti — tai plėšikauti, lėbauti ir 
griauti. Jie regi bėgančius kaimiečius, pastvėrusius savo vaikus 
ir klykiančius: „Anglai, anglai! Gelbėk mus, Dieve!“ O vienam 
prasčiokui nėra linksmesnio dalyko, kaip išgąsdinti kitą pras- 
čioką! Tuomet jie pasijunta tokie stiprūs! Kasdien ryja vištieną 
ir riebią kiaulieną, iš eilės prakiurdo visas statines, kad numal- 
šintų troškulį, o tai, ko nespėja išgerti ir suryti, išeidami su- 
naikina. Grobdami arklius savo ūkiui, jie visa kita, kas baubia 
ar bliauna, nieko nelaukę papjauna. O paskui girtais snukiais 
ir juodomis letenomis svaido kvatodami degančius deglus ant 
šiaudų ar šieno kūgių, į svirnus, žodžiu, visur, kur tik gali įsi- 
liepsnoti ugnis. O! Kaip linksma - argi ne! — tokiai tamsuolių 
ir storžievių kariuomenei paklusti panašių į save įsakymams! Jie 
primena mažus išdykėlius, kuriuos skatina išdykauti. 

Aš nepykstu ir ant anglų riterių. Šiaip ar taip, jie ne savo 
namuose, jiems liepė kariauti. Juodasis Princas rodo jiems pui- 
kiausią pavyzdį, kaip reikia plėšti ir grobti, įsakinėja jam nešti 


pačius gražiausius daiktus iš aukso, dramblio kaulo ir sidabro, 

pačius dailiausius audinius; visas šitas grožybes jis suverčia į 
savo vežimus ar apdovanoja jomis karo vadus. Apiplėšti niekuo 
nekaltus žmones ir prisigrobtais daiktais apdovanoti savo drau- 
gus, — štai kur glūdi to žmogaus didybė. 

Bet kam aš linkiu pragaišties ir geidžiu, kad degtų pragaro 
liepsnose... taip, taip, nors ir esu geras krikščionis... to linkiu 
Gaskonės, Akvitanijos ir Puateveno riteriams ir net kai kuriems 
smulkiems Perigoro sirams, kurie, užuot stoję Prancūzijos kara- 
liaus pusėn, pasirinko Anglijos kunigaikštį ir kurie iš pomėgio 
plėšti, niekšiško pasipūtimo ar tiesiog iš pavydo kaimynui, o 
kai kurie ir iš neapykantos, užgniaužtos giliai širdyje, eina plėšti 
savo pačių tėvynės. Ne, šitiems negali būti atleista; karštai mel- 
džiu Dievą nerodyti jiems savo kilniaširdiškumo. 

Pasiteisinti jie tegali karaliaus Jono kvailumu, nes jis nė kar- 
to neįrodė, kad gali juos apginti: tai kariuomenę sušaukia per 
vėlai, tai beskubėdamas pasiunčia ją ten, kur priešo jau ir pėdos 
ataušusios. Ak, kokia siaubinga gėda, kad Dievas leido gimti 
princais tiems, kurie teikia tiek nusivylimo! 

Kodėl jam prireikė pritarti Valonijos sutarčiai, apie kurią 
jums pasakojau vakar, ir kodėl jis pasikeitė su savo žentu Na- 
variečiu Judo bučiniu? Taigi vien dėl to, kad pabūgo Anglijos 
princo Eduardo, kuris sparčiai artėjo prie Bordo. Sveikas protas 
sakytų, kad, turint laisvas rankas Normandijoje, derėtų nedel- 
siant šuoliuoti į Akvitaniją. Nereikia būti nė kardinolu, kad tai 
suprastum. Bet kur tau! Mūsų menkaprotis, žioplas karalius 
tuščiai eikvoja jėgas ir su dideliu reikšmingumu įsakinėja dėl 
mažareikšmių dalykų. 

Jis leidžia Velso princui ramiausiai išlipti Žirondos krante ir 
iškilmingai įžengti į Bordo. Iš savo šnipų ir keliautojų jis suži- 


no, kad Velso princas renka karių pulkus ir papildo juos visais 

tais gaskonais ir puateveniečiais, apie kuriuos aš ką tik pasakiau 
savo nuomonę. Taigi, viskas liudija, kad rengiamas rimtas karo 
žygis. Kitas, juo dėtas, būtų puolęs it erelis ginti savo karalystės 
ir savo valdinių. O šis riterijos idealas nė nepasijudina. 

Reikia pripažinti, kad praėjusių metų rugsėjo gale jis turėjo 
finansinių sunkumų, didesnių nei paprastai. Ir kaip tik tuomet, 
kai princas Eduardas telkė savo pulkus, karalius Jonas pranešė, 
kad pusei metų atideda savo skolų mokėjimą, o ir atlyginimus 
jo kariai galės gauti tik po pusmečio. 

Dažniausiai būna taip, kad, kai karaliui striuka su pinigais, 
jis savo kariams pareiškia: „Nugalėkite priešą ir praturtėsite! Pa- 
sipelnysite ir dar gausite išpirkų už belaisvius...“ Karalius Jonas 
buvo linkęs ramiai stebėti, kaip vis labiau skursta karalystė, ir 
leido anglams laisvai siaubti Prancūzijos pietus. 

O! Anglijos princui šitas žygis buvo sėkmingas ir lengvas! 
Jam užteko vieno mėnesio, kad savo kariauną nuvestų nuo Ga- 
ronos iki pat Narbonos ir džiūgautų privertęs drebėti Tulūzą, 
sudeginęs Karkasoną, nusiaubęs Bezjė. Jis paliko gilų siaubo 
pėdsaką ir be didelių pastangų įgijo didžią šlovę. 

Jo karo menas labai paprastas; jį šįmet savo kailiu patyrė ir 
mūsų Perigoras; jis visada atakuoja tai, kas visiškai neginama. 
Toli į priekį siunčia avangardą išžvalgyti kelio ir nustatyti baž- 
nytkaimių bei pilių, kurios palikimai įrvirtintos. Tuomet šitie 
bažnytkaimiai ir pilys apeinami kuo toliau. Į kitas vietas siunčia 
gausius savo pulkus riterių ir karių, kurie, klaikiausiai tranky- 
damiesi, it būtų atėjusi pasaulio pabaiga, užgriūva nesaugomas 
gyvenvietes ir miestelius, išvaiko jų gyventojus, o tuos, kurie 
nespėja pabėgri, pritrėškia prie sienų, sodina ant kuolų ar nužu- 
do visus, kas tik pakliūva po jų ietimis ar kuokomis; paskui išsi- 


barsto pulkeliais po gretimas sodybas, dvarus ir vienuolynus. 

Po jų eina lankininkai. Šie surenka visa, ko galėtų prireikti 
kariuomenei, ir ištuština namus prieš juos padegdami; įdurmu 
slenka peiliais ginkluoti kautynininkai ir prasčiokai žmogęe- 
liai — pastarieji tempia ir krauna grobį į vežimus. Savo darbą 
jie baigia pleškindami ištuštėjusius trobesius. Gaisro liepsnos 
praryja viską. 

Ir visa ši girta iki sąmonės netekimo kariuomenė per dieną 
pasistumia ne daugiau kaip tris ar penkias Ijė, tačiau baimė, ku- 
rią kelia tie pulkai, lenkia juos toli į priekį. 

Koks Juodojo Princo tikslas? Aš jums jau sakiau: nu- 
silpninti Prancūzijos karalių. Reikia pripažinti, kad šitas tiks- 
las buvo pasiektas. 

Didžiausią naudą iš viso to turėjo Bordo gyventojai ir vyn- 
uogių augintojai. Ir nesunku nuspėti, kad jie buvo stačiai įsi- 
mylėję savo Anglijos kunigaikštį. Jau ne vienerius metus juos 
persekiojo nesibaigiančios nelaimės: nuniokojimai, kuriuos 
neša karas, mūšių lauku paversti ir todėl apleisti jų vynuogy- 
nai, labai pavojingi keliai ir dėl to apmirusi prekyba, be to, dar 
atslinko maras ir taip įsisiautėjo, kad teko nušluoti ištisą Bordo 
kvartalą, kad pašvarėtų miestas. O šit dabar karo negandos per- 
simetė kitur; na ir kas, lieka tik pasijuokti. Kiekvienam ateina 
eilė pakentėti, argi ne? 

Išsilaipinęs Prancūzijoje, Velso princas tučtuojau liepė nukal- 
dinti monetų; į apyvartą paleido gražutėlius aukso pinigėlius su 
iškalromis lelijomis ir liūtu... ar leopardu, kaip linkę vadinti an- 
glai... tai buvo kur kas storesnės ir sunkesnės nei prancūziškosios 
monetos... su iškaltu avinėliu. „Liūtas prarijo avinėlį ', — juoka- 
vo žmonės. O vynuogės užderėjo puikios. Provincija saugoma. 
Iš uosto vienas po kito išplaukia iki denių prikrauti laivai; per 


keletą mėnesių iš ten iškeliavo 20 000 statinių vyno, ir beveik 

visos į Angliją. Viskas ėmė taip gerai sektis, kad praėjusią žiemą 
Bordo miestelėnai vaikščiojo švytinčiais veidais, o jų pilvukai su- 
apvalėjo ir darėsi vis panašesni į jų vyno statinaites. Jų moterys 
nuolat spiečiasi pas gelumbininkus, juvelyrus ir papuošalų meist- 
rus. Mieste nesibaigia šventės, ir kiekvieną kartą, princui atvy- 
kus, — o jis pasirodydavo savo juodais šarvais, dėl jų jis ir gavo tą 
pravardę, — sveikindavo jį ir jo garbei rengdavo linksmybes. Vi- 
soms miestelėnėms svaigo galvos. Kariai, praturtėję iš plėšimų, 
už viską mokėjo nesiderėdami. Velso ir Kornuelo karo vadai čia 
laikomi svarbiausiais kavalieriais; tais laikais Bordo mieste atsira- 
do daugybė raguotų vyrų, nes turtas nežadina dorybių. 

Galima buvo pamanyti, jog Prancūzija šit jau ištisus metus 
turi dvi sostines, o tai pati didžiausia bėda, kokia gali ištikti ka- 
ralystę. Bordo. Čia prabanga ir galybė. Ir Paryžius. Ten — skur- 
das ir silpnumas. Ko jūs norite? Paryžiuje kaldinamos monetos 
nuo Jono II karaliavimo laikų nuvertėjo 80 kartų. Taip, Aršam- 
bo, 80 kartų! Už Turno livrą teduoda dešimtadalį jos vertės, 
kurią ji turėjo prieš sėdant į sostą karaliui. Ne, kaip galima val- 
dyti valstybę, kai tokie vargani finansai? Kai be galo ir be kraš- 
to išpučiamos maisto produktų kainos ir kai tuo pat metu vis 
plonėja monetos, tenka laukti didelių neramumų ir negandų. 
Prancūzija patyrė daugybę neramumų, o negandos, ką gi, ne- 
gandos jau prasideda. 

Ką padarė aną žiemą mūsų gudrusis karalius, kad užkirstų 
kelią pavojams, kuriuos kiekvienas aiškiausiai matė? Nebesiti- 
kėdamas sulaukti Langedoko pagalbos, po anglų antpuolio jis 
sušaukė Langedoilio Generalinius luomus. Tačiau susirinkimas 
jo nėmaž nepatenkino. 

Kai reikėjo priimti ordonansą dėl išskirtinio mokesčių pa- 


didinimo aštuoniais denjė už kiekvieną livrą, gaunamą parduo- 

dant, — o toks apmokestinimas sunkino amatų ir prekybos rei- 
kalus, — pradedama kalbėti ir apie druskos mokestį. Deputatai 
sukluso ir pateikė savo argumentuotus reikalavimus. Jie panoro, 
kad mokesčius rinktų specialūs mokesčių rinkėjai, kuriuos pa- 
skirs jie patys, ir kad gauti iš tos rinkliavos pinigai netektų nei 
karaliui, nei jo dvariškiams; tuo atveju, jei vėl prasidėtų karas, 
jokių naujų mokesčių nebus imama, jei jie šito patys nenutars... 
Maža to! Trečiųjų luomas įsiaudrino. Jie nurodė Flandrijos ko- 
munų pavyzdį, - ten miestelėnai tvarkosi patys. Be to, minėjo ir 
Anglijos Parlamentą, kuris daro nemažą įtaką karaliui daugiau 
nei Generaliniai luomai Prancūzijoje. „Darykime taip, kaip 
daro anglai; jiems tai pavyko“. Toks jau prancūzų trūkumas: 
kai tik jie patiria politinių sunkumų, ieško užsienietiškų mode- 
lių, užuot uoliai ir gerai vykdę savo šalies įstatymus... Ir nėra ko 
stebėtis, kad paskutinis Generalinių luomų susirinkimas, kurį 
dofinas turėjo pagreitinti, suvaidino netikusį vaidmenį; apie tai 
aš jums jau aną dieną pasakojau. Prevo Marselis jau praėjusiais 
metais išmoko laidyti gerklę... Sakote, pasakojau ne jums? A-a, 
tąsyk donui Kalvui, tikrai, dabar prisiminiau... Aš jo jau nebe- 
kviečiu pasėdėti su manimi: palankine jam darosi bloga... 

O ką tuo metu, paklausite jūs, veikia Navarietis? Ogi užsi- 
spyrė įtikinti karalių Eduardą, kad jis nė nemanė apgauti pa- 
sirašydamas sutartį su Jonu II Valonijoje; jo jausmai Anglijos 
atžvilgiu nė kiek nepasikeitė ir jis dėjosi susitaikęs su Prancū- 
zijos karaliumi tik tam, kad geriau pasitarnautų bendriems jų 
interesams; netrukus šitai pamatysime. Kitaip sakant, jis laukė 
pirmos tinkamos progos išduoti. 

Tuo pat metu jis darbavosi stengdamasis sustiprinti drau- 
gystę su dofinu ir neniekino jokių priemonių: meilinimosi, pa- 


taikavimo ir pasilinksminimų; į šitą darbą įtraukė net moteris. 


101 


Maurice Druon 


Aš pažįstu nemažai panelių, iš kurių vieną, Graciozę, jau turėjau 
jums minėti, o dar buvo ir kita, Bierė Kasinel; abi buvo aklai 
atsidavusios Navaros karaliui. Apie jas buvo šnekama, kad jos 
įnešė daug gyvumo į intymias abiejų giminaičių puotas. Baigėsi 
viskas taip, kad, tapęs dofino nuodėmių mokytoju, Navarietis 
ėmė patykom nustatinėti dofiną prieš jo tėvą. 

Jis įtikinėjo dofiną, kad karalius Jonas visai nemyli savo vy- 
riausiojo sūnaus. Ir tai buvo tiesa. Be to, jis esąs niekingas val- 
dovas. Ir tai buvo gryna tiesa. Ir kad būtų kur kas geriau jį išvyti 
iš sosto, užuot padėjus Dievui trumpinti jo dienas šioje žemė- 
je. „Jūs būsite, broli mano, kur kas geresnis karalius nei jis. Ir 
nelaukite, kol tėvas paliks jums visiškai nustekentą karalystę“. 
Jaunuolis noriai klausėsi šitos giesmės. „Patikėkite, dviese mes 
tai galėsime padaryti. Tik reikia surasti paramą Europoje“. Ir, 
įsivaizduokite, jie išvyko susitikti su imperatoriumi Karoliu IV, 
dofino dėde, ketindami prašyti jo padėti ir duoti dalį kariuo- 
menės. Nei daugiau, nei mažiau. Kam šovė į galvą šita graži 
mintis pakviesti svetimšalį, jog šis tvarkytų karalystės reikalus, 
ir prašyti imperatorių, kuris ir taip pridarė popiežiaus sostui 
nemažai rūpesčių, kad būtent jis spręstų Prancūzijos likimą? 
Gal vyskupui Le Kokui, šitam netikusiam prelatui, kurį Nava- 
rietis įvedė į dofino aplinką. Visur jisai, kur tik reikia iki galo 
sutvarkyti kokį sumanytą reikalą, visur jisai... 

Kas čia dedasi? Kodėl sustojome, jei nedaviau tokio nuro- 
dymo? A-a, šit kas, kelią užgriozdino vežimai! Vadinasi, įva- 
žiuojame į priemiestį. Liepkite duoti kelią. Nemėgstu tokių 
nenumatytų sustojimų. Niekada nežinai... O jeigu jau sustojo- 
me, tegul sargyba apsupa mano neštuvus. Pasitaiko tokių aki- 
plėšiškų kelių plėšikų, kurių šventvagystė nė kiek negąsdina ir 


kuriems kardinolas būtų riebus grobis... 

Taigi, abiejų karalių — Prancūzo ir Navariečio — kelionė 
buvo laikoma paslaptyje; dabar tai jau mes žinome, kas turėjo 
juos lydėti į Mecą: Namiūro grafas, grafas Žanas dArkūras, tas 
storulis, kuriam atsitiko bėda, — apie tai vėliau papasakosiu, — 
taip pat Godfrua Bulonietis ir Gošė de Loras, o paskui, žino- 
ma, sirai de Gravilis, de Kleras, dOnė, Mobiuė de Menmaras, 
Kolenas Dublelis ir Erikė de Frikanas, žodžiu, visi „Verpiančios 
kiaulės sąmokslininkai. Ir dar vienas gana įdomus dalykas: ma- 
nau, kad pinigų kelionei jie gavo iš Žano ir Gijomo Marselių, 
dviejų prevo sūnėnų, kurie susidraugavo su Navaros karaliumi 
ir būdavo kviečiami į pasilinksminimus. Dalyvauti sąmoksle 
drauge su karaliumi — tai visada apsuka jaunų turtingų mies- 
telėnų galvas! 

Išvykti buvo numatyta Šventojo Ambruazo dieną. Tris- 
dešimt navariečių turėjo laukti dofino prie Sen Klu užkardos, 
o vakarėjant nuvežti jį į Mantą, pas jo kuzeną; iš ten jau tie 
išrinktieji patrauks pas imperatorių. 

O paskui, paskui... ne viskas ir ne visuomet būna nepalanku 
žmogui, gimusiam po nelaimingo likimo ženklu, ir net pačiam 
kvailiausiam karaliui ne visada pavyksta viską sugadinti... Išva- 
karėse, Šventojo Mykolo dieną, mūsų Jonas II nugirsta, kas rez- 
gama. Jis šaukia sūnų, primygtinai klausinėja jį, ir dofinas, jam 
viską prisipažinęs, supranta, kad yra suklaidintas ne tik pats, 
bet ir visa karalystė apgauta. 

Čia, turiu jums pasakyti, Jonas II pasielgė kur kas apsukriau 
nei įprasta. Jis, girdi, nepyksta ant savo sūnaus, kad tasai norėjo 
palikti karalystę be jo leidimo, jis džiaugiasi sūnaus nuoširdu- 
mu ir tą jo klaidą atleidžia; sužinojęs, kad jo paveldėtojas moka 
pats priimti sprendimus, jisai, tėvas, atvirai pareiškia, kad nori jį 


įtraukti į atsakingus sosto valdymo reikalus ir skiria jį Norman- 

dijos kunigaikščiu. O duoti dofinui tą kunigaikštystę buvo tas 
pats, kas pastūmėti jį į spąstus, nes tose žemėse gyveno daugybė 
Evrė ir Navaros šalininkų! Šiaip ar taip, viskas kuo puikiausiai 
suvaidinta. 

Monsinjorui dofinui teliko viena: įspėti Piktąjį ir pranešti, 
kad jis suteikia laisvę visiems, kurie žinojo jų sąmokslo paslaptį. 

Tikiuosi, jūs nemanote, kad po šito įvykio tėvo meilė sūnui 
tapo dar karštesnė, net jei apmaudą jis paslėpė po tokia kilnia 
dovana. Užtat karaliaus neapykanta žentui pasiekia aukštumas ir 
yra tokia sunki kaip tešla, šešiskart iš eilės kišta į krosnį. Nužudyti 
jo konetablį, sukelti sumaištį, išsodinti karių pulkus, susikalbėti 
su priešais anglais... ir jis dar nežinojo, ką jie susitarė... Pagaliau 
išvesti iš kelio jo sūnų, to jau per daug! Ir karalius Jonas laukė 
palankios valandos, kai galės Navariečiui už viską atsimokėti. 

O mes, stebėję šituos dalykus Avinjone, vis labiau nerima- 
vome ir matėme, kad artėja siaubingi įvykiai. Vienos provinci- 
jos atskirtos nuo karalystės, kitos nusiaubtos, pinigai nuvertėja, 
iždas tuščias, skolos didėja, deputatai burba ir maištauja, stam- 
bieji vasalai užsispyrę laikosi savo partijų, karalius, kuris klauso 
atsitiktinių patarėjų, ir pagaliau dar sosto paveldėtojas, pasiruo- 
šęs prašyti svetimšalio pagalbos ir stoti į kovą su savo dinastija... 
Tada pasakiau popiežiui: „Švenčiausiasis tėve, Prancūzija sky- 
la“. Ir aš nė kiek neklydau. Tik apsirikau dėl laiko. 

Nuspėjau, kad žlugimas truks porą metų. O nereikėjo nė 
pilnų metų. Tačiau blogiausia mūsų dar laukia ateity. Ko no- 
rite? Jei nėra stiprybės galvoje, iš kur jos gali būti kūne? Nū- 
nai mums tenka mėginti rinkti viską po trupinį, kad ir kiek 
tai kainuotų. Todėl reikia kreiptis į Vokietiją ir tuo dar labiau 
sustiprinti imperatoriaus valdžią, nors mes veikiau norėtume 


pažaboti jo įžūlumą. Sutikite, yra dėl ko plūstis! 

O dabar, Aršambo, išlipkite ir sėskite ant arklio. Josite kor- 
težo priekyje. Nors jau vėlu, bet norėčiau, kad, įvažiuojant į 
Buržą, žmonės matytų plevėsuojančią jūsų Perigoro vėliavėlę 
šalia Šventojo Sosto vėliavos. Ir liepkite atitraukti mano palan- 


kino užuolaidas. Aš laiminsiu žmones. 


Antra dalis 


RUANO POKYLIS 


Dispensos ir beneficijos 


Ak, ir prigadino man nervų tas Buržo monsinjoras per tris 
mūsų buvimo jo rūmuose dienas. Išties tas prelatas iš tų žmo- 
nių, kurie nepaprastai svetingi, bet tas svetingumas labai varžo, 
o patys jie nuolat ko nors kaulija! Visą laiką timpčioja tave už 
rankovės ir vis prašo... Ir kiek šitas žmogus prisiveisęs globoti- 
nių ir interesantų; visiems jis dalija pažadus ir visus priverčia 
pulti prie jūsų kojų: „Leiskite, jūsų Švenčiausioji Eminencija, 
pristatyti tikrai didelių nuopelnų klieriką... Jūsų Švenčiausioji 
Eminencija gal teiktųsi atkreipti savo palankų žvilgsnį į šitą ka- 
nauninką... jau nebežinau, kokį... Drįstu jūsų Švenčiausiosios 
Eminencijos maloniam dėmesiui rekomenduoti...“ Vakar vaka- 
re vos susilaikiau nemetęs jam: „Eikite išsivalyti savo vidurių, 
vyskupe, ir malonėkite... taip, malonėkite palikti mano Šven- 
čiausiąją Eminenciją ramybėje!“ 

Šįryt, Kalvai, aš pakviečiau jus... Manau, jūs jau geriau pa- 
keliare palankino siūbavimą. Beje, daug nekalbėsiu... tik noriu 
geriau prisiminti, ką aš jam pažadėjau ir apie ką nebuvo nė kal- 
bos. Kadangi jis nepraleis progos, kol mes keliaujame, nuolat 
įkyrėti primindamas, neva aš atsiliepiau į prašytojų skundus ir 


patenkinsiu visus jų kaulijimus. Jis man jau sakė: „Dėl menkes- 

nių dispensų aš nenoriu varginti jūsų Švenčiausiosios Eminen- 
cijos, aš jas pateiksiu mesirui Frančeskui Kalvui, ypač plataus 
akiračio žmogui, arba mesirui diu Buskė...“ Šit kaip! Aš ne tam 
pakviečiau kartu vykti popiežiaus auditorių, du daktarus, du 
mokslininkus juristus ir keturis bašeljė, kad paversčiau teisėtais 
visus neteisėtai gimusius sūnus kunigų, kurie tarnauja šitoje die- 
cezijoje arba čia turi beneficijų. Tikras stebuklas, beje, kad po 
visų tų dispensų, kurias suteikė jiems per savo valdymo metus 
mano šventasis globėjas, popiežius Jonas XXII... o jų yra apie 
penkis tūkstančius, iš kurių daugiau nei pusė suteikta tiems kle- 
bonų benkartams, ir, žinoma, nuodėmių atleidimą jie pirko už 
pinigus — šie gerokai papildė Šventojo Sosto iždą... šiandien dar 
liko tiek ir tiek įšventintųjų į dvasininkus, kurie iš tikrųjų yra 
nuodėmės vaisius. 

Kaip popiežiaus legatas, aš turiu teisę per savo misiją su- 
teikti 10 dispensų ir ne daugiau. Dvi iš jų ir suteikiau Buržo 
monsinjorui, šito tai jau per daug. Notaro kanceliarijoms galiu 
skirti 25 dispensas, taip pat ir klierikams, kurie man padarė 
asmeniškų paslaugų, tik ne tiems žmonėms, kurie sugebėjo įsi- 
rašyti į Buržo monsinjoro popierius. Jūs jam suteikite vieną, 
parinkdamas patį kvailiausią ir mažiausiai nusipelniusį, kad iš 
to nieko nelaimėtų nepatyręs nemalonumų. Jei kas nustebtų, 
jūs ramiausiai atsakysite: „Taip! Bet juk jį visiškai aiškiai reko- 
mendavo monsinjoras...“ O į beneficijas mes teisių neturime, 
tikriau sakant, neturime teisės pajamų, gautų iš abatijų, dalyti 
nei dvasininkams, nei pasauliečiams. „Buržo monsinjoras per 
daug užsiprašė. Jo Eminencija nenorėjo sukelti kitų pavydo...“ 
O vieną kitą norėčiau pridėti Limožo monsinjorui, jis kur kas 
kuklesnis. Ar tik nepradės kalbėti, jog atvykau iš Avinjono tik 


tam, kad apipilčiau malonėmis ir visokiomis geradarybėmis šitą 

Buržo monsinjorą? Aš mažai gerbiu tuos, kurie prasibrauna į 
priekį ir rodo daugybę dėkingų jam žmonių; tas Buržo vysku- 
pas labai klysta, jei mano, kad aš apie jį kalbėsiu su popiežiumi 
ir prašysiu įšventinti į kardinolus. 

Be to, man pasirodė, kad jis pernelyg atlaidus broliukams, 
aš pats mačiau daugybę jų, slankiojančių po rūmus. Buvau pri- 
verstas priminti jam šventojo tėvo laišką tiems paklydusiems 
pranciškonams... jo turinį puikiai žinojau, mat pats jį ir para- 
šiau... Jie, matote, ėmė laikyti save pamokslautojais; suvilioja 
paprastus žmonelius savo neva varganais abitais ir pavojingai 
šneka prieš tikėjimą, menkina pagarbą Šventajam Sostui. Aš 
priminiau, kad jam duota valdžia pataisyti ir nubausti tuos pik- 
tadarius pagal Bažnyčios kanonų teisę, o prireikus prašyti pa- 
galbos pasaulietinės valdžios, kaip tai padarė anais metais Ino- 
centas VII, pasiųsdamas ant laužo Žaną de Šastijoną ir Fransua 
dArkarą, kurie palaikė ereziją... „Erezija, erezija... veikiau sukly- 
dimai, bet juos reikia suprasti. Jie niekuo nekalti, be to, laikai 
keičiasi...“ Štai ką man atsakė Buržo monsinjoras. Aš nemėgs- 
tu tų prelatų, kurie pernelyg gerai supranta prastus pamoksli- 
ninkus ir, užuot juos griežtai nubaudę, trokšta populiarumo ir 
žiūri, iš kur vėjas pučia. 

Būsiu jums, done Kalvai, labai dėkingas, jei jūs kiek pa- 
seksite tą žmogėną. Pasistenkite, kad jis mažiau mokytų mano 
jaunuosius patarnautojus ir ne taip įkyriai lįstų prie Limožo 
monsinjoro ir kitų vyskupų, kuriuos pasiimsime pakeliui. 

Žiūrėkite, kad jis patirtų visus kelionės nepatogumus, nors, 
kai dienos trumpėja, o šaltis darosi vis smarkesnis, mes vis daž- 
niau sustosime pailsėti. Per dieną sukarsime nuo dešimt iki dvy- 
likos Ijė, ne daugiau. Nenoriu keliauti tamsoje. Todėl šiandien 


toliau Sansero ir nevažiuosime. Mūsų laukia ilgas vakaras. Ypač 


108 


KAI KARALIUS ŽLUGDO PRANCŪZIJĄ 


saugokitės vietinio vyno. Jis kvapnus ir gardus, tačiau nuo jo 
girtėjama greičiau, nei atrodo. Pasakykite šitai ir La Riu, tegul 
jis prižiūri mano svitą. Neturiu jokio noro matyti girtuoklius, 
vilkinčius popiežiaus peleriną... Bet jūs vėl blykštate, Kalvai. 
Išties negalite tverti palankine... Ne, išlipkite, greičiau lipkite, 


prašau jūsų. 


II 
Karaliaus pyktis 


Taigi kelionė į Vokietiją neišdegė, ir mūsų Navarietis labai 
apmaudavo. Grįžęs į Evrė, nieko nelaukęs ėmė bruzdėti. Pra- 
eina trys mėnesiai; mes atvykstame praėjusių metų kovo pa- 
baigoje... Taip, praėjusių metų, nesuklydau... pagaliau gal ir 
šių... Bet palaukite, šįmet Velykos buvo balandžio 24-ąją, va- 
dinasi, dar pernai... 

Taip, žinau, mano sūnėne, Prancūzijoje išties kvailas įprotis: 
Naujuosius metus visi švenčia sausio 1-ąją, metų skaičiavimas 
archyvuose, sutartyse ir visose atmintinose datose prasideda nuo 
pirmosios Velykų dienos. Beje, didžiausia kvailystė, kuri prida- 
ro daugybę painiavos, yra tai, kad oficialiai metai skaičiuojami 
nuo šventės, kurios data kasmet kinta. Ir būna taip, kad kai 
kuriais metais išeina bent du kovo mėnesiai, o kitais metais, 
žiūrėk, nebūna balandžio... Tikra tiesa, visa tai reikia keisti, aš 
visiškai su jumis sutinku. 

Jau seniai visi apie tai kalba, tačiau niekas nieko nedaro. 


Kartą ir visiems laikams šitai krikščioniškuose kraštuose turi 

nuspręsti šventasis tėvas. Patikėkite, labiausiai dėl šitos pai- 
niavos kenčiame mes, esantys Avinjone, nes Ispanijoje, kaip 
ir Vokietijoje, Naujieji metai prasideda pirmąją Kalėdų dieną, 
Venecijoje — kovo 1-ąją, Anglijoje - kovo 25-ąją. Prieinama iki 
to, kad, kai kelios šalys sudaro sutartį pavasarį, niekas nežino, 
apie kuriuos metus kalbama. Įsivaizduokite, kad Prancūzija ir 
Anglija karo paliaubas turėjo pasirašyti prieš pat Velykas; mūsų 
karaliui Jonui tos paliaubos būtų datuojamos 1355 metais, o 
anglams — 1356-aisiais. O! Mielai su jumis sutinku, tai kvai- 
liausias dalykas, koks apskritai gali būti, tačiau niekas nenori 
atsisakyti savo įpročių, nors ir pačių bjauriausių, net galėtum 
pamanyti, kad visi notarai, raštvedžiai, prevo ir visi kiti, kurie 
nors kiek susiję su valdymu, patiria malonumą iš visų tų sun- 
kumų, kurie prastuomenę galutinai suklaidina. 

Aš jums jau sakiau, kad kovo pabaigoje karalius Jonas di- 
džiai persiuto... ant savo žento. Pripažinkime, priežasčių tam 
jis turėjo ik valiai. Normandijos Generaliniai luomai, susirinkę 
Vodrėjuje, nepaisydami karaliaus sūnaus, naujojo Normandi- 
jos kunigaikščio, pasakė labai karčių žodžių apie Joną II; tokių 
anksčiau ir jis nebuvo girdėjęs. Taip kalbėjo kilmingi deputa- 
tai, sukurstyti brolių dEvrė Navariečių. Ypač smarkiai siautė- 
jo, — tai man perdavė, — abu Arkūrai, dėdė ir sūnėnas; sūnėnas 
storulis grafas Žanas taip persiuto, kad ėmė klykti: „Prisiekiu 
Dievu, šis karalius — blogas žmogus, be to, jis nėra geras kara- 
lius, reikia nuo jo laikytis kuo toliau“. Kaip jūs puikiai įsivaiz- 
duojate, visa tai išgirdo Jono II ausys, o kiek vėliau vėl sušaukti 
Langedoilio Generaliniai luomai; šįkart Normandijos atstovai 
visai nepasirodė. Paprasčiausiai jie atsisakė atvykti. Jie nebeno- 
rėjo dalyvauti tvirtinant mokesčius ir subsidijas, nenorėjo ir tų 


mokesčių mokėti. Beje, tas luomų susirinkimas nustatė, kad 

druskos mokestis ir prekybos muitas nedavė to, ko buvo lau- 
kiama. Tada buvo nutarta šių metų pabaigoje įvesti mokestį už 
gryną pelną. 

Jūs pats pagalvokite, kaip buvo priimtas nutarimas mokėti 
karaliui dalį visko, kas buvo gauta, užgrobta ar uždirbta per 
metus ir neretai jau išleista ar sunaudota... Ne, tai nieku gyvu 
nelietė nei Perigoro, nei tuo labiau Langedoko. Tačiau aš pats 
pažįstu keletą asmenų, kurie perėjo pas anglus išsigandę, kad 
šitie mokėjimai nebūtų ir jiems skiriami. Pajamų mokestis su- 
tapo su maisto pabrangimu, ir mažne visur prasidėjo maištai, 
pirmiausia Arase, kur sukilo paprasta liaudis; karaliui Jonui 
teko nusiųsti ten savo konetablį su ginkluotų žmonių pulku ir 
užpulti maišto vadus... Ne, žinoma, visa tai neturėjo karaliui 
teikti daug džiaugsmo. Tačiau kad ir kokių rimtų nemalonu- 
mų turėtų karalius, jis privalo mokėti tvardytis. O šito jis kaip 
tik ir nepadarė. 

Jis tuomet lankėsi Boprė an Bovėzi abatijoje, monsinjoro 
Žano dArtua pirmagimio krikštynose, to paties Artua, kuris 
gavo E Grafystės grafo titulą nuo to laiko, kai jam padovanojo 
Raulio de Brieno, nubausto mirtimi konetablio, visas valdas 
ir titulus... Taip, taip, tai tas pats grafo Robero dArtua sūnus, 
kuris į tėvą panašus kaip du vandens lašai. Jį pamatęs apstulbsti 
ir pamanai, kad prieš tave stovi ne Žanas, o jo tėvas, būda- 
mas sūnaus amžiaus. Milžinas, žingsniuojanti kolona. Rusvi 
plaukai, trumpa nosis, skruostai apaugę tarsi kiaulės šeriais, 
galingas apatinis žandikaulis, sakytum tiesiai įaugęs į galingus 
pečių raumenis. Balnoti jam tekdavo sunkiasvorį darbinį ar- 
klį: pasirengęs mūšiui ir dėvėdamas kovinę aprangą, jis pulda- 
vo priešo kariauną taip, kad jos gretos bematant praretėdavo. 


Bet čia jų panašumas ir baigiasi. Kalbant apie protą, jie visiškai 

skiriasi: tėvas buvo klastingas, įžvalgus, vikrus, suktas, net per 
daug suktas, o sūnaus galvoje tarsi ir ne smegenys, o kalkių 
skiedinys, be to, dar nespėjęs kaip reikiant sukietėti. Grafas 
Roberas buvo didysis bylininkas, sąmokslininkas, dokumentų 
klastotojas, priesaikos laužytojas ir žmogžudys, o grafas Žanas, 
tarsi atpirkdamas tėvo kaltes, yra garbingumo, ištikimybės ir 
sąžiningumo pavyzdys. Jis dar prisimena savo tėvą, nugalėtą ir 
išvytą iš tėvynės. Ir pats vaikystėje kažkiek sėdėjo su motina ir 
broliais kalėjime. Manau, iki šiol jis dar neapsiprato su minti- 
mi, kad jam atleista ir jis atgavo tėvo turtus. Į karalių Joną jis 
žiūri tarsi į patį Atpirkėją. Beje, jis buvo sukrėstas esąs karaliaus 
bendravardis. „Mano kuzenas Žanas... mano kuzenas Žanas... 
mano karalius Jonas...“ 

Taigi kas trečias žodis būdavo „kuzenas Žanas“. Mano am- 
žiaus žmonės, pažinoję Roberą dArtua, net jei jiems teko nu- 
kentėti nuo jo žygių, negali be tam tikro apgailestavimo žiūrėti 
į gana blankią jo kopiją, kurią jis mums paliko! Ak, grafas Ro- 
beras! Koks linksmas plevėsa jis buvo! Kur tik pasisukdavo, gy- 
venimas aplink tučtuojau triukšmingai sukunkuliuodavo. Kai 
jis mirė, regis, amžiams įsivyravo tyla. Net mūšio lauke lyg ir 
pritilo ginklų žvangesys. Kiek dabar jam būtų metų? Palauki- 
te... aha... apie 70. O! Jis buvo stiprios sveikatos ir galėjo iki 
šiol gyventi, jei atsitiktinė strėlė nebūtų pakirtusi jo prie Vanų... 
Galima pridurti: kad ir kiek jo sūnus stengiasi darbuotis karū- 
nos labui, nuo to stengimosi ji turi tiek pat gerumo, kiek ir nuo 
jo tėvo išdavysčių. 

Kaip tik Žanas dArtua prieš pačias krikštynas, tarsi norėda- 
mas padėkoti karaliui už didžią garbę, nes karalius sutiko būti 
kūmu, pranešė karaliui apie Konšų sąmokslą, na, ar tai, ką jis 


manė esant sąmokslą. 

Konšai... taip, aš jums apie tai kalbėjau... viena iš pilių, ka- 
daise atimtų iš Robero dArtua, kurią Navaros karalius atgavo 
pagal Valonijos sutartį. Tačiau ten dar liko keletas senų Artua 
giminės tarnų, kurie iki šiolei prie jos prisirišę. 

Ir šit Žanas dArtua pašnibždėjo karaliui... ir tas šnibždesys 
buvo toks, kad jį galėjai girdėti kitame menės gale... pašnibž- 
dėjo, kad Navaros karalius į Konšus kartu su savo broliu Filipu 
pakvietė abu Arkūrus, vyskupą Le Koką, Frikė de Frikaną, ne- 
mažai Normandijos sirų, sena draugyste susietų su karaliumi, o 
dar ir Gijomą Marselį, o gal jo vardas Žanas, nepamenu... šiaip 
ar taip, tai vienas iš Marselio sūnėnų... atvyko ir vienas senjoras 
iš Pampeliuno, Migelis dEspeletas, jie sutarė netikėtai užpulti 
karalių Joną, kai tik šis atvyks į Normandiją, ir jį nužudyti. Ar 
tai buvo teisybė, ar melas? Aš linkęs manyti, kad čia buvo da- 
lis tiesos, ir nors sąmokslininkai nesistengė pereiti nuo žodžių 
prie darbų, tokį dalyką jie vis dėlto buvo numatę. Kadangi tai 
atitinka Karolio Piktojo dvasią, jam nepasisekė žygis pas Vokie- 
tijos imperatorių, kur jis ieškojo paramos savo didybei siekti, ir 
dabar jis nepasišlykštėtų padaryti niekšybę ir pakartoti žmog- 
žudystę kaip anuomet, „Verpiančioje kiaulėje“. Visa tiesa atsi- 
skleis tik tada, kai išauš diena ir stosime prieš Dievo teismą. 

O iš tikrųjų žinoma tik viena, kad Konšuose ilgai ginčijosi, 
ar verta po savaitės vykti į Ruaną, — tai būtų gavėnios vidu- 
rys, — į puotą, kurią rengia dofinas, Normandijos kunigaikštis; 
jis sukvietė žymiausius Normandijos riterius, kad pamėgintų 
su jais susitarti. Filipas Navarietis patarė atsisakyti, o Karolis, 
priešingai, buvo linkęs priimti kvietimą. O senasis Godfrua 
dArkūras, tasai, kuris šlubuoja, prieštaravo ir užsispyręs laikė- 
si savo. Beje, jis dar buvo susipykęs su velioniu Pilypu VI dėl 


vedybų, kai šis pasipriešino jo meilei; dabar jis nemanė esąs 

susietas kokiais nors vasalystės saitais su Prancūzijos karaliumi. 
„Mano karalius - Anglijos karalius“, — tvirtino jis. 

Jo sūnėnas, apkūnusis grafas Žanas, suuodęs būsimų vaišių 
kvapsnius, buvo pasirengęs lėkti nors į kitą karalystės kraštą ir 
leido suprasti, kad jam maga ten vykti. Galiausiai Karolis Na- 
varietis pasakė, kad kiekvienas tedaro ką tinkamas, o jisai pats 
vyks į Ruaną su tais, kurie to panorės, tačiau jis pritaria ir tiems, 
kurie nelinkę rodytis pas dofiną, ir kol kas tai netgi išmintinga, 
nes niekada nereikia visų šunų varyti į vieną olą. 

Viskas buvo pranešta karaliui, ir šis dabar jau be jokios 
abejonės galėjo kalbėti apie rengiamą sąmokslą. Karolis Nava- 
rietis neva sakęs, kad jei karalius Jonas pasimirtų, tai jis tuč- 
tuojau visiems paskelbtų savo sutartį su Anglijos karaliumi; 
šita sutartimi jis pripažįsta Eduardą Prancūzijos karaliumi ir 
nuo šiolei elgsis taip, tarsi būtų jo vietininkas visoje Prancū- 
zijos Karalystėje. Karaliui Jonui įrodymų nereikėjo. Juk pir- 
miausia valdovas turėtų patikrinti bet kurį įskundimą — nuo 
paties įtikinamiausio iki visiškai neįsivaizduojamo. Bet mūsų 
karaliui tokia išmintis svetima. Jis it žalius kiaušinius gurkia 
viską, kas gali pasotinti jo pagiežą. Protingesnis žmogus būtų 
pirmiausia išklausęs, paskiau surinkęs žinių ir parodymų apie 
tą slaptą sutartį, kuri ką tik iškilo aikštėn. Ir jeigu prielaidos 
pasitvirtintų ir paaiškėtų visa teisybė, tuomet jis įgytų rimtų 
pranašumų prieš savo žentą. Tačiau jisai priėmė tas paskalas 
už tikrą pinigą ir, netverdamas pykčiu, įžengė į bažnyčią. Man 
pasakojo, kad ten jis elgėsi labai keistai, neklausė maldų, atsaki- 
nėjo kunigui kaip pakliūva, visus apžiūrinėjo įsiūčio kupinu 
žvilgsniu, ant kunigo kamžos užmetė gabalėlį anglių iš smil- 
kytuvo, kurį pats užkliudė. Man sunku pasakyti, kaip buvo 


pakrikštytas Artua giminės atžala, tik manau, kad su tokiu 

krikštatėviu reikėtų skubiai perkrikštyti tą mažąjį krikščionį, 
kitaip vaikelį gali aplenkti gerojo Dievo kilniaširdiškumas. 

Vos baigėsi ceremonija, pakilo tikras uraganas. Dar nie- 
kada Boprė vienuoliai negirdėjo tokių klaikių keiksmų, ga- 
lėjai pamanyti, kad į karaliaus gerklę įsisuko pats velnias. 
Pliaupė lietus, tačiau Jonui II tai buvo nė motais. Jau praėjo 
gera valanda ir sutrimitavo pietums, o jis vis mirko lietuje ir 
dideliais žingsniais matavo vienuolyno sodelį; vanduo tiško 
iš po jo pulenų... tokių juokingų kurpių, kurias jie abu su 
gražiuoju Karlu Ispanu padarė madingas... O už jo vilkosi 
visa svita — mesiras Nikola Brakas, jo metrdotelis, mesiras de 
Lorisas, kiti šambelionai, o dar maršalas dOdrehemas ir mil- 
žinas Žanas dArtua, - visi pritrenkti ir pasimetę ir dar kiaurai 
permirkę. Buvo sugadinta už keletą tūkstančių livrų aksomo, 
brokato ir kailių. 

„Prancūzijoje nėra kito šeimininko, tik aš! — urzgė kara- 
lius. — Aš padarysiu taip, kad jis nustiptų, šitas niekšas, šita pa- 
dugnė, šitas pašvinkęs barsukas; mat kaip, susimokė su mano 
priešais ir nori mane pribaigti. O aš pirmas jį nugalabysiu. Pats 
savo rankomis išplėšiu iš jo krūtinės širdį ir liepsiu sukapoti jo 
dvokiantį kūną į šimtus gabaliukų, girdite? Į tiek dalių, kad už- 
tektų iškabinėti ant visų jo pilių vartų, o tas visas jo pilis turėjau 
silpnybės pats jam ir padovanoti. Ir kad daugiau niekada niekas 
nedrįstų prašyti jo užtarti ir nė vienas iš jūsų nesumanytų mė- 
ginti manęs įkalbėti su juo taikytis. Beje, nebebus laiko ginti 
tą išdaviką, o Blanša ir Žana galės žliumbti nesiliaudamos; visi 
sužinos, kad Prancūzijoje nėra kito šeimininko, tik aš!“ 

Jis be perstogės vis kartojo tą savo „Prancūzijoje nėra kito 
šeimininko, tik aš“ taip, tarsi jam pačiam būtų reikėję įtikinti 


save, jog iš tiesų jis karalius. 

Pagaliau jis kiek aprimo ir paklausė, kurią dieną jo asilas 
sūnus gyvatės žento garbei rengia puotą... „Šventosios Irenos, 
balandžio 5-ąją...“ — „Balandžio 5-ąją, per Šventąją Ireną“, — 
pakartojo jis, tarsi jam būtų buvę sunku įsiminti tokį paprastą 
dalyką. Minutėlę jis stovėjo nejudėdamas, paskui ėmė muis- 
tytis it arklys, ir nuo jo gelsvų, lietaus prie kiaušo priplaktų 
plaukų lašėjo vanduo. „Tą dieną aš josiu į Žizorą medžioti“, — 
tarstelėjo jis. 

Visi jau buvo pripratę prie jo staigiai besimainančių nuotai- 
kų ir dabar pamanė, kad karaliaus pykčio tirados jau išseko ir 
tuo viskas baigsis. O paskui tie įvykiai per pokylį Ruane... Taip, 
girdėjote, bet smulkiau nežinote... 

Aš papasakosiu, kaip ten viskas buvo, bet tik rytoj, nes 
šiandien jau vėlus metas ir netrukus turime būti vietoje. Ma- 
tote, plepant ir kelias neprailgsta. Šįvakar mums teliks pava- 
karieniauti ir eiti miegoti, o rytoj atvyksime į Okserą, kur 
manęs laukia naujienos iš Avinjono ir Paryžiaus. Ak, tiesa, dar 
vieną žodį, Aršambo. Būkite atsargus su Buržo monsinjoru, 
jei jis panorės su jumis pakalbėti, mar jis keliauja kartu. Jis 
man nepatinka, o kodėl - negalėčiau atsakyti, tik atrodo, kad 
šis žmogus susiuostęs su Kapočiu. Lyg prabėgom kalbėdami 
paminėkite rą vardą, o paskui pasakysite man, kaip, jūsų gal- 


va, jis tai priėmė. 

III 
Į Ruaną 


Ir iš tiesų karalius Jonas atvyko į Žizorą, bet neilgam, tik 
norėjo paimti iš įgulos 100 ietininkų. Vėliau jis gana atvi- 
rai nušuoliavo keliu į Šomoną ir Pontuazą — galėjai pamany- 
ti, kad grįžta į Paryžių. Kartu jis pasiėmė savo antrąjį sūnų, 
Anžu kunigaikštį, ir dar savo brolį, Orleano kunigaikštį, kurį 
greičiau palaikytum jo sūnumi, nes dvidešimtmetis Orleano 
monsinjoras buvo 17 metų jaunesnis už karalių ir tik porą 
metų vyresnis už dofiną. 

Į savo svitą karalius paėmė maršalą dOdrehemą, savo jau- 
nesniuosius šambelionus Žaną dAndrizelį ir Gi de La Rošą, nes 
šis prieš kelias dienas lydėjo į Ruaną Lorisą ir Nikolą Braką ta 
dingstimi, kad jis juos siunčia pas dofiną rengti puotos. 

Kas dar jojo paskui karalių? O! Jis surinko visą pulką! Drau- 
ge buvo broliai Artua, Karolis ir tas kitas... „mano kuzenas Ža- 
nas“... kuris visą kelią risnojo paskui karaliaus žirgo pasturgalį ir 
visa galva buvo iškilęs iš visos kavalkados. O dar Luji dArkūras; 
jis buvo susiriejęs su savo broliu ir dėde Godfrua ir vien dėl to 
palaikė karalių. Jau nevardysiu visų varovų ir medžioklių, visų 
tų Korkijerė, Juė de Vant ir visokių Modeturų. O kaipgi! Juk 
karalius vyko medžioti ir geidavo, kad viskas atrodytų puoš- 
niai ir iškilmingai; jis šuoliavo ant savo eiklaus neapolietiško 
medžioklės žirgo, prie kurio buvo ypač prisirišęs. Ir nieko ste- 
bėtina, kad jį lydėjo asmeninė sargyba, kuriai vadovavo du šau- 
nuoliai, garsėjantys savo raumenų jėga - Angeranas Lalemanas 
ir Perinė le Biuflis. Šiedu jums kaip niekur nieko išsuks ranką 


vien sveikindamiesi... Gerai, kad karalius visuomet apsuptas as- 

mens sargybos. Ir šventasis tėvas turi savąją. Aš- taip pat turiu 
sargybą; ji joja šalia mano palankino, jūs tą turėjote pastebėti. 
Aš taip prie jos pripratau, kad net nepastebiu, užtat jie neišlei- 
džia manęs iš akių. 

Viena, kas galėjo nustebinti, ir tai tik įdėmiau įsižiūrėjus, 
buvo tai, kad karaliaus kambariniai, Tasenas ir Puparšas le Barb- 
jė, prie savo balnų turėjo prisisegę šalmą, pošalmį, didelį kardą, 
žodžiu, visus karaliaus reikmenis, kurių prireikia mūšio lauke. 
Galėjo nustebinti buvimas ir vadinamojo paleistuvių karaliaus, 
t. y. tokio žmogėno, vardu Gijomas... Gijomas... Nebežinau, 
kaip toliau... Jis ne tik prižiūri tvarką bordeliuose tų miestų, 
kur apsistoja karalius, bet dar turi teisę pats teisti karaliaus var- 
du. Nuo to laiko, kai į karaliaus sostą atsisėdo Jonas II, teisėjui 
darbo gerokai padaugėjo. 

Kartu su kunigaikščių ginklanešiais, visų tų kilmingų sen- 
jorų tarnais ir kambariniais bei ietininkais, surinktais Žizore, 
galėjai suskaičiuoti ne mažiau kaip 200 raitelių; virš daugelio 
galvų kyšojo ietys, — nieko nepasakysi, kiek per galingos jėgos 
vaikyti iš krūmų kokią stirnelę. 

Karalius patraukė į Šomon an Vekseno pusę, tačiau nė viena 
gyva dvasia nematė, kad jis būtų tą miestelį prajojęs. Pakeliui jo 
pulkas išsibarstė, tarsi burtininko lazdele pamojus. Karalius per- 
kirto lauką ir pasuko tiesiai į šiaurę, į Gurnė an Brėjų, kur užtru- 
ko tik tiek, kad pasiimtų ir grafą de Tankarvilį, veikiausiai vie- 
nintelį iš visų Normandijos senjorų likusį ištikimą karūnai vien 
dėl to, jog žvėriškai susiriejo su visais dArkūrais. Įsivaizduokite 
apstulbusį Tankarvilį, kuris tarp savo dvidešimt riterių laukė 
maršalo dOdrehemo, bet nieku gyvu ne paties karaliaus! 

„Ar mano sūnus dofinas nepakvietė jūsų rytoj į Ruaną, me- 
sire grafe?“ — „Kvietė, valdove, tačiau iš mesiro maršalo aš gavau 

raštišką įsakymą, kad jis atvyks apžiūrėti šio krašto tvirtovių, 
ir tai leido man pasirodyti draugijoje, kurioje tiek daug veidų 
man būtų nemalonūs“. — „Tai šit! Jūs vis tiek vyksite į Ruaną, 
Tankarvili, ir aš jums paaiškinsiu, ką mes ten veiksime“. 

Paskui visa kavalkada jau temstant pasuka į pietus ir neskub- 
riai nurisnoja tris ar keturias Ijė, bet pridėkite dar aštuoniolika 
ljė, nušuoliuotų nuo pat ryto, apsistoja pernakvoti vienoje ato- 
kioje pilyje, dunksančioje Liono girios pakrašty. 

Navaros karaliaus šnipai, jei tokių buvo, turėjo pasimesti 
ir vargiai galėjo pasakyti, kur nuvyko Prancūzijos karalius tuo 
vingiuotu keliu ir ką jis rengėsi daryti... Lyg ir matė karalių, 
išsiruošusį medžioti... jis lyg ir apžiūri tvirtoves... 

Karalius pakirdo iš miego dar neišaušus; jis pats skubėjo 
ir karščiuodamasis skubino savo žmones. Šit jis jau balne ir 
lekia šįsyk tiesiausiu keliu, per mišką, į Lioną. Tiems, kurie 
panoro užkrimsti, teko žiaumoti duonos kriaukšlį ir gabalą 
lašinių nestabdant arklių, viena ranka laikant pavadį, nes ki- 
toje buvo ietis. 

Liono giria tanki ir plati, septynių Ijė ilgio, tačiau prašuolia- 
vo ją veik per dvi valandas. Maršalas dOdrehemas mano, kad, 
šitaip varydami arklius, jie atvyks tikrai per anksti. Galėtų va- 
landžiukę stabtelėti, nors arkliai ramiai nusišlapintų. Tuo la- 
biau kad ir jis... Šitai man papasakojo pats maršalas. „Taip no- 
riu, teatleis man jūsų Prakilnybė, kad šonus it peiliu pjauna. 
O juk aš kariuomenės maršalas, šiaip ar taip, negaliu lengvin- 
tis stačiai sėdėdamas balne, kaip tai daro paprasti lankinin- 
kai, kai juos prispiria reikalas; jie mažiausiai dėmesio kreipia 
į šlapią odinį savo balnakrėslį. Aš ir sakau karaliui: „Valdove, 
nėra jokio reikalo mums taip skubėti, saulė vis tiek anksčiau 


nepatekės... Be to, arkliams reikia leisti ramiai nusišlapinti . 

Karalius man taip atsako: „Paklausykite, kokį laišką pasiųsiu 
popiežiui ir paaiškinsiu, kad mano veiksmai teisingi ir pagrįs- 
ti; tuo pat metu užkirsiu kelią piktoms paskaloms apie mano 
elgesį... Taigi šitokį: „Pernelyg ilgai, šventasis tėve, geraširdiš- 
kumas ir susitaikymas mano, kaip tvirtai tikinčio krikščionio, 
širdyje jaustas blogajam mano giminaičiui padrąsino jį nusi- 
žengti, ir dėl jo mūsų karalystę užgriuvo negandos ir nelaimės. 
O nūnai jis sumanė dar baisiau — atimti man gyvybę. Idant 
neįvyktų tas naujas nusikaltimas...“ 

Toliau šuoliuoja nieko aplink nematydamas, nepa- 
stebėdamas, kad jau išjojo iš girios, kad leidžiasi slėniu ir įlekia 
į kitą mišką. Odrehemas man pasakė, kad iki tol jis niekada 
nebuvo matęs tokio karaliaus veido: tarsi bepročio akys, sunkus 
jo smakras virpčioja, kartu tirta ir skysta jo barzdelė. 

Netikėtai Tankarvilis prijoja prie karaliaus ir su deramu man- 
dagumu paklausia, gal valdovas ketina patekti į Pon de I[Aršą. 
„Ne, ne! — klykteli karalius. — Aš vykstu į Ruaną“. — „Iąsyk, 
valdove, bijau, kad šiuo keliu jodamas ten nepateksite. Reikėjo 
pasukti dešiniau, ten, kur paskutinė kryžkelė“. Ir karalius vietoj 
apsuka savo neapolietišką žirgą visa gerkle šaukdamas sekti pas- 
kui jį; karių kolona pasileidžia šuoliais, tik negalėtum pasakyti, 
kad labai tvarkingai. Deja, komandos nusišlapinti karalius taip 
ir nedavė. | 

Sakykite, mano sūnėne, ar nejaučiate, kad arkliai ėmė kažin 
kaip keistai žingsniuoti?.. Taigi, ir aš tą patį pajutau. 

Briunė, kur tu? Briunė! Vienas mano arklių šlubuoja... Tik 
nesakykite man: „Ne, monsinjore“. Geriau pats apžiūrėkite. 
Užpakalinė... O man regis, jis šlubčioja dešine priekine koja... 
Sustabdykite... Na, ir ką? Pametė pasagą? Kurios kanopos... Tai 


kieno teisybė? Mano juosmuo jautresnis nei jūsų akys. 

Ką gi, Aršambo, lipkime lauk. Kol keis arklius, mažumą pa- 
ėjėsime... Vėsoka, bet nežvarbu. O kas iš čia matyti? Gal žinote 
jūs, Briunė? Sent Amand an Piuizė... Kaip tik tokį Ruaną tą 
balandžio 5 dienos rytą, Aršambo, išvydo ir karalius. 


IV 


Pokylis 


Jūs, Aršambo, niekada nebuvote nei Ruane, nei tuo labiau Buv- 
rėjo pilyje. O! Tai didžiulė pilis! Su šešiais ar septyniais bokštais, 
išdėstytais žiedu, su erdviu kiemu. Prieš šimtą ar pusšimtį metų 
ją pastatė karalius Pilypas Augustas, norėdamas apginti miestą 
ir jo uostą, o kartu stebėti greitą Senos tėkmę; Ruanas ypač 
svarbus tuo, kad jis tarsi Prancūzijos Karalystės langas į Angliją, 
kita vertus, jis yra ir užsklęsti vartai. Jūros vanduo per potvynius 
pasiekia akmeninį pilies tiltą, jungiantį abi Normandijos dalis. 

Donžonas ne kaip įprasta — ne pilies vidury; jis tik vienas iš 
bokštų, kiek aukštesnis ir platesnis už kitus. Mūsų Perigore taip 
pat statomos panašios pilys, tik kur kas išmoningiau. 

Čia sugužėjo rinktinė visos Normandijos riterija, žėrinti pa- 
čiais prabangiausiais pašvitais. Atvyko 60 sirų, kurių kiekvienas 
turėjo mažiausiai po ginklanešį. Trimitininkai jau kvietė sėsti 
prie puotos stalo, bet netikėtai įpuolė mesiro Godfrua ginkla- 
nešys, srūdamas prakaitu nuo greito ir ilgo šuoliavimo. Priėjęs 
prie grafo Žano, jis pranešė, kad jo dėdė skubiai kviečia jį atgal 
ir maldauja tučtuojau palikti Ruaną. Įsakymas buvo perduotas 
tokiu įsakmiu tonu, jog galėjai pamanyti, kad mesiras Godfrua 

išgirdo kažką negera. Žanas dArkūras laikė pareiga paklusti 
dėdės paliepimui ir puolė brautis pro svečius į lauką; jis jau 
buvo donžono laiptų apačioje, užgriozdindamas praėjimą savo 
kūnu, - toks jis buvo storas ir ritosi tarsi statinė, — kai jį sustab- 
dė Roberas de Lorisas, kuo maloniausiai šypsodamasis. „Mesire 
grafe, mesire, nejau išvykstate? Juk monsinjoras dofinas jūsų ir 
telaukia, kad pradėtų puotą! Jums paskirta vieta jo kairėje. 

Nenorėdamas įžeisti dofino, storulis dArkūras pakluso ir 
atidėjo savo išvykimą. Tiek to, išjos po puotos. Ne per labiau- 
siai apgailestaudamas vėl užkopė laiptais. Dofino stalas plačiai 
garsėjo; visi žinojo, kad pas jį bus kuo nuostabiausiai pavaišinti, 
o lašiniuotis Žanas dArkūras mėgo gardumynus. 

Iš tikrųjų koks pokylis! Ne veltui jį iškelti dofinui padėjo Ni- 
kola Brakas. Visi, kurie ten buvo ir kuriems pavyko iš ten pa- 
sprukti, ilgai jį prisiminė. Šeši stalai padengti didžiulėje apvalioje 
menėje. Nuo sienų tarsi kilimai sviro žalumynai tokios ryškios 
ir gaivios spalvos, kad galėjai pamanyti puotaująs girios vidury. 
Priešais langus didžiuliai kandeliabrai su uždegromis žvakėmis, 
nes pro sienų plyšius sklido per blausi šviesa, tarsi saulės spindu- 
liai pro medžių lapiją. Už kiekvieno svečio nugaros stovėjo stali- 
ninkas, pjaustantis patiekalus: kilmingiausiems senjorams patar- 
navo jų pačių, o visiems kitiems — dofino namų tarnai. Tviskėjo 
peiliai juodmedžio kriaunomis, papuoštomis Prancūzijos herbais 
iš aukso ir emalio. Toks jau Prancūzijos dvaro paprotys — peilius 
dramblio kaulo kriaunomis ištraukti tik atėjus Velykoms. 

Čia buvo gerbiama gavėnia. Žuvies paštetai, žuvies ragu, 
karpiai, lydekos, lynai, karšiai, ešeriai ir lašišos, kiaušinių pa- 
tiekalai, paukštiena — naminiai ir sumedžioti paukščiai, — šitaip 
ištuštino visus žuvų tvenkinius ir paukštynus, sudrumstė visą 


upės vandenį. Pažai, patarnaujantys virtuvėje, nusidriekė per vi- 

sus laiptus tarsi gyva grandinė ir perdavinėjo iš rankų į rankas 
sidabrines ir paauksuotas didžiules lėkštes, į kurias virėjai, pada- 
žų ir kepsnių meistrai, krovė virtuvės bokšto krosnyse paruoštus 
valgius. Šeši vynininkai pilstė Bono, Merso, Arbua ir Tureno 
vynus... Aha, šitai sukėlė jūsų apetitą, Aršambo! Viliuosi, kad 
netrukus gausime gerą vakarienę, Sen Soveras jau nebetoli... 

Dofinas puikavosi garbės stalo vidury; iš dešinės sėdėjo Ka- 
rolis Navarietis, o iš kairės — Žanas dArkūras. Jis buvo pasi- 
puošęs žydros su tamsesnio mėlio žaižarais Briuselio gelumbės 
apdaru, užsidėjęs tokio pat audinio kepuraitę, išsiuvinėtą dai- 
liausiais perlų lapeliais. Aš jums dar nieko nesakiau apie mon- 
sinjoro dofino išvaizdą... Kūnas ištįsęs, pečiai platūs, nors ir lie- 
si, veidas pailgas, stambi, per vidurį su kuprele nosis, žvilgsnis 
lyg ir atidus, o gal svajingas, viršutinė lūpa plona, o apatinė 
stora, smakras nusklembrtas. 

Daug kas tvirtina, nors ir neįmanoma nustatyti, kad jis 
gana panašus į savo protėvį Liudviką Šventąjį, kuris taip pat 
buvo aukšto ūgio ir kiek gunkcelėjęs. Karališkojoje Prancūzijos 
šeimoje šalia pilnakraujų žaliūkų kartkartėmis gimsta ir tokių 
kaip dofinas. 

Virtuvės patarnautojai perdėtai iškilmingai nešė vieną pa- 
tiekalą po kito, o pats dofinas nurodinėjo stalą, ant kurio tą ar 
kitą patiekalą dėti; tokiu būdu jis pagerbė kiekvieną savo sve- 
čią — ir grafą dEtampą, ir sirą de la Fertė, ir Ruano merą; visa 
tai buvo daroma be galo oriai ir maloniai, palydint šypsena ir 
rankos mostelėjimu, tiesa, kaskart tik kairiosios. Mat aš jums, 
manau, jau sakiau, kad dešinė jo ranka patinusi, raudona ir 
labai skausminga; todėl jis ir judina ją kuo mažiau. Užtenka 
jam kokį pusvalandį pažaisti rutuliais, ranka, žiūrėk, jau ir iš- 


pampsta. Ak, ką ir kalbėti, valdovui šitai - didžiulis trūkumas!.. 

Nei medžioti, nei kariauti. Jo tėvas net neslepia savo paniekos 
jam. Kaip vargšas dofinas turėjo pavydėti visiems tiems senjo- 
rams, kuriuos dabar vaišino, visiems tiems sirams — de Klerui, 
de Graviliui, diu Bekui Toma, de Menmarui, de Brakmonui, de 
Sen Bevui ir dUdeto, tiems stipruoliams riteriams, tokiems pa- 
sitikintiems savimi, triukšmingiems padaužoms, mėgstantiems 
girtis savo žygdarbiais mūšio lauke. Veikiausiai jis pavydėjo net 
storuliui dArkūrui, kuriam centneris riebalų nėmaž netrukdė 
valdyti narčiausio žirgo ir būti itin pavojingu turnyrininku; 
ypač jis pavydėjo sirui de Buviliui, išties garsiam vyrui, kuriam 
tik pasirodžius tučtuojau būriai smalsuolių susispiečia aplinkui 
ir prašo papasakoti apie savo žygdarbį... Taip, taip, tas pats... 
matote, jo šlovė pasiekė ir jus... taip, tiesa, jis vieninteliu kardo 
mostelėjimu padalijo turką pusiau Kipro karaliaus akivaizdoje. 
Tiesa, sulig kiekvienu pasakojimu jo kirtis vis per colį padidė- 
davo. Vieną gražią dieną išgirsime, kad kartu su turku jis per- 
skėlė ir turko žirgą... 

Bet grįžkime prie dofino Karolio. Jis, šitas berniukas, žino, 
kaip aukšta kilmė ir padėtis jį įpareigoja; jis žino, kokiai pareigai 
Dievas pasiuntė jį į šį pasaulį, žino, kad Apvaizda jam skyrė vietą 
būti aukščiau visų žmonių ir jei nebus lemta numirti anksčiau 
už savo tėvą, jis bus karalius. Žino, kad, kaip suverenas, jis val- 
dys visą karalystę. Gal širdies gilumoje jis sielvartauja, jog Die- 
vas, iškėlęs jį taip aukštai, nesuteikė jam kūno stiprybės, kuri 
padėtų lengviau pakelti valdžios našrą, jis žino, kad savo kūno 
ydą privalo paslėpti po maloniu bendravimu, dėmesiu kitam ir 
kad privalo rūpintis ne tik savo veido išraiška, bet ir sakomais 
žodžiais, gyventi nuolat nutaisius palankumo ir tikrumo miną, 
idant nė vienas nepamirštų, kas jis toks. O tai, parikėkite, nėra 


lengva, kai tau tik aštuoniolika ir vos kalasi barzda! 

Reikia pasakyti, kad nuo pat ankstyvos vaikystės jį jau prati- 
no būti valdovu. Jam tebuvo vienuolika, kai jo seneliui, karaliui 
Pilypui VI, pagaliau pavyko išpirkti iš Vjenos karaliaus Jumbe- 
ro II Dofinė. Šitaip nors iš dalies kompensuotas pralaimėjimas 
prie Kresi ir Kalė. Aš jums jau pasakojau, kokias teko vesti de- 
rybas... Ak nepasakojau, o aš maniau... Jūs norėtumėte daugiau 
apie tai sužinoti? 

Dofinas Jumberas buvo tiek pat kupinas tuščiagarbys- 
tės, kiek ir išsekintas skolų. Jis nekantravo parduoti dalį savo 
valdų, tačiau geidė ir toliau valdyti tas perleistas žemes, kad 
Generaliniai luomai po jo mirties liktų nepriklausomi. Iš pra- 
džių jis norėjo susitarti su Provanso grafu, Sicilijos karaliumi, 
tik užsiprašė pasakiškai didžiulę kainą. Tada jis vėl atsisuko į 
Prancūziją ir šit tuomet įpareigojo mane susitikti su juo de- 
ryboms. Pirmu susitarimu jis perleido savo karūną, tačiau tik 
po mirties... jis buvo netekęs savo vienintelio sūnaus... ir dalį, 
120 tūkstančių Aorinų, malonėkite išmokėti jam grynais, o 
likusius sumokėti dalimis iki gyvenimo pabaigos. Turėdamas 
tiek pinigų, jis galėjo gyventi be jokių rūpesčių. Tačiau, užuot 
susimokėjęs skolas, jis iššvaistė viską, ką buvo gavęs eidamas 
ieškoti šlovės kare su turkais. Skolintojai vis nedavė ramybės, 
ir jis buvo priverstas parduoti visa, kas dar liko, t. y. dofino 
titulą. Pagaliau jis sutiko už papildomus 200 000 Aorinų ir dar 
24 000 livrų rentos, bet ir toliau pūtėsi ir laikė save išdiduoliu. 
Mūsų laimei, jis nebeturėjo draugų. 

Kaip tik aš, sakau tai nė kiek nesigirdamas, sumaniau būdą, 
kaip susitarti nepažeidžiant nei Jumbero, nei jo valdinių orumo. 
Vjenos dofino titulą turės ne Prancūzijos karalius, o vyresnysis 
Pilypo VI vaikaitis, paskui — vyresnysis jo sūnus. Taip Dofinė 
gyventojai, buvę iki tol nepriklausomi, galėjo gyventi vildamie- 


125 


Maurice Druon 


si, kad atsiradęs princas valdys tik juos. Dėl šitos priežasties 
jaunasis Prancūzijos sosto įpėdinis Karolis, gavęs Lione įgalio- 
jimo raštą, visą 1349 metų žiemą ir 1350 metų pavasarį lankė 
savo naująsias valdas. Kortežai, priėmimai, šventės. O jam te- 
buvo 11 metų. Bet su tuo lengvumu, su kuriuo vaikai paprastai 
įsijaučia į kiekvieną naują vaidmenį, jis įprato, kad miestuose 
ji sutinka džiaugsmingais „valio“ ir artindamiesi žemai nulen- 
kia galvas, įprato sėsti į sostą, kai po jo kojomis skuba pakišti 
šilko pagalvėlių, kitaip ore rabaluotų kojos, įprato priimti sen- 
jorų reiškiamą pagarbą, rimtu veideliu išklausyti miestelėnų 
skundus. Visus stebino jo orumas, mandagumas ir pateikiamų 
klausimų protingumas. Žmones tai jaudino. Senų riterių ir jų 
pagyvenusių žmonų akyse ištrykšdavo ašaros, kai šis vaikas ti- 
kindavo juos mylįs ir jaučiąs nuoširdų draugiškumą, girdavo 
juos už nuopelnus ir kalbėdavo, kad tikisi jų ištikimybės. Pats 
nereikšmingiausias kiekvieno valdovo žodis tampa nepabaigia- 
mų komentarų objektu, ir tas, kuriam skirti tie nereikšmingi 
žodžiai, išsyk įgauna svarbą. Bet jeigu tuos paprastus žodžius 
taria dar berniukas, valdovo miniatiūra, kiek jausmingų kal- 
bų gali išgirsti! „Tokio amžiaus dar nemoka apsimetinėti!“ O, 
ne, apsimetinėti jis mokėjo, be to, kaip visi berniūkščiai, dar- 
gi mėgo. Apsimesti, kad domisi kiekvienu, kurį tik pamato, 
nors tas ir vilku į jį žiūri ir rodo vilko dantis, apsimesti, kad 
džiaugiasi jam įteikta dovana, nors panašių jis jau turėjo bent 
keturias, apsimesti vienvaldžiu, kai miesto taryba ką tik atnešė 
skundą dėl kelių rinkliavos ar dėl kitos bendruomenės bylos... 
„Jei su jumis pasielgė neteisingai, jūsų teisės bus grąžintos. Aš 
pareikalausiu kuo uoliausiai ištirti šitą reikalą“. Jis gana greitai 
suprato, kad ryžtingas tonas, kokiu jis reikalauja atlikti tyrimą, 


daro didžiulį poveikį ir nieko neįpareigoja. 

Tada jis dar nežinojo, kad bus tokios gležnos sveikatos, nors 
Grenoblyje pragulėjo keletą savaičių sunkiai sirgdamas. Kaip 
tik per tą kelionę jis sužinojo apie motinos mirtį, paskui apie 
senelės mirtį, o netrukus atėjo žinia, kad jo senelis, o vėliau ir jo 
tėvas vėl vedė; ši žinia atėjo anksčiau nei ta, kad ir pats jis greit 
ves Žaną Burbonę, savo kuziną, tokio par amžiaus kaip ir jis. 
Tai įvyko balandžio pradžioje Ten [Ermitaže labai iškilmingai; 
čia dalyvavo daugybė aukštų dvasininkų ir didžiūnų... Nuo to 
laiko praėjo šešeri metai. 

Stebuklas, kad jam visos tos iškilmės nesusuko galvos ir ne- 
išmušė iš pusiausvyros. Jame tik prabudo visiems jo giminės 
princams būdingas potraukis išlaidauti ir gyventi prabangiai. 
Kiauri maišai, kitaip nepasakysi! Duok jiems tučtuojau tai, 
ką jie įsigeidė turėti. Noriu to, noriu ano. Pirkti, turėti pačių 
gražiausių, rečiausių, pačių įdomiausių dalykų, o ypač pačių 
brangiausių — gyvūnų savo žvėrynui, prabangiausių juvelyrinių 
dirbinių, knygų, papuoštų miniatiūromis; išlaidauti, gyventi 
apartamentuose, kurių sienos išmuštos šilku ir auksine Kipro 
gelumbe, savo apdarą puošti brangakmeniais, kainuojančiais 
visą palikimą, spindėti — štai kas dofinui, taip pat ir visos jo 
dinastijos žmonėms reiškia valdžią ir patiems akivaizdžiai įro- 
do jų didybę. Ir dar kažkoks naivumas, paveldėtas iš senolio, 
pirmojo Karolio, Pilypo Gražiojo brolio, Konstantinopolio 
titulo imperatoriaus, to didžiulio širšino, kuris nuolatos niršo 
pats ir nedavė ramybės visai Europai, o vienu metu net buvo 
pasigviešęs į Vokietijos Imperiją. O jau koks išlaidūnas, — tokių 
pasaulis nėra matęs... Šitai įsigėrę į jų visų kraują. Kai kuris nors 
iš giminės užsisako batus, vienos poros nepakanka, duokite iš- 
kart 24, 40 ar 55 poras karaliui, dofinui, Orleano monsinjorui. 


Teisybė, tie jų kvaili pulenai nepritaikyti vaikščioti po purvynę. 

Ilgos tų kurpių nosys sudrėkusios kaipmat persikreipia, siuvi- 
niai blanksta; per tris dienas sugadinama tai, ką geriausi meis- 
trai Paryžiaus Gijomo Luazelio dirbtuvėse kūrė ištisą mėnesį. 
Aš šitai gerai žinau, nes ten ir man siuva raudonąsias kurpes, 
bet man užtenka 8 porų per metus. Pažvelkite pats, argi aš ne 
visuomet esu padoriai apsiavęs? 

Kadangi karaliaus dvaras duoda toną, senjorai ir miestelėnai 
verčiasi per galvą ir iš paskutiniųjų perka pozumentus, kailius, 
brangenybes, šitaip stengdamiesi patenkinti savo tuštybę. Var- 
žomasi tuščiagarbystės mugėje. Tik pamanykite, tai kepuraitei, 
kurią nešiojo dofinas, tai jums sakiau, tądien, per pokylį Ruane, 
taigi, tai kepuraitei papuošti sunaudota viena marka* stambių 
perlų ir dar viena marka smulkių perliukų, užsakytų pas Be- 
lomė Tiurelį, kuriam sumokėta 300, o gal net 320 ekiu! Ir ko 
čia stebėtis, kad visų skrynelės ištuštėjo, kai kiekvienas daugiau 
pinigų išleidžia, nei jų turi? 

Aha! Štai ir mano palankinas. Perkinkė arklius. Nagi lipame... 

Beje, yra vienas žmogus, kuriam piniginiai keblumai davė 
naudos ir kuris puikiai sutvarkė savo reikalus pasinaudodamas 
karaliaus iždo skurdumu - tai mesiras Nikola Brakas, pirmasis 
metrdotelis, buvęs iždininkas ir monetų kalyklos valdytojas. Jis 
įkūrė nedidelę bankų kompaniją, tikriau sakant, kompaniją tik 
dėl akių; ji supirkdavo karaliaus ir jo giminės skolų įsipareigoji- 
mus tai už du trečdalius, tai už pusę, o kartais net už trečdalį jų 
sumos. Dalykas labai paprastas. Kuris nors rūmų tiekėjas sugrie- 
biamas už gerklės, nes dvejus metus, o gal ir daugiau nemokė- 
jo ir negalėjo atsiskaityti su kompanionais ar nupirkti naujų 


prekių. Šit jis ir kulniuoja pas mesirą Braką mojuodamas po 


* Marka - senovinis prancūzų masės vienetas, lygus 244,75 g. (Vert. past.) 

nosimi savo skolos raštais. O mesiras Brakas laikosi oriai; jis 
gražus vyras, visada griežtai apsirengęs ir nepasako nė vieno ne- 
reikalingo žodžio. Nebuvo į jį panašaus žmogaus, taip vykusiai 
mokėjusio aplaužyti žmonėms ragus. Einantis pas jį griaudėda- 
vo: „Šįkart jis mane išklausys, aš turiu jam ką pasakyti, išdėsiu 
viską nesirinkdamas žodžių...“ Ir beregint jis jau keičiasi, žiū- 
rėk, nusižeminęs kažką murmlena ir maldauja. Mesiras Brakas 
apiberia jį negailestingais ir rūsčiais žodžiais, tarsi šaltais lietaus 
lašais: „Užprašėte per dideles kainas, beje, kaip visi, kurie ką 
nors daro karaliaus dvarui... dvaro klientūra jums duoda dau- 
gybę užsakymų, ir jūs apsčiai uždirbate... 

Jei karaliui sunku užmokėti, vadinasi, visi jo iždo pinigai 
skirti karo reikalams... Kaltinkite miestelėnus, tokius kaip met- 
ras Marselis; tai jie niurna ir nesutinka mokėti mokesčių... jei 
jums taip nemalonu būti karaliaus tiekėju, ką gi, užsakymų 
daugiau negausite...“ Kai prašytojas pagaliau susiprotėja, užtek- 
tinai pridūsauja ir prisidreba, tuomet Brakas jam taria: „Jei iš- 
ties patekote į sunkią padėtį, pabandysiu jums padėti. Galiu 
spustelėti vieną keitimo kompaniją, ten yra mano draugų, ir jie, 
manau, perims iš jūsų skolos pasižadėjimus. Pamėginsiu, paža- 
du, pamėginsiu, kad jie būtų išpirkti už du trečdalius jų vertės, 
o jūs išduosite kvitą, kad gavote visą sumą. Su kompanija atsi- 
skaitys, kai Viešpats Dievas malonės papildyti karaliaus iždą... 
jei apskritai kada nors malonės tai padaryti. Tik žiūrėkite, nie- 
kam neprasitarkite, o tai visi karalystėje lįs pas mane kaulyti to 
paties. Atminkite, aš jums darau didelę malonę“. 

Paskui, paslėpęs savo trečdalį skrynelėje, Brakas, progai pa- 
sitaikius, šnipšteli karaliui: „Valdove, aš nėmaž nenorėčiau, kad 
ši nemaloni skola suteptų jūsų garbę ir jūsų gerą vardą, tuo la- 


biau kad kreditorius labai karščiavosi ir grasino sukelti skandalą. 

Tik iš meilės jums apmokėjau jūsų skolą iš savo pinigų“. Taigi, 
naudodamasis karaliaus favorito padėtimi, jis gaudavo viską. Kita 
vertus, kaip tik jis tvarkė visas rūmų išlaidas; tai jį reikėdavo pa- 
pirkinėti gražiomis dovanomis, norint gauti kiekvieną naują už- 
sakymą. Taigi šis garbingas žmogus graibo naudą iš visų pusių. 

Tą pokylio dieną jis mažiau rūpinosi tuo, kaip priversti 
Normandijos Generalinius luomus sumokėti mokesčius; jam 
labiau rūpėjo pasikalbėti su Ruano meru, metru Miusteliu apie 
skolos pasižadėjimų išpirkimą iš Ruano pirklių, nes karaliaus 
skolos, susikaupusios po paskutinės jo kelionės į Ruaną ir netgi 
anksčiau, taip ir liko neapmokėtos. O dofinas nuo to laiko, kai 
tapo karaliaus vietininku Normandijoje, net ir anksčiau, kol 
jam buvo suteiktas kunigaikščio titulas, jau užsakinėjo naujas 
prekes ir nė karto neapmokėjo nė menkiausios sąskaitos. Mesi- 
ras Brakas užsiėmė savo įprasta vertelgyste ir ėmė tikinti merą, 
girdi, tik iš draugystės jam ir iš pagarbos geriesiems Ruano žmo- 
nėms jis išplėš iš jų trečdalį jų pelno. Net ir daugiau, nes jis ke- 
tino mokėti dabartiniais frankais, t. y. gerokai suplonėjusiomis 
monetomis. Ir kas tai padarė? Ogi jisai pars, nes tik jis sprendžia 
monetos svorio pakitimus... Pripažinkime, kad, kai Generali- 
niai luomai skundžiasi vyriausiaisiais karaliaus valdininkais, jie 
turi pagrindą tai daryti. Baisu ir pagalvoti, jog mesirą Angeraną 
de Marinji kadaise pakorė tik už tai, kad jis kartą apipjaustė 
monetą; tuo jį apkaltino praėjus dešimčiai metų! Bet jis tikras 
šventasis, palyginti su dabartiniais valdininkais! 

Kas dar tąsyk dalyvavo Ruane, ką, be įprastų patarnautojų 
ir Mitono Kvailelio, dofino neūžaugos juokdario, kuris striksėjo 
tarp stalų su kepuraite, taip pat išsiuvinėta perlais, dar vertėtų 
paminėti... Perlai neūžaugai, tik pamanykit! Ar dera šitaip mė- 


tyti pinigus, kai jų neturi? Dofinas įsakė pasiūti jam drabužį iš 

juostuotos gelumbės, kurią specialiai išaudė Gente... Man nepa- 
tinka, kai neūžaugas paverčia juokdariais. Jiems liepia krėsti juo- 
kus, spardo kojomis, daro pašaipos objektu. Juk, šiaip ar taip, jie 
— Dievo kūriniai, nors ir, jei taip galima pasakyti, ne itin Die- 
vui nusisekę kūriniai. Bet tai dar viena priežastis parodyti jiems 
bent truputį gailestingumo. Tačiau šeimos, kuriose gimsta tokie 
nykštukai, pasirodo, laiko tai Dievo palaiminimu. „O! Koks jis 
mažas, tik pažiūrėkite! Kad tik neaugtų. Tuomet galėtume par- 
duoti jį kokiam kunigaikščiui, o gal net ir pačiam karaliui...“ 

Ne, manau, išvardijau visus svarbesnius svečius, nepamiršau, 
regis, paminėti ir Frikė de Frikano, ir Gravilio, ir Menmaro; 
taip, paminėjau... ir dar, savaime aišku, visų svarbiausias — Na- 
varos karalius. 

Dofinas skyrė jam visą savo dėmesį. Beje, tam daug pastan- 
gų nereikėjo, kai šalia sėdėjo storulis dArkūras. Šisai, žinoma, 
šnekučiavo tik su mėgstamu valgiu; buvo beviltiška kreiptis į jį, 
kai jis kimšo kalnus maisto. 

Tačiau abudu Karoliai, Normandas ir Navarietis, du svai- 
niai, kalbėjo labai daug. Veikiau kalbėjo vienas Navarietis. Jie 
nebuvo matęsi nuo tos nepavykusios kelionės į Vokietiją; Na- 
variečiui buvo būdinga stengtis pagyromis, tvirtos draugystės 
patikinimais, džiaugsmingais prisiminimais ir juokingais pasa- 
kojimais vėl pavergti jaunąjį giminaitį. 

Kol Navaros karaliaus stalininkas Kolenas Dublelis dėliojo 
priešais savo valdovą patiekalus, šisai, jukus ir žavingas žmogus, 
linksmas ir nesivaržantis... „Šiandien mūsų susitikimo šventė, 
dėkoju tau, Karoli, kad leidai suprasti, kaip aš prie tavęs pri- 
sirišęs; aš taip nuobodžiavau, kai tu buvai toli nuo manęs...“ 
— priminė jam jų nerūpestingus pasilinksminimus aną žiemą ir 


mielas miestelėnes, kai lošdavo iš kauliukų, kuriam teks blondi- 

nė, o kuriam - brunetė... „La Kasinel nūnai nėščia, ir nė vienas 
neabejoja, kad tai tavo darbas...“ Paskui perėjo prie nuoširdžių 
priekaištų... „Na, ir kam reikėjo tau išpasakoti mūsų planus 
savo tėvui!.. Tu išlošei, sutinku, juk už tai gavai Normandijos 
Kunigaikštystę. Tačiau, likęs su manimi, galėjai dabar turėti 
visą karalystę...“ Ir pagaliau užtraukė savo mėgstamą giesmę: 
„Prisipažink, tu būtum geresnis karalius nei jisai!“ 

Vėliau lyg tarp kitko pasiteiravo apie artėjantį dofino susi- 
tikimą su karaliumi Jonu, ar jau nustatytas tikslus susitikimo 
laikas, ar jis įvyks Normandijoje... „Nugirdau, kad jis medžioja 
Žizoro pusėje“. 

O dofinas buvo kur kas santūresnis ir uždaresnis nei anks- 
čiau. Tiesa, kaip ir seniau, malonus, tačiau elgėsi atsargiau ir į 
tokias mandagybes teatsakinėjo šypsena ar galvos linktelėjimu. 

Staiga, nustelbdamas puotaujančiųjų balsus, pasigirdo indų 
tarškesys. Mitonas Kvailelis, sumanęs pamėgdžioti virtuvės pa- 
davėjus, atitempė ant paties didžiausio, kokį tik galėjo rasti, 
sidabrinio padėklo keptą strazdą, o tas padėklas išslydo jam iš 
rankų. Pražiota jo burna rodė akimis į duris. 

Gerieji Normandijos riteriai, jau gerokai įkaušę, raitėsi iš 
juoko, laikydami tai pokštu. Tačiau juokas akimirksniu užstri- 
go gerklėse. 

Tarpdury stovėjo maršalas dOdrehemas, dėvįs visą karinę 
aprangą, o dešinėje rankoje laikąs kardą ašmenimis į viršų. Jis 
sušuko puotautojams taip, lyg šauktų mūšio lauke: „Tegul niekas 
nepajuda ir lieka savo vietose, jei nenori žūti nuo šito kardo! 

Ak, mano palankinas jau sustojo... Taip ir yra, mes atvyko- 
me, o aš ir nepastebėjau. Tai, kas buvo toliau, papasakosiu po 


vakarienės. 

V 
Suėmimas 


Nuoširdžiai dėkoju, mesire abate, dėkoju... Ne, ne, patikėkite, 
man nieko daugiau nereikia... Nebent paprašysiu, kad įmestų į 
židinį keletą pliauskų... Su manimi pasėdės sūnėnas, mes čia kiek 
paplepėsime. Taip, mesire abate, ramios nakties. Ir dėkoju jums 
už maldas, kurias sukalbėjote už švenčiausiąjį tėvą ir mano kuklų 
asmenį... Taip, mielas abate, kartu dėkoju ir visai jūsų dievobai- 
mingai bendruomenei... Tai man didelė garbė. Taip, aš su džiaugs- 
mu laiminu jus, ir tegul gerasis Dievas globoja ir saugo jus... 

Oho ho! Jei jo būtume neišprašę, jis mus čia būtų laikęs 
iki vidurnakčio, šitas abatas! Veikiausiai bus gimęs Šventojo 
Plepio dieną... 

Na, ir kuo mes ten baigėm? Neleisiu jums kamuotis iš smal- 
sumo... Ak, taip... maršalas, iškeltas kardas... 

Už maršalo nugaros būriavosi dvylika lankininkų; jie šiurkš- 
čiai nubloškė stalininkus ir tarnus prie sienų; įdurmu įsiveržė 
Lalemanas ir Perinė le Biuflis, paskui juos žengė pars karalius 
Jonas II, apsiginklavęs, su šalmu ant galvos, iš po pakelto ant- 
veidžio jo akys svaidė žaibus. Iš abiejų šonų jį saugojo Sajuelis 
ir Krespi, jo asmens sargybos kariai. 

„Pakliuvau į spąstus“, - suprato Karolis Navarietis. 

O pro atviras duris vis veržėsi karaliaus eskortas; tarp jų 
visų Karolis atpažino ir kelis pikčiausius savo priešus — brolius 
dArtua, Tankarvilį... 

Karalius nužygiavo tiesiai prie garbės stalo. Normandijos 
senjorai jau ketino nusilenkti darydami reveransą, tačiau valdo- 


vas abiejų rankų mostu įsakė jiems sėdėti. 

Jis pačiupo žentą už kailinės jo siurkoto apykaklės, pa- 
purtė, pakėlė nuo krėslo ir iš savo šalmo gilumos dusliai šūk- 
telėjo: „Niekingas išdavikas! Tu nevertas sėdėti šalia mano 
sūnaus. Prisiekiu savo tėvo vėle, kol tu gyvas, aš nevalgysiu 
ir negersiu!“ 

Karolio Navariečio ginklanešys vynininkas Kolenas Duble- 
lis, regėdamas, kaip su jo valdovu blogai elgiamasi, pagautas 
beprotybės impulso išsitraukė peilį taikydamasis nudobti kara- 
lių. Tačiau Perinė le Biuflis įspėjo jo ketinimus ir užlaužė gin- 
klanešiui ranką. 

Karalius savo ruožtu paleido Navariečio apykaklę. Akimirką 
pamiršęs savo karališką elgseną, su nuostaba pažvelgė į tą pa- 
prastą stalininką, kuris išdrįso pakelti prieš jį ranką. „Paimkite 
ir šitą berniuką kartu su šeimininku ', — paliepė karalius. 

Jo svita vienu metu puolė į priekį; pirmoje eilėje atsidūrė 
broliai dArtua; jie atsistojo iš abiejų Karolio šonų, o šis atrodė 
it laibas lazdynas, įspraustas tarp dviejų galingų ąžuolų. Salę 
užtvindė ginkluoti vyrai, net sienų apmušalai atrodė pasišiau- 
šę ietimis. Virtuvės patarnautojai buvo pasiruošę lįsti kiaurai 
sienas. Dofinas pakilo ir tarė: „Valdove, mano tėve, valdove, 
mano tėve...“ 

Karolis Navarietis bandė pasiaiškinti, gintis. „Monsinjore, 
aš nieko nesuprantu! Kas jums mane taip apkalbėjo? Prisiekiu 
Dievu, aš niekada, patikėkite manimi, niekada nesu net pagal- 
vojęs išduoti nei jūsų, nei monsinjoro jūsų sūnaus! Jei yra pa- 
saulyje žmogus, kuris išdrįs mane apkaltinti, tegul tai daro jūsų 
perų akivaizdoje, ir prisiekiu, kad sugebėsiu atmesti visus jo 
kaltinimus ir jį sugėdysiu'“. 

Net tokią pavojingą minutę jo balsas buvo ramus, o žodžiai 


laisvai sklido iš lūpų. Jis atrodė toks mažas, toks laibas ir trapus, 

apsuptas ginkluotų karių, tačiau, reikia pripažinti, turėjo stebė- 
tinai lankstų liežuvį. 

„Aš taip pat esu karalius, monsinjore. Žinoma, mano ka- 
ralystė mažesnė už jūsų, tačiau nusipelniau, kad su manimi 
elgrųsi kaip su karaliumi. Aš geras jūsų kuzenas, jūsų dukters 
vyras ir niekada nesu prasikaltęs jums. Teisybė, įsakiau nužudyti 
Karlą Ispaną. Tačiau jis buvo mano priešas ir mane įžeidė. Dėl 
to atgailavau. Mes su jumis susitaikėme, ir jūs mums visiems 
teikėtės duoti malonės raštus...“ — „Į kalėjimą išdaviką! Gana 
man jau tavo melo. Na! Įmeskite jį į kalėjimą, abudu įmeski- 
te! — klyktelėjo karalius, ranka mostelėdamas į Navarietį ir jo 
ginklanešį. — Ir dar šitą“, — pridūrė jis, besdamas savo šarvuota 
pirštine į Frikė de Frikaną, kurį ką tik pastebėjo ir kurį žinojo 
sukursčius pasikėsinimą „Verpiančioje kiaulėje“. 

Kai sargybiniai ir lankininkai visus tris vyrus išvedė į gretimą 
salę, dofinas puolė ant kelių priešais karalių; kad ir kaip jį būtų 
išgąsdinęs tėvo įsiūtis, jis išsaugojo gana šaltą protą, kad įvertintų 
šitų veiksmų padarinius arba bent jau tai, kas laukia jo paties. 

„O, valdove, mano tėve, dėl Dievo meilės, jūs plėšiate man 
garbę! Ką žmonės apie mane pasakys? Pasikviečiau Navaros ka- 
ralių ir jo baronus papietauti, o jūs taip su jais elgiatės. Ims 
kalbėti, kad juos išdaviau. Dėl Dievo meilės, maldauju jus ap- 
siraminti ir pakeisti savo sprendimą!“ 

„Pats nusiraminkite, Karoli! Jūs nežinote to, ką žinau aš. Jie 
visi niekingi išdavikai, ir jų piktadarybės netruks išlįsti į pavir- 
šių. Ne, ne, jūs nežinote to, ką žinau aš. 

Sviedęs tuos žodžius, Jonas II ištraukė iš šalia stovinčio kario 
vėzdą ir iš visų jėgų taip trenkė juo grafui dArkūrui, kad jei toks 
smūgis būtų kliudęs kurį nors kitą, o ne šitą riebalais aptekusį 


storulį, veikiausiai būtų sutrupinęs petį. 

„Stot, išdavike! Į kalėjimą! Nemanau, kad jums pakaks klas- 
tingumo nuo manęs pasprukti 

Kadangi storulis dArkūras, smūgio apsvaigintas, nespėjo taip 
skubiai, kaip liepta, atsistoti, karalius sugriebė jį už balto palaidi- 
nio ir taip trūktelėjo, kad perplėšė drabužį iki pat marškinių. 

Kai apnuoginta krūtine Žaną dArkūrą lankininkai stūmė 
lauk, šis, atsidūręs šalia jaunesniojo brolio Luji, kažką jam pik- 
tai šnipštelėjo, — ką, niekas nesuprato, tačiau brolis jam atsakė 
neapibrėžtu rankos mostelėjimu, kuris galėjo reikšti viską, ką 
tik nori... aš nieko negaliu padaryti; esu karaliaus šambelio- 
nas... tu pats šito norėjai, juo blogiau tau... 

„Valdove, mano tėve, — primygtinai kartojo Norman- 
dijos kunigaikštis, — jūs neteisingai elgiatės su šitais garbiais 
žmonėmis...“ 

Bet Jonas II daugiau jo neklausė. Jis susižvalgė su Nikola 
Braku ir Roberu de Lorisu; šie akimis parodė keletą svečių. „Ir 
šitą į kalėjimą!.. Ir aną...“ — įsakinėjo jis, stumdamas sirą de 
Gravilį ir kumščiu baksnodamas Mobiujė de Menmarą. Tiedu 
riteriai taip pat buvo susitepę rankas Karlo Ispano žmogžudys- 
te, tačiau šit jau dvejus metus turėjo malonės raštus, pasirašytus 
paties karaliaus. Kaip matote, toji neapykanta iš naujo užvirė 
karaliaus gyslose. 

Mitonas Kvailelis, užsiropštęs ant akmeninio suolo, iškalto 
po lango ambrazūra, mosavo kažką savo šeimininkui, rodyda- 
mas tai į valgius, padėtus ant serviravimo stalelio, tai vėl į kara- 
lių, paskui judino pirštus palei savo burną, o tai reiškė: „Duok 
karaliui valgyti...“ 

„Mano tėve, — kreipėsi dofinas į karalių, — gal geidaujate, 
kad duotų užvalgyti?“ Mintis buvo išties vykusi; jei ne šis pasiū- 


lymas, ko gera, visa Prancūzija būtų pakliuvusi į kalėjimą. 

„O kodėl ne! Aš kaip reikiant išalkau. Ar žinote, Karoli, jojau 
čia per Liono girią ir nuo pat aušros nebuvau nulipęs nuo ar- 
klio — taip skubėjau nubausti nenaudėlius. Liepkite paduoti!“ 

Jis rankos mostu liepė nuimti šalmą. Pasirodė sulipę plau- 
kai, išraudęs veidas, nuo prakaito sudrėkusi barzda. Sėsdamas 
į sūnaus vietą, jis jau buvo pamiršęs savo priesaiką nevalgyti ir 
negerti tol, kol jo žentas dar vaikšto šita žeme. 

Tuo tarpu skubinosi karaliui dengti stalą, pylė vyno, šildė 
lydekos paštetą, beje, nedaug tenuvalgytą, atnešė gulbę, dar 
neliesrą ir šiltą; salėje ir ant laiptų pasigirdo sujudimas — suim- 
tuosius vedė žemyn, o tarnai zujo pirmyn ir atgal iš virtuvės į 
menę. Normandijos senjorai tuo pasinaudojo ir paspruko; tarp 
bėglių buvo ir mesiras de Kleri, kuris taip pat buvo laikomas 
gražiojo ispano žudiku, — dabar jam pavyko išvengti teisingu- 
mo. Karalius nebeatrodė ketinęs ką nors suimti. 

Eskortas mirė iš bado ir troškulio. Žanas dArtua, Tankarvi- 
lis ir kariai žvairavo į padėtus valgius. Jie laukė karaliaus ženklo, 
leidžiančio sėsti prie stalo. Kadangi to ženklo vis nebuvo, mar- 
šalas dOdrehemas atsiplėšė netoli gulinčio gaidžio šlaunelę ir 
stovėdamas suleido į ją dantis. Liudvikas Orleanietis susiraukė. 
Jo brolis išties mažai rūpinosi tais, kurie jam ištikimai tarna- 
vo. Todėl jis be jokio kvietimo atsisėdo į krėslą, kur dar taip 
neseniai sėdėjo Navarietis, ir tarė: „Aš privalau sudaryti jums 
draugiją, mano broli“. 

Tik tada karalius geraširdiškai abejingai pakvietė savo gi- 
mines ir baronus sėstis. Visi akimirksniu atsidūrė prie stalo ir, 
nekreipdami dėmesio į padažais ištepliotas staltieses, godžiai 
puolė ryti likusias išėdas. Niekam nė į galvą neatėjo pakeisti 
jiems sidabrinius indus. Jie kimšo viską, kas tik pakliuvo po 


ranka: pradėjo nuo saldaus pyrago, paskui iškart griebė mari- 

nuotą antį, o riebaluose keptą žąsį užgėrė midijų sriuba. Karš- 
tų valgių atliekas taip ir sudorojo nė nepašildytas. Lankininkai 
kirto sausos duonos riekes arba lindo tiesiog į virtuvę ieškoti ko 
stipresnio. Sargybiniai tuštino nebaigtas gerti taures. 

Karalius, ištiesęs po stalu kojas, apautas medžioklės pušni- 
mis, skendo savo nieko gera nežadančiose mintyse. Jo pyk- 
tis nebuvo atlėgęs; galėjai pamanyti, kad valgis tik kurstė jį. 
Tačiau karalius lyg ir turėjo dėl ko džiaugtis. Juk jis vaidino 
teisingumo nešėjo vaidmenį — šit koks geras karalius! Jis ką 
tik laimėjo ir būsimoje Žvaigždės ordino asamblėjoje lieps 
savo raštininkams užrašyti šitą gražų žygdarbį. Jie pradės to- 
kiais žodžiais: „Kaip monsinjoras karalius Jonas susidorojo su 
išdavikais, kuriuos jis sučiupo Buvrėjaus pilyje...“ Staiga nu- 
stebęs apsižiūri, kad dingo Normandijos senjorai; jis labai su- 
nerimsta, nes nepasitiki jais. O jei jie ims maištauti, pakels ant 
kojų visą miestą, išlaisvins kalinius?.. Čia mūsų karalius, šitas 
gudruolis, parodė visą savo prigimties esmę. Pirmomis ilgai 
brandinto įsiūčio minutėmis jis lakstė ir draskėsi apie nieką 
negalvodamas; paskui nė nepamanė sutvirtinti savo veiksmų 
kuo nors konkretesniu ir ėmė svajoti, — niekas nebūtų pajėgęs 
sugrąžinti jo į žemę. Dabar jis jau matė Ruaną, apimtą maišto, 
koks prieš mėnesį siautėjo Arase. Jis įsakė pakviesti merą. O 
metras Miustelis it skradžiai žemę prasmego. „Bet jis ką tik 
čia buvo, — įterpė Nikola Brakas. Pagaliau merą sučiupo pi- 
lies kieme. Pasirodė jis godžiai puntančiam karaliui išblyškęs 
tarsi popierius, nes suryti valgiai sutrikdė jo virškinimą. Me- 
ras išklausė įsakymo uždaryti miesto vartus, o šaukliams liepti 
visose gatvėse šaukti, kad gyventojai liktų namuose. Visiems, 
buržua ir prasčiokams, draudžiama mieste rodytis, kad ir kokia 


priežastis verstų juos išeiti į gatvę. Ką ir sakyti, tikros apgulties 

sąlygos, karo padėtis vidury baltos dienos. Kitaip nebūtų elgu- 
sis ir priešo kariuomenė, jei būtų užėmusi miestą. 

Miusteliui užteko drąsos įsižeisti. Ruaniečiai nieko bloga 
nepadarė, kad jiems reikėtų taikyti tokias griežtas priemones... 
„Ir dar kiek padarė! Jūs arsisakote mokėti mokesčius, pasidavėte 
šitų niekšų kurstymams... Ber aš sumaišiau jų kortas. Ir dabar, 
prisiekiu šventuoju Deni, jie jau jūsų nebekurstys“. 

Matydamas nueinantį merą, dofinas su liūdesiu pamanė, 
kad visos jo daugelio mėnesių pastangos susitaikyti su nor- 
mandais nuėjo niekais. Dabar visi kaip vienas stos prieš jį — ir 
diduomenė, ir buržuazija. Iš tiesų, kas galėtų patikėti, kad jis 
nebuvo šitų pinklių spendimo bendras? Taigi, šlykštų vaidmenį 
skyrė jam tėvas. 

Paskui karalius pareikalavo atvesti Gijomą... Hm-m... o kaip 
toliau? Gijomas... pamiršau pavardę, o juk puikiai ją žinojau. 
Na, žodžiu, tas „paleistuvių karalius“. Visi suprato, kad karalius 
nutarė nieko nelaukdamas susidoroti su savo belaisviais. 

„Tiems, kurie nesugeba išsaugoti riterio garbės, nėra jokio 
reikalo išsaugoti gyvybę“, — nutarė karalius. „Tikra tiesa, mano 
kuzenai Jonai“, — pritarė jam Žanas dArtua, tikras paminklas 
žmogaus kvailybei. 

Atsakykite man, Aršambo, nejau riteriška pasiųsti visą ka- 
riuomenę pulti beginklių žmonių, o sūnumi pasinaudoti it 
kokiu jauku? Navarietis, be jokių abejonių, taip pat buvo ne- 
šventas ir pridaręs visokiausių niekšybių; ar po visu tuo išoriniu 


švytėjimu būta karaliaus Jono dvasioje bent kiek riteriškumo: 

VI 
Pasirengimai 


Pagaliau atsiminiau! Gijomas a la Košas... O kiek kamavausi; 
„paleistuvių karalius“... Keistos vis dėlto buvo pareigos, išliku- 
sios nuo Pilypo Augusto laikų. Jo asmens sargybą sudarė korpu- 
sas sargybinių, kurie buvo stačiai milžinai; vadino juos „ribaldi 
regis“, karaliaus paleistuviais. O dėl kilmininko linksnio inver- 
sijos ar dėl paprasčiausio žodžių žaismo šito sargybos korpuso 
vadas virto „rex ribaldorum“, paleistuvių karaliumi. Nominaliai 
jis vadovauja sargybiniams kaip, sakykim, Perinė le Biuflis ir 
kiti; ir kaip tik jis kasdien vakarienės metą apeina karaliaus ap- 
artamentus ir patikrina, ar išėjo tie žmonės, kurie įėjo į rūmus 
dieną ir neturi teisės pasilikti nakvoti. Tačiau, mano galva, svar- 
biausios jo pareigos, kaip minėjau, buvo tikrinti visas ištvirka- 
vimo vietas tame mieste, kur lankosi tuo metu karalius. Kitaip 
tariant, pirmučiausia jis užeina ir tikrina Paryžiaus bordelius, 
jų sostinėje ne taip jau mažai, o ką jau kalbėti apie patvirku- 
sias mergiotes, kurios kaip išmanydamos darbuojasi gatvėse, 
skirtose jų amatui. Taip pat apžiūrimi namai, kur žaidžiami 
azartiniai žaidimai. Visose šitose nedorybių vietose paprasčiau 
susekti vagis, plėšikus, nurenginėjančius vėlyvus praeivius, su- 
čiupti dokumentų padirbinėtojus ir samdomus žudikus; be to, 
ten galima išvysti ydas žmonių, dažnai kilmingiausių didžiūnų, 
kurie iš pažiūros atrodo itin garbingi. 

Viskas baigėsi tuo, kad paleistuvių karalius tapo lyg ir ypa- 
tingos policijos vadu. Jis visur turi šnipų, savo rankose laiko 
ir palaiko visas šitas tavernų padugnes, o jos dosniai aprūpina 


reikiamais pranešimais ir nurodo įtariamuosius. Prireikus ap- 

žiūrėti kelioninį lagaminą, pasekti keliautoją ar sužinoti, su kuo 
jis susitinka, kreipiamasi tik į jį. Negali sakyti, kad jį kas būtų 
mėgęs, tačiau visi jo bijojo. Aš jums pasakoju tai tam, kad ži- 
notumėte, jei vieną dieną pateksite į karaliaus rūmus. Su juo 
verčiau nesipykti. 

Jis uždirba nemažai pinigų, nes pareigos išties pelningos. 
Sekti paleistuves, tikrinti landynes - dalykas neginčijamai pini- 
gingas. Be atlyginimo pinigais ir natūra, t. y. to, ką jis gaudavo 
kaip algą karaliaus dvare, jam dar turėdavo mokėti per savaitę 
dviejų su prievolę visi ištvirkavimo namai ir bordelių laikyto- 
jos. Neprasras mokestis, ar ne? Ir rinkti jį kur kas lengviau nei 
druskos mokestį. Be to, jis dar gauna po penkis su iš kiekvie- 
nos svetimaujančios moters... na, žinoma, iš tų, kurias pavyksta 
pričiupti. Tačiau tuo pat metu jis parūpina dvarui laisvo elgesio 
moteriškių. Jam mokama už tai, kad gerai matytų, o būna ir 
taip, jog moka už tai, kad laiku užmerktų akis ir nieko nemary- 
tų. Beje, kai karalius išjoja kur į žygį, tai jis, o ne kitas dvariškis 
vykdo karaliaus arba maršalų teismo nuosprendžius. Jis nusta- 
to bausmės vykdymo tvarką; tuo atveju jam atitenka visi pa- 
smerktojo drabužiai, viskas, ką anas turėjo per areštą. Kadangi 
paprastai karaliaus įrūžį sukelia ne kokia prasikaltusi smulkmė, 
bet galingi ir turtingi žmonės, jų drabužiai ir brangenybės tikrai 
nėra menkavertis laimikis. 

Toji diena Ruane — neapsakomos sėkmės diena. Nudaigoti 
karalių ir penkis jo senjorus! Šitaip gražiai pasipelnęs „paleistu- 
vių karalius“ nebuvo nuo pat Pilypo Augusto laikų, o dar lygių 
neturinti dingstis būti įvertintam karaliaus. Todėl jis ir negailė- 
jo pastangų. Mirties bausmė — visada reginys... Jam buvo liepta 
kreiptis į merą ir surasti šešis vežimus, mat karalius pareikalavo 


kiekvienam nusikaltėliui skirti po vežimą. Kortežas turėjo dar 

pailgėti. Vežimai jau laukė pilies kieme, į juos buvo įkinkyti ap- 
želrkojai peršeronai. Prireikė ieškoti ir budelio, nes negalėjo rasti 
Ruano budelio, o gal jis net ir nebuvo paskirtas. Vadinamasis pa- 
leistuvių karalius, specialiosios paskirties policijos vadas, ištraukė 
iš kalėjimo vieną tokį nepataisomą piktadarį Betruvą, Pjerą Bet- 
ruvą... Matote, nė pats nežinau, kodėl prisimenu šitą pavardę... 
Jo sąžinė buvo siaubinga — keturios žmogžudystės. Tai turėjo ro- 
dyti gerą pasirengimą būsimam darbui, kurį jam ketino patikėti 
mainais į bausmės dovanojimą, suteiktą karaliaus raštu. Gražiai 
išsisuko tasai Betruvas. O jei miestas būtų turėjęs savo budelį... 

Taip par teko ieškoti ir kunigo, bet šitų žmonių netrūksta, 
taigi nebuvo jokio vargo jį išsirinkti... pirmas pasitaikęs kapuci- 
nas iš artimiausio vienuolyno. 

Kol tie pasirengimai vyko, karalius Jonas toje pačioje poky- 
lių menėje, tik kiek apvalytoje, sušaukė Mažąją tarybą... 

Iš visko matyti, kad netrukus lis. Tai jau pliaups dabar visą 
dieną. Ne, bet kas mums, apsiklosime kailiais, šildyklės pilnos 
žarijų, turime žirnelių, karšto vyno su pagardais. Taigi jokia 
dranga mums nebaisi, iki Oksero be vargo išsilaikysime. O Ok- 
serą man bus labai malonu vėl išvysti, gera bus atgaivinti senus 
prisiminimus... 

Vadinasi, karalius sušaukė Tarybą ir veik tik vienas kalbėjo. 
Jo brolis Orleanietis tylėjo; tylėjo ir jo sūnus Anžujietis. Odre- 
hemas sėdėjo niūrus ir susimąstęs. Karalius be vargo įžvelgė savo 
patarėjų veiduose, ir net tų patarėjų, kurie šiaip troško Navaros 
karaliaus žūties, kad jie nepritaria jo sprendimui nubausti be 
teismo ir dar taip skubotai. Visa tai pernelyg priminė buvusio 
konetablio Raulio de Brieno mirties bausmę; jo likimą nulėmė 
įsiūčio priepuolis, o priežastys taip ir nepaaiškėjo; toji mirties 


bausmė rodė bloga lemiančią karaliavimo pradžią. 

Tik Roberas de Lorisas, pirmasis šambelionas, antrino valdo- 
vo sprendimui reikalaudamas kuo spėresnio keršto; tai jis darė 
greičiau iš niekšiškumo nei iš įsitikinimo. Mar daugelį mėnesių 
šambelionas buvo praradęs karaliaus malonę, kai per Manto 
sutarties pasirašymą pernelyg karštai palaikė navariečius. Dabar 
Lorisui reikėjo įrodyti savo ištikimybę Prancūzijos karaliui. 

Nikola Brakas, sumanus ir mokantis paveikti karalių žmo- 
gus, nukreipė jo mintis ir prakalbo apie Frikė de Frikaną. Jis 
stojo už tai, jog reikėtų palikti jį gyvą nors laikinai, kad galima 
būtų nuodugniai apklausti, kaip ir pridera. Be jokios abejonės, 
Kano valdytojas, ganėtinai jį paspaudus, atskleis itin įdomių 
paslapčių. O kai neliks nė vieno nusikaltėlio, tai išnarplioti są- 
mokslo bendrų tikrai nepavyks. 

„Taip, išties protinga mintis, — sutiko karalius. — Tegul tas 
Frikė lieka gyvas“. 

Tuomet Odrehemas atidarė langą ir šūktelėjo karaliaus 
reikalų tvarkytojui: „Užteks penkių vežimų!“ Savo žodžius 
patvirtindamas, iškėlė penkis pirštus. Ir vienas vežimas grįžo 
į meriją. 

„Jei protas liepia išsaugoti gyvybę Frikanui, būtų dar pro- 
tingiau palikti gyvą ir jo šeimininką“, — netikėtai pasigirdo 
dofino balsas. 

Praėjus pirmajai sutrikimo minutei, dofinas nusiramino 
ir mąsliai žvelgė į visus. Dabar buvo sprendžiamas jo garbės 
reikalas. Visais galimais būdais jis stengėsi išgelbėti svainį. Jo- 
nas II paprašė Žano dArtua pakartoti visiems girdint tai, ką 
jis žino apie sąmokslą. Tačiau „mano kuzenas Žanas“ atrodė 
gana pasimetęs, nes kalbėti Taryboje ne tas pars, kas kalbėti 
vienudu su karaliumi. Kai skundžiate žmogų, kuždėdami į 


ausį, tie jūsų kuždomis ištarti žodžiai skamba visai įtikinamai. 

Bet tie patys dešimties asmenų akivaizdoje garsiai pasakyti žo- 
džiai netenka tikroviškumo. Šiaip ar taip, tai tik girdai. Vienas 
senas tarnas matė... kitas girdėjo... 

Net jei širdies gilumoje Normandijos kunigaikštis negalėjo 
nesutikti su pareikštais kaltinimais, tos prielaidos vis tiek neat- 
rodo ganėtinai pagristos. 

„O man regis, kad mes ganėtinai žinome apie mano netiku- 
sį žentą“, — tarė karalius. 

„Ne, mano tėve, mes ničnieko nežinome“, — atsakė dofinas. 
„Karoli, nejau jūs toks bukagalvis? — piktai paklausė karalius. — 
Argi negirdėjote, kad šitas niekšingas giminaitis, pametęs garbę 
ir sąžinę, šitas baisus gyvulys sumanė mus, pirmiausia mane, o 
paskui ir jus, artimiausiu metu nugalabyti? Jis norėjo nužudy- 
ti ir jus. Gal manote, kad be manęs galėsite sutrukdyti mūsų 
mielo žento užmačias; jis juk jau buvo sukilęs prieš mane, kai 
kadaise sumanė jus nutempti į Vokietiją? Jis siekia mūsų padė- 
ties ir mūsų sosto, bet daugiau nieko. Nejau jūs iki šiol esate 
pametęs galvą dėl jo ir nenorite nieko suprasti?“ 

Tada prabilo dofinas; jo balse suskambo pasitikėjimo savimi 
ir ryžto gaidelės: „Aš viską puikiai supratau, mano tėve, tačiau 
nėra nei įrodymų, nei prisipažinimų“. — „Kokių dar įrodymų 
jums reikia, Karoli? Ar jums nepakanka kuzeno žodžių, o jis 
juk tikrai garbingas žmogus? Laukiate, kol pats būsite pervertas 
durklu ir gulėsite klaikiame kraujo klane? Taip atsitiko ir mano 
vargšui Karlui Ispanui. Nejau jums reikia tokių įrodymų?“ 

Dofinas spyrėsi: „Neginčiju, mano tėve, nusikaltimo prie- 
laidos labai rimtos, tačiau kol kas nieko daugiau ir neturime, 
tik prielaidas. O prielaida dar nėra nusikaltimas“. — „Karaliui, 
kuris privalo saugoti savo gyvybę, ir prielaida yra nusikalti- 


mas, — suurzgė karalius, ir jo veidą išmušė raudonis. - Jūs, Ka- 

roli, kalbate ne kaip karalius, o kaip koks universiteto klerkas, 
apsivertęs storiausiomis knygomis“. 

Tačiau jaunasis Karolis laikėsi savo. „Karaliaus pareiga — sau- 
goti savo gyvybę; nedera karaliams kapoti vieniems kitų galvas. 
Karolis dEvrė juk buvo pateptas šventais aliejais ir įšventintas 
valdyti Navarą. Jūsų žentas — neabejotinas niekšas, tačiau vis 
tiek jis jūsų žentas. Ir kas paskui gerbs karališkuosius asmenis, 
kai vienas karalius siunčia kitą ant ešafoto?“ — „Bet tai jisai viską 
pradėjo!“ — klyktelėjo karalius. 

Tada įsiterpė maršalas dOdrehemas, pareikšdamas savo 
nuomonę: „Valdove, šiuo atveju žmonės manys, kad viską pra- 
dėjote jūs. 

Maršalą, Aršambo, lygiai kaip ir konetablį, visada sunku pa- 
veikti. Jūs pats jį iškeliate į valdžios viršūnę, o jis nei iš šio, nei 
iš to pasinaudoja ta valdžia ir ima jums prieštarauti. Odrehe- 
mas — senas karys... nors, geriau pagalvojus, ne toks jau ir senas; 
jis net jaunesnis už mane... na, vis tiek tas žmogus visą gyveni- 
mą tylėdamas pakluso įsakymams ir matė daugybę kvailysčių, 
kurioms negalėjo paprieštarauti. Dabar jis atsigriebė. 

„Nebent sučiuprume vienais spąstais visus lapinus! — tęsė 
jis. — Tačiau Filipas Navarietis laisvas, - jis tai tikrai smarkuolis. 
Nugalabysite vyresnįjį, jį tučtuojau pakeis jaunesnysis, taip pat 
sukels ant kojų savo partiją ir puikiausiai susitars su anglais, o 
ką jau kalbėti apie tai, kad jis už brolį kur kas šaunesnis riteris, 
o mūšyje smarkesnis . 

Tada Liudvikas Orleanietis parėmė dofiną ir maršalą, pa- 
reikšdamas karaliui, kad laikys Navarietį uždarytą kalėjime, kol 
jis valdys jo vasalus. 

„Ilgai tirkite bylą, iškelkite aikštėn jo klastą, padarykite taip, 


kad jį teistų Prancūzijos perai; tada nė vienas neišdrįs prieš- 

tarauti jūsų nuosprendžiui. Kai mūsų kuzeno Žano tėvas nu- 
sikalto visiems žinomais veiksmais, karalius, mūsų tėvas, kuo 
iškilmingiausiai surengė atvirą teismą. Kai mūsų antros eilės 
dėdė Pilypas Gražusis sužinojo apie nederamą savo marčių el- 
gesį, įvyko teismas, tiesa, gana skubotas, bet teisingumas „buvo 
pasiektas apklausus, o nuosprendis paskelbtas viešai“. 

Visa tai karaliui Jonui labai nepatiko, ir jis vėl padūko: 
„Gražūs pavyzdžiai, ką ir sakyti, be to, labai mums naudingi. 
Kam jūs čia man akis dumiate, mano broli?! Viešas Mobiui- 
sono teismas tik užtraukė karališkajai giminei nešlovę ir sukė- 
lė pakrikimą. O dėl Robero dArtua, tai kaip tik už tai, kad jį 
teismo nuosprendžiu tik ištrėmė iš karalystės, užuot, teatleidžia 
mūsų kuzenas Žanas, paprasčiausiai sučiupę ir įvykdę mirties 
bausmę; juk jis įtraukė mus į karą su Anglija“. 

Monsinjoras Orleanietis ne per daug myli savo vyresnįjį 
brolį ir būna itin patenkintas, kai gali jam įgelti; taigi ir tuomet 
jis netylėjo... Mane tikino, kad buvo pasakyta šitaip: „Valdo- 
ve, mano broli, nejau turėčiau jums priminti, kad Mobiuisonas 
mums nė kiek nepakenkė? Jei nebūtų buvę teismo Mobiuisone, 
kur mūsų senelis Valua, tesaugo jį Dievas, suvaidino savo vaid- 
menį, veikiausiai dabar soste sėdėtumėte ne jūs, o mūsų kuze- 
nas Navarietis. O karo su Anglija geidė grafas Roberas; jis tą 
karą norėjo sukurstyti, tačiau čia atsinešė tik vieną ietį — savąją. 
Karas su Anglija trunka jau 18 metų...“ 

Po tokio netikėto spaudimo karalius, regis, nusileido. Jis pa- 
sisuko į dofiną ir, rūsčiai į jį žvelgdamas, tarė: „Tiesa, 18 metų, 
t. y. kaip tik tiek, kiek metų ir jums, Karoli“, — tarsi priekaištau- 
damas sūnui už tokį sutapimą. 

Į tai dOdrehemas suniurzgė: „Mums būtų kur kas lengviau 


išgrūsti anglus, jei prancūzai amžinai nekariautų tarpusavy“. 

Karalius sėdėjo minutę tylėdamas, nutaisęs rūsčią veido 
miną. Reikia išties stipriai pasitikėti savimi, kad tvirtai laikytu- 
meis sprendimo, kuriam nepritaria visi tavo valdiniai. Štai Čia 
ir išryškėja monarchų būdas. Tačiau karalius Jonas nebuvo nei 
tvirtas, nei ryžtingas, o tik užsispyręs. 

Nikola Brakas, kuris puikiai mokėjo pasinaudoti tylos mi- 
nutėmis, kai jos atsiranda Taryboje, atvėrė karaliui pasitrauki- 
mo vartus, pro kuriuos jis galėtų pasitraukti išsaugodamas savo 
orumą ir neparodydamas pykčio ir pagiežos. 

„Valdove, ar ne per greit vienas kirvio kirtis gali išpirkti 
visas kaltes? Juk monsinjoras Navarietis verčia jus kentėti šit 
jau dvejus ir daugiau metų. O jūs jam ketinate skirti tokią 
trumpą bausmę? Jei lieptumėte uždaryti jį į kalėjimą, jis pa- 
sijustų taip, lyg mirtų kasdien. Be visa kita, dedu galvą, kad 
jo bendrai netrukus bandys jį išvaduoti. Tąsyk ir galėsite su- 
čiupti tuos, kurie šiandien paspruko. Taigi turėsite puikiausią 
galimybę šitokio akivaizdaus maišto kurstytojams surengti 
teismą . 

Karalius sutiko su tuo patarimu pareikšdamas, kad iš tiesų 
jo išdavikas žentas nusipelnė už savo nusikaltimus kur kas ilges- 
nių kančių. „Bausmės vykdymą atidedu. Tik kad netektų vėliau 
gailėtis. Ber dabar tegul paskuba nubausti kitus. Gana kalbų, 
mes ir taip daug laiko sugaišome veltui“. Atrodė, lyg bijotų, kad 
kas neišsiderėtų iš jo ir kitos galvos. 

Odrehemas vėl šūktelėjo karaliaus apsaugos vadui ir parodė 
jam keturis pirštus. Nebūdamas visiškai tikras, jog tasai jį su- 
prato, dar pasiuntė į kiemą lankininką, kad anas lieptų grąžinti 
į meriją dar vieną vežimą. 

„Ir paskubėkite! — patvirtino karalius. — Įsakykite kuo grei- 


čiau išvaduoti šituos išdavikus!“ 

Išvaduoti... Keistas žodis, kuris gali nustebinti kiekvieną, 
nepažįstantį šito keisto princo! Tuomet, kai jis įsako vykdyti 
bausmę, jo liepimas paprastai taip ir skamba. Jis nesako: „Išva- 
duokite mane nuo šitų išdavikų“, ir tai būtų visai suprantama. 
Jis sako: „Išvaduokite tuos išdavikus'... Ką karalius nori tuo 
pasakyti? Atiduokite juos budeliams? Išvaduokite juos nuo gy- 
venimo? O gal paprasčiausias nesusipratimas, kurį jis primyg- 
tinai kartoja, nes, pagautas pykčio priepuolio, pameta galvą ir 
nežino, ką kalba? 

Aš jums visa tai pasakoju, Aršambo, taip, tarsi būčiau ten 
buvęs. Mat vos trims mėnesiams praėjus, t. y. liepos mėnesį, kai 
visa tai dar nebuvo išblėsę iš žmonių atminties, man visa tai pa- 
sakojo ir Odrehemas, ir monsinjoras Orleanietis, ir pats mon- 
sinjoras dofinas, be to, dar ir Nikola Brakas, žinoma, kiekvienas 
puikiai prisimena tai, ką ten pats kalbėjo. Šitaip aš atkūriau 
visą tą susitikimą ir viliuosi, kad gana tiksliai. Sužinojau ir tuč- 
tuojau apie tai parašiau popiežiui; jį jau buvo pasiekę įvairiausi 
ir kiek skirtingi gandai. Tokiuose reikaluose smulkmenos turi 
daugiau svarbos, nei įprasta manyti, nes jos daug pasako apie 
žmonių būdą. Lorisas ir Brakas, itin godūs pinigų ir geisdami 
praturtėti, gali ryžtis negarbingiems poelgiams, tik Lorisas — vi- 
dutinybė. Bet Brakas tikrai blaivaus mąstymo politikas. 

Vis dar lyja... Briunė, kur mes? A-a, Fontenua... Taip, taip, 
atsimenu; jis priklausė mano diecezijai. Čia ir vyko tas garsusis 
mūšis, turėjęs Prancūzijai rimtų padarinių. FPontanetum, kaip 
jį vadino senovėje. Apie 840 metus, o gal 841-aisiais Karolis 
ir Liudvikas Germanas ten sutriuškino savo brolį Lotarą; pas- 
kui jie pasirašė Verdeno taikos sutartį. Ir kaip tik nuo to laiko 
Prancūzijos Karalystė amžinai atsiskyrė nuo imperijos... Šitaip 


pliaupiant lietui nieko nepamarysi. Beje, čia nėra į ką ir žiūrėti. 

Kartkartėmis valstiečiai, ardami laukus, dar randa tai kardo ran- 
keną, tai rūdžių kiaurai suėstą šalmą, gulintį žemėje apie 500 


metų... Ne, Briunė, mes čia nesustosime, važiuojame toliau. 


VII 
Gailestingumo laukas 


Karalius vėl užsivožė ant galvos šalmą ir šoko į balną; šalimais 
jojo maršalas, užsidėjęs paprasčiausią grandelių pošalmį. Kokie 
čia pavojai, kad reikėtų vilktis kovinę aprangą. Odrehemas ne iš 
tų, kurie mėgsta girtis kovų žygdarbiais, kai nebuvo jokio mū- 
šio. Žinoma, kai karaliui norisi užsimaukšlinti šalmą ir dar ant 
viršaus karūną vien tam, kad pažiūrėtų, kaip keturiems žmo- 
nėms kerta galvas, tegul, tai jo reikalas. 

Visi kiti, nuo paties kilmingiausio senjoro iki paprasčiausio 
lankininko, į bausmės vykdymo vietą eis pėsti. Taip buvo nuta- 
ręs karalius, nes negailėjo laiko ir pats su visomis smulkmeno- 
mis nurodinėjo ceremonijų eigą; jis ypač mėgo pridurti ką nors 
nauja, užuot leidęs viskam vykti nuo seno įprasta vaga. 

Dardėjo tik trys vežimai, mat po visų tų įsakymų ir jų at- 
šaukinėjimų sunku buvo ir susigaudyti, — merija grąžino vienu 
vežimu per daug. 

Už vežimų žingsniavo Gijomas... palaukite, ne, ne Gijomas 
ir ne la Košas; aš supainiojau. Toks Gijomas a la Košas yra, tik 
jis karaliaus kambarinis, o jo pavardė kiek primena Košo pa- 
vardę... Lyg ir Gošas, o gal la Tanšas ar la Planšas... Dabar jau 


nebežinau, ar jo vardas Gijomas, beje, tai nelabai ir svarbu... 

Taigi, šalia karaliaus apsaugos vado ėjo ir ką tik iškeptas bude- 
lis, išblyškęs tarsi ropė, ilgai išgulėjusi tamsoje, liesas liesutėlis, — 
taip man pasakojo, - nėmaž nepanašus į piktadarį, nužudžiusį 
keturis žmones. Paskui juos tapeno vienuolis kapucinas, iš pa- 
pratimo vis čiupinėdamas kanapinę virvutę, juosiančią abitą. 

Iš donžono išvedė pasmerktuosius — vienplaukius, už nu- 
garos surištomis rankomis. Pirmasis žengė grafas dArkūras, vil- 
kintis tą patį baltą siurkotą, kurį karalius perplėšė nuo rankovės 
iki krūtinės kartu su marškiniais. Iš tolo švietė jo galingas petys, 
rausva tarsi paršiuko oda ir drūta krūtinė. Kiemo kampe tekėlu 
baigė galąsti kirvius. 

Į nuteistuosius niekas nežiūrėjo, niekas ir nedrįso į juos pa- 
žvelgti. Vieni spoksojo įbedę akis į kiemo grindinį, kiti neati- 
traukė žvilgsnio nuo pilies sienos. Ir kas būtų drįsęs karaliui 
matant draugiškai ar bent su gailesčiu dirstelėti į tuos keturis, 
žengiančius tiesiai į mirtį? Net tie, kurie buvo užpakalinėje ei- 
lėje, stovėjo nosis įbedę į žemę bijodami, kad jų kaimynai ne- 
kalbėtų išvydę jų veiduose... Dauguma jų smerkė karalių. Bet 
juk viena yra smerkti, o visai kas kita parodyti, kad smerki... 
Daugelis jų seniai artimai draugavo su grafu dArkūru, kartu 
medžiodavo, varžydavosi turnyruose, puotaudavo prie jo stalo, 
garsėjančio gausa. Nūnai nė vienas neatrodė tai prisimenąs; vi- 
sus kur kas labiau traukė pilies stogai ir balandžio dangus. Ža- 
nas dArkūras, apžvelgęs savo akimis iš po riebalais užplaukusių 
ir susiraukšlėjusių vokų, nepastebėjo nė vieno veido, kuriam 
nors žvilgsniu būtų galėjęs perduoti skausmą. Net savo brolio, 
ypač savo brolio! Kaipgi! Nugalabijęs vyresnįjį storulį, kam ka- 
ralius perduos visus jo titulus ir visą jo turtą? 

Į pirmąjį vežimą įvertė tą, kuris kol kas dar vadinosi gra- 


fu dArkūru. Įvertė sunkokai. Ne juokai — pusantro centnerio, 

o dar surištomis rankomis. Atvilkti jį prie vežimo, pakelti ir 
įversti prireikė net keturių sargybinių. Vežimo dugnas buvo 
prikreiktas šiaudų; čia pat gulėjo trinka. 

Kai pagaliau Žanas dArkūras, galutinai iškimuotas ir sumai- 
totas, buvo įtupdytas į tuos ratus, jis pasisuko į karalių, lyg no- 
rėdamas kažką pasakyti, į karalių, kuris sėdėjo balne sustingęs it 
statula, grandelių pošarviais; ant galvos puikavosi plieno šalmas 
ir aukso karūna. Jis žvelgė į karalių, tokį teisingą teisėją, kuris 
visa savo povyza žūtbūt geidė parodyti, kad kiekviena gyvybė 
karalystėje pavaldi tik jo valiai ir pats turtingiausias kiekvienos 
provincijos senjoras akimirksniu gali tapti nieku, jei tokia bus 
jo, valdovo, valia. D'Arkūras nepratarė nė žodžio. 

Sirą de Gravilį įsodino į antrąjį vežimą, o į trečiąjį įkėlė Mo- 
biujė de Menmarą ir Koleną Dublelį, tą patį ginklanešį stali- 
ninką, kuris pakėlė savo durklą prieš karalių. Tas Dublelis, at- 
rodo, kiekvienam kalbėjo: „Atsimink Karlo Ispano nužudymą 
„Verpiančios kiaulės“ smuklėje“. Visi esantys kieme suprato, 
kad jei ne Arkūrą, tai visus kitus tris tikrai čia atvedė kerštas, be 
to, tik kerštas įsakė karaliui taip žiauriai ir skubiai susidoroti. 
Nubausti žmones, kuriems buvo viešai dovanota... Tam, kad 
šitaip veiktum, reikia sugebėti uždegti savyje naują akivaizdžią 
neapykantą. Visa tai nusipelnė popiežiaus paties rūsčiausio pa- 
barimo, tik popiežius tam buvo per silpnas... 

Navaros karalių piktai stumtelėjo prie donžono langelio, 
kad jis nieko iš šito spektaklio nepraleistų. 

Gijomas, tasai, kuris ne la Košas, pasisuko į maršalą 
dOdrehemą... viskas atseit parengta. Karalius mosteli ranka. Ir 
kortežas pajuda. 

Priekyje eina lankininkų būrys geležiniais šalmais ir odos 


palaidiniais; jie žirglioja sunkiai, vargiai keldami savo griozdiš- 

kus blauzdišarvius. Įdurmui joja maršalas; savo nepasitenkini- 
mą jis rodo atvirai ir šito net neslepia. Toliau vėl lankininkai ir 
pagaliau trys vežimai. Galiausiai velkasi „paleistuvių karalius“, 
taip sakant, karaliaus apsaugos vadas, perkaręs budelis ir suskre- 
tęs kapucinas. 

Paskiau karalius, lyg prikaltas prie savo kovinio žirgo; iš abie- 
jų pusių — asmens sargyba ir pagaliau visa senjorų procesija. Jie 
turėjo ant galvų kas kepuraites, kas medžiotojų skrybėles, vilkėjo 
kailiu pamuštus apsiaustus ar tik trumpučius palaidinius. 

Miestas nutilo ir ištuštėjo. Ruaniečiai apdairiai pakluso ka- 
raliaus įsakymui neišeiti iš namų. Užtat jų galvos buvo prilipu- 
sios prie storo žalsvo stiklo langų; žvilgsniai lydėjo procesiją pro 
mažumą pravertus langus, suskirstytus smulkiais kvadratėliais ir 
sutvirtintus švino kampainiu. Miestelėnai negalėjo patikėti, kad 
tame vežime sėdi grafas dArkūras, tas pats grafas, kurį jie dažnai 
regėdavo savo gatvėse, net ir šįryt jis pradardėjo prabangiausiu 
ekipažu. Tačiau tai jis, dėl tokio stambumo nesupainiosi jo su 
niekuo kitu. „Tikrai jis; aš jums sakau, kad tikrai jis!“ Visi pa- 
žino ir karalių, kurio šalmas mažne siekė antro aukšto langus. 
Juk jis taip ilgai buvo jų kunigaikštis... „Jis, karalius, tikrai jis...“ 
Jie nebūtų jutę klaikesnės baimės po šalmo antveidžiu išvydę 
numirėlio kaukolę. Jie, tie šaunūs ruaniečiai, nors ir gana pa- 
šiurpinti, vis tiek rodė nepasitenkinimą, nes grafas dArkūras 
juos palaikė, ir jie jį iš visos širdies mylėjo. Tada ir pasigirdo 
šnabždesys: „Ne, toks teismas neteisingas. Tai susiję ne su kuo 
kitu, o su mumis pačiais!“ 

Kelias buvo nelygus, ir vežimas baisiai kratė. Šiaudai sly- 
do iš po pasmerktųjų kojų; jie vargiai išlaikė pusiausvyrą. Man 
pasakojo, kad Žanas dArkūras visą kelią stovėjo užvertęs galvą; 
jo plaukai krito ant pakaušio, kitaip sakant, ant gilių, riebalais 

aptekusio kaklo raukšlių. Ką galėjo galvoti toks žmogus kaip 
jis, vežamas į miestą ir žiūrėdamas į dangų, slenkantį tarp namų 
frontonų? Aš dažnai svarstau, apie ką gali mąstyti pasmerkti 
myriop žmonės paskutines jiems likusias gyvenimo minutes... 
Gal grafas graužėsi, kad nesugebėjo deramai žavėtis visomis gro- 
žybėmis, kurias gerasis Dievas rodo ir dovanoja mums kiekvie- 
ną mielą dieną? O gal mąstė apie tai, kokie niekai gali mums 
trukdyti naudotis visomis tomis gėrybėmis. Dar vakar vakare 
jis ginčijosi dėl muito ir druskos mokesčių... O gal jį persekio- 
jo mintis, kad tik per savo kvailumą įsipainiojo į visą šį reika- 
lą. Juk jis buvo įspėtas, jį įspėjo dėdė Godfrua... „Tučtuojau 
iš ten dinkite...“ Jisai, Godtrua dArkūras, bematant perprato, 
kad čia spąstai... „Šitas gavėnios pokylis kvepia pinklėmis...“ Jei 
jo pasiuntinys būtų atvykęs bent kiek anksčiau, jei ten, laiptų 
apačioje, nebūtų pasipainiojęs Roberas de Lorisas... jei... jei... 
Tačiau tai — ne likimo klaida, tai - jo paties klaida. Būtų užtekę 
palikti dofino draugiją, būtų pakakę surasti kokių nors ir labiau- 
siai nevykusių priežasčių atsispirti savo rajumui. Kur tau... „Iš- 
vyksiu po puotos, koks skirtumas...“ 

Matote, Aršambo, didžiausios nelaimės užgriūva žmones 
šitaip, dėl menkniekių, dėl klaidingo požiūrio ar sprendimo to- 
kiomis aplinkybėmis, kurios jiems atrodo nereikšmingos, kai 
jie paprasčiausiai pasiduoda savo prigimties polinkiams... Kiek 
nukrypsi, pasirinksi ne tą, ką reikėtų pasirinkti, ir viskas, tavo 
gyvenimas baigtas. 

O! Kaip jiems visiems norėtųsi įgyti teisę vėl pradėti viską iš 
naujo, grįžti atgal, pasukti teisingu, o ne tuo baisiu keliu. Štai Ža- 
nas dArkūras stumteli Roberą de Lorisą ir šūkteli jam: „Sudiev, 
mesire“, šoka ant savo didžiulio arklio, — toliau viskas būtų kitaip. 


Jis vėl susitinka su savo dėde, vėl mato savo pilį, randa ten savo 

žmoną ir devynis vaikus ir visą likusį gyvenimą giriasi sugebėjęs 
ištrūkti iš karaliaus nagų... Nebent toji diena jau buvo pažymėta 
piktos lemties, ir jis, grįždamas iš pilies, vis tiek būtų susikneži- 
nęs kiaušą trenkdamasis miške į sausą medžio šaką. Kaip suži- 
noti, kaip perprasti Dievo valią! Šiaip ar taip, nereikia pamiršti... 
na, ką šitas niekam tikęs teisingumas baigia ištrinti... kad grafas 
dArkūras išties dalyvavo sąmoksle prieš Prancūzijos karūną. Na, 
ką gi, tai nebuvo karaliaus Jono diena; Dievas paliko Prancūzijai 
dar ir kirų bėdų, kurių įrankiu taps tas pats karalius. 

Kortežas pasiekė šlaitą, vedantį į kartuves, tačiau sustojo 
pusiaukelėje, didžiulėje aikštėje, apsuptoje žemų namiūkščių; 
kas rudenį čia vykdavo arklių turgūs, ją vadina Gailestingumo 
lauku. Taip, taip ji ir vadinama. Ginkluoti žmonės išsirikiavo 
kairėje ir dešinėje kelio pusėje, o tas kelias kirto aikštę, palikda- 
mas laisvą trijų iečių ilgio erdvę. 

Karalius vis dar sėdėjo balne, pačiame aikštės vidury, mesto 
akmens atstumu nuo trinkos, kurią sargybiniai išrideno iš pir- 
mojo vežimo ir kuriai pastatyti dabar ieškojo lygesnės vietos. 

Maršalas nulipo nuo žirgo; ten jau stovėjo karaliaus svita, o 
virš visų kyšojo dvi brolių dArtua galvos... Ką galėjo galvoti šie- 
du jaunuoliai? Juk vyresnysis paskirtas svarbiausiu atsakingu už 
visą bausmės vykdymą. O! Jie negalvojo nieko... mano kuzenas 
Žanas, ak, mano kuzenas Žanas... Svita sustojo pusračiu. Akies 
krašteliu visi stebėjo Luji dArkūrą, kai iš vežimo tempė jo brolį; 
šis nė nekrustelėjo. 

Turgaus aikštėje, kur greitomis sukurptu nuosprendžiu tu- 
rėjo būti vykdoma mirties bausmė, pasirengimams vis nebuvo 
galo. Pro visų namų langus žvelgė akys. 

Dofinas, Normandijos kunigaikštis, palenkęs galvą, ant ku- 


rios puikavosi perlais nusagstyta kepuraitė, mindžikavo vieto- 

je šalia savo jaunojo dėdės Orleaniečio, tai žengdamas žingsnį 
pirmyn, tai vėl atgal, tarsi tikėdamasis nuvyti apnikusį nerimą. 
Staiga storulis grafas dArkūras, kreipdamasis į jį, dofiną, ir į 
Odrehemą, kiek leidžia gerklė surinka: „Ei, valdove kunigaikš- 
ti, ir jūs, malonusis maršale, dėl Dievo meilės, maldaukite ka- 
ralių, kad jis mane išklausytų, o aš jau mokėsiu išprašyti iš jo 
atleidimą ir papasakosiu tokių dalykų, kurie turės naudos ne tik 
jam, bet ir visai karalystei“. 

Kiekvienas, kuris girdėjo jo žodžius, ilgai prisimins tą iš sielos 
išsiveržusį klyksmą, reiškiantį ir mirties baimę, ir prakeiksmą. 

Stumiami to paties jausmo, kunigaikštis ir maršalas priėjo 
prie karaliaus, kuris ir pats turėjo viską girdėti taip pat gerai, 
kaip ir jie. „Valdove, mano tėve, išklausykite jį!“ — „Taip, taip, 


— pri- 


€ 


valdove, išklausykite, juk jums nuo to tik geriau bus! 
mygtinai prašė maršalas. 

Tačiau tasai Jonas II — tikras mėgdžiotojas! Jis mėgdžioja 
savo senelį Karolį de Valua, o gal ir patį legendinį karalių Ar- 
tūrą. Kažkas jam pasakė, kad Pilypas Gražusis, įsakęs nubausti 
nusikaltėlį, būdavo nepalenkiamas jokiais maldavimais pasigai- 
lėti. Tuomet jis ima mėgdžioti jį, manydamas esąs panašus į 
Geležinį Karalių. Tačiau Pilypas Gražusis niekada nedėvėdavo 
šalmo, kai to nereikėdavo. Ir jis nesvaidydavo bausmių į kairę ir 
į dešinę, nebausdavo mirtimi vien dėl to, kad jį smaugdavo vis 
dar ramybės neduodanti neapykanta. 

„Įsakykite išvaduoti tuos išdavikus!“ — pakartojo Jonas II 
pro pakeltą šalmo antveidį. 

Ak, koks jis tą minutę turėjo jaustis didis ir išties visagalis! 
Karalystė per amžių amžius prisimins nepalenkiamą jo valią. 
Be to, jis ką tik prarado puikiausią progą bent akimirką susi- 
mąstyti. 

„Na, ką gi! Išklausykite išpažinties“, — tarė tuomet grafas 
dArkūras, pasisukdamas į apskretusį kapuciną. O karalius šūk- 
telėjo: „Ne, jokių išdavikų išpažinčių! 

Čia jis jau ne mėgdžioja, o pats kuria. Jis laiko nusikaltimą... 
bet, tiesą sakant, kokį nusikaltimą? Nusikaltimas, kad esi įtari- 
nėjamas, nusikaltimas, kad nepalankiai kalbėjai apie karalių, ir 
tai jam perdavė... Sakykim, tai išties nusikaltimas, jo didenybės 
įžeidimas, panašus nusikaltimas kaip erezija ar atsiskyrimas nuo 
Bažnyčios. Ar Jonas II ne Dievo pateptasis? Ti es sacerdos in ae- 
ternum... Tu esi per amžius Dievo pateptasis... Jis imasi Dievo 
misijos ir sprendžia, kur po mirties siųsti sielas. Už tai, mano 
galva, šventasis tėvas turėtų jį griežtai pabarti... 

„Tik šitą, stalininką...“ — priduria jis, rodydamas į Koleną 
Dublelį. 

Pasakykite, kas gali dėtis smegeninėje, kai ji skylėta tartum 
sūris? Kodėl toks išskyrimas? Kodėl karalius leidžia atlikti iš- 
pažintį tik stalininkui, pakėlusiam prieš jį durklą? Ten buvę 
žmonės, kai tik prisimena tas klaikias valandas, iki šiolei negali 
suprasti tokios karaliaus keistenybės. Gal jis norėjo nustatyti 
kaltės sunkumą atsižvelgdamas į feodalinę hierarchiją ir pabrėž- 
ti, kad stalininkas, kuris prasikalto, yra mažiau kaltas nei riteris? 
O gal peilis, nukreiptas į jo krūtinę, privertė karalių pamiršti, 
kad Dublelis taip pat buvo vienas iš Karlo Ispano žudikų, lygiai 
kaip Menmaras ir Gravilis. Tuo tarpu Menmaras, augalotas vy- 
riškis, svaidė įsiūčio kupinus žvilgsnius ir stengėsi išsivaduoti iš 
veržiančių rankas virvių, o Gravilis, negalėdamas persižegnoti, 
balsu kalbėjo maldas... jei Viešpats Dievas susimylės išgirsti jo 
atgailą, išgirs ją be jokio tarpininko. 

Kapucinas, pradėjęs nebesuprasti, ką jis čia veikia, tučtuo- 
jau įsikibo į sielą, kurią jam pagaliau patikėjo, ir ėmė paskubom 
šnibždėti į Koleno Dublelio ausį lotyniškas maldas. 

Karaliaus apsaugos galva stumteli grafą dArkūrą arčiau trin- 
kos: „Klaupkitės, mesire“. 

Storulis suklumpa lyg vėzdu partrenktas jautis. Jis vis kru- 
tina kojas, nes aštrus žvyras skaudžiai sminga į kelius. „Paleis- 
tuvių karalius“, paėjęs jam už nugaros, netikėtai užriša akis ir 
atima galimybę matyti nors trinkos kraštą — paskutinį daiktą, 
kuris prieš jį. 

Tačiau užrišti akis reikėjo greičiau visiems kitiems, kad ap- 
saugotų juos nuo reginio, kuris netrukus turėjo prasidėti. 

„Paleistuvių karalius“... Karaliaus apsaugos vadas... vis dėlto 
keista, niekaip negaliu prisiminti jo vardo, o juk esu jį matęs 
šalia karaliaus daugybę kartų ir puikiausiai atmenu: aukštas ir 
tvirtas žaliūkas, nešioja tankią juodą barzdą... Ir šit jis abiem 
rankom griebia už galvos nuceistąjį kaip kokį daiktą ir guldo ją 
ant trinkos. Praskiria plaukus taip, kad apnuogintų kaklą. 

O grafas dArkūras ir toliau vis krutina kelius, į kuriuos taip 
skaudžiai įsirėžę aštrūs žvirgždukai... 

„Ei, kirsk!“ — paliepė „paleistuvių karalius“. Tada jis pamatė, 
kaip budelis dreba. Jis nepaliovė ranka svėręs didžiulio, sunkaus 
kirvio, mėtė jį iš vienos į kitą vis ieškodamas patogesnės vietos 
atsistoti prie trinkos. Jis mirė iš siaubo. O! Visai kas kita būtų 
darbuotis su durklu, ir dar kuo tamsesniame kampe. Bet tokiam 
nupiepėliui mosuoti kirviu, matant karaliui, visiems tiems sen- 
jorams ir dar kareiviams! Po ilgų kalėjimo mėnesių jis nebejautė 
jėgos raumenyse, nors prieš tai, kad būtų tvirtesnis, gavo rie- 
bios sriubos ir taurę vyno. Bet jam neužmaukšlino gobtuvo su 
prapjovomis akims, kaip paprastai daroma, nes tokio drabužio 
nebuvo po ranka. Taigi nuo šiol visi žinos, kad jis - budelis. Ne 
tik nusikaltėlis, bet dar ir budelis. Kiekvienas šiurps iš siaubo jį 
pamatęs. Ber ką gali žinoti, kas dėjosi to žmogėno, to Betruvo 


galvoje, kai jis ketino užsidirbti laisvę tuo pačiu veiksmu, kuris 

atvedė jį į kalėjimą. Jis matė galvą, kurią turėjo nukirsti ten pat, 
kur kiek vėliau būtų atsidūrusi ir jo paties galva, jei karalius 
nebūtų atvykęs į Ruaną. Kas žino, gal ne karaliaus, o šito niekšo 
širdyje daugiau gailestingumo, daugiau užuojautos kitam žmo- 
gui, daugiau dvasinio ryšio su savo artimu. 

„Kirsk!“ — reikėjo pakartoti „paleistuvių karaliui“. Betruvas 
pakėlė kirvį, bet ne tiesiai virš galvos, kaip dera budeliui, o įžul- 
niai, t. y. taip, kaip laiko jį medkirtys, traikydamasis nukirsti 
medį, ir neužsimojęs paleido kirvį pasitikėdamas jo svorio jėga. 
Kirvis krito netikusiai. 

Yra budelių, kurie nukerta galvą iš pirmo karto, vienu vie- 
ninteliu, gerai nutaikytu kirčiu. Tik ne šitas, o ne, ne šitas! Iš 
visko atrodė, kad grafas dArkūras nudobtas, nes jo keliai jau 
nejudėjo; tačiau jis dar buvo gyvas, mat kirvio smūgį sušvelni- 
no riebus jo kaklas. 

Teko viską pradėti iš naujo. Dar blogiau. Šįkart geležies 
ašmenys atkirto tik kaklo kraštą. Iš plačios žaizdos pliūptelėjo 
kraujas, pasimatė stori gelsvi lašiniai. 

Dabar Betruvas kovojo su kirviu, kuris giliai įsmigo į trinką; 
jam niekaip nesisekė jo ištraukti. Jo veidu sruvo prakaitas. 

Apsaugos vadas atsisuko į karalių kalto žmogaus veidu, lyg 
norėdamas pasakyti: „Aš dėl to nekaltas“. 

Betruvas visai pasimeta, negirdi, ką jam pararinėja žmonės. 
Jis vėl kerta, ir, regis, kirvio ašmenys įslysta į sviesto luitą. Dar 
kartą ir dar! Nuo trinkos srovena kraujas, raudonom dėmėm 
aptaško perplėštą mirtininko palaidinį. Stebėtojai suka šalin 
akis, kai kuriuos pykina. Dofino veide sustingsta siaubas ir 
įsiūtis; jis taip sugniaužia kumščius, kad net jo dešinė ranka 
pamėlynuoja. Luji dArkūras, mirtinai išblyškęs, iš paskutinių 


jėgų laikosi stovėdamas pirmoje gretoje ir stebėdamas, kaip tar- 

si skerdykloje doroja jo brolį. Maršalas pasitraukia į šalį, kad 
neįliptų į kraujo lataką, kuris palengva vingiuoja prie jo. 

Pagaliau iš šešto karto stambi, vis dar juodu raiščiu aprišta 
grafo dArkūro galva atsiskyrė nuo kūno ir nusirito nuo trinkos. 

Karalius nė nekrustelėjo. Pro plieninio šalmo plyšį jis be 
menkiausio sumišimo ženklo, be jokio pasišlykštėjimo ar neri- 
mo žvelgė tiesiai į tą kruviną košę, kuri dar taip neseniai buvo 
kaklas, į tą nukirstą purviną galvą lipniame kraujo klane. Gal- 
būt jo metaliniame veide šmėstelėjo šypsena. Tarkštelėjo geležis, 
ir visi pamatė, kaip ant žemės žnektelėjo nualpęs lankininkas. 
Tik tada karalius teikėsi nusukti akis. O tas drybsantis skysta- 
blauzdis neilgai bus jo sargyboje. Perinė le Biuflis pasilenkė, 
pakėlė lankininką už marškinių apykaklės ir iš visų jėgų trenkė 
antausį. Bet tas bailys savo alpuliu, pasirodo, padarė paslaugą: 
visi kiek atitoko, pasigirdo net kikenimas. 

Trys vyrai patraukė lavoną ir nukirstą galvą šalin. „Kur sau- 
sa, kur sausa!“ — šaukė karaliaus apsaugos vadas. Nepamirškime, 
kad visi nubaustųjų drabužiai atirekdavo jam. Užtenka, kad jie 
perplėšti, o kai dar ir susiterlios, kokia iš jų nauda. Ir taip jau 
dviem nuteistaisiais mažiau... 

Todėl jis ir drąsino savo budelį patarinėdamas, lyg, prieš jį 
stovėtų ne prakaitu apsipylęs ir šnopuojantis budelis, o išsekęs 
imtynininkas... „Kelk kirvį tiesiai virš savęs ir nežiūrėk į jį, Žiū- 
rėk ten, kur turi pataikyti, į kaklo vidurį. Ir tada dėk! Dar jam 
reikėjo pakreikti šiaudų šalia trinkos, kad susigertų kraujas, ir 
užrišti akis sirui de Graviliui, tam gerajam normandui; jis taip 
pat buvo apkūnus. Ir jį prireikė parklupdyti, paguldyti galvą 
ant kruvina koše aptekusios trinkos. „Kirsk!“ Ir ką, vienu smū- 
giu... stebuklas... Betruvas jam perkerta sprandą, ir galva nusi- 


rita, o kūnas šlumšteli ant šono; į dulkėrą žemę trykšteli kraujo 

fontanas. Žmonės su palengvėjimu atsiduso. Nedaug trūko, ir 
jie būtų puolę sveikinti Betruvo, o šis apstulbęs dairėsi pats ne- 
suprasdamas, kaip tai galėjo pavykti. 

Ateina raišakojo ilgšio Mobiujė de Menmaro eilė, — jis su 
iššūkiu žvelgia į karalių. „Visi žino! Visi žino!..“ — šūkteli jis. 
"Tačiau priešais išdygsta barzdočius ir užriša ant galvos raištį; jo 
žodžiai uždūsta. Taip niekas ir nesužino, ką jis norėjo pranešti. 

Maršalas dOdrehemas dar pasitraukia, nes kraujas sėlina 
prie jo batų... „Kirsk!“ Smūgis. Pakako gerai nutaikyto vie- 
nintelio. 

Menmaro kūną nutempia atgal, ten, kur jau guli kiti du. 
Lavonų rankas atriša, nes taip juos lengviau pagriebti, įsiūbuoti 
ir — švyst! — sumesti į pirmą pasitaikiusį vežimą, kuris nugabens 
juos iki kartuvių, kur kūnus dar pakabins šalia kitų, baigiančių 
pūti... Ten juos ir išrengs. „Paleistuvių karalius“ duoda ženklą 
surankioti ir galvas. 

Betruvas stovi be kvapo, atsirėmęs į kirvio kotą. Jam gelia 
juosmenį; jis visiškas bejėgis. Dar kiek, ir visi būtų pajutę jam 
gailestį. O! Jis gerai padirbėjo už dovanotąją bausmę. Ir jei iki 
gyvenimo pabaigos jį kankins klaikūs sapnai ir jis šauks nakti- 
mis, šituo visai nereikėtų stebėtis. 

Nors Kolenas Dublelis, narsusis stalininkas, ir gavo nuodė- 
mių atleidimą, bet jis nerimavo. Net bandė išsivaduoti stumia- 
mas prie trinkos; jis norėjo ten pats prieiti. Tačiau užrištas ant 
veido raištis padėjo jam išvengti būdingų visiems nuteistiesiems 
negrabių gestų. 

Niekas negalėjo numatyti, kad Dublelis pačiu netin- 
kamiausiu momentu pakels galvą ir Betruvas... čia jau išties jo 
kaltės nebuvo!.. perskels jam kiaušą. Ir dar vienas kirtis! Paskui 


viskas baigta. 

Turės ką pasakoti ruaniečiai, kurie buvo aplipę namų langus. 
Ir tie pasakojimai žaibo greičiu aplėks visus miestus ir mieste- 
lius iki pat nuošaliausių kunigaikštystės kampelių. Iš visur ims 
plūsti į Ruaną žmonės, kad patys pagaliau išvystų aikštę, sugė- 
rusią šitiek kraujo. Ir nė vienas nepatikės, kad iš keturių kūnų 
galėjo tiek išbėgti ir kad aplink ant žemės galėjo atsirasti tokia 
plati juodymė. 

Karalius Jonas žvelgė į savo patikėtinius su keistu pasiten- 
kinimu. Siaubas, kurį jis kėlė net patiems ištikimiausiems tar- 
nams, atrodė, nebuvo jam nemalonus; jis didžiavosi savimi. Jis 
ypač atidžiai stebėjo savo vyresnįjį sūnų. „Štai kaip, mano ber- 
niuk, turi elgtis, kai esi karalius...“ 

Kas būtų jam išdrįsęs pasakyti, kad be reikalo nusileido savo 
kerštingai prigimčiai? Tą dieną jis pasijuto tarsi kryžkelėje. Ku- 
riuo keliu pasukti? Į kairę ar į dešinę? Jis pasirinko blogiausiąjį, 
kaip ir grafas dArkūras, kai stovėjo ant paskutinės donžono laiptų 
pakopos. Po šešerių negandų kupinų valdymo metų, per kuriuos 
būta šitiek neramumų, sunkumų ir pralaimėjimų, jis parodė kara- 
lystei neapykantos ir prievartos pavyzdį, o karalystė, beje, greit 
juo pasekė. Nereikėjo nė pusės metų, ir karalius įžengė į tikrų 


nelaimių kelią, nusivesdamas kartu ir visą Prancūziją. 


Trečia dalis 


PRARASTAS PAVASARIS 


Šuo ir lapiukas 


Ak, kaip buvo gera, kaip išties gera vėl pamatyti Okserą. Nie- 
kada nemaniau, kad Viešpats Dievas man suteiks tokią malonę 
ir aš taip galėsiu ja mėgautis. Vėl išvydęs vietas, kur praėjo tavo 
jaunystė, visuomet susijaudini. Jūs dar patirsite šitą jausmą, Ar- 
šambo, kai metų našta užguls jūsų pečius. Jei jums kada teks 
pravažiuoti Okserą, kai sulauksite mano metų... Iesaugo jus 
Dievas... Jūs, Aršambo, pasakysite: „Aš čia buvau su savo dėde 
kardinolu, tuomet jis dar vyskupavo, ten buvo jo antroji diece- 
zija; tik paskui jis užsidėjo kardinolo kepuraitę... Aš jį lydėjau į 
Mecą, kur jis turėjo pasimatyti su imperatoriumi...“ 

Aš čia gyvenau trejus metus, ištisus trejus metus... O! Ne- 
manykite, kad man gaila tų laikų ir kad aš geriau nei šiandien 
naudojausi gyvenimo džiaugsmais, būdamas Oksero vyskupu. 
Turiu prisipažinti, kad tada nekantravau iš ten kuo greičiau 
ištrūkti. Aš žvairakiavau Avinjono linkui, nors puikiai žinojau, 
kad esu dar per jaunas; tačiau kaip tik anuomet pajutau, kad 
Dievas man davė tvirtą charakterį ir daug proto, o tai galė- 
tų Jam duoti, jei parekčiau į popiežiaus rūmus. Norėdamas 
išmokti pakantumo, ėmiau gilintis į astrologiją; šitas moks- 


las ir paskatino mano geradarį Joną XXII kaip tik man skirti 

kardinolo kepurę, — aš tuomet teturėjau 30 metų. Bet šitai, 
rodos, jau esu jums pasakojęs... O! Mano mielas sūnėne, kai 
bendraujate su gerokai vyresniu žmogumi, tenka priprasti tą 
patį pasakojimą išgirsti net kelis kartus. Ir tai ne dėl to, kad 
į senatvę mūsų smegeninės suminkštėja, ne, tik jos prikaupia 
tiek prisiminimų, kad, nori ar nenori, jie ima ir išlenda į pa- 
viršių. Jaunystė noriai rezga ateities vizijas, o senatvė atkuria 
praeitį pasitelkdama atmintį. Tai lygiaverčiai dalykai... Ne, aš 
nesigailiu. Kai dabar lyginu save su anuo, koks buvau, galiu 
šlovinti Aukščiausiąjį ir mažumą pagirti save patį, tik, žinoma, 
kukliai ir santūriai. Paprasčiausiai laikas sruvena iš Dievo rieš- 
kučių, o tada, kai nustosiu prisiminti, sustos ir laikas. Išsky- 
rus prisikėlimo iš mirusiųjų dieną, kai visos mūsų gyvenimo 
akimirkos susilies į vieną. Bet šitai mano protui nesuvokiama. 
Aš tikiu prisikėlimu, visus mokau juo tikėti, tačiau pats nė 
nebandau įsivaizduoti, kaip ten yra iš tikrųjų; aš tvirtinu, kad 
išpuikėliai yra tie, kurie drįsta dvejoti prisikėlimu... Taigi, tai- 
gi, tokių daugiau, nei manote... nes jie neįgali jo įsivaizduoti. 
Žmogus elgiasi lyg neregys, kuris neigia šviesą vien dėl to, kad 
jos nemato. Šviesa neregiui — didžiulė paslaptis. 

Palaukite... Apie tai galėčiau pakalbėti per sekmadienio pa- 
mokslą, kurį sakysiu Šanse. Esu katedros arkidiakonas. Todėl ir 
privalau daryti tokį vingį. Mes galėjome iškart pasukti į Irua, 
bet reikia dar patikrinti Šanso kapitulą. 

Šiaip ar taip, man būtų malonu kiek ilgiau paviešėti Oksere. 
Tos dvi dienos prabėgo per greitai... Sent Etjenas, Sen Žerme- 
nas, Sen Esebas, visos tos gražios bažnyčios, kur aš laikiau mi- 
šias, tuokiau poras, dalijau komunijas... Žinote, kad Okseras, 
Autissidurum, seniausias iš visų mūsų karalystės krikščioniškų 


miestų; čia buvo vyskupijos centras prieš du amžius iki Chlod- 

vigo, kuris, beje, sugriovė jį beveik iki pamatų mažai nusileis- 
damas Atilai, kadaise padariusiam tą patį; be to, ten prieš 600 
metų vyko konklava... Kai aš vadovavau diecezijai, mano di- 
džiausias ir nuolatinis rūpestis buvo išvaduoti ją iš skolų, kurias 
paliko mano pirmtakas, vyskupas Pjeras. Iš jo negalėjau nieko 
išreikalauti; tuo metu jis jau buvo įšventintas į kardinolus. Taigi 
puiki parapija, tikras kurijos prieškambaris... Pagaliau pavyko 
visas skyles užlopyti savo beneficijomis ir padedamam mano 
šeimos: mano įpėdiniai rado kur kas geresnę padėtį. Dabar mus 
lydintis toks par. Jis išties geras prelatas, šitas naujasis Oksero 
monsinjoras... Tačiau Buržo monsinjorą parsiunčiau į... Buržą. 
Jis vis tampė mane už sutanos prašydamas, kad leisčiau jam 
pasiimti trečiąjį notarą. O! To jau per daug. Aš jam atsakiau: 
„Monsinjore, jei jums reikia tiek daug raštininkų, vadinasi, jūsų 
vyskupijos reikalai labai supainioti. Dėl to įpareigoju jus tučtuo- 
jau sugrįžti atgal, į Buržą, ir pačiam viską sutvarkyti. Su mano 
palaiminimu“. O mes be jo Mece kuo puikiausiai apsieisime. 
Oksero vyskupas sėkmingai jį pakeis... Beje, tai aš jau spėjau 
pranešti dofinui. Vakar nusiunčiau pas jį žygūną. Jis turi grįžti 
rytoj, vėliausiai — poryt. Vadinasi, paskutines žinias iš Paryžiaus 
gausime jau Šanse... Dofinas nepasiduoda; nepaisydamas visų 
gudrybių ir jam daromo spaudimo, jis vis dar laiko Navaros 
karalių kalėjime... 

O kaip reagavo į tuos kruvinus Ruano įvykius Prancūzijos 
žmonės? Pirmiausia pats karalius keletą dienų iš miesto nekėlė 
kojos ir apsistojo Buvrėjaus pilies donžone, o sūnui liepė įsikur- 
ti kitame pilies bokšte, trečiajame bokšte sargyba saugojo Na- 
varos karalių. Mūsų Jonas II manė privaląs sutvarkyti daugybę 
reikalų ir iškvosti atiduodamą kankinimams Frikaną. „Padary- 


sime iš Frikano frikasė“. Sis kalambūras, manau, buvo pasisko- 

lintas iš Mitono Kvailelio. Tačiau nereikėjo kurti nei didelės 
ugnies, nei ieškoti galingų replių; Perinė le Biufliui ir keturiems 
sargybiniams prireikė atitempti jį į rūsį ir pasukioti prieš nosį 
keletą kankinimo įrankių, ir Kano valdytojas tučtuojau įrodė 
savo gerą valią. Jis kalbėjo, kalbėjo, taip sakant, išpurtė iš savo 
krepšio viską iki menkiausio trupinio. Taip ir buvo. Ne kitaip. 
Kaip abejosi jo sakomais žodžiais, kai kalbant jam iš baimės 
tarškėjo dantys? 

Iš tiesų, ką gi jis prisipažino? Pasakė Karlo Ispano nužudymo 
bendrininkų vardus? Jie ir taip jau seniai buvo žinomi; Frikanas 
nepridūrė nė vieno nežinomo, kuris po Manto sutarties nebūtų 
gavęs malonės rašto. Tačiau jo pasakojimas truko ištisą rytą. Ar 
tai slapti Karolio Navariečio pasitarimai Flandrijoje ir Avinjone 
su Lankasterio kunigaikščiu? Tačiau Europos karalių rūmuose 
visi apie tai tik ir kalbėjo; Frikanas mažai ką nauja pridūrė prie 
to, ką jau visi žinojo. Ar tai Anglijos ir Navaros karalių susita- 
rimas padėti vienas kitam karo veiksmuose? Ir patys kvailiausi 
žmonės galėjo tai suprasti dar praėjusią vasarą, kai mažne tuo 
pačiu laiku savo karius išlaipino Karolis Piktasis Kotentene, o 
Velso princas — Bordo. Iš tikrųjų slapta sutartis, kuria Nava- 
ros karalius pripažįsta karalių Eduardą Prancūzijos karaliumi 
ir kuria jie pasidalijo visą karalystę! Frikanas noriai pripažino, 
kad toks susitarimas buvo parengtas, ir patvirtino Žano dArtua 
iškeltus kaltinimus. Tačiau sutartis nebuvo pasirašyta, vyko tik 
parengiamieji darbai. Kai karalius Jonas išgirdo šituos Frikė pa- 
rodymus, sužviegė: „Išdavikas! Išdavikas! Ar ne mano teisybė?“ 

Dofinas atkirto: „Tėve, šitą sutartį rengė anksčiau nei Valo- 
nijos sutartį, kurią Karolis pasirašė su jumis ir kurioje aptariami 
visai priešingi dalykai. Išeitų, kad Karolis veikiau išdavė Angli- 


jos karalių, o ne jus. 

Kai karalius Jonas suurzgė, kad jo žentas išdavė visus žmo- 
nes, dofinas įsiterpė: „Išties, mano tėve, ir pats pradedu tuo ti- 
kėti. Tačiau jūs labai klysite apkaltindamas Karolį tuo, kad jis 
išdavė kaip tik jūsų naudai “. 

Apie kelionę į Vokietiją, kur ketino vykti, bet taip ir neišvy- 
ko Karolis Piktasis ir dofinas, Frikė de Frikanas kalbėjo neužsi- 
čiaupdamas. Jis vardijo sąmokslininkus, nurodinėjo vietas, kur 
jie turėjo susitikti, ir ką kuris planavo daryti... Tačiau visa tai 
savo tėvui jau buvo papasakojęs pats dofinas. 

O ką jis žino apie naują Navaros monsinjoro sąmokslą, 
kurio tikslas — sučiupti Prancūzijos karalių ir nužudyti? O, 
ne, Frikė apie tai nėra girdėjęs nė vieno žodžio, nepastebėjęs 
nė menkiausio ženklo. Tiesa, grafas dArkūras... apkalbėdamas 
mirusįjį, kaltinamasis nė kiek nerizikuoja; teisingumui šitai 
gerai žinoma... paskutinius mėnesius grafas dArkūras siaubin- 
gai tūžo ir neretai kalbėjo grasindamas; tačiau tik jis vienas ir 
tik savo vardu. 

Kaip, kartoju, kaip nepatikėti žmogumi, kuris toks pa- 
slaugus savo kvotėjams, ištisas šešias valandas nesustodamas 
pila savo parodymus, o raštininkai nespėja smailinti plunksnų? 
Koks gudreiva tas Frikė, uoliai išėjęs šeimininko mokslus, da- 
bar skandinąs visus aplinkui žodžių tvane ir apsimetąs tokiu 
nepakenčiamu plepiu, kad tik geriau paslėptų tai, ką svarbu 
nutylėti! Šiaip ar taip, tam, kad šituos parodymus galėtum pa- 
naudoti teisme, reikės dar apklausti jį Paryžiuje, sudarius naują 
tyrimo komisiją, kadangi senoji niekam tikusi. Iš esmės užmetė 
didžiulį tinklą, o sugavo tik kelias žuvelytes. 

Tuo pat metu Jonas II rūpinosi užgrobti išdavikų valdas ir 
pareigas; dėl to jis išsiuntė iš Ruano vikontą Tomą Kupveržą, 


kad šis uždėtų savo leteną ant visų Arkūro giminės turtų, o 

maršalą dOdrehemą pasiuntė užimti Evrė miesto. Tačiau visur 
Kupveržas buvo sutinkamas labai nemeiliai, ir, gali sakyti, už- 
grobta ne per daugiausia. Jam būtų reikėję kiekvienoje pilyje 
palikti po ištisą įgulą karių, o jų jis nebuvo ganėtinai pasiėmęs. 
Užtat stambus nukirsta galva Žano dArkūro kūnas neilgai ky- 
bojo Ruano kartuvėse. Jau antrąją naktį gerieji normandai slap- 
ta nukabino jį ir palaidojo, kaip ir dera palaidoti krikščionį; 
kartu jie prasimanė gerą pramogą pasišaipyti iš karaliaus. 

O dėl Evrė, tai jį teko apgulti. Tačiau šis miestas nebuvo 
vienintelė navariečių teodo valda. Nuo Valonijos iki Melano, 
nuo Longvilio iki Konšų, nuo Pontuazo iki Kutansų - kiekvie- 
name mieste tvyrojo grėsmė, net gyvatvorės palei kelius virpėjo; 
atrodė, kad ir jas veikia visur slypintis pavojus. 

Karalius Jonas Ruane toli gražu nesijautė saugus. Čia jis 
buvo atvykęs lydimas gana stipriai ginkluoto būrio, tikusio 
užpulti pokylio dalyvius, bet ne numalšinti maištą. Jis vengė 
išeiti iš pilies. Patys ištikimiausi jo tarnai, tarp jų ir pats Ža- 
nas dArtua, patarinėjo jam išvykti iš Ruano. Jo buvimas kurstė 
žmonių įniršį. 

Savo liaudies bijantis karalius yra išties vertas gailesčio val- 
dovas, ir nenorom imi manyti, kad jo karaliavimo dienos su- 
skaitytos. 

Taigi Jonas II apsisprendė grįžti į Paryžių, tačiau įsigeidė, 
kad jį lydėtų dofinas: „Jūs neatsilaikysite, Karoli, kai jūsų ku- 
nigaikštystėje prasidės neramumai “. Jis ypač baiminosi, kad sū- 
nus nepasirodytų pernelyg palankus Navaros partijai. 

Dofinas pasidavė pareikšdamas norą keliauti vandeniu: „Aš 
įpratau, mano tėve, iš Ruano į Paryžių plaukti Sena. Jei elgsiuos 
kitaip, žmonės pamanys, kad bėgu. Beje, mes plauksime lėtai, 


ir visos naujienos pasieks mus kur kas greičiau nei keliaujant 

sausuma; ir jei tos naujienos pasirodys tokios, kad privers mane 
grįžti, padaryti tai bus kur kas patogiau“. 

Šit karalius sėda į didžiulį laivą, kurį Normandijos kuni- 
gaikštis įsakė pastatyti tik jo kelionėms, nes, kaip jau minėjau, 
jis labiausiai nemėgsta keliauti raitas. Didžiulė, plokščiadugnė, 
išdailinta ir paauksuota laivė; plevėsuoja Prancūzijos, Norman- 
dijos ir Dofinė vėliavos. Ji plaukė varoma burių; nors ją galima 
valdyti ir irklais. Viršutinė kajutė įrengta tartum tikras kam- 
barys, jaukus gyvenamas būstas, išklotas kilimais ir apstatytas 
skryniomis. Dofinas mėgo čia šnekučiuotis su savo patarėjais, 
žaisti šachmatais ir šaškėmis arba paprasčiausiai žavėtis krašto- 
vaizdžiu, kuris per visą kelionę šia vandeninga upe rodo savo 
nepakartojamas grožybes. Tačiau karalius netvėrė pykčiu, kai 
reikėjo susitaikyti su šitokiu lėtumu ir ramybe. Kokia kvaila 
mintis plaukti Sena sukiojantis tomis visomis kilpomis; šitaip 
kelias pailgėja bent tris kartus, o juk galima šuoliuoti tiesiai ke- 
liais! Jis sunkiai apsiprato tokioje mažoje erdvėje; kiauras dienas 
žingsniuodavo pirmyn atgal diktuodamas laišką, vieną vienintelį 
laišką, kurį jis tai pamiršdavo, tai vėl jo griebdavosi be perstojo 
perdirbinėdamas. Ir kiek paplaukus, žiūrėk, vėl įsakydavo pri- 
sišvartuoti prie kranto. Tada jis brisdavo per purvynę, kad pri- 
sikastų iki prieplaukos, braukdamas purvais apskretusius savo 
aulinius per saulutės. Paskui, liepęs atvesti arklį, kartu su svita 
keliavusį paskui laivę krantu, be jokio reikalo jodavo apžiūrėti 
pilies, pastebėtos topolių guote. „Kol sugrįšiu, laiškas turi būti 
parašytas iš naujo“. Jo laiškas popiežiui; jame jis stengėsi paaiš- 
kinti Navaros karaliaus suėmimo priežastis. Galėjai pamanyti, 
kad svarbesnių dalykų karalystėje nė nebuvo! Buvo, tik karaliui 
jie nerūpėjo. Nerūpėjo niekas, nors kai kas ir prašė jį įsikišti. 


Per prastai mokami mokesčiai, atsiradusi būtinybė vėl sumen- 

kinti monetą, per dideli muitai audeklams, — tai sukėlė pirklių 
nepasitenkinimą, be to, labai reikėjo tvarkyti tvirtoves, kurioms 
grasino anglai, — į šituos kuo skubiausiai spręstinus klausimus 
jis tik numojo ranka. Nejau jis neturi kanclerio ar monetų ka- 
lyklos valdytojo, karaliaus metrdotelio, mokesčių rinkėjų ir 
Parlamento pirmininkų? Tegul jie ir tvarko tuos reikalus. Tegul 
Nikola Brakas, esantis dabar Paryžiuje, tegul Simonas de Biusi 
ar Roberas de Lorisas imasi savo pareigų. Jie iš tiesų nesnaudė ir 
kimšo savo kapšus lošdami iš monetų kurso, nutraukdami ne- 
palankiai galinčias baigtis teismo bylas prieš kurį giminaitį, be 
to, globodami savo draugus, jie nedavė ramybės vienai ar kitai 
prekybos kompanijai ar kuriam miestui, ar net diecezijai, o šie 
tikrai niekada neatleis to karaliui. 

Valdovas, kuris nori pats viskuo rūpintis, net iki menkiausių 
iškilmių smulkmenų, arba visiškai niekuo nesirūpina, net ir 
pačiais svarbiausiais valstybės valdymo reikalais, toks valdovas 
nėra žmogus, galintis suteikti savo liaudžiai šlovingą lemtį. 

Dofino laivas nuleido inkarą Pon de IArše antrąją kelionės 
dieną; tuomet karalius išvydo atšuoliuojantį Paryžiaus pirklių 
prevo metrą Erjeną Marselį, lydimą 50 ar net 100 ietininkų 
būrio su plevėsuojančia mėlynai raudona Paryžiaus vėliava. Šie 
miestelėnai buvo geriau aprūpinti apranga ir ginkluote nei dau- 
gelis riterių. 

Karalius neišlipo į krantą ir nepakvietė laivan prevo. laip jie 
ir šnekėjosi — vienas nuo tiltelio, kitas nuo kranto; abudu buvo 
be galo nustebę, kad šitaip susidūrė akis į akį. Prevo mažiausiai 
tikėjosi sutikti čia karalių, o karalius stebėjosi, ką gali veikti 
prevo Normandijoje su tokiu eskortu! Tai vis Navariečio intri- 
gos, ne kitaip. O gal jie bandys išlaisvinti Karolį Piktąjį? Lyg ir 


per anksti būtų, juk po arešto praėjo tik savaitė. Pagaliau viskas 

įmanoma. O gal prevo ir yra dalyvis to sąmokslo, apie kurį jam 
pakuždėjo Žanas dArtua? Tąsyk viskas suprantama. 

„Mes atvykome jūsų pasveikinti, valdove! — pasakė prevo. 
O karalius, užuot privertęs jį kiek įsišnekėti, nei iš šio, nei iš to 
grasinamai pareiškė, kad buvo priverstas sučiupti Navaros ka- 
ralių, kuris jam pridarė nemažai blogio, ir kad viskas išdėstyta 
ir paaiškinta laiške, pasiųstame popiežiui. Karalius Jonas dar 
pridūrė, kad, grįžęs į sostinę, tikisi ten rasti gerą tvarką, visišką 
ramybę ir uoliai triūsiančius paryžiečius... „O dabar, mesire pre- 
vo, galite grįžti atgal“. 

Išties per ilgas kelias tokiai trumpai ir nuobodžiai kalbai. 
Etjenas Marselis apsisuko ketindamas joti atgal; jo juodos barz- 
dos kuokštas pasišiaušė. O karalius, kai tik Paryžiaus vėliava 
ėmė tolti gluosnių žalumoje, tučtuojau iškvietė savo sekretorių, 
kad dar kartą perdirbtų savo laišką popiežiui... Beje... Briunė? 
Briunė! Briunė, paprašyk dono Kalvo prijoti prie manęs... taip, 
prašau tave... Taigi, karalius padiktavo maždaug šitaip: „Ir dar, 
didžiai gerbiamas šventasis tėve, turiu neginčijamų įrodymų, 
kad monsinjoras Navaros karalius bandė sukiršinti prieš mane 
Paryžiaus pirklius ir susitarė su savo prevo, kuris be jokio leidi- 
mo atvyko į Normandiją; jį lydėjo toks gausus būrys ginkluotų 
žmonių, kad ir suskaičiuoti visus būtų sunku. Atjojo jie tam, 
kad padėtų Navaros partijos piktadariams užbaigti savo niekšy- 
bę ir sučiupti mane ir dofiną, mano vyresnįjį sūnų...“ 

Beje, kas valandą Marselio kavalkada karaliaus galvoje vis 
didėjo ir didėjo; netrukus jis jau suskaičiavo ne mažiau kaip 
500 iečių. 

Paskiau karalius netikėtai nutarė pakelti inkarą ir, paėmęs iš 
Pon de [Aršo pilies Navaros karalių ir Frikaną, upeiviams įsakė 


pasukti į Lez Andelisą. Navaros karalius jojo iš paskos, nuo vie- 

nos prieplaukos iki kitos, apsuptas būrio sargybos, kuri nė per 
colį nuo jo nesitraukė ir turėjo įsakymą belaisvį nudurti, jei šis 
mėgintų bėgti ar kas bandytų jį išvaduoti: iš laivo jis turėjo būti 
visą laiką matomas. Vakarais jį uždarydavo artimiausiame nuo 
upės bokšte. Jį laikė Elbefe, Pon de IArše, o dabar ketino užda- 
ryti Gajaro pilyje... taip, Gajaro pilyje, ten, kur jo senelė Bur- 
gundė taip anksti baigė savo dienas... beje, panašaus amžiaus. 

O kaip visa tai pakėlė monsinjoras Navarietis? Teisybę sa- 
kant, blogai. Dabar, žinoma, jis jau apsiprato su belaisvio dalia, 
tuo labiau kai sužinojo, kad Prancūzijos karalius pats pakliuvo 
į Anglijos karaliaus nelaisvę, ir todėl jam nebereikia bijoti dėl 
savo gyvybės. Bet iš pradžių... 

Ak, štai ir jūs, done Kalvai. Priminkite man, ar evangelijoje, 
kurią skaitys ateinantį sekmadienį, užsiminta apie šviesą ar ką 
nors panašaus... taip, antrajam advento sekmadieniui. Keista 
būtų, jei tokios vietos taip ir nerastume... O gal apie tai kalba- 
ma viename iš laiškų... Greičiausiai tame, kurį skaitė praėjusį 
sekmadienį... Abjiciamus ergo opera tenebrarum, et induamur 
arma lucis... Taigi, nusimeskime tamsybių apdarus ir užsidė- 
kime šviesos šarvus... Tikrai, praėjusį sekmadienį. Ir jūs, ir jūs 
neįsiminėte? Gerai, pasakysite kiek vėliau, būsiu jums labai 
dėkingas... 

Pakliuvęs į spąstus, lapiukas sukasi it pakvaitęs; jo akys dega, 
gaurai pasišiaušia, pats sulysęs ir vis inkščia ir inkščia. Toks ir 
mūsų monsinjoras, Navaros karalius. Bet, reikia pasakyti, buvo 
daroma viskas, kad tik jį įbaugintų. 

Nikola Brakas tuomet Ruane išsiderėjo bausmės atidėjimą 
sakydamas: tegul, girdi, Navaros karalius lieka gyvas, tik tegul 
jaučiasi taip, lyg kasdien mirtų; jo žodžiai pasiekė toli gražu 


ne kurčias ausis. 

Karalius Jonas ne tik įsakė uždaryti Karolį kaip tik tame 
pačiame kambaryje, kur mirė Margarita Burgundė, be to, dar 
pasistengė jam šitai ir pranešti... „Visa šita šlykšti padermė pa- 
ėjo iš tos niekingos kekšės, jo senelės, o jis pats, tos paleistuvės 
išpera, tegul mano, kad baigs savo dienas taip, kaip ir ji...“ To 
dar maža: visas tas dienas, kurias kalinys praleido vienutėje, jam 
nuolatos, net ir naktimis buvo kartojama, kad jo žūtis jau arti. 

Karolio Navariečio vienatvę sutrikdydavo tai „paleistuvių 
karalius“, tai de Biuflis ar kuris nors kitas sargybinis, sakyda- 
mas jam: „Ruoškitės, monsinjore. Karalius įsakė pastatyti pilies 
kieme jums ešafotą. Netrukus ateisime jūsų paimti“. Po kelių 
minučių išties tarpdury pasirodydavo sargybinis Lalemanas ir 
rasdavo Navarietį prisispaudusį prie sienos, sunkiai alsuojantį, 
o paklaikusios iš siaubo akys įbestos į jį. „Karalius nutarė atidėti 
bausmę; jums bus atimta gyvybė ne anksčiau kaip rytoj die- 
ną“. Tąsyk Karolis Navarietis atgaudavo kvapą ir bejėgiškai su- 
smukdavo ant taburetės. Vos spėdavo prabėgti valanda ar dvi, ir 
vėl grįždavo Perinė le Biuflis... Karalius nutarė nebekirsti jums 
galvos, monsinjore. Ne... Jis įsigeidė, kad būtumėte pakartas. 
Ir dabar jo įsakymu statomos kartuvės“. O paskui, kai varpai 
baigia skambinti vakarinėms pamaldoms, ateidavo eilė užeiti 
Gorjė de Rivo, pilies valdytojui. „Jūs atėjote manęs, mesire val- 
dytojau?“ — „Ne, monsinjore, atnešiau jums vakarienę. — „Ar 
jau pastatė kartuves?“ — „Kokias kartuves? Ne, monsinjore, nėra 
jokių kartuvių“. — „Ir ešafoto nėra?“ — „Ne, monsinjore, nepa- 
stebėjau jokio ešafoto“. 

Ir taip jau šešis kartus Navaros karaliui kirto galvą, tiek pat 
kartų korė ir ketvirčiavo. Galbūt baisiausia buvo tada, kai vieną 
vakarą į jo vienutę įnešė didžiulį kanapinį maišą ir pasakė, kad 
tąnakt jį įkiš ten ir įmes į Seną. Kitą rytą „paleistuvių karalius“ 

atėjo maišo; pavartęs jį, pastebėjo, kad Navaros karalius įsigud- 
rino jame prabesti skylę, ir šypsodamasis išėjo. 

Karalius Jonas vis klausinėjo, kaip ten laikosi kalinys. Ir tai 
jam teikdavo kantrybės laukti, kol raštininkas perrašinėja laišką 
popiežiui. Ar Navaros karalius valgo? Beveik ne, tik labai retai 
prisiliečia prie valgio, kurį jam atneša; dažniausiai tai, ką atneš- 
davo, ir išsinešdavo. Aiškus dalykas, bijojo būti nunuodytas. „Tai 
jis sulyso? Gerai, labai gerai. Įsakykite, kad valgiai būtų kartūs 
ir smirdėtų — tegul sau mano, kad nori jį nunuodyti“. Kaip jis 
miegojo? Prastai. Dienomis dar galima buvo retkarčiais pamatyti 
jį užsikniaubusį ant stalo, galvą padėjusį ant sulenktų rankų; bet 
užtekdavo kam įeiti, jis tučtuojau pašokdavo it įgeltas. Tačiau 
naktimis girdėdavosi, kaip jis vaikšto po kambarį, be perstogės 
sukdamas ratus... „Kaip lapiukas, valdove, kaip tikras lapiukas“. 
Matyt, baiminosi, kad jį pasmaugs, kaip kadaise tame pačiame 
apvaliame pilies kambaryje pasmaugė jo senelę. Kai kada rytais 
iš jo veido galėjai numanyti, kad jis verkė. „Gerai, labai gerai, — 
kalbėjo karalius. — O jis su jumis kalba?“ O! Ir dar kaip kalba! 
Mėgina užmegzti kalbą su kiekvienu, kuris pas jį užeina. Sten- 
giasi užčiuopti kiekvieno silpnąją vietą. „Paleistuvių karaliui jis 
žadėjo kalnus aukso, jei šis padėrų pabėgti ar nors jau sutiktų 
perduoti laiškus. Perinė siūlė pasiimti jį kartu ir padaryti pa- 
leistuvystės namų prižiūrėtoju Evrė ir Navaroje, nes pastebėjo, 
kad le Biuflis pavydi mūsų prižiūrėtojui. Tvirtovės valdytoją jis 
laikė ištikimu kariu ir todėl be perstojo kartojo apie savo nekal- 
tumą ir neteisybę jo atžvilgiu. „Nežinau, kuo mane kaltina, nes, 
prisiekiu Dievu, neturėjau jokių blogų užmačių prieš karalių, 
brangiausią mano tėvą, ir nė nemaniau kaip nors jam pakenkti. 
Jį suklaidino klastingi ir nedori žmonės. Mane norėjo pražudyti 


jo akyse, tačiau aš nuolankiai pakelsiu bet kokią bausmę, kurią 

tik jis man paskirs, nes puikiai žinau, kad jūs čia niekuo dėtas. 
O juk daug kur aš galėčiau jam padėti, galėčiau daug ką padaryti 
jo labui, bet taip ir nepadarysiu, jei mane nužudys. Eikite pas jį, 
mesire valdytojau, eikite ir pasakykite, kad išklausytų mane; iš 
to jis turės didelę naudą. Ir jei Dievo valia man grįžtų visi turtai, 
būkite tikras, pasirūpinsiu ir jumis, nes matau, jog jūs mane 
užjaučiate tiek, kiek rūpinatės savo šeimininko geru 

Visa tai, žinoma, tučtuojau buvo persakyta karaliui, ir šis 
ėmė stūgauti: „Tik pažiūrėkite, koks niekšas! Tik pažiūrėkite, 
koks išdavikas!“ Tarsi ne visi belaisviai mėgina suminkštinti 
savo prižiūrėtojus ar juos papirkti. Gal sargybiniai net kiek 
sutirštino spalvas, pasakodami apie Navaros karaliaus pasiū- 
lymus, nes patys manė šitaip kiek pakelsią savo vertę. Atsi- 
dėkodamas už tokią ištikimybę, karalius Jonas kiekvienam jų 
numetė po kapšą aukso. „Šįvakar jūs pasakysite jam, kad aš 
liepiau iškūrenti jo vienutę, primeskite į židinį šiaudų ir šla- 
pių pliauskų, o kaminą užkimškite, — tegul gerai pasirūko 
Taip, mažasis Navaros karalius išties panėšėjo į mažą lapiūkš- 
tį, pakliuvusį į spąstus. O Prancūzijos karalius tarsi didžiulis 
pasiutęs šuo vis sukiojosi aplink narvą, toks barzdotas kiem- 
sargis pasišiaušusiais ant kukšteros gaurais; jis urzgė, staugė, 
šiepė dantis, kapstė žemę keldamas dulkes ir pro narvo virbus 
niekaip negalėjo pasiekti savo grobio. 

Šitai truko iki pat balandžio 20 dienos, kai Andelise pasirodė 
du normandų riteriai, lydimi padoraus eskorto; ant jų nešamų 
kotų smaigalių plevėsavo vėliavos su Navaros ir Evrė herbais. Jie 
gabeno karaliui Jonui Filipo Navariečio laišką, rašytą Konšuo- 
se. Gana griežtas laiškas. Filipas rašė esąs labai pasipiktinęs tuo, 
kad jo senjoras ir vyresnysis brolis turi kęsti tokį neteisingumą 


ir kančias... „Jūs jį išsivežėte neturėdami tam nei teisių, nei prie- 

žasčių. Žinokite, kad neturite jokio pagrindo galvoti nei apie jo 
palikimą, nei apie mūsų, jei net bus lemta jam mirti nuo jūsų 
žiaurumo, nes jūs niekada neįkelsite kojos į mūsų valdas. Nuo 
šios dienos mes metame jums iššūkį, jums ir visai jūsų galybei, ir 
skelbiame žūtbūtinį karą, kiek tai nuo mūsų priklausys“. Žodžiai 
gal ir nėra visai tokie, tačiau prasmė kaip tik tokia. Žodžiai buvo 
surašyti sausai ir kategoriškai, aiškiai pareikštas atviras iššūkis. 
Laiško šiurkštumą ypač pabrėžė tai, kad jis adresuotas „Žanui de 
Valua, kuris vadina save Prancūzijos karaliumi...“ 

Abu riteriai nusilenkė ir be ilgesnių kalbų, apsukę savo žir- 
gus, išjojo taip, kaip buvo atjoję. 

Karalius neatsakė į laišką. Jis buvo nepriimtinas, ypač dėl 
tokio nepagarbaus adreso. Tačiau tai reiškė atvirą karą; juk vie- 
nas iš stambiausių vasalų nebepripažįsta karaliaus Jono teisėtu 
valdovu. Buvo akivaizdu, kad jis netruks pripažinti teisėtu An- 
glijos karalių. 

Visi laukė, kad po tokio klaikaus įžeidimo karalius Jonas 
visai pasius. Tačiau, visų nuostabai, pasigirdo jo juokas. Juokas, 
teisybė, kiek dirbtinis. Prieš dvidešimt metų jo tėvas taip pat 
juokėsi, tik iš visos širdies, kai vyskupas Bergeršas, Anglijos ka- 
ralius, atvežė jam jaunojo karaliaus Eduardo III kartelį... 

Karalius Jonas įsakė tučtuojau išsiųsti popiežiui laišką tokį, 
koks buvo; nors daugybę kartų perdirbinėtas, jis nuo to nepasi- 
darė nei protingesnis, nei įtikinamesnis. Tuo pat metu jis įsakė 
išvežti iš tvirtovės žentą. „Jį uždarysiu Luvre“. Ir, palikęs dofiną 
plaukti Sena savo didžiuliu paauksuotu laivu, pats nušuoliavo 
į Paryžių. Ten jis nepadarė nieko naudinga, o Navaros klanas 
darbavosi itin aktyviai. 

O! Aš ir nepastebėjau, kad jūs grįžote, done Kalvai... Tai jūs 


vis dėlto radote... tą vietą evangelijoje... /r Jėzus jiems atsakė... 

Ką jis atsakė?.. „Keliaukite ir apsakykite Jonui, ką čia girdite ir 
matote...“ Kalbėkite garsiau, done Kalvai. Šitas dunksėjimas... 
Pasak Mato, Coeci vident, claudi ambulant, surdi audiunt mor- 
tui resurgunt, et coetera... „Aklieji praregi . Nelabai daug, bet 
man pakaks. Svarbu, kad turėsiu kuo pradėti savo pamokslą. 
Jūs juk žinote, kaip aš dirbu. 


II 
Anglų tauta 


Aš jums, Aršambo, ką tik sakiau, kad Navaros partija darba- 
vosi itin uoliai. Jau kitą dieną po Ruano pokylio į visas puses 
buvo išsiųsti žygūnai. Pirmiausia, be abejo, pas tetulę ir sese- 
rį - pas Žaną ir Blanšą. Ir tučtuojau karalienių našlių pilyje, 
tarsi kokiame audimo fabrike, prasidėjo zujimas. O paskiau 
pas Karolio svainį Fevą... Kiek vėliau papasakosiu apie jį dau- 
giau; tai gana neįprastas valdovas, tačiau ir jis šį tą reiškė. Ka- 
dangi mūsų Perigoras, kad ir kaip ten būtų, arčiau jo Bearno 
negu Paryžius, neblogai būtų vieną gražią dieną... Bet apie tai 
mes dar pasikalbėsime. Ir Filipas dEvrė, visus reikalus paėmęs 
į savo rankas ir gana vykusiai pakeitęs brolį, įsakė Navarai 
telkti kariuomenę ir nedelsiant ją vesti prie jūros, tuo tarpu 
Godfrua dArkūras rinko Karolio šalininkus Normandijoje. 
Pirmiausia Filipas pasiskubino siųsti į Angliją sirus de Mor- 
beką ir de Brevaną, kurie dalyvavo ankstesnėse derybose, kad 
ten jie prašytų pagalbos. 

Karalius Eduardas sutiko juos gana šaltai: „Aš vertinu gar- 
bingas sutartis, kai daroma tai, kas pasižadėta. Kai sąjungą 
sudarantys karaliai nepasitiki vienas kitu, sunku įsivaizduoti, 
kad reikalai klostysis sėkmingai. Pernai arvėriau vartus Nava- 
ros monsinjorui, aprengiau ir apginklavau armiją ir perdaviau 
Lankasterio kunigaikščiui; ji turėjo sustiprinti karines Navaros 
karaliaus pajėgas. Mes jau buvome toli pažengę sudarydami 
tarpusavio sutartį; susitarėme dėl ilgalaikės sąjungos ir įsipa- 
reigojome niekada nesudaryti nei taikos, nei paliaubų sutarties 
be kito žinios. Ir šit Navaros monsinjoras, vos spėjęs išsilaipinti 
Kotentene, tariasi su karaliumi Jonu, prisiekia jam meilę ir iš- 
tikimybę. Ir jei jis nūnai pateko į kalėjimą, jei jo uošvis sugavo 
ji kaip išdaviką, — čia ne mano kaltė. Todėl, ketindamas jam 
padėti, norėčiau pirma sužinoti, ar tik mano Evrė giminaičiai 
nesikreipia į mane ištikus nelaimei ir ar neatsigręš jie į kitus 
iškart, vos tik aš juos ištrauksiu iš tos bėdos“. 

Vis dėlto jis kažką nurodė, pasikvietė kunigaikštį Lankasterį 
ir įsakė rengtis naujam žygiui, drauge jis pasiuntė nurodymus 
Velso princui į Bordo. Iš Navaros pasiuntinių sužinojęs, kad 
Jonas II viskuo apkaltino savo žentą, jis iškart išsiuntė laiškus 
šventajam tėvui, imperatoriui ir daugeliui krikščioniškų šalių 
valdovų; tuose laiškuose neigė bet kokį sandėrį su Karoliu Na- 
variečiu ir didžiai smerkė Joną II už nepakankamą jo tikėjimą 
ir veiksmus, kuriuos „riterijos garbės vardan“ jis mano esant 
karaliui netinkamus. 

Jo laiškas popiežiui buvo parašytas kur kas greičiau nei kara- 
liaus Jono laiškas ir, patikėkite manimi, kitaip išdėstytas. 

Mes su karaliumi Eduardu nemėgstame vienas kito; jis 
mano, kad aš visada per daug rūpinuosi Prancūzijos nauda, o aš 


manau, kad jis per mažai gerbia Bažnyčios pirmenybę. Kaskart, 

kai tik susitinkame, tai ir susikivirčijame. Jis norėtų Šventajame 
Soste turėti anglą arba nieką kitą. Tačiau turiu pripažinti, kad 
savo liaudžiai jis — puikus valdovas, atsargus, kai turi būti at- 
sargus, ir narsus, kai gali būti narsus. Anglija jam daug kuo sko- 
linga. Ir nors jam tik 44 metai, jis gerbiamas taip, kaip paprastai 
gerbiami gerokai vyresni karaliai, jei jie buvo geri valdovai. Jų 
amžius matuojamas ne jų gimimo data, o jų valdymo trukme. 

Tuo atžvilgiu Eduardas III atrodo pats seniausias iš visų 
Vakarų šalių valdovų. Popiežius Inocentas tik ketverius metus 
eina šias pareigas, imperatorius Karolis išrinktas valdovu prieš 
dešimt metų, tačiau karūnavo jį tik prieš dvejus. Jonas de Valua 
ką tik atšventė... deja, nelaisvėje ir liūdnai... taigi, šeštąsias savo 
karūnavimo metines, o Eduardas III soste sėdi jau 29 metus, 
netrukus bus 30. 

Tai dailaus stoto ir didingos išvaizdos, gana apkūnus vyriš- 
kis. Ilgi šviesūs plaukai, švelni ir išpuoselėra barzda, kiek per 
didelės žydros akys... Tikras Kapetingas. Labai panašus į savo 
senolį, Pilypą Gražųjį, be to, paveldėjo iš jo ne vieną dory- 
bę. Kaip apmaudu, kad mūsų karalių kraujas davė tokių gra- 
žių vaisių Anglijai ir tokių skurdžių — Prancūzijai! Sendamas 
Eduardas, kaip ir jo senelis, darėsi vis tylesnis ir tylesnis. Ko 
norėti! Šit jau tris dešimtmečius jis regi, kaip prieš jį lankstosi 
žmonės. Iš jų eisenos, žvilgsnio, balso tono jis supranta, ko 
iš jo tikisi, ko prašo ar trokšta garbės, o svarbiausia, supran- 
ta, kiek jie naudingi valstybei. Jo įsakymai trumpi. Štai ką jis 
sako: „Kuo mažiau ištarsi žodžių, tuo rečiau jie bus kartojami 
ir mažiau iškraipoma jų prasmė. 

Visoje Europoje jis buvo labai gerai žinomas. Mūšis prie 
Sliuiso, Kalė apgultis, pergalė prie Kresi... Per daugiau nei šim- 


tą metų jis pirmasis nugalėjo Prancūziją, veikiau savo varžovą 

prancūzą, nes tą karą, jo žodžiais tariant, jis pradėjo tik tam, 
kad patvirtintų savo teises į Šventojo Liudviko karūną. Ir ne tik. 
Dar ir tam, kad užimtų klestinčios Prancūzijos provincijas. 

Neprabėgdavo ir metai, kad jis neišlaipintų savo ka- 
riuomenės kontinente — tai Bulonėje, tai Bretanėje — ar neįsa- 
kytų, kaip buvo dvi paskutines vasaras, rengti žygį iš savosios 
Gienės Kunigaikštystės. 

Anksčiau jis pats vadovavo savo pulkams ir pelnė didžiai 
narsaus kariūno vardą, o dabar jis savo karių į žygius jau nely- 
di — perdavė juos narsiems karo vadams, kurie daugelyje kam- 
panijų labai užsigrūdino ir ištobulėjo. Tačiau esu įsitikinęs, jog 
tokią šlovę jis įgijo dėl to, kad jo armija yra nuolatinė, ją sudaro 
daugiausia pėstininkai. Tokia kariuomenė gana judri, visuomet 
po ranka ir atsieina kur kas pigiau nei ta gremėzdiška kariauna, 
kurią kaskart tenka šaukti ir kuri niekada laiku nesusirenka; jos 
kariai apsirengę ir apsiginklavę tuo, ką turi, nė vienas jų neap- 
mokytas, kaip elgtis mūšio lauke. 

Žinoma, labai gražu pasakyti: „Tėvynei gresia pavojus. Mus 
šaukia karalius. Kiekvieno pareiga skubėti pas jį!“ O su kuo? 
Lazdomis? Ateina laikas, kai visi karaliai ims pavyzdį iš Angli- 
jos ir kariaus sutelkę gerai apmokytų ir gerai apmokamų vyrų 
kariuomenę, kuri eis ten, kur bus įsakyta, eis nemurmėdama ir 
nesiginčydama. 

Matote, Aršambo, kad valstybė taptų galinga, jai nebūtina 
turėti didžiulių plotų ir daug gyventojų. Tereikia, kad liaudis 
būtų išsiugdžiusi išdidumą ir prireikus sukauptų visas savo jė- 
gas, o dar būtina, kad ją gana ilgai būtų valdęs išmintingas mo- 
narchas, sugebėjęs įžiebti aukštų siekių troškimą. 

Krašte, turinčiame šešis milijonus sielų, įskaitant ir Velsą, 


ir dar prieš didįjį marą, o po šitos Dievo rykštės teliko ke- 

turi milijonai, taigi tame krašte Eduardas sukūrė klestinčią ir 
grėsmingą tautą, kuri kaip lygi tarp lygių kalbasi su Prancūzija 
ir imperija. Prekyba gelumbe, prekių plukdymas jūra, Airijos 
prijungimas, sumanus valdymas turtingoje Akvitanijoje, kara- 
liaus įsakymų vykdymas be atodairos ir be išimčių, kiekvieną 
akimirką pasirengusi į karo žygį kilti armija, — štai kodėl An- 
glija tokia galinga ir turtinga. 

Pats karalius valdo neapsakomai didelius turtus; žmonės 
kalba, jog jis toks turtingas, kad pats nebegali suskaičiuoti savo 
turtų, tačiau aš puikiai žinau, kad jis vis dėlto skaičiuoja, kitaip 
nieko neturėtų. Kaupti turtus jis pradėjo prieš trisdešimt metų, 
kai paveldėjo tuščią karaliaus iždą ir skolas visoje Europoje. O 
šiandien eina skolintis pas jį patį. Jis perstatė Vindzorą, išpuošė 
Vestminsterį... taip, teisybė, Vesrmutrjė, bet aš taip dažnai lan- 
kiausi Anglijoje, kad įpratau tarti tuos pavadinimus angliškai; 
nuo to laiko, kai anglai pasigviešė užkariauti Prancūziją, jie 
vis dažniau net ir dvare kalba savo saksonų kalba ir vis rečiau 
prancūziškai... Visos jo rezidencijos pilnos kuo gražiausių ir 
brangiausių daiktų. Daug ką jis perka iš Lombardijos pirklių 
ir Kipro jūreivių, be to, ne tik rytietiškus prieskonius, bet ir vi- 
sokiausius gaminius; juos paskui Anglijos amatininkai naudoja 
kaip modelius savo dirbiniams. 

Beje, kai jau užsiminiau apie prieskonius, noriu jums, Ar- 
sambo, papasakoti apie pipirus. Pirmiausia tai labai pelningas 
pinigų investavimas. Jie negenda; pipirų kainos pastaraisiais 
metais vis auga, ir iš visko matyti, kad ir toliau didės. Viename 
Monpeljė sandėlyje turiu pasidėjęs pipirų už 10 000 Aorinų, 
o gavau juos už pusę skolos iš vieno vietos pirklio; jo pavardė 
Pjeras de Ramberas, jis nepajėgė atsiskaityti su Kipro tiekėjais. 


Kadangi esu Nikozijos kanauninkas... Nors ten niekada nebu- 

vau, deja, niekada, nors šita sala, kaip pasakoja mačiusieji, ne- 
apsakomai graži... Todėl aš ir galėjau sutvarkyti jo reikalą... Bet 
grįžkime prie Eduardo. 

Karaliaus stalas jo rūmuose - tai ne tušti žodžiai, ir kiekvie- 
nam, kuris ten atsiduria pirmąsyk, kvapą užgniaužia gausybė 
išdėlioto aukso. Vidury stalo puikuojasi mažne natūralaus di- 
dumo auksinis elnias. Taurės, ąsočiai, dubenys, šaukštai, peiliai, 
druskinės — viskas gryno aukso. Stalininkai kaskart atnešdavo 
tiek aukso, kad jo būtų užtekę prikalti monetų visai grafystei. 
„Jei prireiks, mes visa tai galėsime parduoti“, - sako karalius. Ber 
ir sunkiu šaliai metu, — o koks iždas šito nepatiria? — Eduardas 
įsitikinęs, kad visuomet gaus kreditą, nes visi žino apie jo turi- 
mus turtus. O savo valdiniams jis pasirodo tik prabangiausiais 
auksu siuvinėtais drabužiais, apsisiautęs brangiais kailiais, žė- 
rintis brangenybėmis, o kojos apautos aukso kurpėmis. 

Šioje visiems matomoje prabangoje nepamirštas ir Dievas. 
Vienintelėje Vestminsterio koplyčioje tarnauja keturiolika vi- 
karų, o kur dar klierikai giedotojai ir visi zakristijos parar- 
nautojai! Norėdamas iškrėsti šunybę popiežiui, kurį karalius 
mano priklausant prancūzams, jis nuolat skiria vis daugiau 
Bažnyčios tarnų; tas pareigas atiduoda tik anglams ir su Šven- 
tuoju Sostu nesidalija beneficijomis. Šiuo klausimu mes vi- 
suomet ginčijamės. 

Prievolė Dievui atlikta, dar lieka šeima. Eduardas III turi 
dešimt vaikų; visi jie gyvi. Vyresnysis yra Velso princas ir Akvi- 
tanijos kunigaikštis, jam 26 metai. O jauniausiąjį, Bakingemo 
grafą, ką tik nujunkė nuo krūties. 

Visiems savo sūnums Eduardas parūpino didingus titulus ir 
valdas, o savo dukterims stengiasi surasti pačius kilmingiausius 


vyrus; tos vedybos turi padėti įgyvendinti visas jo užmačias. 

Kertu lažybų, kad jis, karalius Eduardas, gyventų labai 
nuobodžiai, jei Apvaizda nebūtų jo skyrusi tam, ką jis geriau- 
siai moka, — valdyti. Taip, jam išties būtų nuobodu gyventi 
ir senti, mažai jį būtų dominusi ir artėjanti mirtis, jei nebūtų 
tekę valdyti kitų aistras ir kitiems nurodyti gyvenimo tikslo, 
kuris padėtų aniems užsimiršti. Žmonės tik tuomet mato gy- 
venimo prasmę ir sužino gyvenimo kainą, kai visi jų darbai ir 
mintys skirti kokiam didingam sumanymui, su kuriuo jie gali 
susieti savo likimą. 

Kaip tik tai ir įkvėpė karalių, kai jis Kalė mieste įkūrė savo 
Keliaraiščio ordiną. Ordiną, kuris taip klesti ir kurį pamėgdžio- 
damas tas varguolis Jonas II įkūrė Žvaigždės ordiną, sukurpęs 
prašmatnią, bet pasigailėtiną kopiją. 

Šis didybės troškimas skatina karalių Eduardą, — kai jis 
brandina planą, apie kurį garsiai nekalba, bet kuris aiškiai nu- 
manomas, — paversti visą Europą Anglijos valstybe. Jis ne tiek 
svajoja visus Vakarus laikyti tiesioginėje savo valdžioje arba už- 
kariauti visas karalystes ir paversti jas savo vasalėmis. Ne, jis 
veikiau mąsto apie laisvą karalių ar vyriausybių sąjungą, kur jis 
turėtų pirmumą ir vadovautų; šitoje sąjungoje įsigalėtų ne tik 
taika, bet ir nebetektų baimintis imperijos, net jei ji ir nesu- 
tiktų prisijungti prie jo. Ir daugiau jokių įsipareigojimų Šven- 
tajam Sostui, įtariu, kad jis slapta brandina šį sumanymą... 
Jam jau pasisekė su Flandrija, kurią jis atplėšė nuo Prancūzi- 
jos; jis kišosi į Ispanijos reikalus ir jau tiesia savo čiuptuvus į 
Viduržemio jūros kraštus. O! Jei jis turėtų Prancūziją, įsivaiz- 
duokite, ką padarytų, ką jis galėtų jai padaryti! Jo sumanymas, 
beje, nėra toks jau naujas. Ir Eduardo senelis, Pilypas Gražusis, 
brandino Europos suvienijimo planą, kurį įgyvendinus paga- 


liau įsigalėtų amžina taika. 

Su prancūzais Eduardas mėgsta kalbėti prancūziškai, o su 
anglais — angliškai. Į Aamandus jis gali kreiptis jų gimtąja kalba 
ir tuo labai pamalonina jų savimeilę; toks elgesys jam atneša 
sėkmę jų šalyje. Su visais kitais jis bendrauja lotyniškai. 

Aišku, jūs manęs paklausite, kodėl gi tokiam talentingam, to- 
kiam sumaniam ir likimo apdovanotam valdovui nesudaryti pa- 
lankių sąlygų atsisėsti į Prancūzijos sostą? Kam taip stengtis, kad 
išsaugotume karaliumi tokį įžūlų kvailelį, kurio žvaigždės prastai 
išsidėsčiusios ir kuriuo mus apdovanojo Apvaizda, matyt, tam, 
kad pasiųstų mūsų nelaimingai karalystei dar vieną išbandymą? 

O, mano mielas sūnėne, tos Vakarų karalysčių santarvės 
mes taip pat norime, tik geidaujame, kad toji santarvė būtų 
prancūziška, kitaip sakant, kad tai Vakarų karalysčių sąjungai 
vadovautų Prancūzija ir kad prancūzai visur turėtų pirmumo 
nelyg galinga, labai greitai nutols nuo Bažnyčios ir nepaisys jos 
įstatymų. Prancūzija yra Dievo išrinkta karalystė, o karalius Jo- 
nas juk neamžinas. 

Jūs suprantate, mielas Aršambo, kodėl karalius Eduardas 
taip atkakliai palaiko tą Karolį Piktąjį, kuris tiek kartų jį ap- 
gaudinėjo? Ogi dėl to, kad mažoji Navarietė ir didžiulė Evrė 
Grafystė yra gardus kąsnis ne tik jo norams užsidėti Prancūzijos 
karūną, bet ir jo sumanymui sujungti karalystes; tas sumany- 
mas tvirtai įsigraužė jam į smegenis. Ką gi, tegul ir karaliai bent 
kiek pasvajoja! 

Netrukus po mūsų pasiuntinių, Morbeko ir Brevano, atvy- 
kimo Anglijoje pasirodė ir monsinjoras Filipas dEvrė Navarie- 
tis, Longvilio grafas. 

Šviesiaplaukis, dailiai sudėtas ir orios laikysenos Filipas Na- 


varietis yra tiek garbingas, kiek jo brolis klastingas. Atsitiko 

taip, kad, būdamas garbingas ir ištikimas savo broliui, nors ir 
nenoriai, tačiau dalyvauja visose klastose. Jis, kaip ir jo brolis, 
nėra apdovanotas dideliu gražbylystės talentu, tačiau traukia 
žmones savo dvasine šiluma. Filipas labai patiko karalienei Pi- 
lypai. Ji tikina, kad jis visiškai panašus į jos vyrą, kai šis buvo 
tokio pat amžiaus. Nieko čia, beje, nuostabaus, juk jie pagal 
daugelį giminystės linijų yra pusbroliai. 

Šaunioji, geroji karalienė Pilypa! Apvalutė ir rausvutė jau- 
nystėje, su amžiumi žadėjo būti storulė, kaip dauguma Eno 
moterų. Ir tą pažadą ištesėjo. 

Karalius ją mylėjo ramiai. Tačiau metams bėgant pa- 
sitaikydavo ir kitų meilių, retų, bet aistringų. Iš tokių buvo 
grahenė de Solsberi, o dabar Alisa Perėr ar Perjėr, karalienės 
rūmų dama. Ramindama savo apmaudą, Pilypa vis valgo ir vis 
storėja, storėja. 

Klausiate, kaip laikosi karalienė Izabelė? Taip, taip, ji dar 
gyva; nebent prieš mėnesį tikrai buvo gyva... Jau 28 metus gy- 
valioja Kestl Rizinge, didžiulėje ir niūrioje pilyje, kur ją uždarė 
sūnus po to, kai, jam įsakius, buvo mirtimi nubaustas motinos 
meilužis lordas Mortimeris. Gyvendama laisvėje, ji būtų kėlusi 
per daug rūpesčių. Prancūzijos Vilkė. Jis ją aplanko kartą per 
metus, per Kalėdų šventes. Jo teisės į Prancūziją kaip tik ir yra iš 
jos pusės. Tačiau, kita vertus, ji yra ir Prancūzijos dinastinės kri- 
zės priežastis, kai paskundė Margaritą Burgundę svetimaujant 
ir tuo suteikė puikiausią pagrindą nuo sosto nušalinti Liudviko 
Vaidingojo palikuonis. Sutikite, tai lyg likimo ironija, kai po 
keturiasdešimt metų Margaritos Burgundės vaikaitis ir Izabelės 
sūnus sudaro sąjungą. O! Verta gyventi, kad tiek pamatytum! 

Ir štai Eduardas ir Filipas Navarietis Vindzore vėl imasi su- 


daryti kadaise nutrauktą sutartį, kai jos pamatai jau buvo padė- 

ti per derybas Avinjone. Sutartis, žinoma, slapta. Juodraštinėse 
apybrėžose susitariančių šalių vadai turėjo būti nurodyti kuo 
neaiškiau. Anglijos karalius ten vadinamas „vyresniuoju“, o 
Navaros karalius — „jaunesniuoju“. Tarsi šito būtų užtekę juos 
užmaskuoti ir tarsi pats sutarties turinys kuo aiškiausiai nenu- 
rodytų tikrųjų jų vardų! Visi tie atsargumai gal ko nors verti 
kanceliarijose, tačiau negali suklaidinti tų, kurių tenka saugotis. 
Kai nori paslaptį išsaugoti, jos nereikia užrašyti, — šit ir viskas. 

„Jaunesnysis pripažįsta „vyresnįjį“ teisėtu Prancūzijos ka- 
raliumi. Tai vis tiek ta pati pradžia ir ta pati sutarties esmė; tai 
svarbiausias sutarties dalykas. „Vyresnysis“ pripažįsta „jaunes- 
niojo“ teises į Normandijos Kunigaikštystę, Šampanę ir Bri 
Grafystę, Šartro vikontiją ir visą Langedoką kartu su Tulūza, 
Bezjė, Monpeljė. Atrodo, Eduardas nenusileido dėl Angule- 
mo... Jis per arti Gienės, veikiausiai dėl to ir tas užsispyrimas; jei 
ši sutartis, neduok, Viešparie, įsigalės, Eduardas neleis Navarai 
įsiterpti tarp Akvitanijos ir Puatu. Vietoj Angulemo jis sutiko 
perleisti Bigorą, taigi Febas, jei ši žinia būtų pasiekusi jo ausis, 
anaiptol netrykštų laime. Kaip matote, viską sudėjus, išeina di- 
delis Prancūzijos gabalas, net labai didelis. Reikia tik stebėtis, 
kad žmogus, ketinąs valdyti visą šalį, tiek žemių atiduoda savo 
vasalui. Tačiau, viena vertus, ta lyg ir vicekaralystė, kurią jis per- 
duoda Navarai, kuo puikiausiai atliepia jo puoselėjamą svajonę 
apie naująją imperiją; kita vertus, kuo labiau jis didina princo 
valdas, — o jis juk pripažįsta Eduardą karaliumi, — tuo platesnis 
ir tvirtesnis jo teisėtumo teritorinis pagrindas. Užuot siekęs, kad 
tos valdos būtų jungiamos viena po kitos pamažu, jis gali many- 
ti, kad visos provincijos pripažino jį savo valdovu išsyk. 

O visa kita — karo išlaidų pasidalijimas, įsipareigojimai nie- 


ku gyvu nesudarinėti separatinių paliaubų — įprasti punktai ir 

perrašyti iš pirminio projekto. Tačiau sąjunga pavadinta „Ne- 
nutrūkstama sąjunga. 

Noriu prisiminti vieną juokingą nesusipratimą tarp Edu- 
ardo ir Filipo Navariečio: pastarasis pareikalavo, kad į sutar- 
tį įrašytų 100 000 ekiu įmoką, kuri buvo minima Karolio 
Navariečio ir Žanos de Valua vedybų sutartyje ir kuri taip ir 
nebuvo sumokėta. 

Karalius Eduardas nustebo: „Kodėl aš turėčiau mokėti kara- 
liaus Jono skolas?“ — „O kaipgi? Juk jūs jį pakeisite soste, taigi 
perimsite ir visus jo įsipareigojimus“. Pasitikėjimo savimi jau- 
najam Filipui išties netrūko. Tik jo amžiaus žmogus gali išdrįsti 
reikalauti tokių dalykų. Karalius Eduardas III nusijuokė, o tai 
ne taip dažnai atsitikdavo: „Tiek to, tegul taip ir bus. Bet tik po 
to, kai būsiu karūnuotas Reimse. Ir ne anksčiau 

Filipas Navarietis grįžo į Normandiją. Kol ant veleninio po- 
pieriaus perrašinėjo tai, dėl ko susitarta, kol papunkčiui aprari- 
nėjo kiekvieną žodį, kol kėlė dokumentus nuo vieno Lamanšo 
kranto į kitą... iš „vyresniojo“ pas „jaunesnįjį ... O dar karo rū- 
pesčiai, ir šitas slaptas susitarimas tapo visiems žinomas, bent jau 
tiems, kuriems rūpėjo žinoti, ir toji sutartis pagaliau pasirašyta 
buvo tik rugsėjo pradžioje Klarendono pilyje, tik prieš tris mėne- 
sius, o netrukus įvyko Puarjė mūšis. Kas ją pasirašė? Filipas Nava- 
rietis, kuris tam tikslui ryžosi antrąkart keliauti į Angliją. 

Dabar suprantate, mielas Aršambo, kodėl dofinas, kuris, 
kaip menate, priešinosi Navaros karaliaus areštui, atkakliai 
laiko jį kalėjime, o juk dabar, kai valdo karalystę, seniai jau 
galėjo jį išlaisvinti, juo labiau kad yra spaudžiamas iš visų 
pusių tai padaryti. Kol sutartį pasirašė Filipas Navarietis, ją 
galima laikyti nieko nevertu popiergaliu. O kai ją pasirašys ir 


Karolis — tai jau kitas dalykas. 

Kol kas Navaros karalius, nes Prancūzijos karaliaus sūnus 
jį laiko nelaisvėje Pikardijoje, dar nežino... greičiausiai jis vie- 
nas ir nežino... kad jis pripažino Anglijos karalių Prancūzijos 
karaliumi, tačiau be raštiško sutikimo, mat tos sutarties jis 
negali pasirašyti. 

Ir čia prasideda tokia painiava, kai, taip sakant, savi savųjų 
neatpažįsta, 0 mes tuos mazgus ir mėginsime išpainioti Mece! 
Kertu lažybų, kad praeis keturiasdešimt metų ir nė viena žmo- 
gysta čia nieko nebesupras, išskyrus galbūt jus ar jūsų sūnų, nes 


jūs jam visa tai papasakosite... 


III 
Popiežius ir pasaulis 


Ar aš jums nesakiau, kad mes Sanse gavome naujienų? Ir dar 
gerų. Dofinas palikęs savo Generalinius luomus labai suneri- 
musius, — ten Marselis reikalauja panaikinti Didžiąją tarybą, o 
vyskupas Le Kokas, rūpindamasis Karolio Piktojo išlaisvinimu, 
užsimiršta ir nusikalba iki to, kad, girdi, reikėtų nuversti nuo 
sosto Joną II... Taip, taip, mielas sūnėne, prieita jau prie šito; 
vyskupo kaimynui teko užminti ant kojos, tik tuomet Le Kokas 
atitoko ir patikslino, kad karalių nuversti turi teisę ne Genera- 
liniai luomai, o popiežius, ir tai prašant trejiems Generaliniams 
luomams. Tai šit dofinas, apmovęs visus žmones, vakar, t. y. pir- 
madienį, taip pat išvyko į Mecą. Kartu su juo ir 2000 raitelių. 
Jis pasiaiškino tuo, kad neva gavęs iš imperatoriaus pranešimų, 


kuriuose reikalaujama atvykti į seimą Prancūzijos Karalystės 

labui. Taip... pirmiausia mano pranešimą. Jis manęs paklausė. 
Taigi, Generalinių luomų reikalingumas pakibo ore, ir jiems 
teko išsiskirstyti nespėjus ką nors nutarti. Kai mieste prasidės 
neramumai, dofinas galės ten įvesti kariuomenę. Taip jis laiko 
miestą nuolatinėje grėsmėje... 

Kita gera žinia: Kapočis į Mecą neatvyks. Jis atsisako pasi- 
matyti su manimi. Koks laimingas atsisakymas. Tuo jis parodys 
nepaklusnumą šventajam tėvui, o aš pagaliau nusikratysiu jo. 
Lydėti dofino pasiunčiau Sanso vyskupą, kartu vyksta ir vysku- 
pas kancleris Pjeras de La Forė; taigi ten jau bus du patarėjai, be 
to, abu išmintingi žmonės. O mano palydoje dvylika prelatų. 
Šito visiškai pakanka. Iki šiolei nė vienas legatas tokios svitos 
nėra turėjęs. Ir dar nėra Kapočio. Išties negaliu suprasti, kodėl 
šventasis tėvas taip atkakliai norėjo jį pristatyti prie manęs ir 
taip pat atkakliai geidauja jo nebekviesti. Be jo aš būčiau išvy- 
kęs kur kas anksčiau... Ką ir sakyti, prarastas pavasaris. 

Kai tik sužinojome apie įvykius Ruane ir Avinjone, gavome 
karaliaus Jono ir karaliaus Eduardo laiškus, o paskui, kai mums 
buvo pranešta, kad Lankasterio kunigaikštis surengė naują žygį, 
o Prancūzijos kariuomenė pašaukta rinktis birželio pradžioje, 
aš supratau, kad reikalai eina vis prastyn. Šventajam tėvui pa- 
sakiau, kad reikėtų pasiųsti legatą, ir jis su tuo sutiko. Skundėsi 
krikščionybės būkle. Po savaitės jau buvau pasirengęs iškeliau- 
ti. Jam reikėjo bent trijų, kad surašytų pamokymus. Aš jam 
ir sakau: „Kokie dar gali būti pamokymai, sanctissimus pater? 
Užtenka perrašyti tuos, kuriuos gavote iš savo pirmtako, gar- 
biojo Klemenso VI; surašyti jie buvo prieš dešimtmetį ta pačia 
intencija. Kuo puikiausi pamokymai. O man regis, jog svar- 
biausias pamokymas - daryti viską, kad užkirstume kelią naujo 


visuotinio karo grėsmei“. 

Galbūc širdies gilumoje, pats to nesuvokdamas, nes sąmo- 
ningai jis negali apie ką nors turėti blogų minčių, popiežius ne 
taip jau degė noru linkėti, kad man pavyktų ten, kur jam nepa- 
sisekė kadaise, prieš mūšį prie Kresi. Apskritai jis tai ir pats pri- 
sipažino. „Su manimi Eduardas III taip nemandagiai kalbėjo ir 
taip šiurkščiai atstūmė, jog dabar baiminuosi, kad ir jums taip 
neatsitiktų. Tas Eduardas neabejotinai labai ryžtingas ir tvirtas 
žmogus; jo lengvai nepergudrausi. Be to, jis įsitikinęs, kad visi 
prancūzų kardinolai stojo jo priešų pusėn. Todėl su jumis aš pa- 
siųsiu jūsų venerabilis frater Capocci“. Šit ką jis įsikalė į galvą... 

Venerabilis frater' Kiekvienas popiežius per visą savo buvimą 
Šventajame Soste turi bent kartą suklysti, kitaip jis taprų pačiu 
Viešpačiu Dievu. Tai štai Klemenso VI suklydimas ir buvo nu- 
rodymas įšventinti į kardinolus Kapočį. 

„O be to, — tarė Inocentas, - jei vienas iš jūsų dviejų susirg- 
tų... tesaugo jus Viešpats... tąsyk mūsų misiją galės tęsti kitas“. 
Kadangi mūsų vargšelis šventasis tėvas amžinai jaučiasi nesvei- 
kas, jam norisi, kad ir kiti negaluotų, ir užtenka jums nusičiau- 
dėti, jis jau pasirengęs suteikti paskutinį patepimą. 

Per visą tą laiką, kai keliaujame, ar matėte, Aršambo, kad aš 
kada negaluočiau? Bet Kaporis — kitas reikalas: jis negali ištverti 
kratymo, nuo jo jam ima nepakeliamai skaudėti pusiaują, o dar 
kas dvi Ijė tenka sustoti, kad jis galėtų nusišlapinti. Vieną dieną, 
žiūrėk, jį muša karštis, o kitą jau kamuojasi viduriuodamas. Jis 
net norėjo atimti iš manęs mano gydytoją metrą Vižjė, kuris, 
pripažinkite, per daug apkrautas darbu nebuvo, bent aš atimda- 
vau tikrai mažai jo laiko. Mano galva, geras gydytojas — tai tas, 
kuris kas rytą jus apčiupinėja, paklauso, apžiūri akis ir liežuvį, 
ištiria šlapimą, nieko per daug nedraudžia ir nuleidžia kraujo ne 


dažniau kaip kartą per mėnesį, žodžiu, palaiko kuo puikiausią 

jūsų savijautą... Be to, reikia pažiūrėti, kaip Kapočis ruošiasi ke- 
lionei! Jis iš tų žmonių, kurie intriguoja ir primygtinai prašo pa- 
siųsti į misiją, o vos tik išgauna sutikimą, jau neužsičiaupdami 
reikalauja to ar ano. Vieno popiežiaus sekretoriaus tokiems ne- 
beužtenka, duok jiems bent du. Kyla klausimas, kuriam galui, 
jei visus laiškus į kuriją, kol dar važiavome kartu, diktavau ir 
taisiau aš pats... Ir todėl galėjome išvykti tik per saulėgrįžą, bir- 
želio 21-ąją. Vėloka. Kai armijos leidžiasi į karo žygį, karo jau 
nebesustabdysi. Ginklų žvangesį galima nutildyti rada, kai jis 
tik karalių galvose, kurios dar nėra priėmusios galutinio spren- 
dimo. Trumpiau sakant, Aršambo, prarastas pavasaris. 
Išvykimo išvakarėse mane priėmė šventasis tėvas, pabrėžiu, 
priėmė mane vieną. Gal kiek apgailestavo davęs man niekam 
tikusį palydovą. Aš nuvykau į Vilnevą, kur gyveno popiežius. 
Mat jis atsisakė įsikurti tuose didžiuliuose rūmuose, kuriuos 
pastatydino jo pirmtakai. Per daug ten prabangos, jo požiūriu, 
per daug iškilmingumo, per daug rūmininkų. Inocentas išgirdo 
liaudies balsą, kuris priekaištavo dėl pomėgio gyventi per daug 
prabangiai, ir stengėsi jam paklusti. Liaudies balsas! Keletas ra- 
šeivų, kuriems tulžį pakeičia rašalas, dar keletas pamokslininkų, 
kuriuos į Bažnyčią pasiuntė pats velnias, kad pasėtų ten nesan- 
taiką; pirmuosius užteko prigrasinti atskyrimu nuo Bažnyčios, 
ir jiems tokio smūgio pakanka, kad nuciltų, o antriesiems teks 
skirti dalį pelno iš Bažnyčios turto ar beneficijų ir dar duoti ko- 
kią padoresnę vietą, nes jie taip niekina visus dažniausiai tik iš 
pavydo; jei jie ką ir nori pakeisti šiame pasaulyje, tai tik dėl to, 
kad jie jame, jų akimis žiūrint, užima per menką vietą. Kad ir 
Petrarka. Jūs girdėjote, kaip apie jį kalbėjau su Oksero monsinjo- 
ru. Tas žmogus blogas iš prigimties, tačiau, reikia pripažinti, 


turi daug mokslo žinių ir kirų teigiamybių; jo klausosi abipus 

Alpių. Jis buvo Dantės Aligjerio draugas. Dantė ir atsivežė ji į 
Avinjoną; ten jis atlikinėjo daugybę princų pavedimų. Štai kas 
rašė, kad Avinjonas — liūnų liūnas, kad ten klesti visos ydos, 
knibždėte knibžda perėjūnų, kad ten papirkinėja kardinolus, o 
pats popiežius laiko kromelį ir prekiauja diecezijomis ir abatijo- 
mis, kad prelatai turi meilužių, o jų meilužės savo ruožtu išlaiko 
dykaduonius vyriškius... Taip sakant, tikras naujasis Babilonas. 

Apie mane jis prikalbėjo daugybę bjauriausių dalykų. Ka- 
dangi jis —- gerbtina persona, aš su juo mačiausi, išklausiau jį ir 
tai jam suteikė nemažą pasitenkinimą, dar sutvarkiau keletą jo 
reikalų... Kalbama, kad jis domisi astrologija, kerėjimais, juodą- 
ja magija ir kitais dalykais... Padėjau atgauti keletą jo beneficijų, 
kurios buvo iš jo atimtos; be to, susirašinėjau su juo ir paprašiau, 
kad į kiekvieną savo laišką jis įdėtų nurašytų žymių senovės po- 
etų eilių ir sentencijų, kurių jis turi begalę, o aš jomis puoščiau 
savo pamokslus, nors pats ne itin jomis piktnaudžiauju, mat 
mano stilius veikiau primena legisto stilių; vienąkart aš jam net 
pasiūliau popiežiaus sekretoriaus vietą, — tik nuo jo priklausė, 
ar sutiks. Ir ką jūs manote, nuo to laiko jis kur kas mažiau der- 
gė Avinjono popiežiaus rūmus, o apie mane ėmė rašyti stačiai 
stebuklus. Aš, girdi, esąs Bažnyčios dangaus skliaute ryškiausia 
žvaigždė, esąs tikroji valdžia, nors ir nesėdžiu popiežiaus soste; 
žiniomis esąs lygus ar net pralenkęs bet kurį mūsų dienų teisės 
mokovą, esąs dosniai apdovanotas pačios gamtos ir ištobulėjęs 
mokslais; man galima pripažinti sugebėjimą suvokti bet kokį 
pasaulio reiškinį, t. y. kaip tik tai, ką Julijus Cezaris pripažino 
Plinijui Vyresniajam. Taigi, mano mielas sūnėne, nei daugiau, 
nei mažiau! O juk mano namai nė kiek nenusileidžia nei puoš- 
numu, nei tarnų skaičiumi tiems namams, kurie kadaise įkvėp- 


davo jį rašyti tokius piktus pamfletus... Jis grįžo į Italiją, mano 

bičiulis Petrarka. Jis turi kažko, kas trukdo jam apsistoti kurioje 
nors vienoje vietoje. Toks ir jo draugas Dantė, iš kurio jis daug 
ką perėmė. Jis išsigalvojo begalinę meilę kažkokiai moteriai, kuri 
net niekada nebuvo jo meilužė ir kurios jau nebėra gyvos. Todėl 
jis taip mėgsta jausmų didingumą... Aš labai myliu šitą pikčiur- 
ną. Jo man trūksta. Jei jis gyventų Avinjone, dabar, be jokių 
abejonių, sėdėtų jūsų vietoje, nes būčiau jį pasiėmęs kartu... 

Ber kaip galima taip klausyti liaudies balso, kaip mūsų gera- 
sis Inocentas? Tikras silpnumas duoti valią kritikams ir atstumti 
daugybę žmonių, kurie jus palaiko, taip ir neįgijus tarp tų ne- 
patenkintųjų draugo. 

Taigi, parodęs savo nusižeminimą, mūsų šventasis tėvas ap- 
sigyveno nedideliuose kardinolų rūmuose Vilneve, kitoje Ronos 
pusėje. Nors ir nedaug tarnų, patalpos pasirodė per ankštos. To- 
dėl jas teko praplėsti, nes nebuvo kur apgyvendinti reikalingų 
žmonių. Sekretoriatas dirba labai blogai — trūksta vietos; rašti- 
ninkams tenka keisti kambarius, nelygu koks darbas. Nuo lapų, 
kur rašomos bulės, kyla dulkės. O kadangi daugelis popiežiaus 
tarnybų liko Avinjone, tai reikia nuolatos plaukti skersai upės, 
neretai pučiant stipriam vėjui, o žiemą reikalai tvarkomi smar- 
kiai vėluojant... Popiežius jaučia ypatingą palankumą Žanui 
Bireliui, kartezininkų vyriausiajam, kuris laikomas mažne tikru 
šventuoju... ir norom nenorom ateina į galvą mintis, ar teisus 
buvau neprileidęs jo prie Šventojo Sosto; jau tas nelemtas pa- 
sirinkimas būtų ne toks... Ir mūsų šventasis tėvas pasižadėjo 
pastatyti Kartezininkų vienuolyną... Šiuo metu jį ir stato tarp 
popiežiaus rezidencijos ir naujojo, Sent Andrė, gynybos torto, 
kuris dabar kyla kartu su vienuolynu. Čia darbams vadovauja 
karaliaus pareigūnai. Taigi kol kas krikščionių pasaulis valdo- 


mas nuo pastolių statybų aikštelės vidury. 

Šventasis tėvas priėmė mane savo koplyčioje, iš kurios jis 
beveik neišeina, — tai nedidelis penkiaskliautis priestatas, prisi- 
glaudęs prie didžiosios salės, kur vyksta priėmimai, nes, šiaip ar 
taip, priėmimų salė būtina, šitą supranta ir popiežius... Salę lie- 
pė papuošti tapytojui iš Viterbo. Matėjas Džova, lyg ir Džova- 
notas, lyg ir Džovanelis ar Džovanetis... viskas žydra, pasteliška, 
greičiau tiktų moterų vienuolynui; man tai nepatinka, per maža 
raudonio, per maža aukso. Ryškios spalvos juk daugiau nekai- 
nuoja už kitas... O triukšmo, kiek ten triukšmo, mano berniuk! 
Ir, regis, toji koplyčia yra pats ramiausias kampelis, todėl čia 
šventasis tėvas ir kiurkso dienų dienas! Pjūklai džeržgia gremž- 
dami akmenį, plaktukai kaukši į kaltus, girgžda skrysčiai, bilda 
vežimai, dunda paklotai, klykauja ir keikiasi darbininkai... Per 
tokį gaudesį aptarinėti rimtus dalykus tolygu pragarui. Dabar 
aš suprantu, kodėl šventajam tėvui amžinai skauda galvą! „Ma- 
tote, godotinas broli, — tarė jis man, - kiek tenka leisti pinigų ir 
kiek čia triukšmo tik tam, kad susidarytų vargingumo regimy- 
bė. O be to, man vis tiek reikia išlaikyti tuos didžiulius rūmus 
priešais. Negaliu leisti, kad jie sugriūtų... 

Man visuomet iš gailesčio suspaudžia širdį, kai popiežius 
Oberas šaiposi iš savęs, šaiposi nelinksmai, pripažindamas savo 
klaidas, kad tik padarytų man malonumo. 

Popiežiaus krėslas toks vargingas, kokio aš nebūčiau norėjęs 
turėti net ir tuomet, kai gavau pirmąją vyskupiją; per visą po- 
kalbį jis, kaip buvo pratęs, sėdėjo smarkiai susikūprinęs. Stambi 
nosis su kuprele, pratęsianti kaktos liniją, plačios šnervės, tankūs 
pakelti antakiai, didžiulės ausys, kurių speneliai kyšo iš po baltos 
kepuraitės, lūpų kampučiai nuleisti žemyn ir dingsta garbanotoje 
barzdoje. Jis taip tvirtai sudėtas, jog net sunku patikėti, kad jo 
tokia silpna sveikata. Vienas skulptorius akmenyje kala jo gulin- 

čio atvaizdą būsimam antkapiui. Jis nieku gyvu nenori, kad jo 
skulptūra stovėtų, — vis tas nepalenkiamas užsispyrimas. Tačiau 
dėl antkapinės plokštės su savo atvaizdu jis vis dėlto sutinka. 

Tądien jį buvo apėmęs įkvėpimas guostis. Jis kalbėjo: „Kiek- 
vienas popiežius, broli mano, privalo išgyventi mūsų Viešpa- 
ties Jėzaus Kristaus kančias. Visi geriausi mano ketinimai nuėjo 
perniek. Nuo to laiko, kai Dievo valia patekau į pačią Bažnyčios 
hierarchijos viršūnę, jaučiuosi esąs nukryžiuotas, mano rankos 
prikaltos vinimis. Ką aš padariau, ką pasiekiau per tuos pusket- 
virtų metų?“ 

Dievo valia, žinoma, kas galėtų nuginčyti. Tik pripažinkime, 
kad toji valia mažumą pasireiškė per mano kuklų asmenį. Todėl 
aš ir galiu sau leisti su šventuoju tėvu elgtis kiek laisviau. Ir vis 
tiek yra dalykų, kurių negaliu jam pasakyti: negaliu pasakyti, 
kad žmonės, kuriems skirta aukščiausia valdžia, neturi per daug 
stengtis perdaryti pasaulį, kad šitaip pateisintų savo iškėlimą. 
Didžiai nusižeminusiųjų sielose slepiasi išdidumas, kuris nere- 
tai tampa jų nepasisekimų priežastimi. 

Aš puikiai žinau visus popiežiaus Inocento ketinimus, visus 
jo didingus užmojus. Jų bent trys, ir vienas su kitu siejasi. Pats 
tuščiagarbiškiausias: sujungti Romos ir Graikų katalikų Bažny- 
čias, jų priekyje, žinoma, stovėtų Katalikų bažnyčia; vėl suvie- 
nyti Rytus ir Vakarus; atkurti krikščionybės pasaulio vienybę. 
Apie tai jau visą tūkstantmetį svajoja kiekvienas popiežius. 
Valdant Klemensui VI, aš buvau toli pastūmęs tuos reikalus, 
šiaip ar taip, toliau nei šiandien. Popiežius Inocentas priskyrė 
tą užmojį sau, tarsi ta mintis, visai nauja mintis, būtų atsiųsta 
Šventosios Dvasios. Dėl to nesiginčysim. 

O tai savo svajonei įgyvendinti turėjo jis ir antrą ketinimą, 


kuris vykdytinas net anksčiau už pirmąjį: grąžinti Šventąjį Sostą 

į Romą, nes popiežiaus įraka Rytų krikščionims bus pripažinta 
tik tada, kai ji bus reiškiama iš Šventojo Petro Sosto aukšty- 
bių. Konstantinopolis dabar patiria sunkius nuosmukio laikus 
ir gali neprarasdamas garbės nusilenkti Romai, tik ne Avinjo- 
nui. Čia, kaip jūs žinote, mūsų nuomonės visiškai skiriasi. Gal 
toks samprotavimas ir būtų teisingas, tačiau su sąlyga, kad pats 
popiežius nepasirodytų Romoje dar silpnesnis nei Provanse... 

Juk norint sugrįžti į Romą pirmiausia būtina susitaikyti 
su imperatoriumi, o tai ir yra trečias jo ketinimas. Ir tai buvo 
padaryta. Dabar pažiūrėkime, kuo baigėsi tie gražūs sumany- 
mai... Mano patarimų niekas neklausė ir paskubėjo karūnuoti 
Karlą, kurį išrinko jau prieš aštuonerius metus ir kurį visą tą 
laiką laikė pažabotą, nuolat viliojamą įšventinimo saldainiais, 
bet jie kybojo per aukštai. O dabar mes prieš jį bejėgiai. Jis 
mums atsidėkojo savo „Auksine bule“, kurią teko priimti, nors 
dėl jos netekome savo įtakos ne tik imperijos rinkimuose, bet 
ir imperijos Bažnyčios finansų reikaluose. Tai ne susitaikymas, 
o visiškas pasidavimas. Už tai imperatorius geraširdiškai paliko 
laisvas rankas Italijoje, kitaip sakant, jis mums padarė malonę 
ir leido įlįsti į širšių lizdą. 

Į Iralijąšventasis tėvas pasiuntė kardinolą Alvaresą dAlbornozą, 
kuris savo prigimtimi veikiau karys nei dvasininkas, ir pavedė 
jam viską parengti, kad Šventasis Sostas grįžtų į Romą. Albor- 
nozas pradėjo nuo to, kad susisiekė su Kola de Rienciu, kuris 
tuo metu valdė. Tas Riencis, gimęs vienoje Trasteverės tavernoje, 
ir buvo vienas iš tų žemos kilmės žmogėnų, tačiau veidą turėjo 
tikro Cezario; tais laikais tokių dalykų pasitaikydavo. Panašūs 
žmonės moka užkariauti romėnų širdis primindami, kad jų pro- 
tėviai valdė visą pasaulį. Beje, Riencis tikino esąs imperatoriaus 


sūnus, nesantuokinis Henriko VII Liuksemburgiečio vaikas, tik, 

deja, jis vienintelis tuo ir tikėjo. Riencis pasirinko tribūno titulą, 
nešiojo purpuro spalvos togą ir gyveno Kapitolijuje, ant Jupite- 
rio šventyklos griuvėsių. Mano draugas Petrarka visaip garbino 
jį kaip senosios Italijos didybės arkūrėją. Mūsų žaidimo lentoje 
jis galėjo būti geras pėstininkas, tačiau eiti reikėjo apgalvotai, 
jokiais būdais negalima rizikuoti per jį visu mūsų žaidimu. Prieš 
dvejus metus jį nužudė broliai Kolonos, nes Albornozas vėlavo 
atsiųsti jam pagalbą. Viską teks pradėti iš naujo; niekada dar 
nebuvome taip nutolę nuo minties apie Romą, kur kaip niekad 
siautėjo anarchija. Roma toks miestas, apie kurį visuomet reikia 
svajoti, bet grįžti ten — niekuomet. 

O dėl Konstantinopolio... Ak, žodžiais mes jau toli pasistū- 
mėjome. Imperatorius Paleologas jau ketina pripažinti mus ir 
iškilmingai pareiškė, kad pasirengęs atsiklaupti prieš mus, jei 
tik pavyks iš savo apkarpytos imperijos ištrūkti. Ir tik su viena 
sąlyga: jam turi atsiųsti karių išsivaduoti iš priešų. Būdamas 
dabartinėje padėtyje, jis sutiko pripažinti pirmą pasitaikiusį 
kaimo kiurė, kad tik gautų 500 riterių ir 1000 pėstininkų. 

Aha! Jūs taip pat stebitės! Jei krikščionių vienybei, jei Bažny- 
čių suvienijimui tik tiek užtenka, kodėl nepasiuntus tos mažos 
kariaunos prie Graikijos jūros? Ne, tik jau ne, mano gerasis Ar- 
šambo, šito nieku gyvu negalima daryti. Nes neturime iš ko jos 
nei apginkluoti, nei aprengti, nei mokėti jai atlyginimą. Mūsų 
puikioji politika davė savo vaisių todėl, kad, norėdami nugin- 
kluoti savo niekintojus, nutarėme viską reformuoti ir grįžti prie 
to pirmapradžio tyrumo, kurį Bažnyčia patyrė savo ištakose... 
Kokios ištakos? Drąsus tas, kuris tvirtina jas žinąs! Ir koks tyru- 
mas? Juk net tarp dvylikos apaštalų atsirado vienas išdavikas! 

Pradedama tuo, kad uždraudžiama imti pelną iš abatijų ir 


atimamos beneficijos, jei tik tai nėra lydima sielų gelbėjimo... 

„Aveles turi ganyti ganytojas, o ne koks savanaudis... Įsakoma 
atimti galimybę priimti šventąsias paslaptis tų, kurie kaupia 
turtus... Būkime panašūs į skurdžius...“ Uždraudžiama imti 
mokestį iš prostitučių ir lošėjų kauliukais... taip, taip, mes nusi- 
leidome net iki širokių smulkmenų... Mat, žaisdami kauliukais, 
lošėjai piktžodžiauja; jokių nešvarių pinigų, iš nuodėmės nelob- 
sime, nes, paversdami ją prekybos sandėriu, mes tik didiname 
nuodėmę ir leidžiame visiems į ją spoksoti. 

O dėl širų pokyčių visai išseko iždas, nes švarūs pinigai įteka 
labai plona srovele; nepatenkintųjų vis daugėja, ir visada atsi- 
randa apšviestųjų, kurie tikina, kad popiežius yra ne kas kitas, 
o eretikas. 

O! Jei tiesa, kad kelias į pragarą gerais norais grįstas, mūsų 
brangusis šventasis tėvas jais bus išgrindęs geroką gabalą! 

„Mano godorinas broli, atverkire man visas savo mintis, 
neslėpkite nuo manęs nieko, net jei norėtumėte pareikšti man 
kokius nors savo priekaištus“. 

Ar galiu jam pasakyti, jog, kiek atidžiau skaitydamas tai, 
ką Kūrėjas nubrėžė mums danguje, jis pamatytų, kad žvaigž- 
dės išsidėsčiusios nepalankiai ir sudaro nieko gera nežadančius 
kvadratus mažne visiems sostams, įskaitant ir jo paties, nes jis 
į jį įžengė tik dėl to, kad jo žvaigždės rodo jam blogą lemtį, o 
jei rodytų gerą, Šventajame Soste, be abejo, sėdėčiau aš? Argi 
galiu jam pasakyti, kad žmogui, kurio žvaigždžių padėtis to- 
kia apgailėtina, ne laikas imtis atnaujinti namą nuo pamatų iki 
stogo, reikia tik kuo geriau jį prižiūrėti ir palikti tokį, kokį pa- 
veldėjo; be to, toli gražu nepakanka atsikraustyti iš Pompadur 
kaimo Limuzine su visu kaimiškų naivumu ir dar tikėtis, kad 
būsi išgirstas karalių ir galėsi atitaisyti šito pasaulio neteisybes? 


Pati didžiausia mūsų laikų nelaimė yra tai, kad didingiausius 

sostus užima anaiptol ne tokie didingi žmonės; jie nemoka at- 
likti jiems skirtų pareigų. Ak! Tų, kurie ateis jų pakeisti, laukia 
nelengvas darbas! 

Vakare, prieš man išvykstant, jis dar šit ką pasakė: „Kažin, 
ar aš būsiu tas popiežius, kuris suvienys visus krikščionis, ar visi 
mano siekiai nenueis perniek? Sužinojau, kad Anglijos karalius 
į Sauthemptoną įplukdė 50 laivų, kad pergabentų į kontinen- 
tą 400 riterių bei lankininkų ir daugiau nei 100 arklių“. Gera 
jam buvo sužinoti, - juk aš jam tai pranešiau. „O man ir pusės 
užtektų, kad patenkinčiau imperatoriaus Paleologo prašymą. 
Ar negalėtumėte, padedamas mūsų brolio kardinolo Kapočio, 
nors aš puikiai žinau, kad jo nuopelnai neprilygsta jūsiškiams, 
ir myliu jį kur kas mažiau nei jus...“ Žodžiai, tušti žodžiai, kad 
tik mane užliūliuotų... „Bet jį vertina karaliaus Eduardo dvare, 
tai ar negalėtumėte to anglo įtikinti, kad, užuot siuntęs savo 
pulkus prieš Prancūziją, verčiau... Taip, taip, aš puikiai žinau, 
ką jūs manote... Karalius Jonas taip pat surinko kariuomenę, 
tačiau jam artimesni riterio ir krikščionio garbės jausmai. Jūs 
darote jam įtaką. Jei abu karaliai atsisakys tarpusavio karo ir, 
suvieniję karines jėgas, dalį jų pasiųs į Konstantinopolį, šis 
miestas taps vieninteliu suvienytos Bažnyčios lopšiu: tik įsivaiz- 
duokite, kokią šlovę pelnys jų vardai! Pamėginkite jiems visa 
tai išaiškinti, mano godotinas broli; įrodykite jiems, kad, užuot 
užlieję krauju savo karalystes ir didinę savo tautų kančias, jie, 
galėtų prilygti karžygiams ir šventiesiems...“ 

Aš atsakiau: „Švenčiausiasis tėve, tai, ko jūs geidaujate, — pats 
lengviausias dalykas pasaulyje, tačiau tik tuomet, kai bus įvyk- 
dytos dvi sąlygos: karalius Eduardas pareikalaus, kad būtų pri- 
pažintas Prancūzijos karaliaus ir karūnuotas Reimse, o karalius 


Jonas savo ruožtu pareikalaus, kad karalius Eduardas atsisakytų 

savo ketinimų ir duotų jam vasalo priesaiką. Kai šitos sąlygos 
bus įvykdytos, jokių kliūčių nebeliks...“ — „Jūs tyčiojatės iš ma- 
nęs, broli mano; jūs tiesiog menko tikėjimo“. — „Ne, aš tikiu, 
švenčiausiasis tėve, bet ne mano jėgoms priversti saulę šviesti 
naktį. Taip sakant, esu šventai įsitikinęs, kad Viešpačiui Dievui, 
panorusiam sukurti stebuklą, mūsų pagalbos tikrai nereikėtų“. 

Valandėlę sėdėjome tylėdami, nes gretimame kieme vertė iš 
vežimo skaldą ir dailidės susiriejo su vežėjais. Popiežius kažkaip 
susmuko, jo didžiulė nosis nulinko, nulinko ir plačios šnervės, 
ir ilga jo barzda. Pagaliau jis tarė: „Tada bent pasistenkite, kad 
jie pasirašytų naujas paliaubas. Kuo aiškiau jiems pasakykite, 
kad aš draudžiu kariauti tarpusavy. Jei nors vienas prelatas ar 
klierikas priešinsis jūsų pastangoms padaryti taiką, jūs atimsite 
iš jo visas Bažnyčios beneficijas. Ir atminkite: kai katras iš kara- 
lių užsispirs ir bandys pradėti kariauti, galite net pagrasinti jam 
atskyrimu nuo Bažnyčios. Tai įrašyta į jums skirtus pamoky- 
mus. Atskyrimas nuo Bažnyčios ir interdiktas“. 

Kai jis man priminė duotus įgaliojimus, paprašiau jo palai- 
minimo ir gavau jį. Įsivaizduokite, Aršambo, kaip aš atskirsiu 
nuo Bažnyčios iškart du karalius - Prancūzijos ir Anglijos, o dar 
kai tokie dalykai dedasi Europoje? Eduardas tučtuojau atleistų 
savo Bažnyčią nuo bet kokio paklusnumo Šventajam Sostui, o 
Jonas nedelsdamas siųstų į Avinjoną savo konetablį su įsakymu 
apgulti miestą. O ką darytų Inocentas, kaip jūs manote? Tuojau 
jums pasakysiu. Jis viskuo apkaltintų mane ir atšauktų eksko- 
munikavimą. Visa tai tik tušti žodžiai. 

Taigi kirą dieną mes išvykome. 

O prieš tris dienas, birželio 18-ąją, kunigaikščio Lankasterio 


kariai išsilaipino Hagoje. 


Ketvirta dalis 


NEGANDŲ VASARA 


Žygis į Normandiją 


Viskas negali būti visada tik blogai... O! Jūs jau pastebėjote, 
Aršambo, kad tai vienas mano mėgstamiausių posakių... Taip, 
taip, kad ir kokios negandos užgriūtų, kokios nelaimės ar nu- 
sivylimai apimtų, Aukščiausiasis apdovanoja mus kokiu nors 
gėriu, sustiprinančiu mūsų dvasią. Reikia tik mokėti vertinti. 
Dievas telaukia mūsų dėkingumo, kad įrodytų mums savąjį kil- 
niaširdiškumą. 

Matote, po tos vasaros, atnešusios pragaištį Prancūzijai ir, 
tenka prisipažinti, nieko viltingo nedavusios mano misijai, at- 
ėjo gražus ruduo; nuostabiu oru mus lepina Aukščiausiasis per 
visą mūsų kelionę! Pats dangus nori mus padrąsinti. 

O aš baiminausi, kad po liūčių, kurios kankino mus Beri, 
artėjant į šiaurę, užklups blogas oras, vėtros ir šalčiai. Todėl jau 
rengiausi liepti užkamšyti visus mano palankino plyšius, susi- 
supstyti kailiais ir šildytis karštu vynu. O išėjo atvirkščiai: oras 
atšilo, šviečia saulė ir gruodis panašesnis į pavasarį. Provanse 
kartais šitaip pasitaiko, bet niekaip nelaukiau, jog mus, įvažiuo- 
jančius į Šampanę, sutiks šitokios saulės šviesos užlieti laukai ir 
toks karštis, kad net arkliai, uždengti gūniomis, risnoja drėgno- 


mis nuo prakaito nugaromis. 

Patikėkite, buvo beveik šalčiau tądien, kai liepos pradžioje 
atvažiavau į Bretėjų Normandijoje susitikti su karaliumi. 

Kadangi, palikęs Avinjoną birželio 21 dieną, liepos 12-ąją 
buvau... a-a, juk jūs pats gerai pamenate, aš jums jau pasako- 
jau... ir Kapočis kaip tik tuomet sunegalavo... taigi... nuo tokio 
greito mūsų važiavimo... 

Ką karalius Jonas veikė Bretėjuje? Apgultimi, pilies apgul- 
timi baigėsi trumpas jo žygis į Normandiją; jis neatnešė jam 
didelės šlovės, ir tai mažiausia, ką galima pasakyti. 

Priminsiu jums, kad kunigaikštis Lankasteris birželio 18-ąją 
išlipo Kotentene. Ypač sekite datas, šiuo atveju tai labai svar- 
bu... Šviesuliai? O ne, tos dienos šviesulių išsidėstymo aš specia- 
liai netyrinėjau. Tik norėjau pasakyti, kad kare laikas ir greitis 
reiškia tiek pat, o kartais ir daugiau nei karių skaičius. 

Po trijų dienų kunigaikštis Monteburo abatijoje susijungė 
su kontinente esančiais kariuomenės pulkais, kurių vieną Ro- 
beras Knolis, šaunus karvedys, atvedė iš Bretanės, o kitą su- 
rinko Filipas Navarietis. Kiek karių jie visi trys turėjo? Filipas 
Navarietis ir Godtrua dArkūras atsivedė ne daugiau kaip 100 
riterių, Knolio pulkas pasirodė pajėgesnis: 300 ginkluotų vyrų, 
500 lankininkų, beje, jie ne visi anglai, buvo nemažai ir breto- 
nų. Jie atvyko su Žanu de Monforu, kuris pretendavo atimti 
kunigaikštystę iš grafo de Blua, vieno iš Valua žmonių. Pagaliau 
Lankasteris. Jis vargiai surinko 150 riterių ir 200 lankininkų. 
Užtat jo žirgų ūkis buvo nuolat atnaujinamas ir papildomas. 

Kai karalius Jonas II sužinojo tuos skaičius, jis taip nusikva- 
tojo, kad net jo pilvas ėmė kretėti. Nejau jie mano išgąsdinti jį 
su tokia skurdžia kariauna? Jei tai viskas, ką galėjo surinkti jo 
kuzenas iš Anglijos, nėra ko per daug nerimauti: „Matote, Karoli, 


mano sūnau, aš buvau teisus; matote, Odrehemai, mes be jokios 

baimės galime laikyti mano žentą kalėjime; taip, aš tikrai buvau 
teisus nekreipdamas dėmesio į tų niekam tikusių navariečių iššū- 
kius, kai jie pajėgė susirasti tik tokius menkus sąjungininkus“. 

Jis puolė girtis, neva jau mėnesio pradžioje turėjo surinkęs 
Šartre kariuomenę. „Argi ne protingas įžvalgumas? Na, ką jūs 
apie tai pasakysite, Odrehemai, ką pasakysite jūs, Karoli, mano 
sūnau? Patys matote, kad užteko sušaukti pusę kariuomenės, 
neprireikė nė visos. Tegul jie skuba, tie šaunuoliai iš Anglijos, 
tegul veržiasi į krašto gilumą. Mes užklupsime juos ir nublok- 
šime į Senos žiotis . 

Man perdavė, kad retai kada matydavo jį tokį linksmą; aš 
tikrai tuo tikiu. Mat šitas nuolat sumušamas karys dievino karą, 
bent jau svajonėse tikrai dievino jį. Šuoliuoti, įsakinėti sėdint 
savo kovinio žirgo balne, priversti visus paklusti! Juk kare žmo- 
nės paklūsta... ypač pirmosiomis dienomis; palikti piniginius ir 
šalies valdymo reikalus Nikola Brakui, Lorisui, Biusi ir kitiems; 
gyventi tarp vyrų, o ne moterų bendrijoje; judėti, be perstogės 
judėti, valgyti balne, godžiai ryjant dideliais kąsniais, arba su- 
stoti kelio atšlaitėje, po didžiule obelimi, jau apsipylusia mažais 
žaliais obuoliukais, priiminėti žvalgytojų pranešimus, tarti di- 
dingus žodžius, kuriuos paskui visi kartos... „Jei priešą kanki- 
na troškulys, tegul geria nuosavą kraują...“ Uždėti ranką ant 
peties kokio riterio, o tas iš džiaugsmo užsiplieks raudoniu... 
„Niekuomet nepavargstantis, Busiko... tavo ištikimasis kardas 
laukia darbo, kilnusis Kusi!..“ 

Beje, ar jis bent kartą yra nugalėjęs? Niekada. Kai jam su- 
kako 22 metai, jo tėvas paskyrė jį karo vadu Eno... nieko sau 
titulas: karo vadas!.. Ir leidosi nugalimas anglų. Dvidešimt pen- 
keri metai — dar gražesnis titulas; gali pamanyti, kad pats juos 


išgalvoja; pergalės senjoras... Jis itin brangiai kainavo Langedo- 

ko gyventojams; ištisus keturis mėnesius laikė apsuptą Egijoną, 
miestą Lo ir Garonos santakoje, bet taip jo ir neužėmė. Tačiau 
jo pasiklausius atrodė, kad visi mūšiai, nors ir kaip liūdnai jie 
baigtėsi, tikri karžygiškumo pavyzdžiai. Dar nė vienas žmogus 
niekuomet nepasisėmė tiek pasitikėjimo iš nepabaigiamų pra- 
laimėjimų praktikos, kiek jis. 

Šįkart karalius Jonas mėgino pratęsti savo malonumus. 

Kol jis vyko į Sen Deni paimti vėliavos ir neskubėdamas 
pasiekė Šartrą, kunigaikštis Lankasteris, aplenkęs iš pietų pu- 
sės Kaną, perplaukė į kitą Divos pusę ir įsikūrė nakvynei Lizjė. 
Prisiminimai apie Eduardo III išpuolį, o ypač Kano apiplėšimą, 
nors tai įvyko prieš gerą dešimtį metų, dar neišblėso iš žmonių 
atminties. Šimtai gatvėse nužudytų miestelėnų, išnešta 40 000 
rietimų gelumbės, visos brangenybės išgabentos už Laman- 
šo, tik per stebuklą miestas išvengė gaisro... Ne, Normandijos 
liaudis nieko nepamiršo ir skubėjo kuo greičiau praleisti anglų 
lankininkus. Juo labiau kad Filipas dEvrė Navarietis ir mesi- 
ras Godfrua dArkūras visiems plačiai paskelbė, jog tie anglai 
— mūsų draugai. Sviesto, pieno ir sūrio buvo iki valiai, sidras 
liejosi per kraštus, vešliose pievose ganėsi anglų arkliai. Teisybę 
sakant, vieną vakarą pamaitinti tūkstantį anglų pigiau nei išti- 
sus metus mokėti karaliui druskos mokestį, muitą, duokles ir 
aštuonis denjė už kiekvieną parduotų prekių livrą. 

Šartre Jonas II rado savo kariuomenę kur kas menkesnę ir 
prasčiau pasirengusią, nei tikėjosi. Karalius manė, kad susirinks 
40 000 žmonių, o rado vos trečdalį numatyto skaičiaus. Argi 
šito neužteko, argi nebuvo net kiek per daug, turint galvoje to- 
kią negausią priešininko kariuomenę? „Aha, dabar tiems, kurie 
neatvyko, nemokėsiu, vadinasi, iš to dar bus ir naudos. Tačiau 


reikalauju, kad jiems pareikštų įspėjimą . 

Kol karalius kūrėsi lelijomis siuvinėto audeklo palapinėje ir 
diktavo tuos savo patarimus... „kai karalius pareiškia norą, ri- 
teris privalo...“ kunigaikštis Lankasteris jau buvo pasiekęs Pont 
Odmerą, Navaros karaliaus valdas. Jis išvadavo pilį, kurią pran- 
cūzai keletą savaičių bergždžiai laikė apgulę, ir kiek sutvirtino 
Navaros įgulą, aprūpindamas ją maistu ištisiems metams; pasu- 
kęs į pietus, patraukė plėšti Bek Elueno abatijos. 

Kol konetablis grafas Atėnietis stengėsi įvesti šiek tiek tvar- 
kos Šartre susirinkusių triukšmingų karių pulkuose... kadangi 
tie, kurie čia atsikraustė prieš geras tris savaites, nieko neveikė, 
tik trempė rugių želmenis ir jau ėmė nekantrauti... O svarbiau- 
sia, kai konetablis mėgino užgesinti tarp dviejų maršalų —- Odre- 
hemo ir Žano de Klermono - įsiplieskusią nesantaiką, — o tie 
nekentė vienas kito iš visos širdies, — kunigaikštis Lankasteris 
jau buvo prie Konšų pilies sienų; jis išvijo žmones, kurie buvo 
užėmę pilį karaliaus vardu. Paskui ją padegė. Taigi dūmai nusi- 
nešė priblėsusius prisiminimus apie Roberą dArtua ir dar taip 
nesenus — apie Karolį Pikrąjį. Šita pilis niekam nelėl laimės... 
Lankasteris patraukė į Bretėjų. Išskyrus Evrė, visos valdos, ku- 
rias karalius geidavo užimti savo žento feode, viena po kitos 
buvo nesunkiai atimtos. 

„Mes sutraiškysime tuos piktadarius Bretėjuje“, — išdidžiai 
sviedė Jonas II, kai jo kariuomenė pagaliau pajudėjo iš vietos. 
Nuo Šartro iki Bretėjaus — septyniolika Ijė. Karalius panoro, 
kad tas kelias būtų įveiktas nesustojant. Vidurdienį jau atsira- 
do arsiliekančių. Kai pagaliau mirtinai išvargę žmonės pasiekė 
Bretėjų, Lankasterio ten jau nebuvo. Jis paėmė tvirtovę, sutriuš- 
kino prancūzų įgulą ir jos vietoje įkurdino galingą karių pulką, 
vadovaujamą šaunaus vado, navariečio Sančos Lopeso, kuriam 


jis taip pat paliko maisto atsargų visiems metams. 

Greitai gebantis nusiraminti karalius Jonas šūktelėjo: „Mes 
juos visus Vernėjuje sumalsime į miltus, ar ne, mano sūnūs?“ 
Dofinas man vėliau prisipažino, jog jis neišdrįso pasakyti, kad 
jam atrodė absurdiška, kai 15 000 karių vejasi kokį 1000. Tik 
nenorėjo prieš žmones pasirodyti mažiau pasitikintis nei jo jau- 
nesnieji broliai, kurie visur mėgdžiojo tėvą ir degė troškimu 
pulti į kovą, — nenusileido ir jauniausiasis, Filipas, kuriam ne- 
seniai sukako tik keturiolika. 

Vernėjus įsikūręs ant Avro upės kranto; tai vartai į Nor- 
mandiją. Anglų kavalkados pralėkė vakare tarsi viską griau- 
nantis uraganas, o prancūzų kariuomenė praplaukė tarsi pa- 
vasarį patvinusi upė. 

Kai mesiras Lankasteris suprato, kad ši lavina artėja prie jo 
ir grasina užplūsti, leistis į Paryžių jis pabijojo. Išsigabendamas 
didelį grobį, kurį pakeliui prisiplėšė, o dar nemažai belaisvių, 
jis apdairiai patraukė į vakarus... „Į Leglį, į Leglį, jie pasuko į 
Leglį“, - nurodė kaimiečiai. Tai išgirdęs, karalius Jonas pasi- 
juto taip, tarsi jį būtų palietusi Viešpaties ranka. Manau, jūs 
suprantate kodėl... O ne, Aršambo, visai ne dėl paukščio“... 
Įspėjote, dėl „Verpiančios kiaulės“... Ispanijos monsinjoro 
nužudymo... Ten, kur padarytas nusikaltimas, turės įvykti ir 
bausmė. Savo armijai karalius leido miegoti tik keturias va- 
landas. Leglyje jis pavys anglus ir navariečius, o tuomet išmuš 
keršto valanda. 

Taigi liepos 9 dieną stabtelėjęs prie „Verpiančios kiaulės“, 
kad priklauptų ant savo geležinio antkelio... Ką ir sakyti, keistą 
surengė spektaklį kariams: karalius meldžiasi ir lieja ašaras prie- 


šais kažkokios smuklės duris!.. Pagaliau už dviejų Ijė nuo Leglio, 
* Leglis - Z2igle - erelis (pranc.). 

Tiubefo girios laukymėje, jis pastebėjo Lankasterio ietis... Kas 
ten atsitiko, mielas sūnėne, man papasakojo po trijų dienų. 

„Varstykite šalmus! Rikiuokitės!“ — šūktelėjo karalius. 

Čia konetablis ir abu maršalai pirmąkart pasirodė vieningi. 
„Valdove, — rūsčiai pareiškė Odrehemas, — jūs matėte, kaip 
visuomet ugningai aš jums tarnavau...“ — „Ir aš“, — tarė Kler- 
monas. „... tačiau beprotiška iškart įsivelti į kovą. Iš jūsų karių 
nebegalima reikalauti žengti nė vieno žingsnio. Šit jau keturias 
dienas jūs neleidžiate jiems nė atsipūsti, o šiandien vedėte dar 
greičiau nei paprastai. Žmonės kojų nebepavelka, patys mato- 
te; lankininkai iki kraujo nusitrynė kojas ir, jei nebūtų rankose 
laikę iečių, į kurias rėmėsi, būtų kritę be jėgų ten pat, į kelio 
dulkes“. — „Ak, jau ta pėstininkija, ji amžinai visus sulaiko! — 
susierzinęs tarė Jonas II. - „Raitininkai ne ką daugiau verti, - įsi- 
terpė Odrehemas. — Daugeliui arklių raiteliai nutrynė gugas, o 
kiti šlubuoja ir nėra kaip jų perkaustyti. Tokį ilgą kelią ėjusiems 
ir suprakaitavusiems kariams nuo karščio šarvai iki kraujo nu- 
brūžino juosmenis; kol riteriai nepailsės, nieko gera iš jų nelau- 
kite“. — „Be to, valdove, - pridūrė Klermonas, - apsidairykite, 
kokia vietovė, kur mums reikės eiti į ataką. Priešais tankiausia 
giria, ten ir pasislėpė mesiras Lankasteris. Jam nebus sunku su 
savo pulku pasitraukti, mūsų lankininkai įsipainios brūzgynuo- 
se, o ietininkams teks galynėtis su medžių kamienais “. 

Karalius Jonas persiuto prakeikdamas ir žmones, ir aplin- 
kybes, nenorinčias paklusti jo valiai. Staiga jis priėmė netikė- 
čiausią sprendimą — dėl šio jo padlaižiai praminė jį Geruoju 
vildamiesi, kad žodžiai bus perduoti valdovui. 

Jis pasiuntė du savo artimiausius ginklanešius, Pliujaną diu 
Valį ir Žaną de Korkijerė, pas kunigaikštį Lankasterį prisakyda- 


mas jam įteikti kartelį ir reikalauti mūšio. Lankasteris buvo įsi- 


206 


KAI KARALIUS ŽLUGDO PRANCČTZIJjĄ 


taisęs proskynoje; priešais stovėjo išsirikiavę lankininkai, o visur 
šmirinėjo žvalgytojai, stebėdami prancūzų kariuomenę, mat jie 
ieškojo kelių atsitraukti. Taigi žydraakis kunigaikštis išvydo ke- 
leto savo ginkluotų vyrų lydimus du karaliaus ginklanešius, ku- 
rie ėjo ant ieties smaigalio užkabinę lelijomis siuvinėtą vėliavą ir 
pūtė ragą tarsi turnyrų šaukliai. Sėdėdamas Filipo Navariečio, 
Žano de Monforo ir Godfrua dArkūro bendrijoje, jis išklausė 
kalbą, kurią pasakė Pliujanas diu Valis. 

Prancūzijos karalius atvedė didžiulę kariuomenę, o ku- 
nigaikštis teturėjo labai menką. Todėl karalius siūlo kunigaikščiui 
susikauti kitą dieną su tokiu par skaičiumi riterių iš vienos ir iš 
kitos pusės, nesvarbu, ar tai bus šimtas, ar penkiasdešimt, arba 
net trisdešimt, iš anksto surartoje vietoje ir pagal visas riterijos 
garbės taisykles. 

Lankasteris gana maloniai išklausė pasiūlymus karaliaus, 
„kuris laikė save Prancūzijos karaliumi“, tačiau savo riteryste 
ne itin buvo išgarsėjęs. Kunigaikštis patikino Jono II pasiunti- 
nius, jog jis aptars karaliaus pasiūlymą su savo sąjungininkais, 
ir mostelėjo į jų pusę ranka, nes, girdi, reikalas per daug rimtas, 
kad jis galėtų spręsti vienas. Taigi abu ginklanešiai pamanė, jog 
Lankasteris turėtų duoti atsakymą rytojaus dieną. 

Tuo įtikino ir karalių; šis įsakė ištiesti palapinę ir ramiausiai 
užmigo. Naktį prancūzų armija virto knarkiančiųjų armija. 

Rytą Tiubefo giria buvo tuščia, tik pasitraukimo pėdsakai, 
niekur nesimatė nė vieno anglo ir nė vieno navariečio. Lankas- 
teris apdairiai nuvedė savo žmones į Aržantaną. 

Karalius Jonas įniršęs reiškė panieką savo priešams „be gar- 
bės ir be sąžinės“, mokantiems tik plėšti, kai arti nieko nėra, ir 
tučtuojau pasileidžiantiems į kojas, kai tik juos mėgina iškviesti 


į garbingą kovą. „Mes nešiojame savo Žvaigždės ordiną ant šir- 

dies, o jų Keliaraištis plaka jiems blauzdas. Šit kas mus skiria. 
Jie - bėgimo riteriai . 

Bet ar rengėsi jisai juos vytis? Maršalai siūlė Lankaste- 
riui įkandin siųsti pačias šviežiausias riterių pajėgas, tačiau, 
didelei jų nuostabai, Jonas II armetė tą pasiūlymą. Galėjai 
pamanyti, kad jis jau laikė mūšį laimėtą, „jeigu priešininkas 
nepriėmė jo iššūkio“. 

Taigi jis nutarė grįžti į Šartrą ir paleisti savo kariuomenę. 
Pakeliui jis atsiims Bretėjų. 

Odrehemas priminė, kad Lankasterio palikta Bretėjuje įgu- 
la gana gausi, gerai įsitvirtinusi ir turi gerus vadus. „Aš žinau 
tą vietą, valdove, jos taip lengvai nepaimsi“. — „Tuomet kodėl 
mūsiškiai ją paliko? — paprieštaravo karalius. - Aš pats vadovau- 
siu apgulčiai“. 

Ir čia, mano sūnėne, aš ir mano bendrakeleivis Kapočis lie- 


pos 12-ąją susitikome su karaliumi. 


II 
Bretėjaus apgula 


Karalius Jonas priėmė kario ginkluotę, tarsi po pusvalandžio 
jam reikėtų eiti į mūšį. Jis pabučiavo mūsų žiedus, pasiteiravo 
apie šventąjį tėvą ir, iki galo neišklausęs ilgoko, pernelyg išsa- 
maus ir spalvingo Nikolos Kapočio atsakymo, kreipėsi į mane: 
„Perigoro monsinjore, jūs atvykote kaip tik laiku ir galėsite da- 
lyvauti gražutėje apguloje. Žinau, kokia narsi jūsų giminė ir kad 


visi esate puikūs karo meno mokovai. Jūs visais laikais užėmėte 

labai aukštas pareigas ir ištikimai tarnavote Prancūzijos Kara- 
lystei; jei nebūtumėte Bažnyčios princas, neabejoju, taptumėte 
mano kariuomenės maršalu“. 

Tai, kad karalius kalbėdamas kreipėsi tik į mane ir taip 
pagyrė mano giminę, Kapočiui labai nepatiko, mat jis nebuvo 
itin aukštos kilmės ir manė būtina priminti, kad atvykome čia 
ne žavėtis karo žygdarbiais, o pakalbėti apie taiką krikščionių 
pasaulyje. 

Aš iškart supratau, kad mano tikėjimo brolio ir Pran- 
cūzijos karaliaus santykių draugingumo nėra ko laukti, ypač 
kai karalius, pamatęs mano sūnėną Roberą Diuracą, ėmė ro- 
dyti kuo karščiausią prielankumą ir klausinėti apie Neapolio 
dvarą ir jo tetulę karalienę Žaną. Reikia pasakyti, kad mano 
Roberas išties buvo gražuolis: puikus stotas, skaistus veidas, 
šilko švelnumo plaukai... grakštumas ir kartu jėga. Pastebėjau, 
kaip karaliaus akyse įsižiebė toji pati kibirkštis, kuri paprastai 
plyksteli vyrų žvilgsnyje, kai praeina daili moteris. „O kur ke- 
tinate apsistoti?“ — paklausė jis. Atsakiau, kad įsikursime greti- 
moje abatijoje. 

Įdėmiai nužvelgiau jį ir pamačiau, kad jis gana paseno, su- 
stambėjo, išplero, o smakras po reta šlapimo geltonio barzdele 
atrodė dar labiau pasunkėjęs. Dar jis įprato keistai mataruoti 
galva, tarsi jo kaklą ar petį būtų raižiusios metalo pjuvenos, pa- 
tekusios į šarvinius marškinius. 

Jis įsigeidė aprodyti mums stovyklą, čia mūsų pasirodymas 
sukėlė nemažą smalsuolių sujudimą. „Štai jo Šventenybė, Peri- 
goro monsinjoras, atvyko mūsų aplankyti“, — kalbėjo jis savo 
riteriams, tarsi būtume čia atsidūrę kaip tik tam, kad suteiktu- 
me jam dangaus pagalbą. Į visas puses dalijau palaiminimus, o 


Kapočio nosis vis labiau tįso. 

Karalius nekantravo supažindinti mane su šios apgulos ka- 
tapultų vadu, ir dingojosi, kad jis tuos apsiausties mechanizmus 
vertina labiau nei savo maršalus ar net konetablį. „Kur Arki- 
diakonas?.. Ar nematėte Arkidiakono?.. Burbonai, pakvieskite 
Arkidiakoną...“ Ir aš sunkiai besusigaudžiau, ką galėtų reikšti 
Arkidiakono pravardė tam, kuris įsakinėjo toms mašinoms ir 
parakiniams pabūklams. 

Mūsų linkui artėjo keistas žmogėnas: ilgos kreivos kojos, 
sutvirtintos plieno blauzdišarviais; atrodė, tarsi jis eitų žaibais. 
Diržas taip veržė odinį siurkorą, kad iš šalies jis panėšėjo į vapsvą. 
Abipus šonų styrojo dvi didžiulės juodomis panagėmis rankos, 
kurias priglausti jam trukdė metaliniai antalkūniai. Fizionomi- 
ja gana įtartina, liesa, atsikišusiais skruostikauliais, toli viena 
nuo kitos nutolusios akys, pašaipi veido išraiška; toks žmogus 
dėl menko nieko gali šaipytis iš savo artimo. Ir viską vainikavo 
plačiakraštė Montobano skrybėlė, visa metalinė, su išsikišusia 
virš nosies smailuma, su dviem plyšiais, kad galėtų matyti pa- 
lenkęs galvą. „Kur tu buvai, Arkidiakone? Tavęs visur ieško- 
jo, — ištaria karalius ir pristato man patikslindamas: —- Arno de 
Servolis, Velino siras“. —- „Arkidiakonas pasirengęs, monsinjore 
kardinole...“ — pašaipiai priduria šis. Tai man visai nepatinka. Ir 
netikėtai prisiminiau... Velinas! Juk tai iš mūsų kraštų, Aršam- 
bo... žinoma, netoli Sent Fua la Grand, kaip tik tarp Perigoro ir 
Giujeno. Žmogėnas išties arkidiakonas — nei pridėsi, nei atimsi. 
Arkidiakonas, žinoma, be tonzūros ir nemoka lotyniškai, bet 
vis tiek arkidiakonas. Ir iš kur? Savaime aišku — iš Velino, savo 
nediduko feodo, kur jis pasisavino parapiją ir šitaip gaudavo 
iš senjorijos prievoles, o kartu ir pelną iš bažnyčios. Jam teliko 
pusvelčiui pasisamdyti tikrą dvasininką, kad tarnyba bažnyčioje 


vis dėlto vyktų... Ir taip buvo tol... popiežius Inocentas tuojau 

po savo išrinkimo atėmė iš jo beneficiją ir visas kitas pajamas. 
„Aveles turi ganyti ganytojas...“ Aš jums jau esu tai sakęs. Tai- 
gi šitaip Velino vyskupija išsisklaidė kaip dūmas! Tokių atvejų 
žinau ne mažiau kaip šimtą ir nutuokiu, kad šitas šaunuolis 
Avinjono rūmus ne per labiausiai gerbia. Turiu prisipažinti, kad 
šįkart aš visiškai sutinku su šventuoju tėvu. Išsyk supratau, kad 
tas Servolis mano reikalų tvarkymo anaiptol nepalengvins. 

„Arkidiakonas šauniai pasidarbavo Evrė, ir miestas vėl grįžo 
mums“, — tarė karalius, matyt, norėdamas iškelti savo paraki- 
ninką. — „Iai ir yra vienintelis, kurį jūs atėmėte iš Navariečio, 
valdove“, — itin įžūliai atsakė jam Servolis. — „Mes tą patį pa- 
kartosime Bretėjuje... Noriu labai gražios apgulos, tokios, kokia 
buvo Egijone“. — „Tik tiek, kad jūs Egijono taip ir nepaėmėte, 
valdove“. 

Po paraliais, pamaniau sau, šitas žmogus turi ypatingą kara- 
liaus malonę, jei gali su tokiu įžūliu atvirumu kalbėti. 

„Tik dėl to, kad man, deja, pritrūko laiko“, - liūdnai atsi- 
liepė karalius. 

Reikėjo būti Arkidiakonu, ne kitaip... aš ir pats ėmiau jį 
vadinti Arkidiakonu, nes šitaip jį vadino visi žmonės... Taigi 
reikėjo būti šiuo žmogumi, kad galėtum linguoti galva, paslėp- 
ta po geležine skrybėle, ir burbėti stačiai į akis savo valdovui: 
„Laiko, laiko... ištisų šešių mėnesių...“ 

Reikėjo būti karaliumi Jonu, kad su tokiu užsispyrimu 
tvirtintum, jog Egijono apgula, kuriai jis vadovavo tais pačiais 
metais, kai jo tėvą sutriuškino prie Kresi, taigi, jog Egijono ap- 
gula rodo puikiausią karo meno pavyzdį. Brangiai atsiėjęs ir 
tiek laiko pareikalavęs sumanymas. Tai buvo tiltas, kurį karalius 
įsakė pastatyti, kad priartėtų prie tvirtovės; statė jį tokioje vie- 


toje, jog apgultieji be vargo šitą tiltą sugriovė bent šešis kartus. 

Kažkokias sudėtingas šturmo mašinas prireikė tempti nuo pat 
Tulūzos, o tai labai brangiai kainavo ir atėmė daug laiko... ir 
jokios naudos. 

Na, ką gi! Tą apgulą karalius Jonas laikė pačia šlovingiausia 
ir sėmė iš jos savo patirtį. Iš tiesų, karštai trrokšdamas suvesti 
sąskaitas su likimu, po dešimt metų sumanė atsigriebti už Egi- 
joną ir visam pasauliui įrodyti, kad jo taktika buvo teisinga; 
jis norėjo amžiams palikti būsimų kartų atmintyje prisiminimą 
apie garsiausią apgulą. 

Todėl, neketindamas persekioti priešo, kurį galėjo be jokio 
vargo sumušti, jis įsakė pastatyti savo palapinę prie Bretėjaus. 
Kai jis kreipėsi į Arkidiakoną, labai įgudusį naudoti paraką 
griaunant, visi pamanė, kad karalius nutarė užminuoti tvirtovės 
sienas, kaip jau buvo daryta Evrė. Bet kur ten! Iš apgulų meis- 
tro jis pareikalavo pastatyti tokias konstrukcijas, kurios padėtų 
pereiti sienas. Ir maršalai, ir karvedžiai pagarbiai klausėsi kara- 
liaus įsakymų ir iškart sukruto juos vykdyti. Jei vienas žmogus 
komanduoja kitiems, įsakinėja gana ilgai, nors ir koks mulkis 
jis būtų, vis tiek atsiras žmonių, kurie bus įsitikinę, kad jis įsa- 
kinėja gerai. 

O dėl Arkidiakono... man regis, Arkidiakonas iš visko tyčio- 
josi. Karalius reikalauja pastolių, pakylų ir bokštų; gerai, mes 
juos pastatysime, o paskui ir mokesčių paprašysime. Jei šitie 
pasenę mechanizmai, geri anuomet, dar prieš sviedinių nau- 
dojimą, nepateisins vilčių, karaliui reks kaltinti tik patį save. 
Ir Arkidiakonas, neleisdamas niekam nė burnos praverti, plakė 
apie tai liežuviu į kairę ir į dešinę; jis turėjo karaliui Jonui to- 
kią įtaką, kokią kartais savo valdovui įgyja šiurkštūs kareivos ir 
nesidrovėdami ja naudojasi. Ir kodėl ne, jei iždininkas išmoka 


nemažai pinigų jam ir jo bendrininkams. 

Nedidelis Normandijos miestelis virto didžiule statybviete. 
Aplink pilį kasė apkasus, o ant išverstų žemių statė platformas 
ir darė šturmo šlaitus. Be paliovos bildėjo vežimai ir stuksė- 
jo kastuvai, džeržgėjo vartų vyriai, pliauškėjo botagai ir aidėjo 
keiksmai. Pasijutau lyg vėl patekęs į Vilnevą. 

Aplinkiniuose miškuose poškėjo kirviai. Vietos gyventojai 
taisė savo piniginius reikalus pardavinėdami vyną, o kiti bū- 
davo nemaloniai nustebinti, kai netikėtai išvysdavo įžūlėlius, 
griaunančius jų svirną ir tempiančius rąstus. „Karaliaus tarny- 
ba!“ — tučtuojau pasigirsdavo atsakymas. Ir kirtikliai puldavo 
atakuoti plaušaplyčių sienų; virvės užmetamos už medinių sijų, 
šios poškėdamos drioksteli žemyn, ir viskas sugriūva. „Galėtų 
tas mūsų karalius kur kitur įsitaisyti, o ne siųsti mums šituos 
piktadarius, kurie stačiai virš tavo galvos plėšia stogą“, - kalbėjo 
kaimiečiai. Jiems jau ėmė dingotis, kad Navaros karalius buvo 
geresnis šeimininkas, ir net anglų buvimas ne taip sunkiai slėgė 
žmonių pečius nei Prancūzijos karaliaus. 

Taigi užtrukau Bretėjuje ir dalį liepos; pasilikau dideliam 
Kapočio apmaudui; jis labiau linko leisti dienas Paryžiuje... Lyg 
aš nebūčiau linkęs!.. ir be perstojo siuntinėjo į Avinjoną raštus, 
kur gana tulžingai leido suprasti, kad man, girdi, arčiau širdies 
gėrėtis karo veiksmais, nei rūpintis, kaip pagreitinti taikos įsi- 
galėjimą. Kaip, sakykite, kaip aš galėjau tuo rūpintis kitaip, nei 
kalbėdamas su karaliumi? O kur man su juo kalbėtis, jei ne prie 
tų apgulos statinių, nuo kurių jis nė per žingsnį nebūtų sutikęs 
pasitraukti? 

Kiauras dienas jis sukiojosi tarp plušančių žmonių, o visur 
jį lydėjo Arkidiakonas: tai tikrino puolimo kampą, tai vėl sune- 
rimdavo, ar išlaikys atramos, o dažniausiai stovėdavo žiūrėda- 


mas į medinį bokštą, neįprastą, keistą, aukštą gremėzdą ant 

ratų, kur galima išrikiuoti ne vieną šimtinę lankininkų su ar- 
baletais ir ugninėmis strėlėmis; toks dar nebuvo pastatytas nuo 
seniausių laikų. Jis nepasitenkino keliaaukščiu bokštu, ne, dar 
reikėjo surasti ganėtinai jaučių odų ir apkalti jomis tą milži- 
nišką pakylą; be to, būtina nutiesti tvirtą ir lygų kelią, kad juo 
gerai riedėtų tas bokštas. Bet kai jis, tas stebuklas, bus baigtas, 
visi išvys tikrai įstabiausią dalyką. 

Dažnai karalius mane kviesdavo kartu vakarieniauti, ir čia 
aš galėdavau su juo pasišnekučiuoti. 

„Taika? — pakartojo jis. - Bet juk tai pats karščiausias mano 
troškimas. Matote, aš paleidau mažne visą savo kariuomenę, 
pasilikau tik tiek žmonių, kiek jų prireiks šitam puolimui. Pa- 
laukite, šit paimsiu Bretėjų ir iškart pasirašysiu taikos sutartį, 
tada tikrai įtiksiu šventajam tėvui. Tegul tik mano priešas pa- 
teikia savo sąlygas“. — „Valdove, - atsakiau aš, — reikėtų iš anks- 
to žinoti, kokias sąlygas jūs geidautumėte peržiūrėti...“ — „Tas, 
kurios nesikėsins į mano garbę.“ Ak, kokia nelengva užduotis 
manęs laukė! Deja, kaip tik aš turėsiu jam pasakyti, nes žinojau 
daugiau nei jis - Velso princas Liburne ir La Reolyje renka ka- 
riuomenę naujam antpuoliui. 

„Ir jūs, Perigoro monsinjore, dar kalbate apie taiką? — „Taip, 
valdove, kalbu, kad išvengtume naujų nelaimių... — „Šįkart ne- 
leisiu Anglijos princui užpulti Langedoko, kaip buvo pernai. 
Rugpjūčio 1 dieną Šartre aš vėl subursiu armiją“. 

Nustebau, jog jis paleido savo riterius tik tam, kad po savai- 
tės vėl juos sušauktų. Apie tai atsargiai prasitariau kunigaikščiui 
Atėniečiui ir Odrehemui, nes visi ateidavo su manimi pasikal- 
bėti ir atverti širdies. Ne, karalius užsispyrė neva taupumo su- 
metimais, — o tai neatrodė jam būdinga, — paleisti vasalų ka- 


riuomenę, sušauktą prieš mėnesį, ir dabar vėl ją rinkti kartu 

kviečiant ir nereguliariosios kariuomenės pulkus. Veikiausiai tai 
jam bus pataręs Žanas dArtua, o gal kuris kitas protuolis, kad 
šitaip galima būtų sutaupyti kelių dienų karių atlyginimą. To- 
dėl nuo Velso princo jis ir atsiliko visu mėnesiu. O taip, taikos 
karalius norėjo; kuo ilgiau jis delsė, tuo sunkiau darėsi derėtis 
laikantis jo reikalavimų. Per tą laiką geriau pažinau Arkidia- 
koną, ir, turiu prisipažinti, jis mane linksmino. Mus suartino 
Perigoras; kartą jis atėjo prašyti grąžinti jam beneficiją. Ir ko- 
kiais žodžiais jis prašė! „Jūsų Inocentas...“ — „šventasis tėvas, 
mano drauge, šventasis tėvas...“ — pataisiau jį. — „Gerai, tegul 
bus šventasis tėvas, jei norite, taigi šventasis tėvas atėmė iš ma- 
nęs pajamas, kurias gaudavau iš parapijos, manydamas šitaip 
įvesti gerą tvarką... kaip tik taip man paaiškino vyskupas... Na, 
ir ką? Nejau jis mano, kad prieš jį Veline nebuvo tvarkos? Nejau 
manote, mesire kardinole, kad aš nesirūpinau sielų išganymu? 
Nebuvo nė vieno merdinčiojo, kuris būtų palikęs šį pasaulį be 
paskutinio patepimo. Vos tik kuris kiek sunegaluoja, aš ir siun- 
čiu pas jį įšventintą į kunigus žmogų. O už paskutintį patepimą 
tenka mokėti. Mokėti piniginę baudą tenka ir tiems, kurie at- 
eina pas mane teistis. O dar išpažintys; nuodėmių niekas veltui 
neatleidžia. Už svertimavimą taip pat atitinkamas mokestis. Aš 
puikiai žinau, kaip tvarkytis su padoriais krikščionimis“. Tada 
jam pasakiau: „Bažnyčia neteko vieno arkidiakono, užtat kara- 
lius įgijo gerą riterį . Jonas II pernai įšventino jį į riterius. 
Tasai Servolis nebuvo toks jau blogas. Užtekdavo jam pra- 
bilti apie mūsų Dordonės pakrančių grožį, ir jo balse suskam- 
bėdavo stebėtinai švelnios gaidelės. Plati, vandeninga upė, jos 
žalsvame vandenyje vakarais atsispindi pilys, skendinčios to- 
polių ir gluosnių alėjose; pavasarį žaliuoja vešlios pievos, po 


karšta vasaros saule geltonuoja prinokę miežiai, vakarais kvepia 


215 


Maurice Druon 


mėtos; rugsėjo vynuogės, kai vaikystėje mes taip mėgdavome 
suleisti dantis į šiltas jų kekes... Jei visi Prancūzijos žmonės taip 
mylėtų savo žemę, kaip ją mylėjo šitas Servolis, karalystė būtų 
kur kas saugesnė! 

Pagaliau aš supratau, kur glūdi tokio karaliaus prielankumo 
priežastis. Servolis prisidėjo prie karaliaus 51-aisiais metais, per 
žygį į Sentonžą; tai buvo ne toks svarbus žygis, tačiau jis leido 
Jonui II manyti tapsiant karaliumi nugalėtoju. Arkidiakonas 
tada atsivedė savo kariuomenę: 20 šarvuotų riterių ir 60 pės- 
tininkų. Kaip jis galėjo juos visus ten, Veline, surinkti? Šiaip 
ar taip, pulkas buvo suformuotas. 1000 aukso ekiu, nustatytų 
karo iždininko už vienerių metų tarnybą... Ne veltui karalius 
sakė: „Juk mes seni bendražygiai, Arkidiakone?!“ 

Be to, jis tarnavo Ispanijos monsinjorui ir niekada nepa- 
miršdavo šitai priminti karaliui. Maža to, komanduojant Kar- 
lui Ispanui, 53-ųjų kampanijoje jis išvijo anglus iš savo pilies 
Veline ir artimiausių žemių — Monkarė, Montenio, Montrave- 
lio... Anglai laikė užėmę Liburną ir ten turėjo gausią lankininkų 
įgulą. O jis, Arno de Servolis, turėjo Sent Fua ir nebuvo nusitei- 
kęs jo atiduoti... „Aš prieš popiežių, jis iš manęs atėmė parapiją. 
Aš prieš Anglijos karalių, jis nusiaubė mano pilį; esu ir prieš 
Navaros karalių, jis nužudė mano konetablį. Kodėl nebuvau 
Leglyje šalia jo, būčiau jį apgynęs!“ Šitie žodžiai it švelniausias 
balzamas kuteno karaliaus ausis. 

O dar Arkidiakonas buvo nepralenkiamas naujausių pade- 
gamųjų karo mašinų žinovas. Jis jas myli, prisijaukina, jos jį 
linksmina. Nieko nėra smagesnio, kalbėjo jis man, kaip pri- 
kišti liepsnojantį dagtį prie požeminio pakaso ir gėrėtis, kaip 
pilies bokštas atsiveria tartum gėlės žiedas ar visa puokštė gėlių 


ir sviedžia į orą žmones ir akmenis, ietis ir čerpes. Dėl šitų prie- 

žasčių jis nėra per daug vertinamas, tačiau gerbiamas beveik 
visų, nes beveik visi, net patys drąsiausi riteriai bjaurisi prieiti 
arčiau prie šitų velnio įrengimų, kuriuos jis valdo tarsi žaisda- 
mas. Yra žmonių, kurie kaskart, atsiradus naujiems kariavimo 
būdams, suvokia jų esmę ir kaipmat išgarsėja juos panaudo- 
dami. Taigi kai paprasti kariai, užspaudę ausis delnais, puola 
ieškoti slėptuvės, kai net baronai ir maršalai apdairiai atsitrau- 
kia, Servolis žibančiomis iš malonumo akimis žiūri, kaip ride- 
na parako statinaites, įsakinėja, ramiai perlipa sprogstamąsias 
minas, šliaužia pasiremdamas savo antalkūniais, įskelia ugnį ir 
neskubėdamas atsitraukia į saugų kampą ar pasilenkia už sie- 
nelės, tuo tarpu drioksteli sprogimas; visa žemė sudreba, sienos 
skilinėja ir žiojėja plyšiai. 

Tokiems darbams reikia nemažai stiprių vyrų. Servolis su- 
rinko savo būrį iš žiaurių, tačiau sumanių žaliūkų, mėgėjų žu- 
dyti, netveriančių džiaugsmu, kai gali sukelti siaubą, daužyti 
ir griauti. Jis jiems moka dosniai, nes rizika verta tokių pini- 
gų. Surado ir du savo padėjėjus, kuriuos, gali pamanyrti, išsi- 
rinko grynai dėl jų vardų: Gastonas de la Paradas ir Bernaras 
dOrgėjus*. Tarp mūsų kalbant, jei karalius Jonas būtų geriau 
pasinaudojęs širų trijų parakininkų paslaugomis, Bretėjus būtų 
pasidavęs per savaitę. Bet ne, jis užsispyrė ir nenorėjo nieko, tik 
to savo ratukinio bokšto. 

Nors didžiulis bokštas vis stiepėsi į viršų, donas Sančas 
Lopesas, jo navariečiai ir anglai, įkalinti pilyje, neatrodė bent 
kiek sunerimę. Tiksliai nustatytą valandą keitėsi apžvalgos ta- 


kuose sargybiniai. 


* Paradas — paradiškumas, prašmatnumas (pranc.). Orgėjus — išdidumas 


(pranc.). 

Apsupti žmonės turėjo ganėtinai maisto atsargų, jų Žan- 
dai blizgėjo nuo riebumo. Retkartėmis jie apipildavo strėlių 
kruša žemkasius, bet stengdavosi būti taupūs, kad bergždžiai 
nenaudotų amunicijos. Tokie šaudymai kartais prasidėdavo 
tuomet, kai pamatydavo sankasa praeinantį karalių, ir tai jam 
duodavo puikią dingsrį laikyti save karžygiu... „Matėte? Visos 
strėlės siųstos karaliui, o mūsų valdovas nė nesujudėjo... Ak! Ir 
gerą mes turime karalių...“ O Arkidiakonas, Paradas ir Orgėjus 
naudodavosi proga ir šaukdavo: „Saugokitės, valdove, taiko tie- 
siai į jus!“ ir surėmę pečius iš savo kūnų sudarydavo gyvą sieną, 
turinčią apsaugoti karalių nuo strėlių; tuo tarpu jos baigdavo 
savo skrydį ir ramiai įsmigdavo į žolę prie jų kojų. 

Negali sakyti, kad Arkidiakonas būtų maloniai kvepėjęs. Ta- 
čiau, reikia prisipažinti, dvokėme mes visi, dvokė visa stovykla 
ir pirmiausia šita šlykšti smarvė buvo apsiautusi Bretėjų! Vėjas 
nešė išmatų dvoką, nes visi, kurie kasė, vežė, pjovė, lengvinosi 
ten pat, kur ir dirbo. Jau seniai niekas nesiprausė, taip pat nesi- 
maudė ir karalius, be to, dar niekados nenusiimdavo šarvų... 

Kiek galėdamas šlaksčiausi kvepalais ir tepiausi aliejais, kar- 
tu turėjau laiko iš arčiau stebėti karaliaus Jono silpnybes. Ak, 
stačiai stebuklas, kad vieno žmogaus smegenys gali sutalpinti 
tiek nesąmoningumo! 

Šalia jo nuolat sukiojosi du šventojo tėvo siųsti kardinolai, 
kad palenktų jį sudaryti taikos sutartį; iš visų Europos šalių val- 
dovų plaukė laiškai, kur buvo smerkiamas jo elgesys su Navaros 
karaliumi ir patariama jį išlaisvinti; tokiu būdu jis patyrė, kad 
mokesčiai visur mokami prastai, kad ne tik Normandijoje, ne 
tik Paryžiuje, bet ir visoje karalystėje žmonės nepatenkinti ir 
gali kilti maištas. Jis puikiai žinojo, kad abi Anglijos armijos 


rengiasi pulti - Lankasterio armija iš Kotenteno, gavusi pastip- 

rinimą, ir Akvitanijos... Tačiau jam tai nieko nereiškė, palyginti 
su mažo Normandijos miestelio paėmimu, ir niekas jam dau- 
giau nerūpėjo. Užsispirti dėl smulkmenų ir nematyti visumos — 
nedovanotina valdovo yda. 

Per visą mėnesį Jonas II tik kartą keturioms dienoms buvo 
išvykęs į Paryžių ir tai tik tam, kad iškrėstų dar vieną kvailystę, 
apie kurią dar jums papasakosiu. Vienintelis ediktas, kuris šį- 
kart buvo išleistas neužkrovus jo rašymo ant karaliaus patarėjų 
pečių ir kurį buvo liepta šaukliams skelbti visuose miesteliuose 
ir kaimuose, esančiuose šešių Ijė spinduliu aplink Bretėjų, liepė 
visiems mūrininkams, dailidėms, vežėjams, kasėjams, šachtinin- 
kams, malkų kirtėjams ir kitiems darbininkams prisistatyti ka- 
raliui padėti bet kuriuo paros metu, o kartu atsinešti būtinus 
savo amato įrankius. 

Vien pažvelgęs į judantį milžinišką bokštą, tą šturmo puoš- 
meną, kaip jį vadino pars karalius, jis nepajėgė nuslėpti pasi- 
tenkinimo. Irys aukštai, kiekviename jų gana plati aikštelė, kur 
gali tilpti ir net kautis 200 žmonių. Viso labo ten sulips 600 
karių, kurie užims visus tris to nepaprasto įrenginio aukštus po 
to, kai bus prinešta ganėtinai žabų ir žabinių, priversta ganėti- 
nai akmenų ir lygiai suplūkta žemė keliui, kuriuo tas bokštas 
galėtų savo keturiais didžiuliais ratais laisvai riedėti. 

Karalius taip didžiavosi tuo savo statiniu, kad kvietė visus 
stebėti, kaip jį stato ir kaip jį privers veikti. Šitaip karaliaus 
kviesti atvyko Kasrilijos pavainikis Anri Trastamaras, grafas 
Duglas. 

„Mesiras Eduardas turi savo navarietį, o aš turiu savo ško- 
tą!“ — mėgo juokauti karalius. Skirrumas tik tas, kad Filipas 
Navarietis atnešė Anglijai pusę Normandijos, o mesiras Duglas 


Prancūzijos karaliui — tik kardą, tegul ir labai šaunų. 

Aš ir dabar dar girdžiu karalių mums aiškinant: „Šitą bokštą 
galima pastumti prie kiekvienos įrvirtinimų vietos, jis gali iškil- 
ti virš jos, o tai leis šturmuotojams mėtyti į tvirtovės vidų akme- 
nis ir metalo sviedinius, atakuoti net apžvalgos tako aukštyje, o 
jaučių odos, kuriomis apmušras viršus, apsaugos nuo strėlių“. Ir 
kaip visa tai turėjau išklausyti aš, taip atkakliai stengęsis aptarti 
su juo taikos sąlygas! 

Tačiau Ispanas ir Škotas buvo ne vieninteliai, pakviesti 
žavėtis tuo didžiuliu mediniu bokštu. Mesiro Sančos Lopeso 
žmonės jį taip pat apžiūrinėjo, tiesa, atsargiai, nes Arkidiakonas 
šalia atrideno kitas mašinas, o šios gausiai svaidė į priešo įgulą 
akmeninius sviedinius ir parako strėles. Pilis buvo, taip sakant, 
atkimšta. Tačiau Lopeso žmonės neatrodė per daug išsigandę. 
Maždaug pusės sienų aukštyje jie pridarė angų. „Kad lengviau 
būtų pasprukti“, — nutarė karalius. 

Pagaliau toji didi diena atėjo. Ir aš ten buvau, stovėjau, tie- 
sa, kiek atokiau, ant nedidelės kalvelės, nes man buvo įdomu 
pamatyti, kaip viskas vyks. Juk Šventasis Sostas taip pat turi 
savo kariuomenę, turi ir miestus, kuriuos gali tekti ginti... Šit 
pasirodo karalius Jonas II; ant jo galvos tas garsusis šalmas su 
aukso gėlėmis viršugalvyje. Švysteli kardas: tai jis duoda signa- 
l4 pulti; tuo pat metu sugaudžia ir trimitai. Bokšto viršuje, ap- 
kaltame odomis, plazda lelijomis išsiuvinėta vėliava, o žemiau 
plevena pulkų vėliavos; karių prikimšti visi trys aukštai. Šitas 
bokštas priminė įvairiaspalvę vėliavų puokštę! Jisai pajuda. 
Tempia jį įkinkyti arkliai ir žmonės, surikiuoti grupėmis, — jų 
daugybė. Arkidiakonas visa gerkle šaukia juos ragindamas... 
Paskui man pasakojo, kad vien už kanapinę to viso kinkinio 
virvę teko suploti tūkstantį livrų. Mašina juda; girdisi, kaip 


cypia medis, ji kiek siūbuoja, tačiau juda. Iš šalies žiūrint, kaip 

ji šliaužia, ateina mintis, kad tai laivas, mažumėlę linguojantis 
ant bangų, pasišiaušęs vėliavomis ir artėjantis prie abordažo. 
Bokštas išties prisispaudė prie tvirtovės sienos, orą drebino 
siaubingas triukšmas. Ant pilies kuorų, trečiosios bokšto aikš- 
telės aukštyje, jau verda kova. Kryžiuojasi žvangėdami kardai, 
lekia spiečiai iečių. Kariai, supantys pilį, visi kaip susitarę už- 
vertė galvas ir sulaikė kvėpavimą. Ten, viršuje, nuožmi kova. 
Karalius pakeltu šalmo antveidžiu taip pat ten. Koks didingas 
ir kaip gražiai jis kaunasi ten, ore. 

Ūmiai pilį supantys kariai pašoka nuo baisaus trenksmo; 
bokšto viršuje pliūpteli dūmų debesis, apgaubdamas bokšto 
viršūnę su visomis vėliavomis. 

Pasirodo, mesiras Lankasteris buvo palikęs keletą patrankos 
sviedinių donui Sančai Lopesui, šis delsė panaudoti juos lauk- 
damas tinkamo laiko. Dabar šitie ugniniai sviediniai pro pra- 
muštas sienose angas pliekė tiesiai į tą ratukinį bokštą, plėšė į 
skutus jaučių odas ir eilėmis guldė žmones bokšto aikštelėse, 
trupino jo karkasą į smulkiausius šipulius. 

Arkidiakono balistos ir katapultos taip part buvo paleistos 
į darbą, tačiau veltui: jos negalėjo sutrukdyti antros salvės, o 
paskui ir trečios. Švilpė ne tik švino sviediniai, bet ir degan- 
tys puodai, veikiantys panašiai kaip graikiškoji ugnis. Klaikiai 
staugdami dribo, stumdėsi žmones; jie puldinėjo prie kopėčių 
arba siaubingai apdegę krito į tuštumą. Liepsnos jau laižė gra- 
žiosios mašinos viršų. Paskui griausmingai traškėdamas įgriu- 
vo viršutinis aukštas ir degančios sijos traiškė žmones... Savo 
gyvenime, Aršambo, neteko girdėti tokių siaubingų klyksmų, 
o juk aš buvau ne taip arti. Lankininkai tysojo prispausti lieps- 
nojančių sijų; sulaužytos krūtinės, apanglėjusios kojos ir ran- 


kos, smilkstančios jaučių odos skleidė šleikščią smarvę. Bokštas 

ėmė svirti, ir jau atrodė, kad dar minutė, ir jis nugrius, tačiau 
statinys kažkaip stebuklingai sustingo pakrypęs ir paskendęs 
liepsnose. Vieni, kiek įgalėdami, pylė vandenį, kiti rūpinosi iš- 
traukti apdegusius, sutraiškytus kūnus, tuo tarpu pilies gynėjai 
iš džiaugsmo šoko ant pilies sienų šaukdami: „Garbė šventajam 
Jurgiui! Garbė Navarai!“ 

Matydamas šitą nelaimę, karalius Jonas atrodė tarsi ieškąs 
aplinkui kaltininko, nors iš tiesų kaltininkas buvo ne kas ki- 
tas, O tik jis pats. Tačiau čia pat stovėjo Arkidiakonas su savo 
geležine skrybėle; didžiulis karaliaus įniršis, pasiruošęs išsiverž- 
ti, įstrigo karališkajame šalme. Servolis, be abejo, buvo visoje 
kariaunoje vienintelis žmogus, kuris, ilgai nelaukdamas, galėjo 
sviesti karaliui: „Pasigėrėkite savo kvailumu, valdove. Aš juk pa- 
tariau kasti griovius, o ne statyti tą griozdišką ešatotą. Tokių jau 
gerą pusšimtį metų niekas nebestato. Tamplierių laikai praėjo, 
o ir Bretėjus — ne Jeruzalė. 

Karalius tik paprastai paklausė: „Ar galima pataisyti bokš- 
tą?“ — „Ne, valdove“. — „Tada išardykite viską, kas dar liko. Lie- 
kanomis galima bus sustiprinti griovius“. 

Tą vakarą maniau, kad atsirado tinkama proga rimtai pa- 
sikalbėti apie taikos sutartį. Paprastai nesėkmės atveria karalių 
ausis išminties balsui. Siaubas, kurio liudytojai ką tik buvome, 
padėjo man sužadinti krikščioniškus jo jausmus. Ir kai jis su ri- 
terišku įkarščiu trokšta žygdarbių, popiežius siūlo jam ir visiems 
Europos princams kur kas vertingesnių ir kur kas šlovingesnių 
žygdarbių Konstantinopolyje. Tačiau aš buvau atstumtas, ir tai 
labai patiko Kapočiui. 

„Mano karalystėje man grasina dvi Anglijos kariuomenės; aš 
privalau nedelsdamas jas užpulti. Kol kas tai vienintelis mano 


rūpestis. Pakalbėsime apie tai Sartre, jei norite“. 

Tie pavojai, kurie dar vakar jam atrodė neverti dėmesio, 
šiandien pasidarė visų svarbiausiu dalyku. 

O Bretėjus? Ką jis nuspręs dėl Bretėjaus? Naujai apsiausčiai 
surengti prireiktų ištiso mėnesio. O apgultieji, turėdami dar 
maisto ir ginklų likučių, gana neblogai išsisuko. Buvo tarp jų, 
žinoma, ir sužeistų, ir nuo stogų nuplėštų čerpių. Kažkuris už- 
siminė apie derybas: o jei, girdi, įgulai pasiūlytume garbingą 
kapituliaciją? Čia karalius pasisuko į mane: „Na, ką pasakysite, 
monsinjore kardinole?..“ 

Dabar atėjo ir mano eilė priminti savo aukštą kardinolo ti- 
tulą. Aš atvykau čia iš Avinjono tvarkyti visuotinės taikos reika- 
lų, o ne dalyvauti derybose dėl kažkokios tvirtovės atidavimo. 
Karalius suprato savo klaidą ir, tausodamas orumą, leido su- 
prasti, kad jis kreipėsi į mane juokais. „Jei kardinolui kas nors 
trukdytų laikyti mišias, galėtų tai padaryti Arkidiakonas“. 

Kitą dieną, kai medinis bokštas dar rūko, o žemkasiai vėl grie- 
bėsi darbo, - tik šįsyk jie kasė duobes žuvusiesiems, — mūsų siras de 
Velinas, užsitempęs savo plienines blauzdines ir vedamas trimiti- 
ninkų, nužygiavo derėtis su donu Sanču Lopesu. Jie neskubėdami 
patraukė prie pakeliamojo pilies tilto; abiejų stovyklų kariai žvelgė 
į juos. Jie buvo patyrę žmonės ir nematė jokio reikalo dumti vie- 
nas kitam akis... „O jei aš būčiau po jūsų sienomis padėjęs parako 
minų ir tada atakavęs?“ — „O! Mesire, manau, būtumėte iki mūsų 
prisikasęs“. — „Kiek laiko dar galite išsilaikyti? — „Daug trum- 
piau, nei to norėtume mes, bet daug ilgiau, nei to norėtumėte jūs. 
Mes turime ganėtinai vandens, maisto, strėlių ir sviedinių . 

Po valandos Arkidiakonas grįžo pas karalių. „Donas San- 
ča Lopesas sutinka palikti pilį, jei netrukdysite jam iš jos pa- 
sitraukti ir duosite pinigų“. — „Tiek to, tegul jam duoda, kiek 


reikia, tik tegul kuo greičiau viskas baigiasi . 

Po dviejų dienų įgula išėjo iš Bretėjaus. Pakeltos galvos ir 
pilni kapšai aukso; ji žygiavo susijungti su monsinjoro Lankas- 
terio pulkais, o karaliui Jonui teks Bretėjų atstatyti savo lėšo- 
mis. Taip baigėsi apgula, kuri, karaliaus Jono manymu, turė- 
jo žmonių atmintyje palikti gilų pėdsaką. Be to, jis dar turėjo 
įžūlumo teigti, kad be jo apgulos bokšto abi pusės nebūtų taip 


greitai susitarusios. 


III 
Febo priesaika 


O jūs vis gręžiojatės į Trua? Gražus miestelis, ar ne, sūnėne, 
ypač šįryt, visas nutviekstas saulės. Ak, didelė laimė tam mies- 
tui, kuriame pasaulį išvydo būsimasis popiežius. Visi tie pra- 
bangūs rūmai, kuriuos matėte apie rotušę, ir Šventojo Urbono 
bažnyčia yra tikras naujosios architektūros perlas, turtinga vit- 
ražų, ir daugelis kitų statinių, kurių harmonija jūs taip žavėjo- 
tės, visa tai iškilo tik dėl to, kad Urbonas IV, užėmęs Šventojo 
Povilo Sostą beveik prieš šimtmetį ir tik trejiems metams, gimė 
čia, Trua, vargingoje krautuvėlėje, ten, kur nūnai iškilusi jo var- 
do bažnyčia. Tai šit kas suteikė miestui šlovę ir lyg pakylėjo į 
visokeriopą suklestėjimą. Ak, kad tokia sėkmė ištiktų ir mūsų 
brangųjį Perigė... Tiek to, nebenoriu apie tai kalbėti, nes dar 
pamanysite, kad man vien tai terūpi... 

Nūnai aš jau žinau, kokį kelią pasirinko dofinas. Jis vyksta 
paskui mus ir rytoj bus Trua. Tačiau Mecą jis pasieks per Sen 


Dizjė ir Sen Migelį, o mes keliausime per Šaloną ir Verdeną. 

Pirmiausia stabtelėsime Verdene, ten turiu reikalų... Esu to 
miesto katedros kanauninkas... Be to, visiškai nenoriu atrodyti 
taip, tarsi geisčiau prisidėti prie dofino. Mes esame netoli vienas 
kito ir kiekvienu momentu galime pasikeisti pranešimais, tam 
užteks dienos ar kiek daugiau, be to, taip bus lengviau ir grei- 
čiau susisiekti su Avinjonu... 

Kas čia dabar? Pažadėjau kažką papasakoti ir pamiršau? A, 
tiesa... Apie tai, ką veikė Jonas II Paryžiuje tas keturias dienas, 
kai buvo pasitraukęs nuo apgulto Bretėjaus?.. 

Jis ten priėmė Gastono Febo vasalinę ištikimybės priesaiką. 
Negirdėta karaliaus sėkmė, ne, stačiai triumfas, ir ne tiek kara- 
liaus, kiek kanclerio Pjero de La Forė, kuris kantriai ir sumaniai 
parengė šitas iškilmes. Febas yra Navaros karaliaus žentas, ir net 
abiejų valdos susisiekia Pirėnų papėdėje. Beje, apie šią priesaiką 
jau buvo kalbama nuo pat karaliavimo pradžios. Prisiminti ją 
kaip tik tada, kai Karolis Navarietis sėdėjo kalėjime, reiškė pa- 
kreipti įvykių eigą ir pakeisti daugelio Europos dvarų nuomonę 
apie Prancūziją. 

Žinoma, ir jūs esate nemažai girdėjęs apie Febą... Ne tik 
vyriausiasis medžioklės prievaizdas, bet ir garsus turnyrų da- 
lyvis, pagarsėjęs savo apsiskaitymu, žymus statytojas ir, be visa 
kita, dar ir garsus širdžių ėdikas. Šit ką apie jį pasakyčiau: didis 
valdovas, tik visa bėda, kad jo valstybė per maža. Tikina, kad 
jis pats gražiausias karalystės vyras, — aš mielai su tuo sutinku. 
Aukštas ir toks stiprus, kad gali pargriauti lokį... taip, mano sū- 
nėne, lokį, o tai ne tušti žodžiai!.. Kojos it nutekintos, klubai 
siauri, pečiai platūs, skaistaveidis, o kai šypsosi, suboluoja it 
sniegas dantys. Labai gražūs plaukai, tokia vario spalvos kupeta, 
švytinti aukso vilna, banguojanti iki pečių tarsi karūna, duotą 


pačios gamtos, ir žėrinti saulėje; todėl jis savo emblema pasi- 

rinko saulę, o dar ir Febo vardą, kurį jis rašė su „ė“... Fėbas... 
Matyt, tuomet dar nemokėjo graikų kalbos. Niekada nenešioja 
skrybėlės ir kiauras dienas vaikšto vienplaukis lyg senovės ro- 
mėnas, 0 tai pas mus neįprasta. 

Kadaise lankiausi pas jį. Jis toks išmintingas, kad visi pa- 
tys vertingiausi krikščionybės žmonės svečiavosi nedideliame 
jo Ortezo dvare, kurį jam pavyko paversti plačiai garsėjančiu 
dvaru. Be manęs, ten buvo ir pfalcgrafas, vienas iš karaliaus 
Eduardo prelatų, pirmasis Kastilijos karaliaus šambelionas, be 
to, nemažai garsiausių gydytojų, vienas žymus dailininkas ir 
keli žinomi teisės daktarai. Visi šitie žmonės buvo kuo puikiau- 
siai priimti. 

Aš težinau vienintelį Kipro karalių Liuzinjaną, kuris itin 
mažoje savo karalystėje taip pat garsėja nuostabiu ir įtakingu 
dvaru; prekyba Liuzinjanui duoda išties gražaus pelno; jis valdo 
kur kas didesnį turtą, nei atrodo. 

Febas keri savo žavinga maniera skubiai aprodyti jums vis- 
ką, ką turi: „Čia mano medžiokliniai šunys... mano arkliai... čia 
mano meilužė... štai mano pavainikiai... Garbė Dievui, ponia 
de Fua jaučiasi gerai. Jūs ją šįvakar pamatysite“. 

Vakarais ilgoje galerijoje, kurią jis liepė įrengti viename pi- 
lies šone, — iš čia atsiveria žavus horizontas su dantytu kalnų 
kontūru, — susirenka visas dvaras ir vaikštinėja prabangiausiais 
pašvitais gėrėdamasis, kaip ant Bearno leidžiasi melsvos su- 
temos. Šen bei ten įrengti didžiuliai židiniai, kuriuose pleška 
pliauskos, o ant sienų tarp židinių — freskos, vaizduojančios 
medžioklės scenas. Tai vis iš Italijos atsiųstų menininkų darbai. 
Svečias, kuris nepasiėmė visų savo brangenybių ir geriausių ap- 
darų, manydamas paviešėti nedidelėje kalnuose prisiglaudusio- 


je pilaitėje, pasijunta ne itin jaukiai. Aš šitai jums tyčia sakau, 


226 


KAI KARALIUS ŽLUGDO PRANCČZIJĄ 


kad žinotumėte, jei kokią dieną ten atsidursite... Ponia Anjesė 
de Fua, kilusi iš Navaros, yra karalienės Blanšos sesuo ir veik 
tokia pat graži, tarsi visa iš aukso ir perlų. Kalba mažai, tiksliau 
sakant, tai galima nuspėti; ji bijo kalbėti. Ponia Anjesė mielai 
klauso menestrelių, kai jie dainuoja jos vyro sukurtą „Agueres 
mountanes , o bearniečiai su malonumu choru pritaria dainuo- 
dami priedainį. 

Febas eina nuo vieno svečių būrelio prie kito, sveikina vie- 
ną, kitą, pasitinka senjorą, pagiria poetą, pasišnekučiuoja su 
pasiuntiniu, vaikštinėdamas teiraujasi, kas dedasi pasaulyje, 
pareiškia savo nuomonę, pusbalsiu įsako tarnui ir viską tvarko 
nepastebimai, nenutraukdamas malonaus pokalbio. Ir šit pasi- 
rodo dvylika tarnų, vilkinčių livrėjas; jie, nešini deglais, palydi 
jį su visais svečiais į salę, kur padengtas stalas. Būna, kad jie sėda 
vakarieniauti tik vidurnaktį. 

Vieną vakarą aš radau jį atviroje galerijoje. Jis stovėjo atsirė- 
męs į arką ir dūsaudamas žvelgė į sidabriškus kalnus, jų švelnią 
žydrynę horizonte. „Per maža, per maža... Sakytum, monsinjo- 
re, Apvaizda sumanė piktai pajuokauti ir išmetė lošimo kauliu- 
kus taip, kad jie iškristų atvirkščiai...“ 

Mes neseniai buvome kalbėję apie Prancūziją, apie Prancū- 
zijos karalių; aš puikiai supratau, ką jis turėjo galvoje. Galin- 
gas žmogus dažnai gauna valdyti mažą žemės valdą, o silpnam 
žmogeliui atitenka didžiulė valstybė. Ir pridūrė: „Tačiau kad ir 
koks mažas mano Bearnas, aš noriu, kad jis priklausytų ne kam 
kitam, o tik pačiam sau. 

Jo laiškai — tai tikras stebuklas. Jis niekada nepamiršta išvar- 
dyti visų savo titulų: „Mes, Gastonas III, grafas de Fua, Bearno 
vikontas, Lotreko, Marsano ir Kastijono vikontas...“ ir dar kaž- 


kas ten... a-a, taip: „Senjoras de Monteskjė ir de Monpeza...“, ir 

dar ne viskas, tik paklausykite: „Andoros ir Kapsiro teisėjas...“, 
o pasirašo tik „Fėbas“, su „ė“, žinoma, gal kad kiek skirtųsi nuo 
Apolono... Ant visų pilių ir paminklų, kuriuos jis statė ar graži- 
no, didžiosiomis raidėmis buvo išgraviruota: „Padarė Fėbas'. 

Žinoma, negalėtum tvirtinti, jog jo asmenybė neturėjo kraš- 
tutinumų, tačiau nevalia pamiršti, kad jam tebuvo 25 metai. 
Pagal savo amžių jis išties sumanus. O dar ir didžiai narsus. An- 
tai Kresi mūšyje jis pagarsėjo kaip vienas iš drąsiausių, — tuomet 
buvo tik 15. Ak, man visai išėjo iš galvos jums pasakyti, o gal jau 
ir žinojote: jis — Robero dArtua sesers vaikaitis. Jo senelis vedė 
Žaną dArtua, tikrą Robero seserį; toji, tapusi našle, kraustėsi iš 
proto dėl vyrų dėmesio, gyveno tokį skandalingą gyvenimą ir 
pridarė daugybę painiavos... Ir būtų dar daugiau pridirbusi... 
taip, taip, ji dar gyva, dabar jai kiek daugiau kaip 60, o sveikata 
nėmaž nesiskundžia... Taigi, kaip sakiau, būtų dar daugiau vis- 
ko prikrėtusi, jei jos vaikaitis, mūsų Febas, nebūtų jos uždaręs 
viename Fua pilies bokštų, kur ją gana akylai saugo. Taigi! Visų 
Artua gyslomis teka išties pragariškas kraujas! 

Ir šit toks La Forė, arkivyskupas kancleris, tuomet, kai visi 
stoja prieš karalių Joną, prišnekina Febą duoti vasalo priesaiką. 
Ak, tik neapsirikite! Febas kuo puikiausiai apmąstė šitą savo 
žingsnį ir sutiko jį žengti tik tam, kad išsaugotų savo mažojo 
Bearno nepriklausomybę. Akvitanija ribojasi su Navara, na, o 
Bearnas —su jomis abiem; jų abiejų sąjunga — nūnai tokia akivaiz- 
di — jo visai netenkina, juk tai kelia rimtą grėsmę jo ir taip men- 
koms sienoms. Jis norėtų sustiprinti savo sienas iš Langedoko 
pusės, kur jam vis nepavyksta susitarti su grafu dArmanjaku, 
karaliaus vietininku. Taigi, suartėkime su Prancūzija, baikime 
visus nesusipratimus ir dėl to prisiekime mūsų Fua Grafystės 


vardu. Žinoma, Febas rūpinsis savo svainio Navariečio išlais- 

vinimu, tačiau tik formaliai, taip buvo sutarta, tik formaliai; 
tai bus dingstis suartėti. Žaidimas neabejotinai subtilus. Febas 
visuomet galės priminti Navariečiui: „Aš daviau priesaiką tik 
tam, kad galėčiau jums padėti“. 

Per vieną savaitę Gastonas Febas pavergė visą Paryžių. Jis 
atvyko lydimas didžiulės svitos didikų, daugybės tarnų; dar- 
dėjo dvidešimt vežimų, prikrautų drabužių ir baldų; kartu jis 
vežėsi ir puikiuosius savo skalikus, dalį savo žvėryno su plėš- 
rūnais narvuose. Visas šis kortežas nutįso per ketvirtį Ijė. Net 
pats varganiausias tarnas vilkėjo prabangiausiais drabužiais, 
puikavosi Bearno karalystės livrėja; visi arkliai buvo apdengti 
brokato gūniomis, tokiomis par kaip mano arkliai. Žinoma, 
išlaidos didelės, tačiau viskas skirta miniai apstulbinti. Ir Febui 
šitai gražiausiai pavyko. 

Kilmingiausi senjorai varžėsi dėl garbės priimti svečią savo 
namuose. Visi bent kiek žymesni žmonės Paryžiuje — Parla- 
mento nariai, universiteto mokslininkai, finansininkai ir net 
dvasininkai — kuria nors dingstimi stengėsi patekti į jo sesers 
Blanšos, karaliaus našlės, namus, kurie buvo atviri visą jo vieš- 
nagės šiame mieste laiką. Moterys troško matyti jį, girdėti jo 
balsą, paliesti jo ranką! Kai jis vaikščiodavo po miestą, žiopliai 
atpažindavo jį iš auksinės ševeliūros ir grūsdavosi prie juvelyrų 
ir gelumbininkų krautuvėlių durų, pro kurias jis įeidavo. Pažin- 
davo ir jo ginklanešį, visur ir visuomet jį lydintį: tikras milžinas, 
vadinamas Ernotonu Ispanu, kuris galėjo būti nesantuokinis 
Febo tėvo sūnus; atpažindavo ir du didžiulius jo Pirėnų avi- 
ganius, kuriuos už pavadėlių paskui vesdavo tarnas. Ant vieno 
šuns nugaros tupėdavo mažytė beždžionėlė... Sostinę aplankė 
kilmingas senjoras, ir toks neįprastas, apsivilkęs prabangiau nei 


patys įmantriausi puošeivos; visi vien apie jį ir tekalbėjo. 

Aš jums šitai per smulkiai pasakoju, tačiau tą nelemtąją 
liepą mes jau stovėjome ant tragedijos slenksčio, todėl svarbus 
kiekvienas žingsnis. 

Jūs valdysite didžiulę grafystę, Aršambo, ir valdysite, drįs- 
tu lažintis, tokiais laikais, kurie nebus lengvesni nei šiandiena; 
per keletą metų negalima pakilti iš tos duobės, į kurią nūnai 
patekome. 

Gerai įsiminkite: kai valdovas iš prigimties yra menkas 
žmogelis arba nusilpęs nuo metų naštos ar kokios negalios, jis 
nebegali išlaikyti savo patarėjų vieningų. Jo aplinkos žmonės 
susiskaldę, pakrikę, nes kiekvienas taikosi nugriebti bent kiek 
valdžios, kuri gana menka; kiekvienas kalba vardu savo šeimi- 
ninko, kuris jau neturi galios įsakinėti. Kiekvienas pluša tik sau, 
visos mintys nukreiptos į savo ateitį. Tuomet susidaro grupelės, 
susietos vienodų ambicijų ar temperamento. Įsiplieskia konku- 
rencija. Garbingieji susiburia vienoje pusėje, išdavikai — kitoje, 
tačiau pastarieji vis tiek laiko save garbingais, nors ir savaip. 

Išdavikais vadinu tuos, kurie išduoda aukščiausius karalystės 
interesus. Dažnai jie net patys nepajėgia to suprasti; jie mato tik 
savo naudą; beje, kaip tik jie paprastai ir laimi. 

Apie karalių buvo susispietusios dvi partijos, kaip ir šiandien 
aplink dofiną, nes tie patys žmonės užėmė tas pačias vietas. 

Iš vienos pusės — kanclerio Pjero de La Forė, Ruano arki- 
vyskupo, partija; jam padeda Angeranas diu Pri Seljė; tai žmo- 
nės, kurie, mano galva, labiausiai išmano karalystės reikalus ir 
daugiausia rūpinasi jos gerove. Kirai partijai priklauso Nikola 
Brakas, Lorisas, o svarbiausia, svarbiausia, Simonas de Biusi. 

Galbūt jūs jį pamatysite Mece. O! Visuomet stenkitės veng- 
ti jo ir į jį panašių... Kai matote žmogų, ant kurio striuko kūno 


užtupdyta per didelė galva, žinokite, tai blogas ženklas; jisai 

kelia skiauterę it gaidys; vos tik prasižioja, iškart suvoki, koks 
jis nevėkšla ir žiaurus, o dar ir pasipūtęs, nors stengiasi šitai nu- 
slėpti. Jis mėgaujasi savo valdžia, jam nieko nėra maloniau, kaip 
pažeminti, o gal ir pražudyti kiekvieną, įgijusį kiek per daug 
svarbos dvare ar darantį per didelę įraką valdovui. Jis įsivaizduo- 
ja, kad valdyti — tai tik gudrauti, meluoti, regzti visokiausias 
intrigas. Jo galvoje dar nekilo nė viena išmintinga mintis, joje 
knibžda tik menki tikslai; juos jis įgyvendina baisiai užsispyru- 
siai. Valdant karaliui Pilypui, Simonas de Biusi dirbo kukliu 
raštininku, o paskui užsiropštė ant aukščiausios pakopos... tapo 
Parlamento galva ir Didžiosios tarybos nariu... be to, susikūrė 
ištikimo, atsidavusio žmogaus vardą, nes jis valdingas ir šiurkš- 
tus. Reikia tik išvysti tą žmogų, kai jis, surengęs teismą, verčia 
nepatenkintus bylininkus klauptis vidury salės ir maldauti jo 
atleidimo arba kai jis įsako nubausti išsyk 23 Ruano gyvento- 
jus; tačiau jis gali priimti išteisinamąjį nuosprendį tada, kai tam 
nėra jokio pagrindo, arba be galo be krašto atidėlioti svarbias 
bylas, kad galėtų laikyti žmones savo galioje. Jis moka pasirū- 
pinti ir savo turtais: iš Sen Žermen de Prė abato jis gavo teisę 
imti muitą prie Sen Žermeno vartų, tučtuojau pervardytų Biusi 
vartais; šičia jis gauna gerą dalį muito mokesčių už visa tai, kas 
įvežama į Paryžių. 

Kai La Forė ėmė tartis dėl Febo priesaikos, Biusi tam pasi- 
priešino ir nutarė sužlugdyti derybas. Ne kas kitas, o jis puolė 
prie karaliaus, kai tas atvyko iš Bretėjaus, ir ėmė jam kuždėti: 
„Febas tyčia jums įžūlauja Paryžiuje, demonstruodamas savo 
turtingumą... Febas bent du kartus priėmė prevo Marselį... Įta- 
riu, kad Febas kartu su žmona ir karalienė Blanša rezga Karolio 
Piktojo pabėgimą... Būtina reikalauti, kad Febas prisiektų ir 


Bearno vardu... Febas apie jus gerai nekalba... Venkite perne- 

lyg maloniai priimti Febą, nes galite įžeisti grafą dArmanjaką, 
o jis — nepakeičiamas Langedoke. Teisybė, kancleris La Forė 
per daug lengvai sukalbamas su jūsų priešų draugais... O be to, 
koks prasimanymas pasivadinti Febu?“ Tam, kad galutinai įsiu- 
tintų karalių, jis dar pranešė blogą žinią: iš Šarlė pabėgo Frikė 
de Frikanas, o tą pabėgimą gana sumaniai suorganizavo du jo 
tarnai. Navariečiai tyčiojasi iš karaliaus valdžios, ypač dabar, kai 
rado sau tokį apsukrų ir pavojingą žmogų... 

Taigi nieko nuostabaus, kad per vakarienę, surengtą prie- 
saikos garbei, karalius Jonas sėdėjo pasipūtęs ir irzlus, į Febą 
kreipėsi: „Mesire, mano vasale“ ir net paklausė: „Ar dar liko 
koks žmogus jūsų feodo valdose, ar visi išsiruošė lydėti jus į 
mano miestą?“ 

Jis dar pasakė Febui: „Geidaučiau, kad jūsų karių pul- 
kai nekeltų kojos į tas žemes, kurias valdo monsinjoras 
dArmanjakas“. 

Su Pjeru de La Forė buvo susitarta, kad karalius laikys tuos 
susidūrimus tarsi ir nebuvusiais. Febas nustebęs paprieštara- 
vo: „Mano pulkai, valdove, mano kuzene, niekada nebūtų 
įžengę į Armanjaką, jei nebūtume buvę priversti vyti kariuo- 
menės, užpuolusios mus. Tačiau vos tik jūs įsakėte uždrausti 
monsinjoro dArmanjako žmonėms įsiveržti į Bearną, mano 
riteriai negali atsidžiaugti galėdami stovėti prie savo sienų . 
Tačiau karalius spyrėsi: „Aš norėčiau, kad jie būtų arčiau ma- 
nęs. Šartre renku armiją kautis su anglais. Viliuosi, kad ir jūs 
prisistatysite laiku su Fua ir Bearno pulkais“. — „Fua Grafys- 
tės kariuomenė, — atsakė Febas, — bus sušaukta, kai tik to pa- 
reikalaus vasalo pareiga, iškart, kai tik prisieksiu jums, valdo- 
ve, mano kuzene. O Bearno pulkai seks paskui mane, man 


reikės tik ženklą duoti. 

Ką ir sakyti, gera išėjo vakarienė, susitaikymo ir susiderinimo 
užstalė! Arkivyskupas kancleris nustebęs ir nepatenkintas bergž- 
džiai bandė paskleisti nors truputį taikos ir ramybės. Biusi sėdė- 
jo akmeniniu veidu. Tačiau širdies gilumoje jis džiūgavo, jau- 
tėsi tikras šeimininkas. O Navaros karaliaus net vardas nebuvo 
ištartas, nors prie stalo sėdėjo ir karalienė Žana, ir karalienė 
Blanša. Išeidamas iš rūmų, Ernotonas Ispanas, milžinas gink- 
lanešys, tarė grafui de Fua... Kaip numanote, aš ten nebuvau, 
tačiau to pokalbio esmė man buvo pranešta: „Aš žaviuosi jūsų 
kantrybe. Tik, būdamas Febas, nelaukčiau naujų įžeidimų ir 
kaipmat grįžčiau į savo Bearną . Į tai Febas atsakė: „Jei aš bū- 
čiau Ernotonas, Febui duočiau kaip tik tokį patarimą. Tačiau 
aš esu Febas ir visų pirma privalau rūpintis savo valdinių ateiti- 
mi. Nenoriu pasirodyti santykių su Prancūzija griovėju ir likti 
dėl to kaltas. Padarysiu viską, kad pavyktų susitarti, žinoma, 
nepažeisdamas garbės. Tačiau įtariu, kad La Forė man paspendė 
spąstus. Šiaip ar taip, atsitiko tai, ko aš nežinau; ir pats La Forė 
nežino, kad kažkas perkalbėjo karalių. Paaiškės rytoj. 

Kitą dieną po mišių Febas įėjo į didžiąją rūmų menę. Šeši 
pažai laikė jo mantijos šleifą, ir šįkart, — o tai retai būna, — jis 
buvo ne vienplaukis, o su karūna, auksine karūna ant auksinių 
plaukų. Salė pilna šambelionų, patarėjų, prelatų, kapelionų, 
Parlamento metrų ir aukštų pareigūnų. Tačiau pirmiausia Fe- 
bas pamatė grafą dArmanjaką. Žanas de La Forė stovėjo greta 
karaliaus vos ne atsirėmęs į sostą ir įžūliai dairėsi aplinkui. Ki- 
toje pusėje stypsojo Biusi ir dėjosi tvarkąs pergamentų registrą. 
Paskui ištraukė vieną ir perskaitė taip, sakytum tai būtų pats pa- 
prasčiausias nuosprendis: „Mesiras, Prancūzijos karalius, mano 
senjoras, priima iš jūsų Fua Grafystę ir Bearno Vikontiją, ku- 


rias jūs iš jo gavote, ir jūs tampate jo vasalu kaip grafas de Fua 

ir vikontas de Bearnas pagal formas, nustatytas jo pirmtakų, 
Prancūzijos karalių, ir jūsų. Klaupkitės“. 

Stojo tyla. Paskui pasigirdo stiprus ir aiškus Febo balsas: 
„Aš negaliu“. 

Visi esantieji apmirė iš nuostabos — vieni iš nuoširdžios, o 
kiti aiškiai apsimesdami, tačiau be jokio pasitenkinimo ženklo. 
Ne taip dažnai tokie dalykai atsitinka duodant priesaiką. 

Febas pakartojo: „Aš negaliu“. Ir tuo pačiu aiškiu balsu pri- 
dūrė: „Lenkiasi tik vienas mano kelis. Turiu galvoje Fua, Bear- 
nas lenktis negali“. 

Tuomet prabilo karalius Jonas; jo balsas buvo pritvinkęs pyk- 
čio: „Aš priimu jūsų priesaiką ir Fua, ir Bearno vardu“. Susirinku- 
siųjų gretos net suvirpėjo iš smalsumo. Prasidėjo kivirčas... Febas: 
„Valdove, Bearnas yra nepriklausoma žemės valda, jūs negalite iš 
manęs gauti to, kam nesate siuzerenas“. Karalius sako: „Melas tai, 
ką jūs čia dabar tvirtinate ir kas buvo daugelio metų ginčo tarp 
jūsų ir mano tėvų priežastis". Febas: „Teisybė, valdove, ir ji nustos 
būti nesantaikos priežastis, kai tik širo panorėsite. Aš esu ištiki- 
mas ir garbingas jūsų pavaldinys kaip Fua grafas, nors mano tėvai 
tam visuomet prieštaravo; tačiau aš negaliu pasiskelbti jūsų vasalu 
atžvilgiu to, kas man atiteko iš paties Dievo“. Karalius: „Nerti- 
kęs vasalas! Jūs einate suktais keliais, kad išvengtumėte tarnybos, 
nors privalote man tarnauti. Pernai neatvedėte savo pulkų grafui 
dArmanjakui, mano vietininkui Langedoke; jis nepajėgė išvyti 
anglų dėl jūsų atsimetimo!“ Tuomet Febas kuo išdidžiausiai atsa- 
kė: „Jei Langedoko likimas priklauso vien tik nuo mano paramos 
ir jei mesiras dArmanjakas negali išsaugoti jums tos provincijos, 
tuomet jūsų vietininkas turėtų būti ne jis, valdove, o aš“. 

Karalius persiuto, net jo smakras ėmė tirtėti. „Jūs tyčioja- 


tės iš manęs, gražusis sire, bet greit ateis toms patyčioms galas. 

Klaupkitės!“ — „Išbraukite Bearną iš priesaikos, ir aš tučtuo- 
jau atsiklaupiu“. — „Klaupsitės kalėjime, prakeiktas išdavike! — 
klyktelėjo karalius. — Sučiupti jį!“ 

Visas šitas spektaklis buvo iš anksto numatytas, parengtas 
veikiausiai paties Biusi, kuriam užteko mostelėti ranka, ir Peri- 
nė le Biuflis su šešiais sargybiniais išsyk apsupo Febą. Jie netgi 
jau žinojo, kad vesti jį reikės į Luvrą. 

Tą pačią dieną prevo Marselis vaikštinėjo po sostinę ir kalbė- 
jo: „Buvo likęs vienintelis žmogus, kuris nelaikė savęs karaliaus 
Jono priešu, o dabar ir to nebėra. Jei visi tie niekšeliai, kurie 
supa karalių, ir toliau sėdės savo vietose, laisvėje greit nebeliks 


nė vieno garbingo žmogaus“. 


IV 
Šartro stovykla 


Kuo toliau, tuo gražiau, mano mielas sūnėne! Žinote, ką man 
parašė popiežius savo laiške, datuotame lapkričio 28-ąja, kurį 
turėjo neišsyk išsiųsti, o gal žygūnas, gabenęs jį man, ieškojo 
manęs ten, kur nebuvau, nes perdavė man jį tik vakar vaka- 
re Arsi? Na, atspėkite... Tai šit, šventasis tėvas apgailestauja dėl 
mano nesantaikos su Nikola Kapočiu ir priekaištauja man dėl 
„gailestingumo trūkumo mūsų santykiuose“. Norėčiau sužino- 
ti, kaip aš turėčiau rodyti Kapočiui gailestingumą? Nuo Bretė- 
jaus aš jo ir matyti nemačiau; jis pasitraukė net neatsisveikinęs 
ir apsistojo Paryžiuje. Ir kas tuomet kaltas dėl nesutarimo, jei 


ne tas, kuris visomis išgalėmis norėjo pripiršti man tą savanau- 

dį, ribotą prelatą, tesirūpinantį savo gerove, kurio visi žygiai 
teturėjo vienintelį tikslą — sužlugdyti manuosius? Visuotinė 
taika jį mažiausiai jaudina. Jam svarbu tik viena: kad šitai pa- 
siekti nepavyktų man. Gailestingumo stoka, tai tau gražiausia! 
Gailestingumo stoka... Turiu pagrindo manyti, kad Kapočis 
tvarko nešvarius reikalus su Simonu de Biusi ir kad ne be jo 
įsikišimo Febas pakliuvo į kalėjimą. Nusiraminkite... ak taip, 
jau žinote... rugpjūtį jį paleido į laisvę. O kas padėjo? Ogi aš. 
Šito jūs ir nežinote... išleido jam pasižadėjus prisijungti prie 
karaliaus kariuomenės. 

Pagaliau šventasis tėvas nori mane įtikinti, kad visi giria 
mane už pastangas ir mano darbus tinkamai įvertino ne tik jis 
pats, bet ir visa kardinolų kolegija. Bijau, kad jis tą patį bus 
parašęs ir Kapočiui... Vėl jis grįžta prie to, ką jau patarinėjo spa- 
lį, - kad į visuotinės taikos derybų tarybą reikėtų įtraukti Karo- 
lį Navarierį. Nesunku atspėti, kas jam tokią mintį įkvėpė... 

Kaip tik po Frikė de Frikano pabėgimo karalius Jonas nu- 
tarė perkelti savo žentą į Arlė, Pikardijos tvirtovę, kur visi ap- 
linkui visiškai atsidavę Artua giminei. Jis bijojo, kad Karolis 
Navarietis Paryžiuje nesutelktų bendrininkų. Jis nenorėjo Febo 
ir Karolio laikyti ne tik tame pačiame kalėjime, bet ir tame pa- 
čiame mieste... Ir, kaip aš jums vakar pasakojau, prakišęs rei- 
kalą Bretėjuje, grįžo į Šartrą. O man jis pasakė: „Pakalbėsime 
Šartre“. Aš ir sėdėjau Šartre, kol Kapočis, pasipūtęs it povas, 
vaikštinėjo po Paryžių... 

Kur mes esame dabar? Briunė!.. Kaip vadinasi šitas mies- 
tas?.. O, Puavras? Mes jau pravažiavome Puavrą? Na, gerai, tai 
dar pravažiuosime. Man pasakojo, kad ten yra dėmesio verta 
bažnyčia. Beje, visos Šampanės bažnyčios viena už kitą gražes- 


nės. Išties krikščioniško tikėjimo kraštas... 

O! Aš nėmaž nesigailiu, kad mačiau Šartro stovyklą, norė- 
čiau, kad ir jūs ją pamatytumėte... Žinau, jūs buvote atleistas 
iš kariuomenės, jums teko pakeisti pasiligojusį jūsų tėvą, bet 
kokia kaina sulaikyti anglus, neįleisti jų į Perigorą... Galbūt tai 
jus ir išgelbėjo nuo mirties, nes dabar gulėtumėte po antkapine 
plokšte kuriame nors Puarjė vienuolyne. Kas gali žinoti? Viskas 
Dievo valioje. Taigi, įsivaizduokite Šartrą: 60 000 žmonių, o gal 
daugiau; visi įsikūrę plačiausiame slėnyje, virš kurio didingai 
kyla smailūs katedros bokštai. Viena iš pačių didžiausių kariuo- 
menių, jei ne pati didžiausia, kokia kada nors buvo surinkta ka- 
ralystėje. Tačiau ji suskilusi į dvi dalis, be to, labai skirtingas. 

Vienoje pusėje stovi šimtų šimtai dailiomis eilėmis išrikiuo- 
tų šilko ar margintos drobės palapinių, skirtų riteriams ir di- 
džiūnams. Žmonių, arklių ir vežimų maišalynė, nenurimstantis 
jų judėjimas iš šalies primena milžinišką skruzdėlyną; kiek akys 
užmato, saulėje mirga visokios spalvos, žėri šarvų ir ginklų plie- 
nas. Kaip tik šitoje pusėje su prekydėžėmis ant ratelių įsitaisė 
ginklų, pakinktų, vyno ir valgių pardavėjai, čia pat įsikūrė ir 
bordelių laikytojai, kurie į stovyklą atgabeno pilnus vežimus 
kekšių; jas prižiūrėjo „paleistuvių karalius“... Aš taip ir negaliu 
prisiminti jo vardo. 

O kitoje pusėje, gerokai toliau, nuošalėje, tarytum pa- 
veikslėliuose su Paskutinio teismo vaizdais... vienoje pusė- 
je — rojus, kitoje — pragaras... pėstininkai be jokio stogo virš 
galvos sugulė tiesiog ant nupjautų kviečių; kai kurie įsikalė 
kuolus ir ištempė ant jų gabalą audeklo; didžiulis nervarkin- 
gas plebso pulkas, surinktas atsitiktinai, apskretęs, dykinė- 
jantis, sugrupuotas pagal žemes; jis prastai klausė atsitiktinių 
vadų. Beje, kam šita tamsi liaudis turėjo paklusti? Jai neskyrė 


jokių užduočių, nieko jos nemokė. Vienintelis šitų žmonių 

užsiėmimas tebuvo ieškoti maisto. Patys mitriausieji prisigre- 
tindavo prie riterių ir gribišiaudavo, tuštindavo gretimų so- 
dybų paukštides ir brakonieriaudavo. Kiekvienoje atšlaitėje 
galėjai pamatyti po tris pritūpusius valkaras aplink ugnį, ant 
kurios kepė triušis. Atsitikdavo, kad užpuldavo vežimus, ku- 
riais atveždavo miežinės duonos; kepalai žaibiškai dingdavo. 
Vienintelis pastovus dalykas čia buvo kasdienis karaliaus pasi- 
rodymas tarp pėstininkų. Jis apžiūrinėjo naujus būrius, beje, 
šiandien jis tikrino pėstininkus, atvykusius iš Bovė, rytoj — iš 
Suasono, o poryt — iš Orleano ir Žaržo. Karalius panoro, kad 
jį lydėtų - tik paklausykite! — keturi jo sūnūs, jo brolis, ko- 
netablis, du maršalai, Žanas dArtua, Tankarvilis, na, žodžiu, 
daugybė žmonių ir dar... ištisas tuntas ginklanešių. 

Vieną kartą, — o tas kartas ir buvo paskutinis, jūs netrukus 
suprasite kodėl... — jis pasikvietė mane, tarsi suteikdamas didelę 
garbę. „Perigoro monsinjore, rytoj, jei pareikštumėte norą, pa- 
imsiu jus į apžiūrą . Aš kaip tik laukiau progos aptarti su juo 
keletą nors ir miglotų pasiūlymų dėl taikos, kad galima būtų 
juos vėliau perduoti anglams ir kaip nors mėginti pradėti dery- 
bas. Aš pasiūliau, kad abu karaliai paskirtų atstovus, o tie suda- 
rytų sąrašą visų ginčijamų klausimų, iškilusių tarp karalysčių. 
Šito ir telaukiau, nes tokius klausimus galima aptarinėti bent 
ketverius metus. 

Be to, galima surasti kitą, visai skirtingą būdą — apsimesti, 
kad jokių ginčytinų klausimų nėra, ir stengtis nuteikti bendram 
žygiui į Konstantinopolį. Svarbiausia, jau pradėti tartis... 

Ir štai teko valkioti savo purpurinę sutaną po tą didžiulį 
utėlyną, įsikūrusį Boso plynėje. Aš nėmaž neperdėjau: utėlyną, 
nes, grįžus Briunė, reikėjo nurinkti nuo manęs utėles. Negalėjau 


juk atstumti tų varguolių, kurie veržėsi prie manęs pabučiuoti 

dvasiško drabužio padurkų! Smarvė ten buvo dar šlykštesnė nei 
Bretėjuje. Tą naktį praūžė audra, pėstininkai gulėjo ant drėgnos 
žemės. Ryto saulėje tie skarmalai garavo, ir garas klaikiai dvokė; 
Arkidiakonas, žingsniuojantis karaliaus prieky, sustojo. Išties 
tas Arkidiakonas užėmė svarbią vietą karaliaus gyvenime! Su- 
stojo karalius, sustojo ir visa jo svita. 

„Valdove, štai tie žmonės iš Brasjė prevotijos, kuri yra Blua 
bajystėje; jie atvyko vakar. Kokie apgailėtini žmogeliai...“ Savo 
galinga kuoka Arkidiakonas parodė į kokias keturias dešimtis 
apskretusių, skarmaluotų, pasišiaušiusių varguolių. Jie nesisku- 
to jau dešimt dienų, o apie prausimąsi nebuvo ko ir kalbėti. 
Po pilkšvo purvo ir žemės pluta ne taip į akis krito jų drapa- 
nų nevienodumas. Vieni avėjo nudrengrais batais, kitų kojos 
buvo apvyniotos neaiškios spalvos skurliais, o dar kiti šlepsėjo 
tiesiog basomis. Jie pasitempė, kad atrodytų ne taip graudžiai, 
tačiau jų akyse galėjai įžvelgti nerimą. O kaipgi! Juk jie nelaukė, 
kad ateis pats karalius, apsuptas tokios žymios svitos. Ir Brasjė 
skarmaliai susigrūdo į vieną krūvą. Sulankstyti durklai ir sulin- 
kusios ietys, ilgomis rankenomis kobiniai styrojo virš jų tarsi 
spygliai, kyšantys iš purvino žabų kūlelio. 

„Valdove, — tęsė Arkidiakonas, — jų viso labo 39 žmonės, 
o turėjo būti 50. Aštuoni turi kobinius, o devyni - kardus, tik 
niekam tikusius. Vienintelis turi ir kobinį, ir kardą. Be to, vie- 
nas turi kirvį, trys — geležimi kaustytas lazdas, kitas — aštrų pei- 
lį, o visi kiti nieko neturi “. 

Aš vos tvėriau nesusijuokdamas, tik viena mintis sulaikė: 
kodėl karalius ir jo maršalai tiek laiko leidžia skaičiuodami tuos 
surūdijusius kardus? Na, pažiūrėtų kartą ir užtektų, būtų nau- 
dingiau. Bet kasdien, kasryt? Ir kodėl mane pakvietė į šitą var- 


ganą apžiūrą? 

Tuomet mane nustebino jaunėlis karaliaus sūnus Filipas. Jis 
šūktelėjo tokiu nenatūralių balsu, kokiu paprastai kalba ber- 
niūkščiai, kai nori dėtis subrendusiais vyrais: „Tik jau ne su 
tokiu pastiprinimu laimėsime kautynes“. O jam tik keturiolika, 
balsas lūžinėja, grandelių marškiniai tikrai dar per dideli. Tėvas 
paglostė jo plaukus, tarsi pasidžiaugdamas, kad pagimdė tokį 
nuovokų kariūną. Paskiau pasisuko į Brasjė vyrus ir paklausė: 
„Kodėl jūs taip prastai apginkluoti? Klausiu — kodėl? Ar šitaip 
galima prisistatyti į karaliaus kariuomenę? Nejau negavote įsa- 
kymo iš savo prevo?“ 

Tuomet vienas kiek drąsesnis už kitus žaliūkus, galbūt net 
ir vienintelis, atsinešęs kirvį, išėjo į priekį ir atsakė: „Valdove, 
mūsų metre, prevo mums įsakė ginkluotis tuo, kas ką turi. Šit 
mes ir pasiėmėme, ką galėjome. Tie, kurie atėjo be nieko, tai 
dėl to, kad jie nieko neturi . 

Karalius Jonas atsisuko į konetablį ir maršalus veidu tokio 
žmogaus, kuris pasirodė teisus ir dabar patenkintas, nors viskas 
ir susiklostė reikalo nenaudai. „Dar vienas prevo neatliko savo 
pareigos... Siųskite juos atgal, kaip grąžinome tuos žmones iš 
Sen Faržo, o kitus — iš Suasono. Jie turės mokėti baudą, Lorisai, 
pasižymėkite...“ 

Jis man vėliau aiškino, kad tie, kurie visai neatvyko į ap- 
žiūrą arba atėjo be ginklo ir negali kautis, privalo sumokėti iš- 
pirką. „Pinigais, gautais iš pėstininkijos, galiu sumokėti algas 
savo riteriams. 

Šitą puikią mintį veikiausiai jam bus pakišęs Simonas de 
Biusi, o karalius apsimetė, kad tai jo paties sumanyta. Štai ko- 
dėl jis sušaukdavo pėstininkiją ir taip karštai puldavo ją, o pas- 
kiau jos būrius siųsdavo atgal į namus... „Kokia mums nauda iš 


tokių pėstininkų? — dar pridūrė kreipdamasis į mane. — Tik dėl 

pėsčiųjų pulkų mano tėvas buvo sumuštas Kresi. Jie viską tik 
lėtina ir trukdo raiteliams joti kaip dera“. 

Visi sutiko su juo, išskyrus, turiu jums pasakyti, dofiną, kuris 
jau norėjo žiotis prieštarauti, tačiau paskutinę akimirką susilaikė. 

O ar viskas taip gražiai klojosi anoje stovyklos pusėje, kur 
plevėsavo riterių vėliavos, prunkštė žirgai ir saulėje žibėjo gin- 
klai? Nepaisant daugkarčių šaukimų, nepaisant gerų taisyklių, 
kurios nurodo didžiūnams ir karo vadams dukart per mėnesį be 
perspėjimo tikrinti savo žmones, ginklus ir arklius, ar jie pasiry- 
žę eiti į karo žygį, ir kurios draudžia keisti vadus ar pasitraukti 
be leidimo, nes „kyla grėsmė negauti už tarnybą pinigų ir būti 
negailestingai nubaustam“, nepaisant visko geras trečdalis rite- 
rių neatvyko. Kiti, įgalioti aprengti ir apginkluoti mažiausiai 
25 ietis, atsivedė tik dešimtį. Grandelių marškiniai sutrūkinėję, 
geležiniai šalmai sulankstyti, pakinktai perdžiūvę ir todėl skili- 
nėja... „O! Mesire, ką aš galiu padaryti? Negavau pinigų, gerai 
dar, kad galiu turėti tvarkingą savo ekipiruotę...“ Prie kalvės vos 
nesimušė, kad perkaustytų arklius. Vadai blaškėsi po stovyklą 
ieškodami savo išsilaksčiusių karių, o atsiskyrusieji nuo pulko 
apsimesdavo, kad ieško savo vadų. Iš vieno pulko į kitą žmonės 
tempė ar kokį lentgalį, ar odos skiautę, ylą ar plaktuką, žodžiu, 
tai, ko kuriam reikėjo. Maršalus užvertė skundais; jų ausyse 
skambėjo keiksmai, kuriais drabstėsi persiutę didikai. Karalius 
Jonas nenorėjo nieko nė girdėti. Jis tik skaičiavo pėstininkus, 
kurie sumokės jam išpirką... 

Dabar jau ketino apžiūrėti atvykusius iš Sent Enjano, kai 
staiga stovyklą risčia perjojo šeši ginkluoti raiteliai; jų apsipu- 
toję arkliai atrodė net balti, o žygūnų veidais upeliais žliaukė 
prakaitas, šarvai net papilkėję nuo dulkių. Vienas iš jų vargiai 


nusiropštė ant žemės ir pareiškė norįs pasikalbėti su konetabliu; 

kai šis priėjo, tarė jam: „Mane siuntė mesiras de Busiko, atjojau 
su naujienomis“. Kunigaikštis Atėnietis rankos mostu pakvietė 
pasiuntinį tiesiai pas karalių. Žygūnas pamėgino priklaupti, ta- 
čiau jam kliudė šarvai; karalius maloniai leido jam apsieiti be 
ceremonijų ir liepė kuo greičiau kalbėti. 

„Valdove, mesiras de Busiko apsuptas Romorantene“. 

Romorantenas! Karaliaus svita valandėlę iš nuostabos su- 
stingo. Ta žinia jiems buvo tarsi perkūnas iš giedro dangaus. 
Romorantenas tik už trisdešimt Ijė nuo Šartro, priešingoje Blua 
pusėje! Niekam ir į galvą neatėjo, kad anglai gali būti taip arti. 

Taigi, kol Bretėjus buvo apgultas, kol Gastoną Febą gabeno į 
kalėjimą, kol riteriai ir pėstininkija neskubėdami rinkosi į Šartrą, 
Velso princas... beje, jūs, Aršambo, tai geriau nei kas kitas žino- 
te, nes gynėte Perigė... taigi Velso princas nuo Sen Fua ir Berže- 
rako patraukė tolyn ir jau yra Prancūzijos Karalystės žemėse, jis 
ėjo tuo pačiu keliu, kuriuo keliavome ir mes — pro Šato [Eveką, 
Brantoną, Rošešuarą, La Periuzą, palikdamas vienus griuvėsius, 
kuo mes patys galėjome įsitikinti. Karalius pranešė apie anglų 
artėjimą, o aš, turiu prisipažinti, tik stebėjausi matydamas, kad 
karalius bemeilija kiurksoti Šartre, kai princo Eduardo gaujos 
siaubia jo kraštą. Iš šių žinių buvo aišku, kad anglai dabar kažkur 
tarp Šartro ir Buržo. Visi manė, kad jie patrauks į Orleaną, ir 
kaip tik ten karalius grasino su jais susikauti ir atkirsti jiems kelią 
į Paryžių. Dėl to konetablis, šiaip ar taip, paklusęs išminties bal- 
sui, 300 iečių pasiuntė tarnauti mesirams de Busiko, de Kraonui 
ir de Komonui, kad anie padėtų išžvalgyti priešo persikėlimo į 
kitą Luaros pusę kelius ir kuo daugiau sužinoti. Beje, jam pavy- 
ko sužinoti tikrai nedaug. O čia dar taip netikėtai Romorante- 
nas! Taigi, Velso princas pasuko į vakarus... 


Karalius ragino žygūną tęsti. 

„Pirmiausia, valdove, mesiras de Šambli, kurį mesiras de 
Busiko pasiuntė į žvalgybą prie Obinji siur Nėr... pakliuvo į 
priešo nagus“. — „Ak! Pakliuvo Pilkasis Avinas...“ — tarė kara- 
lius, nes šitaip buvo praminę mesirą de Šambli. 

Busiko pasiuntinys tęsė: „Tačiau mesiras de Busiko tai suži- 
nojo per vėlai ir todėl mes taip netikėtai pakliuvome į priekines 
anglų linijas. Juos atakavome taip atkakliai, kad jie ėmė trauk- 
tis...“ — „Kaip jiems įprasta“, - įterpė karalius Jonas. „...Tačiau 
jie susijungė su pastiprinimu, kuris pasirodė kur kas gausesnis 
nei mūsų pulkai, ir apsupo mus iš visų pusių taip, kad mesirai 
de Busiko, de Kraonas ir de Komonas buvo priversti mūsų ar- 
miją kuo skubiausiai vesti į Romoranteną, kur jie ir užsidarė 
persekiojami visos princo Eduardo kariuomenės; tuo tarpu me- 
siras de Busiko mane pasiuntė čia, o anglai pradėjo šturmuoti. 
Štai, valdove, ką įsakyta jums pranešti!“ 

Vėl įsivyravo tyla. Paskiau persiutęs maršalas de Klermonas 
sumostagavo rankomis ir sušuko: „Kokio velnio jiems reikė- 
jo atakuoti? Tokio įsakymo jiems niekas nebuvo davęs . — 
„Jūs priekaištaujate už jų narsumą? — paprieštaravo maršalas 
dOdrehemas. — Jie apriko priešą ir jį užpuolė“. — „Nieko sau 
narsumas, — gūžtelėjo pečiais Klermonas. — Jų bent 300 iečių, 
jie pamato 20 ir nieko nelaukę užpuola tardami, kad tai didžiu- 
lis žygdarbis. O paskui pasirodo 1000 priešo karių — ir ką jūs 
manote? — jie puola bėgti ir užsisklendžia pirmoje pasitaikiu- 
sioje pilyje. Dabar jie neduoda nė menkiausios naudos. Tai ne 
narsumas, o paprasčiausias kvailumas'. 

Abu maršalai, kaip buvo įprasta, ne juokais susikibo, o ko- 
netablis į jų kivirčą nė nemanė kištis. Tai buvo tvirto kūno ir 
silpnos dvasios žmogus. Jis labiau linko vadintis Atėniečiu nei 


Brienu; visa tai dėl buvusio konetablio, jo kuzeno, kuriam nu- 


243 


Maurice Druon 


kirto galvą. Juk Brienas priklausė jo feodo valdoms, o Atėniečio 
titulas teliko kaip sena šeimos relikvija, primenanti vieną kry- 
žiaus žygį ir neturinti jokio realaus pagrindo. O gal metams bė- 
gant jis paprasčiausiai pasidarė viskam abejingas. Su ilgesiu jis 
prisimindavo Italiją, nes ilgėjosi savo jaunystės. Arkidiakonas 
stovėjo kiek atokiau ir, pašaipiai šypsodamasis, stebėjo maršalų 
susirėmimą. Šitam kivirčui galą padarė karalius. 

„O aš manau, — prabilo jis, - kad jų nesėkmė mums kaip 
tik labai paranki, nes dabar anglai dėl apgulos negali veikti. Be 
to, mes žinome, kur juos užklupti, kol jie ten užspeisti . Jis 
kreipėsi į konetablį: „Gotjė, ryt auštant armija turi išžygiuoti. 
Išskaidykite ją į kelis pulkus, kad jie pasidaliję persikeltų per 
Luarą keliose vietose, t. y. ten, kur yra tiltai, taip trumpiau už- 
truksime. Pulkai privalo palaikyti ryšį, kad, pasiekę kitą krantą, 
nurodytoje vietoje galėtų vėl susijungti. Aš pereisiu upę prie 
Blua. Ir mes Romorantene užpulsime Anglijos kariuomenę iš 
užnugario, o jei ji sumanys iš ten pasprukti, užkirsime visus 
kelius. Ypač sergėkite Luaros atkarpą nuo Turo iki Anžero, kad 
Lankasterio kunigaikštis, ateinantis iš Normandijos, negalėtų 
susijungti su Velso princu“. 

Kas jau kas, o Jonas II mokėjo stebinti savo liaudį, šitokia 
staigi ramybė ir susitvardymas! Geba aiškiai įsakinėti, nurodo 
kelią savo kariaunai taip, tarsi priešais regėtų visą Prancūziją. 
Neleisti pereiti Luaros prie Anžu, o patiems persikelti ties Tu- 
renu, būti pasirengusiems arba išsilaipinti ties Beri arba užkirs- 
ti priešui kelią į Puatu ir Angulemą... ir po visų šių operacijų 
atkovoti Bordo ir Akvitaniją. „Ir tegul miklumas būna mūsų 
didžiausias rūpestis, tegul netikėtas užpuolimas būna mūsų 
pranašumas . Visi pasitempė pasiryžę veikti nedelsiant. Tikrai 


laukė neabejotinai šaunus žygis. 

„O visus pėstininkus tegul paleidžia, — dar įsakė Jonas II. — 
Nereikia mums antrojo Kresi. Bus vieni riteriai ir tai mūsų bus 
penkissyk daugiau nei šitų niekšų anglų“. 

Ir vien tik dėl to, kad prieš dešimt metų lankininkai ir ar- 
baletininkai, ne laiku atėję į mūšį, sutrukdė veikti riterijai; tuo- 
met mūšis buvo pralaimėtas, karalius Jonas II šįkart atsisakė 
bet kokios pėstininkijos. Jo karo vadai pritarė, nes visi jie buvo 
Kresi ir iki šiolei nuo to pralaimėjimo negali atsigauti. Dabar 
labiausiai jiems rūpėjo nebekartoti tokių klaidų. 

Tik dofinas įsidrąsino ir pasakė: „Tai mes, tėve, neturėsime 
nė vieno lankininko“. 

Karalius net nesiteikė jam atsakyti. Dofinas, stovintis netoli 
manęs, kuštelėjo, tarsi būtų ieškojęs paramos arba nenorėjęs, kad jį 
laikytų kvaileliu: „O anglai sodina savo lankininkus ant arklių. Ta- 
čiau pas mus juk nė vienas nesutiks prasčioko matyti ant žirgo . 

Palaukite, Briunė!.. Man į galvą šovė viena mintis... Jei rytoj 
dar bus taip šilta, aš norėsiu bent kiek pajoti ant savo kovos žir- 
go. Iki Meco balne turėčiau atsigauti. O be to, Šalono gyvento- 
jams noriu parodyti, kad joju ne blogiau už jų beprotį vyskupą 


Šovo... Į jo vietą iki šiol taip nieko ir nepaskyrė. 


V 
Akvitanijos princas 
Ak, matote, Aršambo, koks aš suirzęs visą šito kelio galą iki 


Sent Menu. Tik spėji apsistoti kokiame didesniame mieste, 


lyg tyčia tučtuojau atneša žinią, nuo kurios užverda kraujas. 

Trua laukė laiškas iš popiežiaus, o Šalone — žygūnas iš Pary- 
žiaus. Ir ką aš sužinau? Dofinas prieš penkiolika dienų iki iš- 
vykdamas pasirašė įsaką, kuriuo dar sykį keičia monetų kursą, 
žinoma, mažindamas jį, bet kartu ir baimindamasis, kad šitai 
bus blogai priimta... o kad tai nuspėtum, anaiptol nereikia 
būti pranašui... jis įsakė viešai paskelbti žinią tik jam išvykus, 
t. y. tuomet, kai jis bus toli nuo Paryžiaus; taigi ordonansas 
buvo atspaustas tik šio mėnesio dešimtą dieną. Iš esmės jis 
pabūgo supykinti savo miestelėnus ir leidosi į kojas, it medžio- 
toją pajutęs elnias. Ką ir sakyti, bėgimas per dažnai tampa jo 
gelbėjimosi priemone! Nežinau, kas jam įkvėpė šitą ne itin 
garbingą gudrybę, veikiausiai Brakas ar Biusi; šiaip ar taip, 
jos vaisiai netruko prinokti. Didžiai persiutę prevo Marselis 
ir stambiausi pirkliai nuskubėjo skųstis Anžu kunigaikščiui, 
kurį dofinas paliko Luvre vietoj savęs; antrasis karaliaus Jono 
sūnus, būdamas tik aštuoniolikos metų ir nelabai blaivaus 
proto, nenorėdamas maišto, kuriuo jam grasino, sulaikė or- 
donanso paskelbimą, kol sugrįš dofinas. Arba visai nereikėjo 
imtis tokios priemonės, bent aš taip linkęs manyti, nes čia 
niekas kitas, tik dar viena niekam tikusi išeitis, arba reikėjo 
jos griebtis ir taikyti nieko nelaukiant. Mūsų dofinas Karolis 
apsikvailins prieš savo dėdę imperatorių sostinėje, kur miesto 
taryba atsisako paklusti karaliaus ordonansams. 

Tai kas šiandien valdo Prancūziją? Mes turime teisę apie tai 
pamąstyti. Šitie dalykai gali baigtis sunkiais padariniais. Prevo 
Marselis taip ėmė pasitikėti savimi, kad išdrįso nepaklusti ka- 
rūnos valiai; jį dabar karštai palaiko visa miestelėnų tamsuome- 
nė - juk jis gina jų kapšus. Dofinas mitriai apmovė savo Gene- 
ralinius luomus, o tie visai pasimetė jam išvykus. Pripažinkite, 


išties apmaudu be atokvėpio trankytis keliais taip, kaip aš šit 

jau pusmetį baldausi, kad pamėginčiau kiek palengvinti likimą 
princų, taip užsispyrusiai kenkiančių vieni kitiems! 

Sudiev, Šalonai... O ne, ne! Aš nieku gyvu neketinu kištis 
į naujo vyskupo skyrimą. Šalono grafas vyskupas — vienas iš 
šešių perų dvasininkų, tai — karaliaus Jono arba dofino reikalas. 
Tegul jie tai tvarko su šventuoju tėvu... arba tegul leidžia tuo 
rūpintis Nikolai Kapočiui; bent kartą gyvenime ir jis bus kam 
nors naudingas... Šiaip ar taip, neverta per daug priekaištauti 
dofinui; jo uždavinys toli gražu nėra lengvas. Didžiausias kalti- 
ninkas — karalius Jonas; niekada sūnus nepridarys tiek klaidų, 
kiek jų pridarė tėvas. 

Idant numalšinčiau savo pyktį, o gal dar labiau pasiusčiau... 
tegul Dievas atleidžia mano nuodėmes... aš jums papasakosiu 
apie beprotišką karaliaus Jono poelgį, ir jūs pamatysite, kaip 
karalius žlugdo Prancūziją! 

Kaip minėjau, Šartre jis staiga susigriebė. Metė kalbėti apie 
riterystę, kai reikėjo kalbėti apie finansus; nustojo užsiiminėti 
finansais, kai reikėjo užsiimti karu, ir metė rūpintis menknie- 
kiais, kai buvo sprendžiamas karalystės likimas. Pirmąkart gy- 
venime jis atrodė nugalėjęs vidinį sumišimą ir savo pragaištingą 
polinkį daryti viską netinkamu momentu; pirmąkart, regis, jis 
kažką darė laiku. Pagaliau karalius ėmėsi teisingų kampanijos 
priemonių, o kadangi vado nusiteikimas - dalykas tikrai užkre- 
čiamas, jo potvarkiai buvo vykdomi tiksliai ir greitai. 

Pirmiausia — sutrukdyti anglams persikelti per Luarą. Sau- 
goti visų tiltų ir perėjų tarp Orleano ir Anžero buvo pasiųsti 
stiprūs būriai; jiems vadovavo žmonės, kurie gerai žinojo tas 
vietas. Kariams įsakyta palaikyti su kaimyniniais pulkais nuo- 
latinį ryšį ir kuo dažniau siųsti žygūnus pas karalių. Ber kokia 


kaina sutrukdyti susijungti Velso princo riteriams, jojantiems 

iš Solono, ir Lankasterio kunigaikščio armijai, artėjančiai nuo 
Bretanės. Juos sutriuškins atskirai, nesusijungusius, o visų pirma 
sumuš Velso princą. Kariuomenė, padalyta į keturias kolonas, 
greitinant perėjimą, persikels per upę Meno, Blua, Ambuazos 
ir Turo tiltais. Vengti susidūrimų su priešu, kad ir kokios pasi- 
taikytų tam palankios progos, kol visa Prancūzijos kariuomenė 
susijungs kitoje Luaros pusėje. Jokių asmeninių žygdarbių, nors 
ir kaip jie atrodytų gundantys. Žygdarbis — sutriuškinti visus 
anglus iki vieno ir išgelbėti Prancūzijos Karalystę nuo skurdo ir 
gėdos, ką taip ilgai teko jai kęsti. Tokie buvo įsakymai, kuriuos 
davė konetablis, kunigaikštis Arėnietis, karo vadams, susirinku- 
siems prieš puolimą. „Eikite, mesirai, ir tegul kiekvienas įvykdo 
savo pareigą. Karalius įdėmiai seks kiekvieną jūsų žingsnį 
Dangų aptraukė sunkūs juodi debesys, ūmiai prapliupo lyti 
ir sublyksėjo žaibai. Vandomiečius ir tureniečius be perstogės 
plakė perkūnijos skrodžiama liūtis; trumpa, bet smarki, ji kiau- 
riai permerkė apsiaustus ir pakinktus, vandens čiurkšlės sruvo 
pro grandelių marškinius, jo prisigėrė odos ir pasidarė sunkios 
it švinas. Sakytum žaibą pritraukė visa ta daugybė judančio plie- 
no; trys kariai, pasislėpę nuo lietaus po didžiuliu medžiu, buvo 
mirtinai nutrenkti. Bet apskritai kariuomenė blogą orą pakėlė 
ramiai, tuo labiau kad ją dažnai drąsino džiaugsmingi liaudies 
šauksmai. Mažų miestelių gyventojai ir kaimiečiai buvo prisi- 
klausę tiek siaubingų dalykų apie Akvitanijos princą, kad ne- 
apsakomai bijojo jo atėjimo. O šita ilgiausia eisena karių, taip 
skubiai žygiuojančių po keturis gretoje, juos nuramino, — jie 
suprato, kad mūšis vyks ne jų žemėse. „Tegyvuoja mūsų ge- 
rasis karalius! Apkulkite kaip reikiant jo priešus! Iesaugo jus 
Dievas, narsieji senjorai!“ O tai reiškė: „Iesaugo mus Dievas ir 


gina jūsų rankomis... ir nors daugelis jūsų kris pakirsti mirties 


248 


KAI KARALIUS ŽLUGDO PRANCČZIJĄ 


kažkur ten, bet mūsų namai ir mūsų vargana manta nebus su- 
deginta, neišsilakstys mūsų kaimenė, niekas neišmindys mūsų 
javų, niekas nesityčios iš mūsų dukterų. Teapsaugo mus Dievas 
nuo karo, kurį jūs kariausite ne čia“. Jie nešykštėjo vyno, to 
gaivinančio, auksaspalvio gėrimo, riteriams — šie jį godžiai gėrė 
užvertę galvas, nesulėtindami arklio žingsnio. 

Aš visa tai pats mačiau, nes nutariau sekti karalių ir drauge 
su juo nusigauti į Blua. Jis skubėjo į karą, o aš turėjau taikda- 
rio užduotį ir užsispyriau ją atlikti. Be to, turėjau savo planą. 
Mano palankinas judėjo paskui pagrindinius dalinius, tačiau 
už jų dar skubėjo pulkai, nespėję laiku atvykti į Šartro stovyk- 
la. Keletą dienų keliu traukė pavėlavusieji, tarp jų ir grafas de 
Žuanji, ir grafas dOkseras, ir de Šatijonas; keliavo jie neskubė- 
dami, surinkę visas ietis, kokios tik atsirado jų grafystėse; karą 
jie laikė linksma pramoga. „Gerieji žmonės, gal kartais matėte 
pražygiuojančią karaliaus armiją?“ — „Armiją? O kaipgi, matė- 
me. Ji praėjo užvakar; kiek ten karių, ak, kiek karių! Ėjo bent 
kelias valandas. O paskutiniai praėjo dar šįryt. Kai susiremsite 
su anglais, nebepaleiskite jų! — „Nepaleisime, gerieji žmonės, 
nepaleisime... O jei sučiupsime patį princą Eduardą, atmini- 
mui atsiųsime ir jums gabalėlį 

Galit manęs paklausti, ką tuo metu veikė princas Eduardas... 
Princas užtruko Romorantene. Ne tiek ilgai, kiek buvo numa- 
tęs karalius Jonas, tačiau, šiaip ar taip, ganėtinai, kad šis spėtų 
įgyvendinti savo sumanymą. Princas uždelsė ten penkias dienas, 
nes sirai de Busiko, de Kraonas ir de Komonas smarkiai gynėsi. 
Tik per vieną dieną, rugpjūčio 31-ąją, anglai puolė bent tris 
kartus, ir visus kartus pavyko juos atremti. Pasidavė tik rugsėjo 
3 dieną. Princas įsakė sudeginti tvirtovę, o tai buvo įprasta; kitą 
dieną, t. y. sekmadienį, jis leido kariams pailsėti. Lankininkai 

neteko daug savųjų ir iš nuovargio vos laikėsi ant kojų. Iš esmės 
tai buvo pirmas rimtesnis susirėmimas nuo pat kampanijos pra- 
džios. Kai princas, nebe toks linksmas kaip paprastai, sužinojo 
iš savo žvalgytojų... o jo žvalgai pasižymėjo ypatingu uolumu... 
sužinojo, kad Prancūzijos karalius su visa savo kariauna rengiasi 
jį užpulti, jis susimąstė, ar tik nebus padaręs klaidos, kai taip 
užsispyrusiai puolė tvirtovę, ir ar tik ne geriau būtų buvę palikti 
tuos 300 Busiko iečių, užspeistų Romorantene. 

Jis gerai nežinojo, kiek karaliaus Jono armijoje karių, tačiau 
puikiai suvokė, kad ji kur kas galingesnė ir gausesnė nei jo paties 
kariuomenė ir kad dabar ji ketina vienu metu pereiti keturiais 
tiltais per Luarą... Ir jei jis nenori būti sutriuškintas nelygioje 
kovoje, privalo žūtbūt susijungti su Lankasterio kunigaikščio 
pulkais. Gana antpuolių, gana linksmybių, gana kvatoti žiūrint, 
kaip kaimiečiai bėga į miškus ir kaip liepsnoja vienuolynų stogai. 
Geriausi jo karo vadai mesirai de Čandas ir de Greji susirūpinę 
ne mažiau už jį patį. Net ir jie, tokie užsigrūdinę mūšiuose ka- 
riai, maldavo princą skubėti. Jis nusileido į Šero lygumą, perėjo 
Sent Enjaną, Tezėją, Montrišarą, tik trumpam sustojo kiek pasi- 
plėšti, net neužtrukdamas pasigrožėti upe ir lėta jos tėkme bei sa- 
lomis, apaugusiomis tuopomis, pro kurių šakas skverbėsi saulė, 
nė kreidingomis kalvomis, kur noko būsimas vynuogių derlius. 
Jis traukė į vakarus, kur jo laukė pagalba ir pastiprinimas. 

Rugsėjo 7 dieną jis pasiekė Monlu ir sužinojo, kad didžiulė 
kariuomenė, kuriai vadovauja grafas de Puatjė, trečias karaliaus 
Jono sūnus, ir maršalas de Klermonas, jau Ture. 

Tuomet jis sudvejojo. Keturias dienas jis laukė ant Mon- 
lu aukštumos, kad Lankasteris, perėjęs upę, prisistatytų; kitaip 
pasakius, jis laukė stebuklo. Ir net jei stebuklas neįvyktų, jo po- 


zicija kuo puikiausia. Keturias dienas jis laukė, kad prancūzai, 

žinoję jo buvimo vietą, užpuls jį. Velso princas nutarė, kad prieš 
Puatjė ir Klermono pulkus jis gali atsilaikyti ir netgi laimėti 
mūšį. Būsimam mūšiui parinko vietą spygliuotų krūmokšnių 
tankumyne. Savo lankininkams jis įsakė kasti tranšėjas, o pats 
su maršalais ir ginklanešiais įsikūrė gretimuose namiūkščiuose. 

Keturias dienas, vos tik brėkštant aušrai, jis neatitrraukdamas 
akių stebėjo akiratį, žvelgė į Turo pusę. Aušros nuauksinta ne- 
aprėpiama lyguma lėtai plaukė tirštas ryto rūkas; upė, patvinusi 
nuo neseniai praūžusių liūčių, tarp žalių krantų nešė ochros 
spalvos vandenis. Lankininkai ir toliau tvirtino šlaitus. 

Keturias naktis iš eilės, žiūrėdamas į dangų, princas klausė 
savęs, ką jam ruošia artėjanti diena. Tuo laiku naktys pasitaikė 
neapsakomai gražios; Jupiteris švietė skaisčiau nei visos kitos 
žvaigždės. 

„Ką sumanė prancūzai? — nerimavo princas. — Ką jie darys?“ 

O prancūzai šįkart klausė gautų įsakymų ir į ataką nėjo. 
Rugsėjo 10 dieną karalius Jonas su visa susijungusia armija jau 
Blua. 11-ąją pajuda į mielą Ambuazo miestelį, kitaip sakant, 
atsiduria visai šalia Monlu. Sudiev, pastiprinimai, sudiev, Lan- 
kasteri; Velso princui teks kuo skubiau trauktis į Akvitaniją, jei 
nenori pakliūti į spąstus, laukiančius jo tarp Turo ir Ambuazos; 
jis juk negali vienu metu gintis nuo dviejų armijų. Tą pat dieną 
jis pasitraukia iš Monlu ir sustoja nakvynei Monbazone. 

Ir ką jis mato rytą, išaušus dvyliktai dienai? 200 iečių, prie- 
kyje plevėsuoja geltonai balta vėliava; iečių vidury šviečia di- 
džiulis raudonas palankinas, o iš jo lipa kardinolas... Kaip ma- 
tėte, savo sargybinius ir tarnus aš įpratinau priklaupti tuomet, 
kai išlipu. Tai visuomet daro neišdildomą įspūdį visur, kur tik 
atsidurčiau. Daugelis suklumpa ir žegnojasi. Patikėkite, mano 


pasirodymas anglų stovyklą nemažai sujaudino. 

Praėjusį vakarą išsiskyriau su karaliumi Ambuazoje. Žino- 
jau, kad jis kol kas neketina pulti, tačiau ta valanda gali netru- 
kus išmušti. Tada aš ir pasiryžau imtis savo misijos. Pervažiavau 
Blėrė, kur labai mažai miegojau. Iš abiejų pusių spaudžiamas 
savo sūnėno Diuraco ir mesiro de Eredėja šarvų, lydimas savo 
prelatų ir klierikų sutanų, patraukiau pas princą ir paklausiau, 
ar negalėčiau su juo pakalbėti akis į akį. 

Supratau, kad jis labai skuba, nes įspėjo, jog po valandos 
palieka stovyklą. Aš jį patikinau, kad kokia minutė vis tiek 
atsiras ir mano žodžiai, tikriau, mūsų šventojo tėvo žodžiai 
verti būti išklausyti. Kai jis sužinojo, kad šiandien jo nepuls, 
lengviau atsikvėpė, tačiau per visą mūsų pokalbį, nors ir labai 
stengėsi būti ramus, vis dėlto sėdėjo it ant adatų; tai tikrai 
džiugino mane. 

Šis princas iš prigimties išdidus, o kadangi aš ir pats turėjau 
ganėtinai išdidumo, pradėti pokalbį mums buvo nelengva. Bet 
man padeda solidus amžius... 

Gražus vyras, gražus stotas... Teisybė, aš juk jums, mano 
sūnėne, dar neapsakiau Velso princo išorės!.. 26 metai. Beje, 
kaip tik toks amžius, kai jaunoji karta ima visus reikalus į savo 
rankas. Navaros karaliui 25 ir Febui tiek pat, jaunesnis tik dofi- 
nas... Velso princas šypsosi maloniai, rodydamas dvi eiles baltų 
sveikų dantų. Apatinė veido dalis ir rausvumas primena jo mo- 
tiną, karalienę Pilypą. Iš jos jis paveldėjo ir būdo linksmumą, o 
ateity jis, kaip ir ji, sustorės. Viršutine veido dalimi jis veikiau 
panėši į savo prosenelį Pilypą Gražųjį. Lygi kakta, žydros, di- 
delės, plačiai įsodintos ir šaltos it metalas akys. Jis žvelgia į jus 
atidžiai ir rūsčiai; tai niekaip nesiderina su šypsenos meilumu. 
Abi šio veido dalis ir abi tokias skirtingas išraiškas skiria pui- 


kūs šviesūs ūsai, kurie pagal Saksonijos madą nutįsę nuo lūpos 

iki pat smakro... Savo prigimtimi jis tikras valdovas, o pasaulį 
mato tik iš savo žirgo aukščio. 

Jūs žinote jo titulus? Eduardas Vudstokas, Velso princas, 
Akvitanijos princas, kunigaikštis Kornuelis, grafas Česteris, Bis- 
kajaus senjoras... Vieninteliai žmonės, į kuriuos jis žiūri kaip į 
aukštesnius už save, — tai popiežius ir karūnuoti karaliai, o visos 
kitos būtybės tėra žemi padarai ir skiriasi žemumo lygmeniu. Jis 
turi dovaną mokėti įsakinėti ir niekinti riziką. Ištvermingas ir 
net pavojaus akivaizdoje nepameta galvos. Kai sekasi, jis praban- 
gauja ir apipila dovanomis savo draugus. 

Jis jau pramintas Juoduoju Princu, nes dėvi šarvus iš labai 
mėgstamo juodinto plieno ir ryškiai išsiskiria iš kitų riterių savo 
blizgančių grandelių marškiniais ir margaspalviais apsiaustais, o 
dar ir dėl to, kad ant jo šalmo plaikstosi trys baltos plunksnos. 
Jis labai anksti patyrė šlovę. Prie Kresi, kai jam nebuvo 16 metų, 
jo tėvas patikėjo jam vadovauti visam galų lankininkų pulkui, 
žinoma, pristatęs ir patyrusių karo vadų, kurie jaunajam princui 
patarinėjo ir net vadovavo. Prancūzų riterius anglai taip žiauriai 
puolė, kad vienu metu tie patarėjai jau pamanė princą esant 
pakliuvusį į pavojų; jie nuskubėjo pas karalių prašyti pagalbos 
sūnui; Eduardas III, stebintis mūšį nuo malūno kalvos viršaus, 
pasiuntiniui atsakė: „Nejau mano sūnus žuvo nublokštas nuo 
žirgo, kad negali pats sau padėti? Ne?.. Tuomet grįžkite pas jį 
arba pas tuos, kurie jus čia atsiuntė, ir pasakykite jiems, kad 
negrįžtų pas mane ir nieko neprašytų tol, kol bus gyvas mano 
sūnus. Griežtai įsakau: tegul vaikas užsitarnauja riterio penti- 
nus, nes aš noriu, — ir jei bus tokia Dievo valia, - kad šiandieną 
būtų jo triumfo diena ir kad už tai jis būtų pašlovintas“. 

Štai koks buvo tas jaunikaitis, kurį aš tąkart pirmą kartą 


pamačiau. 

Aš jam pasakiau, kad Prancūzijos karalius... „Man jis ne 
Prancūzijos karalius“, — nutraukė mane princas. „Šventajai 
Bažnyčiai jis yra Dievo pateptasis ir karūnuotas karalius“, — 
atsakiau aš. Kad būtumėt girdėjęs jo toną! Tai šit, Prancūzijos 
karalius su savo kariauna rengiasi jį pulti, o jis turi apie 30 000 
karių. Aš kiek perdėjau, žinoma, perdėjau sąmoningai, o tam, 
kad jis labiau patikėtų, pridūriau: „Kitas jums kalbėtų apie 
60 000. O aš jums sakau tiesą. Dar neįtraukiau pėstininki- 
jos — ji eina įdurmu“. Aš nurylėjau, kad visi pėstininkai išsiųs- 
ti namo, tačiau man pasirodė, jog jis tai jau žino. 

Tačiau koks skirtumas — 60 000 ar 30 000, ar net 25 000, 
beje, paskutinis skaičius arčiausiai tiesos; princas teturėjo 6000 
žmonių kartu su lankininkais ir peiliais ginkluotais pėstinin- 
kais. Ir aš jam įrodžiau, kad nuo šiolei kalbama jau ne apie 
narsą, o apie kiekinį pranašumą. 

Jis man pasakė, kad netrukus susijungs su Lankasterio armi- 
ja. Atsakiau, kad iš visos širdies šito linkiu jo paties labui. 

Jis nujautė, kad toliau vaidinti tokį savimi pasitikintį nėra 
prasmės, taip jis manęs nepergalės; minutėlę parylėjęs, staiga 
pareiškė žinąs, kad aš esu palankesnis karaliui Jonui... tąkart jis 
vis dėlto grąžino Jonui karaliaus titulą... nei jo tėvui. „Aš tesu 
palankus taikai tarp abiejų karalysčių, — atsakiau jam, - ir kaip 
tik jos aš ir atėjau jums pasiūlyti“. 

Tada jis gana iš aukšto ėmė man dėstyti, kad pernai jis per- 
ėjo visą Langedoką ir atvedė savo riterius iki pat Lotynų jūros 
nesutikdamas nė menkiausio karaliaus pasipriešinimo, — jau 
šiemet jis nužygiavo nuo Giujeno iki pat Luaros ir beveik visa 
Bretanė pakluso Anglijos valdžiai, — kad gera Normandijos 
pusė, vedama monsinjoro Filipo Navariečio, pasirengusi pa- 


sekti Bretanės pavyzdžiu ir prie jo prisijungė daugelis Angu- 

mua, Puatu, Sentonžo ir net Limuzeno senjorų... Jam užteko 
takto nepaminėti Perigoro... Jis kalbėjo ir vis nenuleido akių 
nuo lango sekdamas, kaip aukštai pakilo saulė; pagaliau bai- 
gė kalbą sakydamas: „Kokius taikos pasiūlymus mums gali 
pateikti karalius Jonas po visų mūsų pergalių, kurias ginklu 
išplėšėme iš jo rankų po to, kai teisiškai ir faktiškai užėmėme 
gerą Prancūzijos dalį?“ 

O! Jei karalius būtų teikęsis išklausyti mane Bretėjuje, o 
paskiau Šartre... Ir ką aš galėjau atsakyti, ką galėjau pasiūlyti? 
Atsakiau princui, kad atėjau be jokio pasiūlymo, nes Prancūzi- 
jos karalius, būdamas toks galingas, ketina tartis dėl taikos tik 
tuomet, kai nugalės, o dėl pergalės jis nė neabejoja; tačiau aš 
atnešiau popiežiaus įsakymą, kur šventasis tėvas pareiškė norą 
nutraukti skerdynes Vakarų karalystėse ir įsakmiai maldavo ka- 
ralius, pabrėžiau aš, susitaikyti, idant visi vieningai galėtume 
padėti mūsų broliams Konstantinopolyje. Aš jo paklausiau, ko- 
kiomis sąlygomis Anglija... 

Nearplėšdamas akių nuo vis aukščiau kylančios saulės, jis 
nutraukė pokalbį: „Taikos reikalus dera spręsti ne man, o mano 
tėvui. O jis man nedavė jokių įgaliojimų vesti derybas“. Paskui 
paprašė atleisti jam už tai, kad turi iškeliauti pirma manęs. Jo 
galvoje sukosi tik viena mintis: kaip atsiplėšti nuo jį persekio- 
jančios kariuomenės. „Leiskite jus palaiminti, monsinjore, — ta- 
riau. — Aš būsiu netoliese, jei jums ko prireiktų. 

Sakysite, mielas sūnėne, kad mano laimikis ne toks didelis, 
kai išvykau iš Monbazono įkandin anglų armijos. Tačiau aš ne- 
buvau taip nusivylęs, kaip galėtumėte pamanyti. Viskas klostėsi 
taip, kaip ir tikėjausi; žuvis užkibo ant mano meškerės kabliu- 
ko, ir dabar ją atsargiai tampiau už valo. Viskas priklausė nuo 


upės tėkmės. Man reikėjo tik nepasitraukti nuo kranto. 

Princas pasileido į pietus, Šatelro linkui. Tomis dienomis 
Turenės ir Puatu keliais traukė keisčiausi kortežai: priekyje — 
Velso princo kariauna: glausta rikiuote, guviu žingsniu žygiavo 
6000 žmonių; nors jie ėjo stebėtinai tvarkingai, tačiau jau kiek 
padusę, o atsipūsdami mielai supleškindavo pakeliui pasitaikiu- 
sius valstiečių kluonus. Galėjai pamanyti, kad žemė degina jų 
žirgų kanopas. Atsilikusi viena diena juos vijosi galinga kara- 
liaus Jono kariuomenė, kurią jis pertvarkė, kaip buvo suma- 
nęs, palikdamas tik riterių pulkus; dabar tuos 25 000 ginkluotų 
vyrų karalius be gailesčio skubino, o šie ėmė ilsti, ne taip uoliai 
vykdė įsakymus ir vis dažniau palikinėjo atsiliekančiuosius. 

O tarp anglų ir prancūzų, sekdamas pirmuosius ir aplenkęs 
antruosius, judėjo nedidelis mano kortežas, purpuro ir aukso 
taškeliu atsispindėdamas laukų žalumoje. Kardinolas tarp dvie- 
jų priešiškų armijų — šito taip dažnai nepamatysi! Pulkai skuba 
į kautynes, o aš, lydimas savo nediduko eskorto, atkakliai siekiu 
taikos. Mano sūnėnas Diuracas neslepia savo prastos nuotaikos; 
jaučiu, jam gėda lydėti žmogų, kuris vieninteliu žygdarbiu lai- 
kytų sukliudyti žmonėms kautis. Kiti riteriai, Eredija, La Riu, 
mano taip pat. Diuracas man tiesiai drebia: „Leiskite pagaliau 
karaliui Jonui sudoroti tuos anglus, ir viskas baigsis. Beje, kaip 
manote tai sukliudyti?“ 

Širdies gilumoje esu tokios pat nuomonės, tačiau nieku 
gyvu nenoriu pasiduoti. Puikiai suprantu, kad tuomet, kai ka- 
ralius Jonas pavys princą Eduardą, o jis jį tikrai pavys, tai ir 
sutriuškins. Jei ne Puatu, tai Angumua, be jokios abejonės. 

Viskas akivaizdžiai klostosi taip, kad Jonas nugalės. Tomis 
dienomis žvaigždžių išsidėstymas jam nieko gera nežadėjo, 
buvo net labai blogas, aš tą puikiai mačiau. Man nedavė ra- 


mybės klausimas: kaip atsitiko, kad širokioje jam palankioje 

padėtyje dangaus šviesuliai brėžia tokią pragaištingą lemtį! Ir 
aš nutariau, kad veikiausiai tose kautynėse jis pasieks triuš- 
kinamą pergalę, bet bus nukautas. O gal pakeliui jį sugriebs 
kokia liga... 

Tais pačiais keliais traukė ir vėluojančiųjų kavalkada - grafai 
de Žuanji, dOkseras ir de Šatijonas — tikri šaunuoliai; jie visa- 
dos geros nuotaikos ir neatsisako malonumų, pamažu mažin- 
dami atstumą iki tos galingosios Prancūzijos kariaunos. „Gerie- 
ji žmonės, ar nematėte karaliaus?“ — „Karaliaus? Jis šįryt išvyko 
išLa E.“ — „O anglo?“ — „Jis čia vakar nakvojo...“ 

Kadangi Jonas II persekiojo savo kuzeną anglą, jis reikala- 
vo kuo tikslesnių žinių, kuriais keliais juda jo priešininkas. O 
šis, jausdamas, kad jam lipa ant kulnų, pasiekia Šatelro ir čia, 
kad palengvintų rytdienos persikėlimą ir neužgriozdintų tilto, 
siunčia naktį per Vjeną savo asmeninę gurguolę su visais ve- 
žimais, prikrautais baldų, paradinių pakinktų ir karo grobio: 
šilko, sidabrinių indų, dramblio kaulo dirbinių, Bažnyčios 
turto, t. y. visko, ką buvo prisiplėšęs per antpuolius! Jis įsako 
skubėti į Puatjė, o pats, jo riteriai ir lankininkai praaušus trau- 
kia tuo pačiu keliu. Paskui iš atsargumo jis su savo žmonėmis 
pasuka aplinkiniu keliu. Tam turėjo savo išskaičiavimų: apeiti 
Puatjė iš rytų pusės; ten karalius bus priverstas leisti kelias 
valandas savo sunkiajai raitajai kariuomenei pailsėti ir taip pa- 
didinti atstumą. 

Tik jis nežino, kad karalius nepasuko Šatelro keliu. Su visa 
savo kavalerija, kurią ginė medžioklės risčia, jis pasileido į ry- 
tus, kad pabandytų apeiti priešą ir užkirstų kelią trauktis. Joja 
priekyje, sėdi balne įsitempęs it styga, smakras atsikišęs, nieko 
nepaiso. Šitaip jis jojo ir į Ruano pokylį. Nenušokdamas nuo 


arklio, nušuoliuodavo daugiau nei dvylika Ijė. 

Jiems įkandin skubėjo vis ta pati Burgundijos senjorų trijulė: 
Žuanji, Okseras ir Šatijonas. „Karalius?“ — „Pasuko į Šovinji“. — 
„Sukime ir mes ten!“ Jų veiduose švyti šypsenos: jie veik prisivijo 
karaliaus armiją ir spės pamedžioti sušukdami savo „u liuliū“. 

Taigi, jie pasiekė Šovinji, kur už Vjenos vingio stūksojo 
didžiulė pilis. Vakaro suremose maro didžiulius pulkus karių, 
neregėtą vežimų kamšatį ir šarvų kalnus. Žuanji, Okseras ir Ša- 
tijonas mėgsta gražiai pagyventi. Po tokio vargingo kelio nėra 
ko pulti į tą maišalynę. Kuriam galui skubėti? Geriau skaniai 
papietauti, o tarnai tuo tarpu nuvalys arklius. Pošalmius šalin, 
šalin ir atvarstytus antblauzdžius; šit mūsų trijulė jau rąžosi, 
trina įskaudusias strėnas ir blauzdas, o paskui įsitaiso prie stalo 
karčemoje netoli upės. Jų ginklanešiai žino, kad šeimininkai 
smaguriai, ir parūpino jiems žuvies — juk penktadienis. Pagaliau 
jie sugula... visa tai man kuo smulkiausiai papasakojo vėliau... 
o rytą nubunda vėlai tuščiame ir tarsi išmirusiame miestelyje. 
„Gerieji žmonės... o karalius?“ Jiems rodo į Puarjė pusę. „O 
kaip trumpiau?“ — „Per Šaboteri“. 

Ir šit Šarijonas, Žuanji ir Okseras, o paskui juos ietininkai 
guvia ristele joja šilojais apaugusiais keliais. Rytas išties gražus; 
veidus glosto švelnūs, dar nespėjusios įkaisti saulės spinduliai, 
kurie prasimuša pro medžių šakas. Trys Ijė įveiktos be jokio var- 
go. Nereikės ir pusvalandžio, kai jie atsidurs Puarjė. Ir staiga 
ten, kur susikryžiuoja dvi proskynos, jie veidas į veidą susiduria 
su keliomis dešimtimis anglų žvalgytojų. Jų pačių daugiau nei 
300. Koks netikėtas laimikis! Nuleiskime anrveidžius ir grieb- 
kime ietis mūšiui. Anglų žvalgai, kurie, beje, buvo Eno gyven- 
tojai ir kuriems vadovavo mesirai de Gistelis ir dOberšikūras, 
apsisuko ir pasileido bėgti. „Ei, bailiai, ei jūs, kinkadrebiai! Vy- 


kimės juos, vykimės!“ 

Vytynės truko neilgai, nes, įveikę aukštamiškį, Žuanji, Ok- 
seras ir Šatijonas įpuolė į pačią anglų kolonos tirštumą: šie buvo 
įleisti ir tučtuojau apsupti. Kurį laiką tesigirdėjo kardų ir iečių 
džerškėjimas. Jie, tie mūsų burgundai, kovėsi narsiai! Tačiau prie- 
šas dusino juos savo gausumu. „Bėkite pas karalių, bėkite, jei tik 
galite!“ — spėjo dar surikti Okseras ir Žuanji savo ginklanešiams 
anksčiau, kol nebuvo nuversti nuo žirgų ir paimti į nelaisvę. 

Karalius Jonas jau jojo per Puatjė priemiestį, kai keletas gra- 
fo de Žuanji žmonių, kuriems pavyko pasprukti nuo pasiutusios 
medžioklės, vargiai gaudydami kvapą, pripuolė prie jo ir papa- 
sakojo tai, kas nutiko. Karalius širdingai juos pasveikino ir labai 
apsidžiaugė. Kad neteko trijų žymiausių baronų ir jų kariaunos? 
Ne, žinoma, ne, tik tokia kaina buvo kur kas menkesnė už išties 
gerą naujieną. Pasirodo, Velso princas, kurį jis manė esant vis dar 
priekyje, jau atsidūrė už jo. Jam pasisekė: kelias anglams buvo už- 
kirstas. Posūkis į Šaboteri. „Veskite mane, gerieji žmonės! Uliuliū, 
uliuliū!“ Pagaliau išaušo ir jo šlovės diena, karaliaus Jono diena. 

O ką aš, klausiate, sūnėne? O! Aš buvau pakeliui į Šarerlo. 
Pasiekiau Puatjė ir apsistojau nakvynei vyskupijoje, ten vakare 


ir sužinojau viską. 


VI 
Kardinolo žygiai 
Tik nesistebėkite, Aršambo, kai Mece pamatysite, kaip dofinas 
duoda vasalo priesaiką savo dėdei imperatoriui. Na, žinoma, vis 


dėl Dofinė, kuri priklauso imperijai... Ne, aš jį pats įkalbėjau; 

tai net viena iš kelionės dingsčių! Prancūzija nuo to nė kiek 
nesumažės, atvirkščiai, tai padės grąžinti teises į Arlio Karalys- 
tę, jei tik apskritai ruošiasi grąžinti, nes kadaise jai priklausė ir 
Vjenua Grafystė. Paskui tai juk puikus pavyzdys anglams: tegul 
pamato, kad karalius ar karaliaus sūnus, savęs nežemindami, 
gali sutikti duoti vasalo priesaiką kitam suverenui, kai jo valsty- 
bės dalis nuo seno priklauso kitam... 

Pirmą kartą per daugelį metų imperatorius, regis, nutarė 
linkti į Prancūzijos pusę, nes iki šiol, nors jo sesuo Bona buvo 
pirmoji karaliaus Jono žmona, jis rodė daugiau palankumo an- 
glams. Ar ne jis paskyrė karalių Eduardą, kuris su juo elgėsi itin 
sumaniai, imperijos vikaru? Stulbinamos Anglijos pergalės ir 
Prancūzijos nuosmukis turėjo priversti jį susimąstyti. Anglijos 
imperija buvo šalia jo imperijos, o tai jam toli gražu nepatiko. 
Su vokiečių princais visuomet taip būna; jie iš kailio neriasi, 
kad tik apkarpytų Prancūziją, o paskui susigriebia, kad iš to 
nieko gera negauna, atvirkščiai... 

Noriu jums patarti: kai mus priims imperatorius ir kalba 
pasisuks apie Kresi, per daug apie tą mūšį nekalbėkite. Bent jau 
pirmas šito žodžio neištarkite, nes, kitaip negu jo tėvas Jonas 
Aklasis, imperatorius, kuris tuomet dar ir nebuvo imperatorius, 
ne itin pavydėtinai ten pasirodė... Kalbėkime tiesiai, jis papras- 
čiausiai pabėgo iš mūšio lauko... Neįsileiskite į per ilgas kalbas 
ir apie Puatjė, kuris ir taip jau sukasi ant visų liežuvių, neban- 
dykite kelti į padanges vargšų prancūzų riterių drąsos, šito ne- 
verta daryti iš pagarbos mūsų dofinui... juk jis mūšyje neišsi- 
skyrė ypatinga narsa. Tai ir yra viena iš priežasčių, dėl kurių jam 
sunkoka susigrąžinti ankstesnį autoritetą. O ne! Nemanykice, 
kad pateksite į karžygių susiėjimą... Pagaliau dofinui galima at- 
leisti; jei ir negimė kariu, kaip tik jis sugebėjo pasinaudoti tuo 


pasiūlymu, kurį aš pateikiau jo tėvui... 

Grįžtu prie pasakojimo apie Puatjė, nes nė vienas negalėtų 
jums visko perpasakoti smulkiau nei aš. Greit suprasite kodėl. 
Taigi, mes baigėme šeštadienio vakaru, kai abi kariuomenės jau 
žinojo, kad yra arčiausiai viena kitos, kad vos nesusidūrė viena 
su kita. Kai Velso princas supranta, kad iš ten jau niekur paju- 
dėti nebegalės... 

Sekmadienį, anksti rytą, karalius klauso mišių, laikomų tie- 
siog lauke. Karo lauko mišios. Tas, kuris laikė pamaldas, buvo 
su mitra, o arnotą užsivilkęs tiesiog ant grandelių marškinių; tai 
Renjo Šovo, Šalono grafas vyskupas, vienas iš tų prelatų, kuriems 
labiau derėtų kariškio, o ne dvasininko titulas... Matau, jūs šyp- 
sotės, mielas sūnėne... Taip, taip, jūs pamanėte, kad ir aš toks pat, 
tačiau išmokau tramdytis, nes Dievas nurodė man kelią. 

Vyskupui Šovo šita armija, suklupusi drėgnoje nuo rasos 
pievoje netoli Nuajė miestelio, primena dangaus legionus. Di- 
džiojoje kvadrarinėje Mopertiuji abatijos varpinėje suskambo 
varpas. Ir anglai, įsitaisę ant aukštumos, slepiami giraitės, išgir- 
do nuostabią „Gloria“, kurią giedojo Prancūzijos riteriai. 

Karalius priėmė komuniją kartu su savo keturiais sūnumis 
ir broliu Orleaniečiu, kartu su visa kovos svita. Maršalai žiūrėjo 
kiek sutrikę į jaunuosius princus, kuriems jie turės įsakinėti, 
nors šie karo reikalų beveik visai neišmanė. Taip, vienas rūpestis 
su tais princais. Priėjo iki to, kad į karą veda vaikus — jaunąjį Fi- 
lipą, mylimiausią karaliaus sūnų, ir jo kuzeną Karolį dAlensoną! 
Vienam keturiolika, o kitam trylika merų; kiek rūpesčių prida- 
rys tie šarvais apvilkti mažyliai! Jaunasis Filipas liks prie savo 
tėvo, panorusio juo rūpintis, o mažąjį Alensonietį paskyrė glo- 
boti Arkidiakonui. 

Konetablis suskirstė kariauną į tris didelius kovos būrius. 
Pirmąjį sudarė 32 didikų vėliavos; šiam pulkui įsakinėjo Or- 


leano kunigaikštis. Antrajam vadovavo dofinas, Normandijos 

kunigaikštis, kartu su savo broliais Liudviku Anžujiečiu ir Žanu 
de Beri. Tiesą sakant, visiems vadovavo Žanas de Landa, Tibo 
de Vodenė ir siras de Sen Venanas — trys karo vyrai. Jiems pa- 
vesta laikytis kuo arčiau sosto paveldėtojo ir jam vadovauti. Tre- 
čiojo pulko vadas buvo pats karalius. 

Jį sodina ant jo stambaus balto kovos žirgo. Jis apžvelgia savo 
armiją ir negali atsigėrėti matydamas ją tokią gausią ir gražią. Kiek 
šalmų, koks tankus iečių miškas ir kokios ilgos karių eilės! Kiek 
galingų žirgų mataravo galvomis ir žvangino brizgilais. Prie balnų 
prisegti kardai, ten pat ir kovinės kuokos, ir dviašmeniai kirviai. 
Ant iečių smaigalių plevėsavo šilko vėjarodžiai ir riterių vėliavos. 
Kokiomis ryškiomis spalvomis nudažyti skydai ir targos, kokiais 
ryškiais siūlais išsiuvinėti riterių apsiaustai ir jų arklių gūnios! Ir 
ryto saulėje pro sukeltas dulkes viskas žėri, mirga ir spindi. 

Tuomet į priekį išjoja karalius ir sušunka: „Mano šaunieji 
sirai, kai jūs buvote Paryžiuje, Šartre, Ruane ar Orleane, jūs 
grasinote anglams ir svajojote su jais susiremti; dabar jie čionai 
priešais, aš rodau juos jums. O jūs parodykite jiems, ką galite, ir 
atkeršykite priešams už visas negandas, kurios jus užgriuvo jiems 
atėjus, juk, be jokių dvejonių, mes juos nugalėsime!“ Ir kai pasi- 
girdo galingas atsakymas: „Dievas su mumis! Priešas bus sumuš- 
tas!“, karalius parylėjo. Jis laukia, neįsako pulti, laukia, kol grįš 
Estašas de Ribmonas, Lilio ir Dujė baji, kurį karalius pasiuntė su 
nedideliu būriu karių kuo geriau išžvalgyti anglų pozicijų. 

Mirtina tyla, visa kariuomenė laukia. Sunkios akimirkos tam, 
kuris pasirengęs pulti, o įsakymas vėluoja, nes kiekvienam ateina 
į galvą mintis: „Šiandien galbūt mano eilė... Gal šitą žemę matau 
paskutinįsyk...“ Ir visiems suspaudė krūtines, slegiamas sunkių 
plieno šarvų; kiekvienas ima dar karščiau nei per mišias šauktis 


Dievo. Karo žaidimai netikėtai tampa iškilmingi ir šiurpūs. 

Mesiras Žofrua de Šarni nešė Prancūzijos oriflamą, nes 
karalius suteikė jam garbę ją nešti, ir, kaip man pasakojo, jo 
veidas spindėjo iš pasitenkinimo. Pats ramiausias atrodė ku- 
nigaikštis Atėnietis. Iš patirties jis žinojo, kad parį didžiausią 
savo, kaip konetablio, darbą jis jau anksčiau padarė. Kai tik 
prasidės mūšis, jis nematys nieko toliau kaip per du šimtus 
žingsnių ir niekas jo neišgirs per pusšimtį; iš visų mūšio pusių 
jam siųs su žiniomis ginklanešius, kurie prasiverš arba nepra- 
siverš, o tam, kuriam pasiseks, jis išrėks įsakymą; šis bus arba 
nebus įvykdytas. Tačiau vien tai, kad konerablis čia pat, kad 
galima pas jį siųsti žygūnus, kad jis mostelės ranka ir šūktels 
kokį padrąsinamą žodį, ramino žmones. O gal sunkią minutę 
priims reikiamą sprendimą... Tačiau visam tam kardų džerš- 
kėjimui ir žmonių šauksmams įsakinės ne jis, o Dievo valia. Ir 
turint galvoje tokią gausią prancūzų kariuomenę, regis, Die- 
vas savo valią jau buvo parodęs. 

Karalius Jonas pradėjo nekantrauti, nes Estašo de Ribmono 
vis dar nebuvo. Gal jį, kaip Okserą ir Žuanji, sučiupo anglai? 
Būtų protingiau pasiųsti dar vieną žvalgų būrį. Tačiau karalius 
Jonas nepakenčia nė trumpiausio laukimo. Jį apniko piktas ne- 
kantrumas, kuris įsismelkia į jo širdį kaskart, kai koks įvykis 
neiškart paklūsta jo valiai; kaip tik dėl to jis netekdavo gebėjimo 
blaiviai mąstyti. Jis jau ketino duoti įsakymą pradėti puolimą... 
tiek to, vėliau... ir čia pagaliau sugrįžo mesiras de Ribmonas su 
savo žvalgybininkais. 

„Na, Estašai, kokios naujienos?“ — „Labai geros, valdove, 
ir jei bus tokia Dievo valia, jūs laimėsite triuškinamą perga- 
lę!“ 
skaičiavome. Apytikriai anglų riterių gali būti apie 2000, 4000 


— „Kiek jų?“ — „Valdove, mes juos matėme ir šiek tiek pa- 
lankininkų ir 1500 pėstininkų “. 

Ir karalius pergalingai nusišypsojo. Jis dar kartą apžvelgė 
savo 25 000 ar beveik 25 000 karių, išsirikiavusių aplink jį... 
„O kaip jie išsidėstę?“ — „O valdove, jie užima labai patogią vie- 
tą. Galima būti tikram, kad anglai išrikiuos prieš mus tik vieną 
pulką, bet nedidelį, tačiau jie, matyt, mūšiui gerai pasirengę . 

Jis skubėjo pasakoti, kaip priešininkai išsidėstę: vienoje ir ki- 
toje į kalną kylančio kelio pusėje kelias apaugęs tankia gyvatvore 
ir krūmokšniais; už jų išsirikiavę lankininkai. Pulti juos tega- 
lima iš kelio pusės, kur vienoje eilėje tilps vos keturi arkliai. Iš 
visų kitų pusių — tik vynuogynai ir pušynai, — ten vargiai pajosi. 
Anglų riteriai savo žirgus nuvedę į atokesnę vietą, o patys ketina 
kautis pėsti; jie stovi už lankininkų, kurie iš viršaus atrodė lyg 
kokios akėčios. Tuos lankininkus nebus taip lengva sutvarkyti! 

„Ir ką, mesire Estašai, mums patartumėte? 

Visa armija stovėjo nenuleisdama akių nuo susibūrusių apie 
karalių pasitarti konerablio, maršalų ir vyriausiųjų karo vadų. 
Taip pat ir nuo grafo Duglo, kuris nuo Bretėjaus su karaliumi 
nesiskyrė. Esti kartais svečių, kurie šeimininkams itin brangiai 
kainuoja. Prabilo Gijomas Duglas: „Mes, škotai, su anglais vi- 
suomet kaunamės nulipę nuo arklių...“ O Ribmonas dar pa- 
antrino ėmęs kalbėti apie Hamandų pulkus. Ir kai atėjo laikas 
eiti į mūšį, prasidėjo išvedžiojimai apie karo meną. Ribmonas 
pasiūlė, kaip pasiskirsčius pradėti pulti. Gijomas Duglas jį palai- 
kė. Karalius patarė visiems atidžiai išklausyti, nes Ribmonas yra 
vienintelis, gerai žinąs vietovę, o Duglas — karaliaus svečias ir 
puikiai pažįstąs anglus. 

Staiga pasigirdo įsakymas, perduodamas iš lūpų į lūpas. „Lip- 
ti nuo arklių!“ Ką? Nejau po tokio didingo įtampos ir nerimo 
momento, kai kiekvienas mintyse jau buvo pasirengęs mirti, vis- 


kas veltui ir mūšio nebus? Eilėmis nuvilnijo nusivylimo banga. 

Žinoma, bus, būtinai bus, tik eisime pėsčiomis. Raiti liks 300 
riterių; juos ves abu maršalai, jie prasiverš išguldydami anglų 
lankininkų eiles. Pro susidariusį laisvą plyšį tučtuojau įsiskverbs 
kiti riteriai ir susikaus vienas prieš vieną su Velso princo žmonė- 
mis. Arkliai stovės netoliese, nes vyti priešą reikės rairomis. 

Odrehemas ir Klermonas jau apėjo riterių būrius, kad iš- 
rinktų atakai 300 riterių, pačių tvirčiausių, pačių narsiausių ir 
geriausiai apsiginklavusių. 

Negali sakyti, kad maršalai buvo labai patenkinti, nes jiems 
net nepasiūlė pareikšti savo nuomonės. Teisybė, Klermonas 
mėgino kažką sakyti ir prašė duoti laiko pamąstyti. Karalius 
jį nutraukė: „Mesiras Estašas matė, o mesiras Duglas žino, ką 
mums nauja duos jūsų kalbos?“ Taigi žvalgytojo ir svečio planas 
tampa karaliaus planu. „Telieka paskirti Ribmoną maršalu, o 
Duglą - konetabliu“, - burbtelėjo Odrehemas. 

Visi kiti, nepakliuvę į raitelių būrį, telipa nuo savo žirgų, ir 
kuo spėriau... „Nusisekite pentinus ir patrumpinkite ietis iki 
penkių pėdų!“ 

Riteriai susierzinę niurna. Juk ne tam čia atjota. Kuriam 
galui tuomet Šartre paleido pėstininkiją, jei nūnai jiems reikia 
atlikti jų pareigas? O svarbiausia, kur matyta trumpinti ietis; 
riterių širdys stačiai plyšo tatai išgirdus. Gražiausi uosio kotai, 
parinkti taip rūpestingai ir su meile; juos gali laikyti horizon- 
taliai, priremti prie skydo, ir risčia pirmyn! Dabar jiems teks 
vilktis su šita sunkia geležine šarvuote, o dar su lazdomis vietoje 
iečių. „Nepamirškite, kad Kresi...“ — kalbėjo tie, kurie, nepaisy- 
dami visko, stengėsi pateisinti karalių. „Kresi, nieko daugiau ir 
nežinote, tik Kresi“, — niurzgėjo kiti. 

Tie žmonės, kurių dvasia dar prieš pusvalandį buvo kupina 


neapsakomo jaudulio dėl suteiktos garbės kautis, dabar burbėjo 

it valstiečiai, kai jiems nulūžta vežimo ašis. Pats karalius, norėda- 
mas duoti pavyzdį valdiniams, paleido savo baltąjį kovos žirgą ir 
žingsniavo per žolę, mindamas kulnais, nuo kurių buvo nusegti 
pentinai; jis mėsčiojo savo kovinį vėzdą iš vienos rankos į kitą. 

Šit į vidurį tokios kariaunos, kuri kirviais, nukabintais nuo 
balnakrėslių, rūpestingai trumpino ietis, aš ir įlėkiau grįždamas 
iš Puatjė; virš manęs plaikstėsi Šventojo Sosto vėliava. Mane 
lydėjo tik mano riteriai ir geriausi bašeljė: Gijermi, Kiunakas, 
Elis dEmeri, Elis de Raimonas, žodžiu, tie, kurie ir dabar mus 
lydi. Jie tikrai viską mena! Gal jie jums jau pasakojo?.. Ne? 

Aš nulipu nuo arklio ir numetu pavadį La Riu, pasitaisau 
kepurę, kuri nuo jojimo nuslydusi ant nugaros, o Briunė paly- 
gina mano mantiją. Prieinu prie karaliaus sukryžiavęs pirštinė- 
tas rankas ir prabylu tvirtai ir pagarbiai: „Valdove, prašau jūsų, 
maldauju jus tikėjimo vardu atidėti mūšį. Kreipiuosi į jus mūsų 
šventojo tėvo įsakymu ir jo valia. Ar teiksitės mane išklausyti?“ 

Valandėlę stovėjau akis pakėlęs į dangų, tarsi melsdamas 
Aukščiausiąjį apšviesti mane. Aš iš tiesų meldžiausi, tačiau taip 
pat laukiau, kol arčiau prieis kunigaikštis Atėnietis, maršalai, 
kunigaikštis Burbonas, vyskupas Šovo, kurio asmeny maniau 
rasiąs sąjungininką, Žanas de Landa, Sen Venanas, Tankarvilis 
ir dar keletas, tarp jų ir Arkidiakonas, nes dabar jau ne laikas 
kalbėti dviese ar šnekučiuoti prie pietų stalo kaip Bretėjuje ar 
Šartre. Aš norėjau, kad mane išgirstų visi, ne tik karalius, ir kad 
jie taptų mano žygio liudytojais. 

„O brangiausiasis valdove, — pradėjau, — čia susirinko jūsų 
karalystės riterių žiedas, šit kokia jų aibė; jie eina kautis su sau- 
jele žmonių; palyginti su jūsų kariuomene, anglų išties tėra 
saujelė. Jie negali prilygti jums jėga; būtų kur kas garbingiau 


paleisti juos be mūšio, nei rizikuoti visa šita riterija ir pražudyti 

krikščionis ir vienos, ir kitos pusės. Kalbu šitai įsakytas mūsų 
švenčiausiojo tėvo, kuris pavedė man, kaip nuncijui, suteikęs 
visus savo valdžios įgaliojimus, padėti įgyvendinti taiką, nes 
taip įsakyta Dievo, nes Dievas geidžia, kad krikščionių pasauly- 
je įsigalėtų taika. Ir dar meldžiu jus Viešpaties vardu leisti man 
pasimatyti su Velso princu, kad galėčiau jam įteigti, koks pavo- 
jus jo tyko, ir pabandyti atvesti jį į protą. 

Jei karalius Jonas būtų galėjęs man įkąsti, manyčiau, būtų tai 
su malonumu padaręs. Tačiau kardinolas mūšio lauke vis dėlto 
daro įspūdį. Kunigaikštis Atėnietis pagarbiai nulenkė galvą, juo 
pasekė ir maršalas de Klermonas, ir monsinjoras Burbonas. Aš 
pridūriau: „Brangiausiasis valdove, šiandien sekmadienis, Vieš- 
paties diena, ir jūs ką tik išklausėte mūsų. Nejau jums patiktų 
darbuotis mirties labui dieną, skirtą Aukščiausiajam? Leiskite 
nors pasikalbėti su princu . 

Karalius Jonas apžvelgė savo senjorus ir suprato, kad jis, Ia- 
bai krikščioniškas valdovas, negalės nepaklusti mano prašymui. 
Atsitikus kokiai nors lemtingai nelaimei, pirmiausia tik jį laiky- 
tų dėl to kaltu ir tą nelaimę suvoktų kaip Dievo bausmę. 

„Tegul bus taip, kaip norite, monsinjore, — tarė karalius, — 
mums malonu patenkinti jūsų prašymą. Tik ilgai neužtrukite! 

Vos nesprogau iš pasididžiavimo... teatleidžia man gerasis 
Dievas... Aš patyriau dvasininko, Viešpaties Dievo tarno, pra- 
našumą prieš žemės valdovus. Jei būčiau vietoj jūsų tėvo tapęs 
Perigė grafu, argi turėčiau tiek galios? Tuomet pamaniau, kad 
atlikau viso savo gyvenimo užduotį. 

Lydimas vis tų pačių kelių savo lankininkų ir nešamos vis 
tos pačios popiežiaus vėliavos, nušuoliavau keliu, kurį jau buvo 
išžvalgęs Ribmonas, nedidelės giraitės linkui, kur įsitvirtino 


Velso princas. 

„Prince, brangusis mano sūnau... — pradėjau aš, atsidūręs 
priešais jį; šįkart aš jo nebevadinau monsinjoru, norėjau leisti 
jam pajusti jo silpnumą, - jei jūs iš tiesų galėtumėte įvertinti 
Prancūzijos karaliaus galybę, kaip aš ką tik įvertinau, leistumė- 
te man pabandyti jus sutaikyti, o šito trokštu iš visos širdies ir, 
manau, man pavyktų surengti derybas“. Be to, pasakiau jam, 
kokia galinga prancūzų armija, kurią aš turėjau progos pama- 
tyti prie Nuajė miestelio. „Pažiūrėkite, kokios jūsų pozicijos ir 
kiek jūsų... Nejau manote, kad galėsite ilgai atsilaikyti?“ 

Ė-ė, ne, ilgai jis negalėtų atsilaikyti; tai Velso princas puikiai 
suprato. Vienintelis pranašumas buvo sėkmingas vietovės pa- 
rinkimas; jos įtvirtinimai iš tiesų karo mene neturėjo sau lygių. 
"Tačiau jo žmonės jau kentė troškulį, nes ant kalvos nebuvo van- 
dens; jį semdavo iš Miosono upelio kalvos apačioje; ten stovėjo 
prancūzai. Maisto atsargų tebuvo likę vienai dienai. Iš po sakso- 
niškų šito princo griovėjo ūsų jau nebešvietė baltadantė šypsena! 
Ir jei jis nebūtų sėdėjęs tarp savo riterių Cando, Greilio, Varviko, 
Siufolko, kurie nenuleido nuo jo akių, būtų pripažinęs tai, ką 
manė ir patys jo bendražygiai - jų padėtis nieko gera nežadėjo. 
Nebent stebuklą... ir tą stebuklą padaryti galbūt padėsiu aš. Ta- 
čiau jis kiek pasiginčijo, mat bijojo įžeisti savo riterišką orumą. 
„Juk aš jau sakiau jums Monbazone, monsinjore de Perigorai, 
kad neturiu jokios teisės sudarinėti sutartis negavęs karaliaus, 
savo tėvo, įsakymo...“ — „Gerasis mano prince, Dievo valia aukš- 
tesnė už karaliaus valią. Nei jūsų tėvas karalius Eduardas, sėdįs 
soste Londone, nei Viešpats Dievas, sėdįs dangaus soste, nieka- 
da jums nedovanos, jei pražudysite tiek gerų ir šaunių žmonių, 
patikėtų jūsų globai — nors galėjote pasielgti visiškai kitaip. Ar 
sutinkate aptarti sąlygas, kad būtų, nepažeidžiant riterio garbės, 


išvengta žiauraus ir gana abejotinų tikslų mūšio?“ 

Juodi šarvai ir raudona mantija — vieni priešais antrą. Šal- 
mas su trimis baltomis plunksnomis, regis, klausinėja mano 
raudonos kepurės ir perskaičiuoja šilko kutelius. Pagaliau šal- 
mas sutikdamas linkteli. 

Jodamas tuo pačiu keliu, kuriuo buvo jojęs Estašas, aš pa- 
stebėjau tankias anglų lankininkų eiles už mietų tvoros, kurią 
priešininkai spėjo pastatyti; šit aš vėl stoviu priešais karalių Joną. 
Matyt, nutraukiau gyvą pokalbį ir iš tam tikrų žvilgsnių supra- 
tau, kad nė vienas iš tų žmonių nieko gera apie mane nepasakė. 
Išdžiūvėlis Arkidiakonas mindžikavo vietoje su atvira pašaipa 
žvelgdamas į mane iš po savo Montobano skrybėlės. 

„Valdove, — prabilau, — šnekėjau su anglais. Jums nėra ko 
skubėti juos sumušti ir jūs nieko neprarasite, jei čia kiek atsi- 
pūsite. Kadangi iš ten, kur dabar įsitaisė, jie negali nuo jūsų nei 
pabėgti, nei pasislėpti. Teisybę sakant, manau, kad juos galėtu- 
mėte paimti ir be kovos. Todėl maldauju duoti jiems atsitokėti 
iki rytojaus, tik iki aušros . 

Be kovos... Tardamas tuos žodžius pastebėjau, kad daugelis, 
kaip antai grafas Žanas dArtua, Duglas, net pats Tankarvilis, 
nekantriai sujudėjo ir piktai papurtė galvas. Jie troško kautis. 
O aš tvirtinau savo: „Valdove, malonėkite neteikti nieko savo 
priešui, tačiau suteikite šitą dieną Viešpačiui Dievui!“ 

Konetablis ir maršalas de Klermonas palaikė mano pa- 
siūlymą... „Palaukime ir sužinokime, valdove, ką siūlo anglai 
ir ko galime patys iš jų pareikalauti, mes juk niekuo nerizikuo- 
jame...“ Į tai Odrehemas, — tik dėl to, kad Klermonas palaikė 
mano pusę, — užsispyrė tvirtinti priešinga, ir dar taip garsiai, 
kad gerai išgirsčiau. „Ar čia atvykome kariauti, ar klausytis pa- 
mokslo?“ Estašas de Ribmonas, — nes jo mūšio planą įvertino 
pats karalius, - dabar nervėrė nekantrumu išvysti jį įgyvendintą 


ir skatino visus nedelsiant veikti. 

O Šovo, Šalono grafas vyskupas, kurio šalmas turėjo mitros 
pavidalą ir buvo nudažytas violetine spalva, netikėtai susijaudi- 
no ir mažne įsiuto. 

„Argi Bažnyčios pareiga, mesire kardinole, paleisti plėšikus 
ir priesaikos laužytojus nenubaustus?“ Aš pykteliu: „O argi 
Bažnyčios tarno pareiga, mesire vyskupe, atsakyti Viešpačiui 
Dievui paliaubas, kurių jie trokšta? Tebus jums žinoma, jei dar 
neteko girdėti, kad aš įgaliotas atimti teisę tarnauti Bažnyčiai, 
taip pat teisę į beneficijas visiems tiems dvasininkams, kurie 
trukdys man siekti taikos... Apvaizda, mesire, baudžia pasipūtė- 
lius. Taigi suteikite karaliui garbę parodyti savo didybę, jei tokia 
jo valia... Valdove, viskas jūsų rankose, o Dievas jūsų rankomis 
įvykdys savo valią“. 

Komplimentas pasiekė tikslą. Minutėlę karalius dar svyravo, 
o aš laikiausi savo, papildydamas kalbą saldžiomis pagyromis. 
Kuris kitas princas nuo pat Liudviko Šventojo laikų yra da- 
vęs tokį didį pavyzdį žmonėms, kaip nūnai gali duoti jis? Visas 
krikščionių pasaulis žavėsis jo karžygišku poelgiu ir nuo šiolei 
apeliuos į jo išmintį, kai reikės spręsti ginčą ar prašyti pagalbos, 
nes jo galybė bus žinoma visiems! 

„Liepkite statyti mano palapinę, — įsakė karalius gink- 
lanešiams. — Tegul bus taip, monsinjore kardinole. Aš čia pasi- 
liksiu iki rytojaus, kol patekės saulė; liksiu tik iš meilės jums“. — 
„Iš meilės Dievui, valdove, tik iš meilės Dievui“. 

Ir išvykau. Per dieną bent šešis kartus laksčiau iš vienos stovyk- 
los į kitą, ir kai vieną šalį palenkdavau priimti sutarties sąlygas, 
dumdavau į kitą pusę išdėstyti jų antrajai; kaskart, važiuojant 
pro išsirikiavusius Velso lankininkus, aprengtus pusiau baltomis 
ir žalsvomis livrėjomis, mane persekiodavo mintis: o jei keli jų iš 


nesusipratimo paleistų į mane strėlių krušą, tai gražiai išpuoštų! 

Karalius Jonas sėdėjo savo ryškiai raudono drapo palapinėje 
ir, neturėdamas ką veikti, lošė kauliukais. Susispierę aplink ka- 
riai laužė galvas: bus kautynės ar nebus? Dėl to jie ginčijosi net 
pačiam karaliui girdint. Ginčijosi išminčiai, drąsuoliai, ginči- 
josi bailiai, įširdusieji... Kiekvienas manė turįs teisę pareikšti 
nuomonę. O karalius Jonas, teisybę sakant, ir pats negalėjo ap- 
sispręsti. Nemanau, kad jis bent minutę būtų susimąstęs apie vi- 
suotinę gerovę. Jis galvojo tik apie asmeninę šlovę, kurią kažko- 
dėl painiojo su savo liaudies gerove. Kas po daugybės nesėkmių 
ir nusivylimų gali labiau aukštinti jo asmenį — pergalė, iškovota 
mūšyje, ar pergalė, pasiekta derybomis? Mintis apie galimą pra- 
laimėjimą netoptelėjo nei karaliui, nei jo patarėjams. 

Pasiūlymai, kuriuos aš vis jam atnešdavau, buvo išties verti 
dėmesio. Per pirmąją savo kelionę pas Velso princą išgavau jo 
sutikimą grąžinti visą grobį, prisiplėštą per antpuolius, bei be- 
laisvius nereikalaujant jokios išpirkos. Per antrąjį žygį jis sutiko 
grąžinti visas užkariautas žemes ir pilis, laikyti negaliojančiais 
visus sandorius ir priesaikas. Per trečiąjį vizitą jau buvo kalbama 
apie tam tikrą aukso sumą, reikalingą atlyginti ne tik už visa, 
kas sugriauta tą vasarą, bet ir už Langedoko žemes, nuniokotas 
praėjusiais metais. Kitaip sakant, tie abu Velso princo antpuo- 
liai nedavė jokios naudos. 

Ar karalius Jonas prašė daugiau? Be abejonės. Aš išpešiau iš 
princo pasižadėjimą išvesti visas įgulas, įsikūrusias už Akvitani- 
jos... Išties svarbi pergalė... Be to, buvo pasiektas įsipareigojimas 
niekada ateity nesudarinėti sutarčių nei su grafu de Fua, — beje, 
Febas prisijungė prie karaliaus armijos, bet aš jo nė karto nema- 
čiau; jis stengėsi laikytis nuošaliai, — nei su bet kuriuo karaliaus 
giminaičiu, o tai reiškė ne ką kita, tik konkrečiai Navarietį. Vel- 


so princas nusileido išties nepaprastai daug, netgi daugiau, nei 

galėjau tikėtis. Ir vis dėlto aš nujaučiau, jog širdies gilumoje jis 
netikėjo, kad bus apsieita be mūšio. 

Paliaubos nedraudžia darbuotis karo labui. Todėl visą dieną 
princo žmonės tvirtino pozicijas, lankininkai įkasė antrą nusmai- 
lintų mietų eilę abipus kelio: išėjo tvirčiausia gynybos siena. Jie 
kirto medžius ir klojo skersai kelio, kuriuo galėjo traukti priešas. 
Grafas de Siutolkas, anglų karo maršalas, tikrino pulkus vieną 
po kito. Grafai Varvikas ir Solsberis, siras Odlėjus dalyvaudavo 
mūsų pasitarimuose ir per visą stovyklą lydėdavo mane atgal. 

Diena jau slinko vakarop, kai karaliui Jonui atgabenau pasku- 
tinį pasiūlymą, kurį pats jam ir įpiršau. Princas jau buvo pasiryžęs 
prisiekti ir pasirašyti, kad ištisus septynerius metus nesiginkluos 
ir nesiims jokių veiksmų, priešiškų Prancūzijos Karalystei. Taigi 
mes atsidūrėme ant visuotinės taikos slenksčio. 

„O! Pažįstu tuos anglus, — tarė vyskupas Šovo, — jie prisie- 
kia, o paskui ramiausiai sulaužo savo priesaiką“. 

Paprieštaravau, kad bus sunku atsisakyti įsipareigojimų, 
duotų popiežiaus legatui; juk aš pats pasirašysiu sutartį. 

„Atsakysiu jums auštant“, — tarė karalius. 

Ir aš išjojau į Mopertiuji abaciją. Tądien kaip niekad ilgai sė- 
dėjau balne ir daug kalbėjau. Nors ir griuvau iš nuovargio, tačiau 
radau jėgų karštai pasimelsti. Mane pažadino dienai brėkštant. 
Pirmi ryto spinduliai vos palietė žemę, o aš jau stovėjau priešais 
karaliaus Jono palapinę. Auštant — pasakė jis. Punktualesnio už 
mane negalėjo ir būti. Apėmė bloga nuojauta. Visa Prancūzijos 
kariuomenė, nusodinta nuo arklių, stovėjo išsirikiavusi, išsky- 
rus 300 raitelių, kurie pirmieji turėjo veržtis į ataką; dabar jie 
telaukė ženklo pulti. 

„Monsinjore kardinole, — be ilgų įžangų pareiškia ka- 


ralius, — aš atsisakysiu mūšio tik tąsyk, kai princas Eduardas ir 

100 jo riterių, kuriuos išrinksiu pats, pasiduos į nelaisvę ir bus 
uždaryti į mano kalėjimą“. — „Valdove, jūsų reikalavimas per 
didelis ir prieštarauja garbei, o vakarykštės mūsų derybos ne- 
tenka prasmės. Aš ganėtinai gerai spėjau pažinti Velso princą ir 
todėl žinau, kad jis net nesiteiks manęs išklausyti. Princas ne iš 
tų žmonių, kurie be kovos kapituliuotų ir atiduotų save ir visą 
anglų riterijos žiedą, nors šiandiena būtų paskutinė gyvenimo 
diena. O jūs ar bet kuris jūsų Žvaigždės ordino riteris, juo dėti, 
argi jūs taip elgtumėtės?“ — „Žinoma, ne“. - „Tuomet, valdove, 
regis, neverta dėl to aušinti burnos; tai bus atmesta . — „Mon- 
sinjore kardinole, dėkoju už jūsų tarnybą. Saulė jau pakilo... 
Malonėkite palikti stovyklą “. 

Pro šalmų antveidžių plyšius susižvalgė, nusišypsojo vienas 
kiram vyskupas Šovo, Žanas dArtua, Duglas, Estašas de Rib- 
monas ir net Odrehemas, dar, žinoma, ir Arkidiakonas — tokie 
patenkinti, kad popiežiaus legatas patyrė nesėkmę; dabar jie ga- 
lės anglus nušluoti nuo žemės paviršiaus. 

Minutę svyravau. Pyktis užtemdė protą, ir vos nepasi- 
naudojau kardinolo teise atskirti juos nuo Bažnyčios. Bet kam? 
Kokią naudą tai duos? Prancūzai vis tiek eis į mūšį, o aš laimė- 
čiau tik tiek, kad visi akivaizdžiai įsitikintų Bažnyčios bejėgiš- 
kumu. Todėl tepasakiau: „Dievas įvertins, valdove, kuris iš jūsų 
geresnis krikščionis . 

Ir nujojau jau paskutinįsyk giraitės linkui. Aš siutau. „Kad jie 
visi nusprogtų, šitie bepročiai! - netvėriau pykčiu, gindamas žirgą 
šuoliais. — Viešpačiui nereikės atsirinkti, jie visi spirgės pragare 

Atsidūręs priešais Velso princą, tariau jam: „Sūnau mano, 
darykite viską, ką norite; jums teks kautis. Man nepavyko tai- 
kiai susitarti su Prancūzijos karaliumi '. — „Kautis ir yra mūsų 


tikslas, — atsakė man princas. - Tepadeda mums Dievas! 

Iš ten, dusinamas kartėlio ir apmaudo, patraukiau tiesiai į 
Puatjė. Ir kaip tik tada mano sūnėnas Diuracas pareiškė man: 
„Prašau atleisti mane iš tarnybos, dėde. Noriu eiti kariauti“. — 
„Ir pas ką tu nori kariauti?“ — sušukau aš. — „Pas prancūzus, žino- 
ma“. — „Ar tau neatrodo, kad jų ir be tavęs užtenka?“ — „Supras- 
kite, dėde, greit prasidės kautynės; nebūsi vertas riterio vardo, jei 
jose nedalyvausi. Ir mesiras de Eredija prašo jūsų to paties...“ 

Aš galėjau jį išplūsti paskutiniais žodžiais, pasakyti, kad Šven- 
tasis Sostas įpareigojo jį lydėti mane atliekant taikdarystės misi- 
ją, kad tai, ką jis laiko garbe, atvirkščiai, gali būti įvardyta kaip 
tarnybinis prasižengimas, — turiu galvoje kariavimą vienoje ar 
kitoje pusėje. Paprasčiausiai galėjau jam įsakyti, ir jis liktų... Ia- 
čiau buvau pernelyg pavargęs ir pernelyg įniršęs. Be to, savotiš- 
kai supratau jį. Man taip pat norėjosi čiupti ietį ir pulti, na, kad 
ir vyskupą Šovo... Šūktelėjau: „Eikite abu po velnių! Tik gero iš 
viso šito nelauk!“ Tai paskutiniai žodžiai, kuriuos pasakiau savo 


sūnėnui. Iki šiolei smerkiu save už tai, labai smerkiu... 


VII 
Dievo pirštas 


Sunku aprašyti kautynes, kai jose nebuvai, bet jei ir buvai, vis 
dėlto tai nelengva. O jei dar tiek painiavos, tiek buvo Moper- 
tiuji mūšyje... Pasakojimą išgirdau po mūšio praėjus keletui va- 
landų, tačiau girdėjau mažne dvidešimt istorijų, nes visi matė 
kautynes iš savo, taip sakant, varpinės; svarbiausia kiekvienam 


buvo tik tai, ką nuveikė jis pars. Paklausęs nugalėtųjų, išgirs- 

tum, jog jie suimti tik dėl to, kad jų kaimynai blogai kovėsi, o 
šie tvirtintų, kad niekam tikusiai kovėsi anie. 

Vienintelis dalykas, kuriuo nėra ko abejoti, yra tai, tad netru- 
kus, t. y. po mano išvykimo iš prancūzų stovyklos, abu maršalai 
susikivirčijo. Konetablis, kunigaikštis Atėnieris, pasiteiravo kara- 
liaus, ar šis nesiteiktų išklausyti jo nuomonės; jis pradėjo maž- 
daug, taip: „Valdove, jei jūs iš tiesų norite, kad anglai atsiduotų 
jūsų malonei, kodėl nepalaukus, kol baigsis jų maisto atsargos? Jų 
pozicija stipri, bet jie ilgai neišsilaikys, kai nusilps kūnai. Anglai iš 
visų pusių apsupti, o jei mėgintų pasprukti per vienintelę likusią 
laisvą vietą, mes galime juos užpulti ir be mažiausio vargo su- 
triuškinti. Taigi jau laukėme dieną, galime palaukti dar vieną ar 
net porą dienų, tuo labiau kad mūsų pajėgos vis gausėja, nes pri- 
sijungia pavėlavusieji“. Palaikė jį ir maršalas de Klermonas: „Ko- 
netablis kalba teisingai. Mažumą palaukę mes tik laimėsime“. 

Kaip tik tuomet maršalas Odrehemas ir persiuto. Atidėlioti, 
vis atidėlioti! Reikėjo visa tai baigti dar vakar vakare. „Šitaip 
dar leisite jiems pasprukti, kaip jau ne kartą atsitiko. Pažiūrė- 
kite, koks ten sujudimas. Jie artėja prie mūsų, kad įsitvirtintų 
žemiau ir gautų kelią pabėgti. Gali pamanyti, Klermonai, kad 
jūs ne itin skubate su jais susikauti ir kad jums net nemalonu 
šitaip arti matyti anglus“. 

Maršalų kivirčas negalėjo neįsiplieksti. Tik ar geriausias tam 
momentas? Klermonas ne iš tų žmonių, kurie ramiai pakęstų 
įžeidimus. Jis vikriai, tarsi žaisdamas, pasiuntė rutulį atgal: „O 
jūs šiandien, Odrehemai, galėsite rodyti savo narsumą įbedęs 
savo arklio snukį į manojo pasturgalį 

Pasakęs tuos žodžius, jis surinko riterius, kuriuos turėjo ves- 
ti į ataką, liepė įkelti jį į balną ir pats įsakė pradėti šturmą. 


Odrehemas tučtuojau pasekė juo ir, nespėjus karaliui ištarti 

bent žodžio ar konerabliui išrėkti komandos, puolimas pra- 
sidėjo; riteriai puolė ne vieningai, kaip buvo nutarta, o pasi- 
daliję į du atskirus eskadronus; iš šalies galėjo pasirodyti, kad 
kariai mažiau rūpinasi pralaužti priešo įtvirtinimus, nei laikytis 
kuo toliau vieni nuo kitų ar, atvirkščiai, persekioti vieni kitus. 
Konetablis savo ruožtu reikalauja atvesti kovos žirgą ir nušuo- 
liuoja įkandin eskadronų tikėdamasis juos sujungti. 

Tada karalius įsakė savo kariaunai kilti į ataką. Ir visi rite- 
riai, tempdami ant kuprų penkiasdešimt ar šešiasdešimt svarų 
geležies, negrabiu žingsniu laukais lėtai pajudėjo link stataus 
kelio, kuriuo jau jojo raitoji kavalerija. Kopri teks iš viso penkis 
šimtus žingsnių... 

O Velso princas, nuo kalvos viršūnės pamatęs artėjančius 
prancūzus, sušuko: „Šaunieji mano senjorai, mūsų nedaug, bet 
nesibaiminkite. Nei dorybė, nei pergalė neateina savaime pas tuos, 
kurių daug, o tik pas tuos, kuriems Dievas tas malones siunčia. 
Jei mus sutriuškins, niekas neišdrįs apie mus ką bloga pasakyti, o 
jei ši diena atneš pergalę, mus šlovins visame pasaulyje. 

Kalvos papėdėje jau dundėjo žemė; Velso lankininkai pri- 
klaupė ant vieno kelio už nusmailintų mietų tvoros. Ir sušvilpė 
pirmosios strėlės... 

Pirmiausia maršalas Klermonas puolė prie Solsberio pulko 
ir įsirėžė į tvorą, tikėdamasis ten pramušti plyšį. Tačiau strėlių 
kruša sustabdė antpuolį. Tie, kuriems pavyko likti gyviems, pa- 
sakojo, kad tokio žiauraus šaudymo jiems dar neteko patirti. 
Arkliai, išsisukę nuo strėlės, pasismeigdavo ant aštrių mietų, už 
kurių slėpėsi anglų lankininkai. Šalia aštriatvorės prancūzų lau- 
kė pėstininkai, ginkluoti peiliais ir kabekliais, klaikiais žudymo 
įrankiais su trimis dantimis, kurie sugriebia raitelį už jo grande- 


lių marškinių, o kartais ir už mėsos ir nutraukia jį iš balno... Kai 

žmogus jau ant žemės, aštriu dantimi praskečia šarvus kirkš- 
nyse ar pažastyse, o pjautuvo pavidalo peiliu perrėžia šalmą... 
Maršalas Klermonas žuvo vienas pirmųjų, ir beveik nė vienam 
iš jo pulko nepavyko įsiveržti į anglų pozicijas. Visi krito kelyje, 
kuriuo eiti patarė Estašas de Ribmonas. 

Užuot skubėjęs į pagalbą Klermonui, Odrehemas suskubo 
trauktis, norėdamas apeiti anglus iš Miosono pusės. Jis susidūrė 
su grafo de Varviko pulkais; jo lankininkai surengė tokias pat 
žiaurias sutiktuves. Netrukus buvo pranešta, kad Odrehemas 
sužeistas ir paimtas į nelaisvę. O apie kunigaikštį Atėnietį visai 
nieko nebuvo girdėti. Jis paprasčiausiai dingo kautynių maiša- 
tyje. Prancūzų armija per kelias minutes neteko trijų savo vadų. 
Pradžia pasibaisėtina. Tačiau nukauta ar atstumta tebuvo 300 
žmonių, o 25 000 prancūzų juk liko gyvi ir judėjo į priekį. 
Karalius sėdo ant žirgo ir išdidžiai jojo tarp šarvų ir iečių, lėtai 
judančių keliu. 

Tuomet prasidėjo keistas sūkuriavimas. Likę gyvi Klermono 
pulko riteriai, sprukdami nuo abiejų mirtį nešančių aštriatvo- 
rių, nepajėgė suvaldyti arklių, patys iš baimės neteko savitvardos 
ir įsirėžė į Orleano kunigaikščio kariuomenę tarsi į šachmatų 
figūras; jie vartė savo riterius, vos velkančius kojas. O! Žinoma, 
jie ne tiek daug ir apvertė, gal 30 ar 50, tačiau tie savo ruožtu 
virsdami paskui griovė dar dvigubai tiek. 

Ir akies mirksniu Orleano kunigaikščio pulkuose kilo pa- 
nika. Pirmos gretos, norėdamos išsisukti nuo puolimo, be jo- 
kios tvarkos traukėsi, o paskutinės gretos nesuprato nei kodėl 
pirmieji traukėsi, nei kas juos puola; po kelių akimirkų apie 
6000 žmonių leidosi į kojas. Kautis pėsčiomis jiems neįpras- 
ta, nebent riterių turnyruose vienas prieš vieną. O čia, vargiai 


įveikdami šarvų svorį, vos keldami kojas ir mažai ką matydami 


277 


Maurice Druon 


pro antveidžių plyšius, jie jau manė, kad jų laukia galas. Visi 
puolė bėgti, nors priešas buvo dar gana toli. Nuostabus dalykas, 
kai kariuomenė bėga nuo savęs pačios! 

Kunigaikščio Orleaniečio pulkai ir pats kunigaikštis tokiu 
būdu atidavė vietovę, į kurią niekas nė nesikėsino; keletas ba- 
talionų pasislėpė už karaliaus armijos, tačiau dauguma bėgo, 
jei galima tai pavadinti bėgimu, prie savo žirgų, kuriuos laikė 
už pavadžių tarnai; nors, teisybę pasakius, šitų išdidžių žmonių 
niekas kitas nevijo, tik baimė, kurią sukėlė jie patys. 

Įkelti į balnus, jie taikėsi kuo mikliau pasprukti, o kai kurie 
net nespėjo užšokti ant arklio ir jojo lyg skersai permesti suvy- 
nioti kilimai. Jie dingo kažkur laukuose... Sakykite, Aršambo, 
ar neateina į galvą mintis, kad tai Dievo pirštas?.. Ir tik netikė- 
liai, išgirdę šiuos žodžius, išdrįs ironiškai nusišypsoti. 

Dofino pulkas išjojo į priekį šaukdamas: „Monžua Sen 
Deni!..“ Ir nesutikdamas nė vieno grįžtančio riterio netrukdo- 
mas traukė į priekį. Pirmos eilės, jau spėjusios uždusti nuo ėji- 
mo, atsidūrė tarp tų pačių aštriatvorių, kurios atnešė pragaištį 
maršalo Klermono kariaunai; žmonės vis kliuvo už nukautų ka- 
rių ir kritusių arklių. Juos sutiko ta pati strėlių kruša, paleista iš 
už mietų tvorų. Pasigirdo susikryžiuojančių kardų džeržgėjimas, 
siaubo, įniršio ir skausmo klyksmai. Perėja buvo per siaura, ir 
tik nedaugelis galėjo stoti į kovą, o visi kiti spaudėsi užpakaly 
ir negalėjo nė pajudėti. Žanas de Landa, Vudenė, siras Gišaras 
laikėsi, kaip buvo įsakyta, arčiau dofino, trukdydami jam veik- 
ti, kaip, beje, ir jo broliai de Puarjė ir de Beri neleido jam nei 
komanduoti, nei apskritai pajudėti.. Be to, pro šalmo plyšius, 
nulipęs nuo arklio ir atsidūręs ant žemės, priešais save tegali 
matyti keletą šimtų šarvų; žvilgsniu niekaip neaprėpsi mūšio 


lauko. Ir dofinas toliau savo vėliavos ne ką tematė. Ją vis dar 


278 


KAI KARALIUS ŽLUGDO PRANCŪTZIJĄ 


nešė ginklanešys Tristanas de Menjelė. O kai grafo Varviko ri- 
teriai, tie patys, kurie paėmė į nelaisvę Odrehemą, raiti užpuolė 
dofino kariuomenės Aangą, jau buvo per vėlu persirikiuoti ir 
pereiti į puolimą. 

To dar tetrūko! Tie patys anglai, kurie taip narsiai kovėsi 
nulipę nuo žirgų ir kaip tik tuo pagarsėjo, pamatę, kad jų prie- 
šai eina į ataką pėsti, tučtuojau šoko į balną. Ir nors jų buvo 
nedaug, tarp dofino karių kilo sumaištis, tik dar didesnė nei 
Odrehemo kariuomenėje, kuri susidarė pati savaime; sąmyšio 
čia būta kur kas daugiau. „Saugokitės! Saugokitės!“ — kažkas 
klykė trims karaliaus sūnums. O Varviko riteriai veržėsi pir- 
myn, prie dofino vėliavos; dofinas paleido savo patrumpintą 
ietį ir, stumdomas savųjų, vos nulaikė kardą. 

Vudenė, o gal Gišaras, — gerai niekas nežino, — patraukė 
princą už rankovės ir suriko: „Sekite paskui mus, jūs privalo- 
te pasitraukti, monsinjore!“ Širai ne taip lengva buvo pada- 
ryti... Dofinas matė, kaip vargšas Tristanas de Minjelė krito 
ant žemės, kaip kraujas plūstelėjo iš po jo antkaklio tarsi iš 
suskilusio puodo ir užpylė vėliavas su Normandijos ir Dofi- 
nė herbais. Sunku pasakyti, tačiau manau, kad šitas vaizdas 
dofiną ir privertė bėgti. Landa ir Vudenė atvėrė jam kelią į 
savo eiles. Abu broliai patraukė paskui, ir Sen Venanas juos 
vis skubino. 

Nėra ko peikti dofino, kad jis ištrūko iš šito pragaro, reikia 
tik pagirti tuos, kurie padėjo jam tai padaryti. Jiems buvo liepta 
jį lydėti ir saugoti. Jie negalėjo leisti, kad Prancūzijos karaliaus 
sūnūs, o ypač vyresnysis, pakliūtų į priešo rankas. Visa tai labai 
pagirtina. O tai, kad dofinas galėjo nusigauti iki arklių ir kad 
atvesdami arklį prie jo padėjo jam, kaip ir jo riteriams, yra tei- 


singa, nes juos ėmė stumdyti priešo raiteliai. 

Tačiau tai, kad dofinas net neatsigręždamas pasileido risčia 
palikdamas mūšio lauką, kaip neseniai padarė jo dėdė Orleanie- 
tis, bus sunku laikyti poelgiu, vertu garbingo riterio vardo. Ak, ką 
ir sakyti, ta diena Žvaigždės ordino riteriams nebuvo sėkminga! 

Sen Venanas, senas ir atsidavęs karūnos tarnas, vėliau tvir- 
tins, jog tai jis nutarė išvesti dofiną iš mūšio lauko, nes pamatė, 
kad prancūzų reikalai prasti ir karaliaus sosto paveldėtojas, pa- 
tikėtas jo globai, žūtbūt turi būti išgelbėtas — o tą jam padaryti 
teko smarkiai priešinantis dofinui. Jis net įsakė pasitraukti, — tai 
jis įrodys pačiam dofinui... Gerasis Sen Venanas! Kitų liežuviai, 
deja, pasirodė mažiau santūrūs. 

Dofino kariūnai matydami, kad šis bėga, ilgai nelaukė ir 
patys išsilakstė užšokę ant savo arklių, šaukdami, kad visi at- 
sitraukia. 

Dofinas vienu atsikvėpimu nušuoliavo gerą Ijė. Tuomet Vu- 
denė, Landa ir Gišaras, nucarę, kad jis jau saugus, pranešė jam 
ketinimą grįžti į mūšio lauką. Dofinas nieko nepasakė. O ką jis 
galėjo pasakyti? „Jūs grįžtate vykdyti savo pareigos, o aš pasi- 
traukiu; sveikinu jus ir linkiu viso geriausio!“ Sen Venanas taip 
pat panoro grįžti. Tačiau kažkas turėjo likti su dofinu! Jį, kaip 
vyriausią ir protingiausią, privertė būti šalia sosto paveldėtojo. 
Taigi Sen Venanas su gausiu eskortu, kuris sparčiai didėjo, nes 
prie jo jungėsi pakely sutikti ir paklaikę iš baimės bėgliai, paly- 
dėjo dofiną ir uždarė jį gerai įtvirtintoje Šovinji pilyje. Čia, kaip 
pasakojama, dofinas vargiai nusimovė pirštinę — taip stipriai 
buvo sutinusi ir visa pamėlynavusi jo dešinė ranka. Daugelis 


išvydo, kaip dofinas pravirko. 

VIII 
Kaunasi karalius 


Dabar stoti į mūšį turėjo karaliaus pulkai... Briunė, įpilk 
mums po lašelį mozlano... Ką sakote? Arkidiakonas?.. Ak, tas iš 
Verdeno? Mes pasimatysime rytoj, ir tai dar per anksti. Čia pra- 
leisime tris dienas, nes oras toks pavasariškas, o mes važiuoja- 
me greičiau, nei manėme; tik įsivaizduokite, gruodis, o medžių 
pumpurai sprogsta... 

Taip, karalius Jonas liko Mopertiuji lauke... Mopertiuji... 
Kaip aš anksčiau nepagalvojau. Kai garsiai kartoji tikrinius var- 
dus, nebejauti jų prasmės... Mopertiuji... Bloga išeitis, bloga 
baigtis... Taip pavadintoje vietovėje reikėjo vengti veltis į mūšį. 

Pirmiausia karalius pamatė be tvarkos sprunkančius brolio 
pulkus; jie net nespėjo susiremti su priešu. Paskui jis stebėjo, 
kaip į šalis išsisklaidė sūnaus pulkai; šie buvo nugalėti, nors 
kaip reikiant ir nesusikovę. Ką ir kalbėti, jis apmaudavo, tačiau 
nutarė, kad dar ne viskas prarasta. Jo vieno kariuomenė gauses- 
nė nei visų anglų kartu paėmus. 

Labiau patyręs karo vadas nesunkiai būtų supratęs, koks pa- 
vojus tyko, ir būtų iškart pakeitęs puolimo planą. O karalius 
ramiausiai leido anglų riteriams tolydžio kartoti tą patį puoli- 
mo manevrą, kuris taip puikiai jiems pavyko. Karaliaus armiją 
jie puolė nuleidę žemyn ietis ir lengviausiai pralaužė priekines 
karių gretas. 

Vargšas Jonas II! Jo tėvas, karalius Pilypas, buvo sumuštas 
Kresi kautynėse tik dėl to, kad pasiuntė savo kavaleriją prieš 
pėstininkus, o jis pralaimėjo Puatjė tik todėl, kad pasielgė visiš- 


kai atvirkščiai. 

„Ką gali padaryti, kai susiduri su negarbingu priešu, var- 
tojančiu kitokį ginklą nei tu?“ Šit ką jis man pasakė, kada mes 
vėl susitikome. Kai jis pasiuntė į mūšį pėstininkus, tai ir anglai, 
jei jie garbingi žmonės, privalėjo nesėsti ant arklių. O! Mūsų 
valdovas ne vienintelis, kuris savo pralaimėjimo klaidas suverčia 
priešininkui, nepanorusiam žaisti pagal jo sumanytas taisykles! 

Ir dar karalius man pasakė, kad nepaprastas įniršis, apėmęs 
jį, tik sutvirtino jėgas. Jis nebejautė net šarvų svorio. Jo geležinis 
vėzdas perlūžo — juo jis spėjo nudobti dešimtis priešo karių. 
Beje, Jonui II mūšyje labiau patikdavo šitaip užmušti žmones, 
o ne perkirsti juos pusiau, tačiau, turėdamas tik dviašmenį ko- 
vos kirvį, jis mosavo juo, suko virš galvos ir kirto kirto... Galėjai 
pamanyti, kad išprotėjęs medkirtys taršo plieninę girią. Nieka- 
da kautynių laukas nebuvo matęs tokio smarkaus kovotojo. Jis 
nejautė nieko: nei nuovargio, nei baimės, vien tik įniršį, kuris 
akino stipriau nei kraujas, žliaugiantis per kairįjį voką. 

O dar taip neseniai jis buvo visiškai tikras nugalėsiąs! Ir vis- 
kas žlugo. Kas kaltas, kas? Kaltas Klermonas, Odrehemas - jo 
niekam tikę maršalai, per anksti pradėję atakuoti, kaltas ir tas 
asilas konetablis! Kad jie nustiptų, kad jie visi nustiptų vietoje! 
Nors jau dėl šito jis gali būti ramus, tas mūsų Jonas Gerasis: 
bent šis jo linkėjimas išties išsipildė. Kunigaikštis Arėnietis žuvo; 
netrukus jo kūną, perrėžtą ieties ir sutryptą arklio kanopų, rado 
prie krūmo. Negyvas ir maršalas Klermonas; į jį susmigo tiek 
iečių, kad jo lavonas priminė papūstą kalakuto uodegą. Odre- 
hemas paimtas į nelaisvę su perkirsta šlaunimi. 

Siutulys ir įniršis. Viskas prarasta, tačiau karalius Jonas 
trokšta tik viena — žudyti, žudyti, žudyti visus, kurie tik pa- 
kliūva į akis. O paskui — kas bus, tas bus, tegul plyšta širdis ir 


ateina mirties valanda! Jo žydra, lelijomis išsiuvinėta mantija 

virto skarmalais. Jis matė, kaip nukrito jo vėliava, kurią šaunu- 
sis Žofrua de Šarni ką tik spaudė prie krūtinės, kai jį užpuolė 
penki anglų peilininkai, matė, kaip vienas Velso lankininkas ar 
airių valstietis, ginkluotas primityviu mėsininko peiliu, nusine- 
šė jo vėliavą. 

Karalius šaukia saviškius: „Pas mane, Artua! Pas mane, 
Burbonai!“ Juk jie ką tik buvo čia. Tačiau dabar grafo Robero 
sūnų, Navaros karaliaus skundiką, milžiną vištos smegenimis... 
„mano kuzenas Jonas, mano kuzenas Jonas...“ paėmė į nelaisvę, 
anglai sučiupo ir jo brolį Karolį dArtua, ir dohino žmonos tėvą, 
monsinjorą de Burboną. , 

„Pas mane, Renjo, pas mane, vyskupe! Melskis, tegul išgirsta 
tave Dievas!“ Jei Renjo Šovo šiuo metu ir kalbėjo su Viešpačiu 
Dievu, tai kalbėjo akis į akį. Šalono vyskupo kūną rado netolie- 
se; jo akys po geležine mitra buvo užmerktos amžiams. Niekas 
neatsiliepė į karaliaus šūksnius, tik vienas lūžinėjantis berniuko 
balsas klyktelėjo: „Saugokitės, tėve! Žiūrėkite ten, tėve, dešinėj 
pavojus, saugokitės!“ 

Akimirką atrodė, kad grįžta viltis, kai karalius pamatė atjo- 
jančius Landa, Vudenė ir Gišarą. Tai bėgliai susiprato ir grįžta? 
Vadinasi, jam į pagalbą netrukus atšuoliuos ir princo pulkas? 
„Kur mano sūnūs?“ — „Saugioje vietoje, valdove!“ 

Landa ir Vudenė puolė į mūšį. Vieni. Vėliau karalius su- 
žinojo, kad jie abu žuvo, žuvo išgelbėję Prancūzijos princus ir 
grįžę kovoti, kad niekas jų nepavadintų bailiais. Šalia karaliaus 
kovėsi vienas jo sūnus Filipas, jauniausiasis, tėvo numylėtinis; 
jis be perstogės klykė: „Dešinėje, tėve, pavojus, saugokitės! Tėve, 
tėve, saugokitės iš dešinės...“ Sakysime tiesiai, berniukas veikiau 
trukdė tėvui, nei padėjo jam. Kardas buvo per sunkus vaiko ran- 


koms, kad galėtų juo pulti; karaliui Jonui vis tekdavo atstumti 

savo ilguoju kirviu šitą nereikalingą geležtę ir tik tuomet gintis 
nuo priešų. Tačiau nors jis, jo mažasis Filipas, nepabėgo! 

Staiga karalius Jonas susigriebia esąs apsuptas dvylikos 
priešo pėstininkų tokiu tankiu žiedu, kad nė vienas iš jų nebe- 
gali nė pajudėti. Išgirsta šaukiant: „Tai karalius, čia karalius, 
čiupk karalių!“ 

Ir šitame baisiame rate nematyti nė vienos prancūziškos 
mantijos. Ant skydų ir skydelių tik anglų ir gaskonų herbai. 
„Pasiduokite, pasiduokite, kitaip jums galas!“ — šaukė jam. 

Tačiau paklaikęs karalius nieko negirdėjo. Jis tik mosavo 
savo kirvuku. Kai anglai jį atpažino, kiek atsitraukė; velniai rau- 
tų, bet juk jį nori paimti gyvą! Jis šnioruoja į dešinę ir į kairę, 
ypač į kairę, nes kairė jo akis užlipusi krauju... „Tėve, saugoki- 
tės...“ Karalius pajunta smūgį į petį. Ir čia vienas galingas mil- 
žiniško ūgio riteris prasibrauna pro spūstį, savo galingu kūnu 
pramuša plieno sieną, darbuodamasis antalkūniais, ir išdygsta 
priešais karalių, kuris vis dar mala kirviu orą. Ne, tai ne Žanas 
dArtua, aš jums jau sakiau, jį paėmė į nelaisvę. Skambiu balsu 
riteris sušunka prancūziškai: „Valdove, valdove, pasiduokite!“ 

Karalius Jonas tuomet nustoja plakęs tuštumą, apžvelgia jį ap- 
supusius žmones ir atsako riteriui: „Kam aš pasiduosiu, kam? Kur 
mano kuzenas Velso princas? Aš kalbėsiu tik su juo“. — „Valdove, 
jo čia nėra: pasiduokite man, ir aš jus nuvesiu pas jį , - atsako 
milžinas. „Kas jūs?“ — „Deni de Morbekas, riteris, jau penkerius 
metus esu Anglijos Karalystėje, nes namuose gyventi negaliu“. 

Morbekas, nuteistas už žmogžudystę ir už karo įstatymų 
nesilaikymą, buvo brolis to paties Žano Morbeko, kuris taip 
puikiai pasidarbavo navariečiams, vadovaudamas Filipo dEvrė 
ir Eduardo III deryboms. O! Likimas parvarko taip, kaip jam 
patinka, ir mėgsta įpilti žibalo į ugnį. 

„Pasiduodu jums“, — tarė karalius ir ant žemės numetė savo 
kirvuką, nusimovė šarvinę pirštinę ir ištiesė ją galingajam rite- 
riui. Paskui kelias sekundes pastovėjo sustingęs, kol galutinai 
suvokė pralaimėjęs. 

Ber šit vėl netoli jo kyla triukšmas; jį stumdo, kažkur tempia, 
spaudžia. Kažkas užvirsta ant jo, ir karalius pasijunta dūstąs. Dvi 
dešimtys žaliūkų vienu balsu riaumoja: „Aš jį sučiupau, aš jį su- 
čiupau, ne, tai aš jį sučiupau!“ Kažkoks gaskonas rėkloja garsiau 
už kitus: „Jis mano! Aš pirmas jį užpuoliau. O jūs, Morbekai, 
pasirodėte tada, kai jau viskas buvo padaryta! Morbekas atsako: 
„Ko čia rėkaujate, Trua? Juk jis pasidavė man, o ne jums“. 

Ir viskas tik dėl to, kad už Prancūzijos karaliaus suėmimą lau- 
kė nemaža nauda - ir garbė, ir pinigai! Dabar kiekvienas stengėsi 
nučiupti karalių ir taip įrodyti savo teises. Bertranas de Trua grie- 
bė už rankos, kažkuris — už kaklo; karalius nebeišlaikė tampymo, 
sunkių šarvų ir pargriuvo. Jį taikėsi sudraskyti į gabalus. 

„Senjorai! Senjorai! — šaukė jis. — Malonėkite su reikiama 
pagarba vesti mane, be to, ir mano sūnų pas princą, mano ku- 
zeną. Ir nesimuškite. Esu ganėtinai galingas ir galėsiu visus jus 
padaryti turtingus . 

Niekas jo neklausė ir staugė toliau: „Ne, aš jį sučiupau! Jis 
mano! 

Tie pasipūtę riteriai susipliekė, grėsmingai skėtriodami 
savo geležinius nagus, jie pjovėsi dėl karaliaus tarytum šunys 
dėl kaulo. 

Dabar pažiūrėkime, kas vyksta Velso princo stovykloje. Jo 
gerasis karo vadas Džonas Čandas atjojo pas jį, ir abu stovėjo ant 
kalvelės, nuo kurios atsivėrė mūšio laukas. Jų arkliai kruvinomis 
šnervėmis putojo, o nuo žąslų tįso baltos seilės. Patys raiteliai 


sunkiai gaudė kvapą. „Girdėjome, kaip vienas ir kitas ryte rijo- 

me orą...“ — vėliau pasakojo man Čandas. Princo veidu sroveno 
prakaitas, o jo plieninė pelerina, prisegta prie šalmo ir dengianti 
veidą bei pečius, kaskart įkvepiant rirmingai kilnojosi. 

Priešais juos visur išvartytos aštriatvorės, sutrypti krūmokš- 
niai, nuniokoti vynuogynai, užmušti arkliai ir žmonių lavonai. 
Vienur orą pasagomis daužė vis negalintis nusibaigti arklys, ki- 
tur šliaužė šarvuotas karys, o kiek tolėliau trys ginklanešiai po 
medžiu nešė merdintį riterį. Ir visur Velso lankininkai ir airių 
peilininkai apžiūrinėjo lavonus. Vietomis dar girdėjosi kardų 
žvangėjimas. Anglų riteriai leidosi į slėnį, spausdami paskuti- 
nius bandančius pabėgti Prancūzijos karius. 

Čandas tarė: „Ačiū Dievui, šiandien jūsų diena, mon- 
sinjore“. — „Teisybė, tokia buvo Dievo valia, ši diena tikrai 
mano. Mes nugalėjome!“ — atsakė jam princas. Gandas tęsė: 
„Manyčiau, vertėtų jums pasilikti čia ir įkurdinti savo armiją 
ten, ant kalvos, šalia tų krūmų. Tuomet pas jus galės susirinkti 
jūsų žmonės, kurie dabar taip išsibarstę. O ir jūs galėsite kiek 
atvėsti, nes esate gerokai įkaitęs. Juk nebėra ko persekioti .— „Ir 
aš taip manau“, — sutiko princas. 

Kol krūmokšniuose kėlė vėliavą su išsiuvinėtais liūtais ir le- 
lijomis, o trimitininkai pūtė ragus kviesdami rinktis, princas 
Eduardas nusiėmė šalmą, papurtė savo šviesius plaukus ir nusi- 
šluostė sudrėkusius ūsus. 

Kokia diena! Reikia pripažinti, kad princas išties negailėjo 
savęs; jis šuoliavo nesustodamas, kad pasirodytų visiems 
pulkams, kad padrąsintų lankininkus, paskatintų riterius ir 
nuspręstų, kur siųsti pastiprinimą... Žinoma, šituos reikalus 
daugiausia spręsdavo Varvikas ir Siufolkas, jo maršalai, tačiau 
ir jis visuomet būdavo šalia ir spėdavo įterpti: „Šaunuoliai, 


viskas puiku...“ Tiesą sakant, princas Eduardas savarankiškai 

priėmė vienintelį, bet patį svarbiausią sprendimą; jis jam šian- 
dien pelnė pašlovinimą. Kai princas pamatė, kad kunigaikš- 
čio Orleaniečio kariauna netvarkingai traukiasi spaudžiama 
savųjų kavalerijos, nieko nelaukdamas įsakė pasodinti karius 
ant arklių, kad šie panašiai veiktų su Normandijos kunigaikš- 
čio kariuomene. Jisai pats puolė kokius dešimt kartų. Atrodė, 
lyg jis buvo visur. Kiekvienas, prijodamas prie princo po mū- 
šio, kalbėjo tą patį: „Šiandien — jūsų diena. Jūsų šlovės diena... 
Šią didžią datą tautos išsaugos savo atmintyje. Šiandien jūsų 
diena, jūs padarėte stebuklą“. 

Jo asmens sargybos dvariškiai ir kambariniai skubėjo pa- 
statyti palapinę ir atsiųsti vežimą, rūpestingai iki šiol slėprą, 
pridėtą visko, ko reikia iškilmėms: krėslų, stalų, indų ir stalo 
reikmenų, vyno. 

Princas vis dar nesiryžo nulipti nuo žirgo, tarsi pergalė 
nepasiekta. 

„O kur Prancūzijos karalius? Ar kas nors jį matė?“ — klausi- 
nėjo jis savo ginklanešių. 

Jis buvo tarsi apgirtęs ir nenustygo vietoje. Jodinėjo po visą 
kalvą, pasiryžęs stoti į kažkokią lemiamą kovą. 

Staiga viržiuose princas pastebėjo nejudantį šarvuotą karį. 
Riteris buvo miręs; visi ginklanešiai jį paliko, išskyrus vieną 
seną sužeistą tarną, pasislėpusį atvašyne. Šalia riterio gulėjo jo 
vėliava: Prancūzijos herbai purpuro fone. Princas paliepė nuim- 
ti nuo mirusiojo šalmą. Taip, Aršambo... jūs atspėjote, tai buvo 
mano sūnėnas... Roberas Diuracas. 

Aš nesigėdiju savo ašarų... Jo asmeninė garbė paakstino jį 
daryti tai, ką Bažnyčios — vadinasi, ir mano — garbė turėjo jam 
užginti. Tačiau aš jį supratau. Be to, jis buvo toks narsus... Ir 


nėr dienos, kad aš nemelsčiau Dievo atleisti jam nuodėmes. 

Princas įsakė savo ginklanešiams: „Paguldykite riterį ant 
skydo ir neškite į Puatjė, o ten perduokite jį nuo manęs Perigo- 
ro kardinolui kartu su mano sveikinimais'. 

Štai taip aš sužinojau, kad laimėjo anglai. Tik pamanykite, 
dar šįryt princas buvo pasirengęs pasirašyti taikos sutartį, sugrą- 
žinti viską, ką buvo užgrobęs ir prisiplėšęs, ir ištisus septynerius 
metus nepakelti prieš Prancūziją ginklo! Kai kitą dieną susitiko- 
me Puatjė, jis pareiškė man daugybę priekaištų. O! Kalbėdamas 
nesirinko žodžių. Atseit aš norėjęs pasitarnauti prancūzams, aš 
ji apgavęs padidindamas jų pajėgas, metęs ant svarstyklių lėkš- 
tės visą Bažnyčią, kad tik paveikčiau jį ir priversčiau sutikti tar- 
tis dėl taikos. Ką galėjau jam atsakyti? „Gerasis mano prince, iš 
meilės Dievui jūs naudojote visus būdus išsaugoti taiką. Dievo 
valia išsipildė“. Štai ką aš jam pasakiau... 

Ant kalvos netrukus pasirodė Varvikas ir Siutolkas, o su jais 
ir lordas Kobheimas. „Ar sužinojote ką apie karalių Joną?“ — pa- 
klausė jų princas. „Ne, manome, kad jis arba žuvo, arba paim- 
tas į nelaisvę, nes su savo kariais tikrai neišjojo“. 

Tuomet princas kreipėsi į juos: „Prašau jūsų grįžti ir apžiū- 
rėti visą mūšio lauką. Noriu žinoti tiesą. Raskite karalių Joną“. 

Anglai išsibarstė, išsisklaidė mažne dviejų Ijė spinduliu; jie 
medžiojo kiekvieną žmogų, persekiojo, džerškindami kardais. 
Dabar, kai diena virto pergalės diena, kiekvienas sekiojo priešą 
stengdamasis gauti naudos. O kaipgi! Viskas, kas priklausyda- 
vo sučiuptam riteriui, — ginklai, šarvuotė ir brangenybės — da- 
bar jau atitekdavo nugalėtojui. O karaliaus Jono baronai mėgo 
puoštis auksu, daugelis juosėjo net auksinius diržus. Žinoma, o 
dar išpirka, kurios dydis dar ilgai bus aptarinėjamas ir nustato- 
mas nelygu belaisvio rangas. Prancūzai per daug tuščiagarbiai 


ir turi patys nuspręsti, kiek verti. Galima visiškai pasikliauti jų 

tuštybe. Taigi, kaip kam pasiseka! Tas, kuriam nusišypso laimė 
sučiupti tokį kaip Žanas dArtua arba grafas de Vandomas, arba 
grafas de Tankarvilis, gali svajoti pasistatyti naują pilį. Tie, ku- 
rie paėmė į nelaisvę kokį smulkų dvarininką ar dar neįšventintą 
į riterius pažą, tepakeis savo dvaro menės baldus ar padovanos 
savo širdies damai keletą suknelių. O kur dar princo dovanos už 
žygdarbius ir narsumą mūšyje! 

„Mūsų žmonės vijo sumuštuosius iki pat Puatjė vartų“, - at- 
ėjęs pranešė Žanas de Graji, samdytinis iš Biušo. Vienas riteris 
iš jo pulko, grįžęs nuo Puatjė su gausiu grobiu, apšvarinęs tik 
keturis prancūzus vien dėl to, kad daugiau negalėjo patempti, 
pasakojo, kad ten susigrūdę daugybė žmonių, nes Puatjė gyven- 
tojai uždarė miesto vartus; klaikios žudynės įvyko tiesiog vietoj, 
prie užvertų vartų, ir dabar prancūzai pasiduodavo iškart, vos 
tik išvydę kokį anglą. Net patys menkiausi lankininkai į nelais- 
vę paėmė po penkis ar šešis prancūzus. Apie tokį sutriuškinimą 
dar niekada neteko girdėti. 

„O karalius Jonas taip pat ten?“ — paklausė princas. „Ži- 
noma, ne. Man būtų pranešę . 

Čia, kalvos papėdėje, pasirodė Varvikas ir Kobheimas; jie 
ėjo pėsčiomis, vesdami savo žirgus už pavadžių ir mėgindami 
nuraminti juos lydintį eskortą — kokius 20 riterių ir ginklane- 
šių. Šie mostagavo rankomis mėgindami atgaivinti kovos aki- 
mirkas, šūkavo, ginčijosi anglų, prancūzų, gaskonų kalbomis. 
Priešais juos vos vilkdamas kojas sliūkino mirtinai išvargęs, kiek 
svirduliuodamas žmogus; plika ranka jis laikė už šarvinės pirš- 
tinės berniuką. Vienas šalia kito ėjo tėvas ir sūnus; ant jų krūti- 
nių puikavosi skarmalais virtusių šilkinių mantijų lelijos. 

„Atgal! Nedrįskite artintis prie karaliaus, jei jis šito nepra- 


šo!“ — šaukė Varvikas. 

Tik dabar Velso princas Eduardas, Akvitanijos princas ir 
Kornuelo kunigaikštis, suprato ir suvokė visą savo pergalės di- 
dybę. Karalius, karalius Jonas, didžiausios ir galingiausios Eu- 
ropos karalystės valdovas... Vyras ir vaikas labai lėtai artinosi... 
O! Šira akimirka visiems laikams liks žmonių atmintyje!.. Prin- 
cui atrodė, kad į jį nukreiptos viso pasaulio akys. 

Jis davė ženklą savo didžiūnams, kad šie nukeltų jį nuo ar- 
klio. Pajuto, kaip užtirpo kojos ir juosmuo. 

Princas atsistojo prie savo palapinės. Saulė jau slinko va- 
karop, paskutiniai spinduliai nuauksino visą giraitę. Mišparų 
valanda jau praėjo. 

Eduardas ištiesė abi rankas tarsi norėdamas priimti dovaną, 
kurią jam dovanojo Varvikas ir Kobheimas, pačios Apvaizdos 
dovaną. Prancūzijos karalius, nors ir sulinkęs nuo priešiškos jam 
dalios naštos, vis dėlto buvo už jį aukštesnis. Jis atsakė savo nu- 
galėtojui tuo pačiu gestu: abi jo rankos — viena pirštinėta, o kita 
plika — išsitiesė į kuzeną. Taip jie kiek pastovėjo spausdami rankas. 
Paskui Eduardas padarė tai, kas iki širdies gelmių sujaudino visus 
riterius. Jis buvo karaliaus sūnus, o jo belaisvis buvo pars karalius, 
karūnuotas Reimse. Vis dar laikydamas Joną už rankų, Eduardas 
žemai nulenkė galvą ir padarė vos pastebimą judesį, lyg ketinda- 
mas priklaupti ant vieno kelio. Pagarba nepavykusiam narsumui... 
Visa, kas aukština mūsų nugalėtąjį, aukština ir mūsų pergalę. Tų 
šiurkščių, kovų užgrūdintų vyrų krūtines suspaudė graudulys. 

„Sėskite, valdove, mano kuzene, — tarė Eduardas, kviesda- 
mas karalių Joną įeiti į jo palapinę. — Leiskite pavaišinti jus vynu 
ir prieskoniais. Atleiskite, kad tegalėsiu pasiūlyti labai skurdžią 
vakarienę. Netrukus sėsime prie stalo“. 

Ant kalvos skubėjo statyti didžiulę pavėsinę; princo dva- 


riškiai puikiai žinojo savo pareigas. Virėjai visuomet turi savo 

skryniose paštetų ir mėsos atsargų. Jei ko ir pritrūko, tą nesun- 
kiai rado pašniukštinėję Mopertiuji vienuolynų sandėliuose. 
Princas dar pridūrė: „Jūsų giminės ir baronai turės malonumą 
prisidėti prie jūsų. Liepsiu juos pakviesti. Leiskite, kad sutvars- 
tytų jūsų žaizdą kaktoje; ji rodo išties didžiulę jūsų narsą“. 


IX 
Vakarienė pas princą 


Šit pasakoju jums, o galvoje vis kirba mintys apie tautų likimą, 
apie tai, kokios permainos po šio pralaimėjimo mūsų laukia, koks 
didžiulis posūkis ištiks mūsų karalystę... ir pasakoju ne kur kitur, 
o kaip tik Verdene... Kodėl? Ogi todėl, kad tai, ką šiandien gali- 
ma vadinti Prancūzijos Karalyste, atsirado iš pasirašytos sutarties 
kaip tik čia, po Fontenua mūšio, tada vadinamo Fontanetum... 
Patys puikiai žinote, kaip viskas prasidėjo... nuo sutarčių tarp tri- 
jų Liudviko Pamaldžiojo sūnų. Karolio Plikojo dalis buvo smar- 
kiai apkarpyta, be to, niekas nepaisė, kad žemės būtų padalytos 
teisingai. Alpės, Reinas turėjo būti natūralios Prancūzijos sienos, 
o tai, kad Verdenas ir Mecas atiteko imperijai, stokoja sveiko 
proto. O kas laukia Prancūzijos rytoj? Kaip ją sukarpys? Gal po 
dešimtmečio ar dviejų Prancūzijos visai nebeliks? Tokį klausimą 
daugelis kelia jau visai rimtai. Ir tam turi pagrindo, nes mato, 
kaip vieną didžiulį gabalą atplėšė anglai, o kitą — navariečiai; jis 
driekiasi nuo vienos jūros iki kitos kartu su Langedoku, o Arlio 
Karalystė vėl atiteko imperijai, o dar Burgundija... Kiekvienam 


tik ir knieti pasiglemžti kuo daugiau iš silpnesniojo... 

Jei jums įdomu žinoti mano nuomong, tai aš nėmaž tuo ne- 
tikiu, nes Bažnyčia, kol aš gyvas ir kol bus gyvi žmonės, manan- 
tys panašiai kaip aš, nieku gyvu neleis šitokio kervirčiavimo. Be 
to, juk liaudies atminty dar labai gyva vieninga ir didi Prancū- 
zija. Prancūzai netrukus įsitikins, kad jie bus niekas tuomet, kai 
sužlugs karalystė, kai jie nesusijungs į vieną valstybę. Tačiau rei- 
kės pereiti sraunias ir pavojingas brastas. Galbūt ir jums pačiam 
bus lemta susidurti su sudėtingu ir atsakingu pasirinkimu. Rin- 
kitės, Aršambo, visuomet karalystę, nors ją valdytų ir niekam 
tikęs karalius... Kadangi karalius gali mirti arba būti išvarytas iš 
sosto, arba tiesiog pakliūti į nelaisvę, o karalystė juk liks. 

Tą vakarą prie Puarjė Prancūzijos didybė nusipelnė tos pa- 
garbos, kurią nugalėtojas, apakintas savo sėkmės ir beveik ne- 
tikėdamas palankiu likimu, reiškė savo nugalėtajam. Keista tai 
buvo užstalė, paruošta tuojau po mūšio vidury gūdžios Pua- 
tu girios, tarp raudono audeklo sienų. Garbingiausioje vietoje 
ryškiai apšviesti žvakių ugnelių sėdėjo Prancūzijos karalius, jo 
sūnus Filipas, monsinjoras Žakas Burbonas, gavęs kunigaikščio 
titulą, nes jo tėvas žuvo mūšyje, Žanas dArtua, grafai de Tan- 
karvilis, dEtampas, de Damartenas, taip pat sirai de Žuenvilis 
ir de Partenė; prieš juos išdėstė sidabro indus ir stalo įrankius. 
Prie kitų stalų, tarp anglų ir gaskonų riterių, susėdo galingiausi 
ir turtingiausi prancūzų belaisviai. 

Velso princas dėjosi, kad stojasi norėdamas pats patarnauti 
Prancūzijos karaliui, ir pylė jam daug vyno. 

„Valgykite, brangusis valdove. Nesigailėkite to, ką padarėte. 
Juk jei Dievas neatsižvelgė į jūsų valią ir reikalai pasisuko jūsų ne- 
naudai, jūs nūnai pelnėte garbingą narsuolio šlovę, didingi jūsų 
žygiai pranoko visus iki šiolei garsėjusius. Užtikrinu, jog monsin- 


joras mano tėvas parodys jums kuo didžiausią pagarbą, derančią 

aukštam jūsų asmeniui, ir derėsis su jumis tokiomis geromis sąly- 
gomis, kad tapsite geriausiais draugais. Juk neginčijamai kiekvie- 
nas čia pripažįsta jūsų drąsą, — jūs pralenkėte visus“. 

Tonas buvo duotas. Karalius Jonas su palengvėjimu atsiduso. 
Jis atsakinėjo į šeimininko mandagybes, ir jo dešinė skaisčiai 
žydra akis gyvai žvalgėsi aplinkui; tik dešinė, nes kairiąją slė- 
pė raištis, juosiantis žemą kaktą. Jis buvo karalius riteris; savo 
pralaimėjimo valandą jam itin svarbu atrodyti kaip tik tokiam. 
Prie kitų stalų kalbos vis garsėjo. Po tokių žiaurių susirėmimų 
kardais ir kirviais abiejų priešiškų pusių senjorai lenktyniavo 
sakydami pagyras. 

Jie garsiai aptarinėjo kautynių peripetijas, be paliovos kėlė į 
padanges jaunojo princo Filipo narsą, o šis, apsunkęs nuo val- 
gių ir nuvargintas tokios sunkios dienos, iš lėto suposi krėsle ir 
taikėsi snūduriuoti. 

Pagaliau pradėjo suvedinėti sąskaitas. Be žymių senjorų, ku- 
nigaikščių, grafų ir vikontų, kurių buvo apie 20, tarp belaisvių 
neabejotinai atsidūrė ir daugiau nei 60 baronų ir dvasininkų, 
turinčių teisę į vėliavas; paprastų riterių, ginklanešių ir pažų nė 
nesuskaičiuosi. Aišku viena: į nelaisvę paimta ne mažiau kaip 
2000, o tikras belaisvių skaičius bus žinomas tik rytoj... 

Kiek žuvusiųjų? Reikia manyti, tiek pat. Princas įsakė spėti 
iki aušros surinkti kūnus ir nugabenti juos į Puatjė vienuolyną; 
priekyje turėjo būti nešami kunigaikščio Atėniečio, kunigaikš- 
čio Burbono ir Šalono grafo vyskupo palaikai, kad ten juos pa- 
laidotų su deramom iškilmėm ir atitinkama pagarba, kokios jie 
nusipelnė. Kokia procesija! Niekada dar vienuolynas per vieną 
dieną nebuvo regėjęs tiek kilmingų ir turtingų žmonių. Kokia 
sėkmė ištiko pranciškonus, kiek mišių ir kiek dovanų! Tiek pat 


atiteko ir dominikonams. 

Aš jums jau minėjau, kad prireikė išardyti abiejų vienuolynų 
navą ir pertvarą, kad galima būtų per du aukštus palaidoti tuos 
žuvusius didžiūnus: Žofrua de Šarni, Rošešuarą, Estašą de Rib- 
moną, Dansą de Meloni, Žaną de Monmarijoną, Segeną de 
Klu, La Fajerą, La Rošdragoną, La Rošfuką, La Ros Pjerą de 
Bra, Olivjė de Sen Žoržą, Imberą de Sen Saturneną... Ir dar 
galėčiau suminėti jų kelias dešimtis. 

„Gal kuris žino, kas nutiko Arkidiakonui?“ — paklausė 
karalius. 

Arkidiakonas sužeistas, jį paėmė į nelaisvę vienas anglų 
riteris. Kokios išpirkos reikalauti už Arkidiakoną? Ar jis turi 
kokią didesnę pilį, žemės valdų? Nė kiek nesigėdydamas ši- 
tuo domėjosi jo nugalėtojas. Ne, neturi. Tik nedidelį dvarą 
Veline. Ber jei karalius ištarė šį vardą, kaina už Arkidiakoną 
tikrai padidės. 

„Aš jį išpirksiu“, - tarė Jonas II dar nežinodamas, kiek pats 
atsieis Prancūzijai, tačiau vėl grįždamas prie savo valdoviško 
didingumo. 

Tuomet princas Eduardas atsakė: „Iš meilės jums, sire, mano 
kuzene, pats išpirksiu Arkidiakoną ir suteiksiu jam laisvę, jei tik 
jūs šito geidaujate 

Triukšmas prie stalų vis garsėjo. Godžiai išgertas vynas ir 
praryta mėsa trenkė į galvą tiems išvargusiems žmonėms, kurie 
nuo pat ryto nebuvo turėję nė kąsnio burnoje. Jų susirinkimas 
labai panėšėjo į dvaro vakarienę, valgomą po didžiojo turnyro, 
ir drauge į galvijų mugę. 

Morbekas ir Bertranas de Trua vis dar negalėjo baigti gin- 
čytis, katras į nelaisvę paėmė karalių. „Aš paėmiau, sakau jums, 


4 


aš!“ — „Nieko panašaus, aš jau buvau jį sučiupęs, tik jūs mane 

Šiaip ar taip, išpirka, — o ji turėjo būti išties didelė, — šitiems 
dviem senjorams negrėsė; ji atiteks Anglijos karaliui. Paimtas į 
nelaisvę karalius priklauso karaliui. Šiedu kivirčijosi tik todėl, kad 
abu troško pensiono, kurio karalius Eduardas nepagailės skirti 
nugalėtojui. O šiaip jie jau dvejojo, ar nebūtų buvę naudingiau, 
žinoma, išskyrus garbę, paimti į nelaisvę kurį nors turtingesnį 
baroną ir pasidalyti grobį. Juk dalybos - įprastas dalykas: vieno 
belaisvio apdarus ir brangenybes dalijasi du ar trys riteriai. Vyko 
ir mainai. „Atiduokite man sirą de La Turą; aš jį pažįstu, jis mano 
brangios žmonos giminaitis. O jums perleisiu Movinė, kurį su- 
čiupau. Jūs tik laimėsite, nes Movinė — Turenės senešalas“. 

Tą akimirką karalius Jonas pliaukštelėjo delnu per stalą. 

„Mano sirai, mano gerieji senjorai, aš puikiai girdžiu viską, 
ką kalbate jūs ir tie, kurie mus paėmė į nelaisvę garbingame ri- 
terių mūšyje. Dievo valia mes buvome nugalėti, tačiau matote, 
kaip pagarbiai esame čia priimami. Mes privalome neužmiršti, 
kad esame riteriai. Nė vienas tenedrįsta bėgti ar sulaužyti duotą 
žodį, nes aš jį viešai pasmerksiu . 

Galėjai pamanyti, kad šitas sutriuškintas karo vadas įsa- 
kinėja ir labai oriai liepia savo baronams tvarkingai laikytis 
nelaisvės sąlygų. 

Velso princas, įpylęs Sent Emiljono vyno, padėkojo jam už 
tuos žodžius. Šis jaunuolis karaliui Jonui pasirodė labai mielas. 
O koks dėmesingas, kokių gražių manierų! Karalius Jonas no- 
rėtų, kad į jį panėšėtų jo sūnus! Gėrimas ir nuovargis darė savo, 
ir jis neiškentė nepaklausęs: „O jūs nepažinojote monsinjoro 
Ispano?“ — „Ne, brangusis sire; aš tik su juo koviausi jūroje...“ 
Ak, tas princas išties malonus; jis juk galėjo pridurti: „Aš jį tada 
sumušiau...“ — „Jis buvo geras mano draugas; jūs esate labai į 


jį panašus...“ Ir sraiga jo balse suskamba pykčio gaidelė: „Tik 

neprašykite, kad paleisčiau į laisvę savo žentą Navarietį. Tegul 
atima man gyvybę, bet šito nė už ką nepadarysiu 

Jonas II išties buvo didis tą trumpą akimirką mūšio lauke, 
prieš jį sučiumpant. Išdidus patekęs į tokią bėdą. O nūnai jis 
vėl toks, koks buvo iš prigimties: manieros, rodančios jo per 
daug gerą nuomonę apie save, silpna nuovoka, niekam nereika- 
lingi rūpesčiai, gėdingos aistros, absurdiški potroškiai ir nepa- 
judinama neapykanta. 

Nelaisvė, nelaisvė aukso narve tam tikru atžvilgiu jam pati- 
ko, žinoma, tokia nelaisvė, kokia dera karaliui. Šis apgaulingas 
garbėtroška pasuko savo likimo keliu; likimas jam lėmė būti 
nugalėtam. Kurį laiką išnyko visi valdymo rūpesčiai, kovos su 
priešingomis jėgomis, ardančiomis karalystę, išsisklaidė nuobo- 
dulys, kai reikia duoti įsakymus, kurių niekas nevykdo. Dabar 
jam ramu, jis gali imti liudytoju patį dangų, kuris jam toks 
nepalankus, apsisiausti savo nesėkme it mantija ir dėtis, kad 
garbingai išrgyvena kartų likimą, jam taip tinkantį. Tegul kiti 
neša tos užsispyrusios tautos valdymo naštą! Pažiūrėsim, ar pa- 
vyks jiems tai geriau nei jam... 

„Kur jūs mane nugabensite, mano kuzene?“ — paklausė jis. 
„Į Bordo, brangus valdove, duosiu jums gražius namus, viskuo 
aprūpinsiu, rengsiu šventes, kad nenuobodžiautumėte, kol su- 
sitarsite su mano tėvu“. — „Ar jis apsidžiaugs belaisviu karaliu- 
mi?“ — sukluso Jonas II, sunerimdamas dėl savo ateities. 

Ak, kodėl šiandien auštant jis nepriėmė Puatjė tų sąlygų, 
kurias aš jam pasakiau? Kur matyta, kad karalius, kuris rytą 
galėjo vaikščioti iškelta galva, gauti viską net neištraukęs kardo, 
galėjo nurodyti savo įstatymus ketvirčiui savo karalystės tik pa- 
sirašęs ir užantspaudavęs sutartį, kurią siuntė jam jo priešas ir 


kurios jis atsisakė... vakare pakliuvo į nelaisvę! 

„Taip , užuot pasakius „ne“. Nepataisomas poelgis. Kaip ir 
grafo dArkūro, kuris, užuot išėjęs iš Ruano pilies, kopė laiptais 
aukštyn. Žanas dArkūras už tai sumokėjo savo galva; o čia ant 
bedugnės krašto atsidūrė visa Prancūzija. 

O nuostabiausia ir neteisingiausia buvo tai, jog tas absur- 
diškas karalius, kuris su neregėtu atkaklumu darė viską, kad tik 
pats sau pakenktų, ir kurio iki Puatjė niekas nemylėjo, netru- 
kus pasidarė, — nes buvo nugalėtas ir belaisvis, — visų žavėjimosi 
objektu, liaudies pagarbos ir meilės objektu, tiesa, tik vienos 
liaudies dalies. Ak, Jonas Šaunusis, ak, Jonas Gerasis... 

Ir viskas prasidėjo nuo vakarienės pas princą. Baronai ir rite- 
riai belaisviai turėjo dėl ko priekaištauti šitam karaliui, įstūmu- 
siam visus į bėdą, o jie, užuot tai darę, kėlė į padanges jo drąsą, 
didžiadvasiškumą ir dar dievai žino ką. Jie, nugalėtieji, galėjo gy- 
venti ramia sąžine ir vaikščioti iškelta galva. O kai jie grįš namo, 
apiplėšę savo šeimas ir valstiečius, kad sumokėtų išpirką, jie, bū- 
kite tikri, dar pūsis ir sakys: „Juk jūs nebuvote kaip aš šalia mūsų 
karaliaus Jono...“ Ak, ir pripasakos jie apie Puatjė! 

Šovinji dofinas, kuris liūdnas valgė tarp savo brolių, turėda- 
mas tik keletą tarnų, sužinojo, kad jo tėvas gyvas, tačiau užda- 
rytas į kalėjimą. „Nūnai jums teks valdyti, monsinjore“, — tarė 
jam Sen Venanas. 

Kiek pamenu, niekada dar nėra buvę, kad 18 metų princas 
imtų valdžios vairą į rankas tokiu apverktinu metu. Tėvas nelais- 
vėje, pralaimėjimo išretintos didžiūnų gretos, šalyje stovi bent 
dvi priešo kariuomenės, nes Lankasteris vis dar lūkuriavo prie 
Luaros krantų... Dauguma provincijų nusiaubta, iždas tuščias, 
patarėjai gobšūs, kivirčijasi ir vieni kitų nekenčia, žentas užda- 
rytas į tvirtovę, jo šalininkai jau sujudo ir kelia galvas; dreban- 


čią iš siaubo sostinę kursto maištauti saujelė garbės ištroškusių 

buržua... Pridurkite dar, kad jaunikaitis buvo geibios sveikatos 
ir kad jo elgesys mūšyje vargu ar pridėjo jam garbės. 

Tą pat vakarą Šovinji, kai jis pareiškė norą kuo skubiau grįž- 
ti į Paryžių, Sen Venanas jo paklausė: „O kaip, monsinjore, pri- 
valės kreiptis į jus tie, kurie panorės į jus kreiptis?“ Ir dofinas 
atsakė: „Taip, kaip ir pridera, Sen Venanai, taip, kaip nurodė 
mane vadinti Dievas: vyriausiasis karalystės vietininkas“. Iš tie- 
sų išmintingi žodžiai... 

Nuo tos dienos prabėgo trys mėnesiai. Niekas galutinai 
neprarasta, tačiau neatrodo, kad kas nors imtų krypti į gerąją 
pusę. Atvirkščiai, Prancūzija žlunga, o mes šit mažiausiai po 
savaitės pateksime į Mecą, ir aš, prisipažįstu, ne itin suprantu, 
kokia iš to gali būti nauda, nebent pačiam imperatoriui, kokį 
darbą ten bus galima nuveikti, jei prie pasitarimų stalo sėdės 
karalystės vietininkas, o ne pats karalius, ir popiežiaus legatas, 
O ne pats popiežius. 

Žinote, ką man ką tik pranešė? Oras Mece toks gražus ir 
dienos tokios šiltos, kad kai ten, kaip laukiama, suvažiuos dau- 
giau nei 3000 princų, prelatų ir senjorų, imperatorius numatė 
surengti Kalėdų puotą gryname ore, uždarame sode, žinoma, 
jei tokia šiluma išsilaikys. 

Pietauti per Kalėdas lauke ir dar Lotaringijoje — dar vienas 


per amžius negirdėtas neregėtas dalykas! 

